Fridtjof Nansen 


Fridtjof Nansen e Cu săniile spre Polul Nord 


Fridtjof Nansen 


Cu săâniile spre 
Polul Nord 


Ediţie prescurtată 
Versiunea 1.0 


Editura Tineretului 


1968 


FRIDTJOF NANSEN 
IN NACHT UND EIS 
1893-1896 
Leipzig, 1897 


CUPRINS 
FRIDTJOF NANSEN 
Îndoieli şi îndemn la drum 
Spre Nord 
Reîntoarcerea 
La capătul puterilor 
Dezgheţ şi... răbdare 
Popasul dorului 
În sfârşit, pământ! 
De-a lungul uscatului 
Din nou iarnă 
Hibernăm 
Primăvară şi soare 
Pe mare 
Întâlnirea 
Acasă 


Tabel cronologic 


FRIDTJOF NANSEN 


S-a născut în 1861 la Store-Froen, o mică fermă de lângă 
Christiania (Oslo). 

Copilăria şi-a petrecut-o în libertate sub privirile 
ocrotitoare ale părinţilor, alergând prin împrejurimile 
pitoreşti ale ținutului, în întâmpinarea tainelor minunatei 
naturi pe care o oferă tara sa. Schiul iarna, vânătoarea, 
pescuitul, jocurile care cer agerime, iscusință, putere şi 
curaj i-au călit trupul şi voința, recomandându-l la epoca 
studiilor superioare, în egală măsură, pentru o carieră 
ştiinţifică, ca şi pentru una sportivă. 

Dragostea pentru natură a fost însă mai puternică şi 
sufletul său plin de frumusețile dure ale peisajului nordic l- 
au făcut să încline către ştiinţele naturii. Pasiunea 
cunoaşterii şi o curiozitate permanent în stare de veghe s- 
au conjugat în mod fericit în personalitatea puternică a 
tânărului Fridtjof Nansen. 

Încă student la Universitatea din Christiania, face 
minuţioase studii de laborator asupra biologiei diferitelor 
animale marine, nutrind totodată visul îndrăzneț al 
explorării Saharei arctice. În iarna anului 1887 împărtăşeşte 
încercatului explorator al apelor nordice, Nordenskjold, 
dorinţa de a traversa platoul Groenlandei. Îndrăzneaţa idee 
este susținută de un plan minuţios pregătit şi mai ales 
temerar, deoarece Nansen preconiza o deplasare de şase 
sute de kilometri peste insulă, începând din regiunile estice, 
neprimitoare, inabordabile prin ghețurile în derivă, spre 
partea apuseană, populată. 

Această extraordinară aventură a drumului pe gheață, 
într-o permanentă luptă cu imensitatea albă este descrisă 
viu, cu toate amănuntele uimitoarei călătorii, în volumul 
„Pe schiuri prin Groenlanda”, oferind totodată interesante 
amănunte despre viața şi moravurile  eschimoşilor, 
populație blândă, răbdătoare şi de un eroism impresionant. 

Anul 1887 şi expediția în Groenlanda au fost doar un 
preludiu. Taina nordului, a „petei albe” de pe hartă, îl 


atrăgea ca un magnet. 

Ţinând seama de „forțele existente chiar în natură”, 
pentru a găsi drumul cel mai sigur şi mai uşor spre Pol, 
Nansen a studiat deriva corăbiei Janette între insula 
Vranghel şi în insulele Noua Siberie, a cercetat îndelung 
itinerariile navigatorilor premergători, a învăţat din greşelile 
lor şi, mai ales, s-a iniţiat în obiceiurile şi viața eschimoşilor 
pentru a folosi experiența acestora. 

Semnalarea unor obiecte aparținând navei Janette 
(plecată în căutarea unei căi de trecere nord-estice în 
Oceanul Ingheţat în 1879 sub conducerea locotenentului De 
Long din marina americană şi naufragiată în 1881 pe 
coasta sud-vestică a Groenlandei) puseseră în circulaţie 
ipoteza unui curent oceanic care străbătea bazinul polar şi 
oferea drum deschis prin Oceanul Arctic. 

Deriva printre ghețuri a expeditiei eşuate, locul unde au 
fost găsite resturile naufragiului, precum şi trunchiurile de 
arbori care pluteau de-a lungul coastelor apusene şi 
răsăritene ale Groenlandei (şi a căror proveniență nu putea 
fi decât Siberia) ofereau ipoteza existenței unui curent care 
pleacă din regiunile siberiene ale Oceanului Îngheţat de 
Nord spre estul Groenlandei. 

Cu o corabie „cât mai mică cu putință, dar foarte 
rezistentă, care să poată adăposti timp de cinci ani un 
echipaj de doisprezece oameni, cu o velatură completă şi 
un bordaj astfel construit încât înclinația să-l favorizeze 
ridicându-l deasupra ghețurilor”, avansând chiar prin 
centrul curentului pe care l-a înfruntat Janette, Nansen 
spera să atingă latitudinea nordică de aproximativ 80°N. 
Toate ideile lui Nansen s-au concretizat în Fram („Înainte”) 
conceput şi construit în exclusivitate pentru a face fată 
expediției; el a căpătat forme rotunde şi pline (care 
împiedică prinderea sloiurilor), o înclinație neobişnuită a 
bordajului, o capacitate mare de încărcare, toate pentru a 
asigura alunecarea din încleştarea de gheață şi un adăpost 
sigur, primitor, pentru marinari. (Excepționalele calități ale 
vasului, relevate în indelunga călătorie nordică, l-au 
entuziasmat într-atât pe Amundsen, încât l-a solicitat şi 


pentru expediţia sa spre Polul Sud.) Spre a întâmpina orice 
neajuns neprevăzut din cauza capriciilor climei, şi mai ales 
a umezelii, de pe urma căreia au suferit, fără excepție, 
toate expedițiile anterioare, corabia a fost căptuşită cu 
bârne rezistente şi cu pâslă. Echipamentul ştiinţific variat, o 
bibliotecă bună şi un dinam care furniza curent electric 
chiar în condiţiile ancorării au contribuit la menţinerea 
calmului şi a optimismului, atât de necesare în confruntarea 
cu necunoscutul. 

Expediția lui Nansen nu avea ca scop imediat atingerea 
polului matematic care marchează extremitatea de nord a 
axei Pământului, cât cercetări biologice, meteorologice şi 
geologice în necunoscutul ținut polar. 

Cu un entuziasm de nedescris, sacrificându-şi toate 
economiile,  înfruntând scepticismul declarat şi chiar 
insultele unor neîncrezători şi pesimişti, Fram ridică ancora 
la 24 iunie 1893, în Golful Pippervik, în entuziasmul întregii 
lumi. La paralela de 78*50' latitudine nordică Fram începe 
deriva. 


RODICA PANDELE 


Îndoieli şi îndemn la drum 


Marţi, 26 februarie 1895. În sfârşit, a sosit şi ziua cea 
mare a plecării. Săptămâna trecută am lucrat neobosiţi 
pentru a pune la punct ultimele pregătiri. Ar fi trebuit s-o 
pornim în 20, dar am amânat plecarea de pe o zi pe alta 
fiindcă mereu mai aveam câte ceva de completat. Zi şi 
noapte ne gândeam la tot ce aveam de făcut de teamă ca 
nu cumva să uităm ceva, nici chiar cel mai neînsemnat 
lucru. Cât de obositoare este această încordare care nu-ţi 
dă nici o clipă răgazul să te uşurezi de povara răspunderii şi 
să dai frâu liber gândurilor, lăsând visele să plutească în 
depărtări... De cum te trezeşti dimineaţa şi până seara 
târziu când închizi ochii coarda nervilor stă să se rupă. 
Cunosc prea bine această stare, căci ea mă cuprinde ori de 
câte ori mă frământă gândul plecării fără cale de 
întoarcere; dar niciodată n-a fost atât de plină de zbucium 
ca acum. În ultimele nopţi n-am reuşit să mă culc înainte de 
orele 3 şi jumătate - 4 şi jumătate dimineaţa. Trebuia să 
mă îngrijesc nu numai de ceea ce aveam noi nevoie, ci, dat 
fiind că urma să părăsesc nava, trebuia să trec comanda ei 
şi răspunderea expediției în alte mâini şi să am grijă ca cei 
rămaşi la bord să nu fie lipsiţi de tot ce le-ar mai fi necesar, 
ca observaţiile ştiinţifice sa fie continuate în acelaşi fel ca şi 
până acum şi să se înceapă alte noi şi diferite observaţii, şi 
multe, multe altele. 

Era ultima seară petrecută la bordul lui „Fram”. Câte 
amintiri din viaţa noastră de la bord se împleteau într-un 
chip ciudat, stăpânite de tristeţe, cu speranţele şi 
încrederea în ceea ce ne va aduce viitorul. Am rămas treaz 
până noaptea târziu, fiindcă mai aveam de scris o 
sumedenie de note şi scrisori celor din patrie - pentru cazul 
în care ar fi intervenit ceva neprevăzut, precum şi 
instrucţiuni pentru Sverdrup, căruia i-am predat comanda 
expediției. 


„Către Căpitanul Otto Sverdrup, 


comandantul lui «Fram» 


Deoarece, însotit de Johansen, îl părăsesc acum pe 
«Fram» pentru a întreprinde o călătorie înspre nord - dacă 
va fi posibil până la Pol - iar de acolo spre Spitzbergen, 
urmând să trec, probabil, prin Ţara lui Franz-losef, vă 
predau dv. comanda asupra restului grupului expediționar, 
care rămâne la bord. Prin urmare, începând din ziua în care 
ÎI voi părăsi pe «Fram», toate împuternicirile pe care le 
aveam trec neştirbite asupra dv., iar ceilalți membri ai 
expediției sunt datori să vă dea deplină ascultare, av. sau 
aceluia pe care av. l-ați alege drept conducător. Socotesc 
de prisos să vă dau dispoziții asupra a ceea ce veți avea de 
făcut în diversele împrejurări în care vă veti afla. 

Sunt pe deplin încredințat că veți şti singur cel mai bine 
ceea ce va trebui făcut în împrejurări grele şi de aceea sunt 
convins că îl pot părăsi pe «Fram» cu toată încrederea că îl 
las pe mâini pricepute. 

Scopul principal al expediției este de a înainta prin 
Oceanul Îngheţat de Nord, care nu este încă cunoscut, 
începând din regiunea Insulelor Noua Siberie înspre nordul 
Țării lui Franz-losef şi mai departe spre Oceanul Atlantic 
până în apropiere de Spitzbergen sau Groenlanda. După 
părerea mea, până acum partea cea mai importantă a 
acestei sarcini a fost în mare măsură îndeplinită; restul 
rămâne să se înfăptuiască când expediţia va înainta mai 
departe spre vest. Pentru ca rezultatele acestei expediții să 
fie şi mai fructuoase, vreau să încerc să pătrund şi mai 
departe, spre nord, mergând pe gheaţă cu sănii trase de 
câini. 

Misiunea dv. va fi de a conduce înapoi în patrie, pe 
drumul cel mai sigur, oamenii care v-au fost încredințați şi 
de a nu-i expune unor pericole inutile, fie din pricina navei, 
a încărcăturii sau a rezultatului expediției. Nimeni nu ştie 
cât timp va trece până ce «Fram» va ajunge în ape libere. 
Mai aveţi provizii pentru câţiva ani, dar dacă dintr-un motiv 
oarecare călătoria ar dura prea mult sau dacă sănătatea 


oamenilor ar începe să sufere sau dacă dv. din alte motive 
ați socoti că e mai bine să părăsiți nava, o puteti face fără 
nici o discuţie. În ceea ce priveşte anotimpul nimerit pentru 
aceasta sau drumul pe care ar trebui să-l urmați, singur 
veți fi în stare să judecați cel mai bine şi să luați hotărârile 
care se impun. Dacă va fi nevoie să debarcaţi pe uscat, 
socotesc că Jara lui Franz-losef şi Spitzbergen sunt cele 
mai indicate. Dacă după întoarcerea mea şi a lui Johansen 
acasă se va porni în căutarea expediției să ştiţi că acolo 
veți fi căutați în primul rând. Orişiunde veti debarca veți 
căuta, de câte ori va fi posibil, să înălțaţi balize pe vârfuri 
de deal sau pe promontorii în aşa fel ca să atragă privirea, 
iar înăuntrul lor veti avea grijă să puneti o scurtă însemnare 
asupra ceea ce s-a întâmplat şi încotro aţi apucat-o. Pentru 
ca aceste balize să poată fi recunoscute, la patru metri de 
prima baliză, şi anume în direcţia nordică a acului magnetic 
plasați o a doua baliză mult mai mică. Problema 
echipamentului celui mai indicat pentru cazul în care ați 
părăsi nava a fost de atâtea ori discutată şi lămurită de noi 
încât găsesc inutil să mai insist asupra ei. Sunt sigur că veti 
avea grijă ca în cel mai scurt timp toate caiacele, săniile, 
schiurile, rachetele pentru zăpadă şi alte obiecte de 
echipament să fie puse la punct şi pregătite astfel ca o 
întoarcere pe jos, pe gheață, să poată fi întreprinsă în cele 
mai bune condiții. In alt loc veţi găsi indicații privind 
proviziile care socotesc eu că sunt cele mai potrivite pentru 
o astfel de călătorie, precum şi cantitățile necesare pe cap 
de om. 

Nu mă îndoiesc, de asemenea, că totul va fi pregătit ca 
să-l puteţi părăsi pe «Fram» în cel mai scurt timp posibil în 
cazul unui incendiu sau al vreunei presiuni puternice a 
ghețurilor. In cazul în care gheața ar permite-o, socotesc că 
cel mai bun lucru ar fi să amenajați, într-un loc sigur, un 
depozit cu alimente îndestulătoare şi cu diverse altele, aşa 
cum am avut în ultimul timp. Toate obiectele necesare, 
care nu pot fi păstrate pe gheață, ar trebui depozitate pe 
punte în aşa fel încât în orice împrejurare să poată fi găsite 
cu uşurinţă. După cum Ştiţi, în clipa de fată în depozit sunt 


numai alimentele necesare pentru călătoria cu sania. Cum 
n-ar fi exclus ca nava să mai rămână un timp pe loc, 
socotesc că ar fi foarte bine să economisiţi cât puteţi carne 
conservată, peşte şi legume. In cazul în care situaţia s-ar 
înrăutăţi, găsesc că ar fi foarte indicat să aveți gata 
pregătită pe gheață o provizie din aceste alimente. Dacă s- 
ar întâmpla ca «Fram», în deriva lui, să înainteze mult prea 
la nord de Spitzbergen şi să nimerească printre curenții 
coastei de răsărit a Groenlandei, în acest caz cred că ar mai 
exista şi alte posibilităţi despre care însă acum îmi este 
greu să-mi fac o părere. 

Dacă s-ar întâmpla, constrânşi de împrejurări, să-l 
părăsiți pe «Fram» şi să porniţi pe uscat, cel mai nimerit ar 
fi, după cum am mai spus, să înăltati balize care să conțină 
date cât mai precise privind direcţia pe care aţi luat-o 
fiindcă într-acolo se va porni în căutarea expediției. În acest 
caz singuri veți putea judeca cel mai bine, după ce veți 
chibzui pe îndelete toate ipotezele posibile, dacă e cazul sa 
încercaţi să atingeti Islanda (care este ținutul cel mai 
apropiat şi unde, mergând pe marginea banchizei, veti 
putea ajunge în prima jumătate a verii) sau coloniile 
daneze, la vest de capul Farvel. 

In cazul în care îl veti părăsi pe «Fram» aş vrea să vă 
amintesc că în afară de alimentele necesare va trebui să 
luați arme, muniții şi echipament, precum şi toate jurnalele 
de bord, observațiile şi colecțiile ştiinţifice, fireşte, în 
măsura în care acestea din urmă nu sunt prea grele; în caz 
contrar vor fi luate mici probe din fiecare. Veţi mai lua, de 
asemenea, fotografii, de preferat clişeele - iar dacă aceasta 
ar fi prea greu, copii după ele - areometrul Aderman, cu 
care s-a făcut majoritatea determinărilor greutății specifice 
a apei de mare, ca şi, bineînțeles, toate jurnalele şi 
însemnările care ar putea să prezinte vreun interes. Las, 
aici, în grija dumneavoastră, câteva jurnale şi scrisori pe 
care vă rog să le păstraţi şi să le trimiteţi soției mele, dacă 
nu mă mai întorc sau dacă, impotriva tuturor aşteptărilor, 
vă veti întoarce inaintea noastră acasă. Hansen şi Blessing, 
după cum ştiţi, vor prelua unele sarcini ştiinţifice care îmi 


reveneau până acum mie, precum şi colecțiile. Dv. veti 
prelua sondajele şi veţi avea grijă să se efectueze atât de 
des cât o va permite starea saulei. Eu găsesc că ar fi foarte 
necesar să se facă cel puțin odată la 60 de mile marine; 
dacă s-ar putea mai des, cu atât mai bine. Dacă se va 
constata că adâncimea scade şi devine mai variabilă decât 
este acum, atunci sondajele vor trebui să fie făcute mai 
des, lucru care nu mai trebuie să-l spun, căci e de la sine 
înțeles. 

Deoarece echipajul n-a fost numeros nici până acum şi se 
va mai micşora cu încă doi oameni prin plecarea noastră, 
consider că fiecare va avea mai mult de muncă decât până 
în prezent, dar nu mă îndoiesc că, în măsura în care timpul 
le va permite, îi veți lăsa pe unii dintre ei să dea o mână de 
ajutor la efectuarea observațiilor ştiinţifice, pentru ca 
acestea să fie cât mai complete. 

V-aş mai ruga să vă îngrijiţi ca la fiecare zece zile (la 1, 
10 şi 20 ale fiecărei luni) să perforați gheaţa şi să-i măsurați 
grosimea, aşa cum s-a făcut şi până acum. Cum cele mai 
multe dintre aceste perforări le-a făcut Hendriksen, sunt 
sigur că ne putem bizui pe el şi de acum încolo. 

In încheiere, vă urez dumneavoastră, cât şi tuturor 
acelora de care, de aici încolo, răspundeți, succes deplin şi 
să ne revedem în Norvegia, fie la bordul acestei nave, fie 
fără ea. 

Al dv. credincios, 

F. Nansen 

La bordul lui «Fram», 25 februarie 1895.” 


În sfârşit creierul se poate odihni; acum e rândul mâinilor 
şi picioarelor... Azi-dimineaţă am pus totul la punct pentru 
plecare. Cinci dintre tovarăşii noştri: Sverdrup, Scott- 
Hansen, Blessing, Hendriksen şi Mogstad s-au pregătit să 
ne însoţească o bucată de drum luând cu ei un cort şi o 
sanie. Cele patru sănii aşteptau cu câinii gata înhămaţi. Mai 
înainte de a porni am luat micul dejun, la care am adăugat 
câte o sticlă de extract de malţ pentru fiecare. A urmat apoi 
un ultim şi călduros rămas bun de la cei de pe «Fram» şi 


am pornit la drum prin viscol. 

In frunte mergeam eu cu o sanie, cu Kvikk în chip de 
conducător al celorlalţi câini, apoi urmau celelalte; alaiul 
era însoţit de urale, pocnituri de bici şi de lătrături de câini. 
In acelaşi timp, de pe duneta lui «Fram» răsunau salve de 
tun ca un ultim salut de despărţire. Săniile înaintau cu greu 
abia urcând colina, iar când urcuşul deveni prea abrupt se 
poticniră. A trebuit să punem cu toţii umărul fiindcă un 
singur om nu putea urni o sanie din loc. Pe teren neted 
însă, săniile zburau ca vântul, încât însoţitorilor noştri le 
venea foarte greu să ţină pasul cu schiurile. În ce mă 
priveşte, a trebuit să mă dau brusc în lături când săniile au 
ajuns în dreptul meu, ca să nu mă încurc cu picioarele în 
hamuri. După puţin timp a sosit în goană şi Mogstad 
strigând că pe drum s-au rupt de la sanie trei traverse!. 
Sania fusese zvârlită, împreună cu toată povara ei, peste o 
bucată de gheaţă care stătea drept în sus şi care, lovind 
proptelele, le-a rupt pe toate trei la rând şi a mai sfărâmat 
şi una sau două sănii din stinghiile verticale ale tălpicilor. 
Nu ne mai rămânea altceva de făcut decât să ne întoarcem 
la corabie şi să întărim mai bine săniile ca să nu se mai 
repete un astfel de accident. La întoarcere una din sănii s-a 
izbit de cealaltă rupându-şi unul din beţele arcului?; aşadar 
şi acesta trebuia să fie întărit. 

Am descărcat din nou săniile şi le-am urcat la bord ca să 
le reparăm. Astă-seară suntem deci din nou „acasă”. Mă 
bucur totuşi că accidentul s-a întâmplat în apropiere de 
„Fram”; dacă ar fi avut loc cu câteva zile mai târziu ar fi 
fost destul de prost. De data asta în loc de patru sănii vom 
lua şase, pentru a micşora încărcătura fiecăreia şi în felul 
acesta să putem trece mai uşor peste formele neregulate 
ale terenului. Pe sub proptelele transversale voi mai fixa, în 
lung, o scândură lată care să servească drept pavăză 
împotriva vârfurilor ieşite în afară ale gheții. Vom mai 


1 Stinghiile care leagă între ele picioarele tălpicilor. - W. A. 

2 Tălpicile de la sanie sunt legate în faţă printr-un arc care se compune 
din 3-4 bețe de bambus legate la un loc; de acest arc se prindeau 
hamurile. - N. A. 


zăbovi ceva ca să punem la punct şi aceste mărunţişuri, 
economisind astfel timpul pe care l-am fi pierdut dacă 
aceste stricăciuni s-ar fi întâmplat din nou după plecarea 
noastră. Vom fi gata de drum deci abia poimâine. Ce ciudat 
mi se părea să mă văd iarăşi la bord, după ce îmi luasem 
rămas bun pentru totdeauna, după cum crezusem eu, de la 
tot ceea ce constituia mediul meu înconjurător. Pe dunetă 
tunurile zăceau în zăpadă; unul se răsturnase, iar celălalt, 
cu ocazia salvelor de salut, din cauza şocului, sărise mult 
înapoi. In vârful artimonului mai flutura încă pavilionul roş- 
negru. 

Mă simt cuprins de o bucurie fără margini, triumfătoare. 
Săniile lunecă cu multă uşurinţă, deşi sunt încărcate cu un 
plus de 50 kg faţă de greutatea prevăzută iniţial (în total 
aproximativ 1.100 kg) şi totul arată cât se poate de 
promiţător. Va trebui să mai aşteptăm câteva zile, apoi 
pesemne că vom avea toată ziua vânt de sud-est, care ne 
va împinge repede înspre nord. 

leri ne aflam la 83*47' latitudine nordică, azi cred că 
suntem dincolo de 83*50'. 

Joi, 28 februarie. Am pornit în sfârşit din nou cu cele şase 
sănii, însoţiţi de Sverdrup, Hansen, Blessing, Hendriksen şi 
Mogstad. Acestora cinci li s-au mai alăturat şi alţii, care ţin 
să ne întovărăşească măcar încă o bucată de drum. Curând 
ne-am dat seama că animalele nu trăgeau atât de bine cum 
ne-am fi aşteptat şi că deci, cu această încărcătură, vom 
avansa mult prea încet. 

Am hotărât prin urmare, când încă nu eram prea departe 
de navă, să renunţăm la câţiva saci cu provizii pentru câini; 
sacii au fost aduşi mai târziu de către oamenii de pe 
«Fram» înapoi la bord. 

La ora 4 după-amiază, când am făcut primul popas, 
hodometrul?, aparatul care măsura drumul parcurs arăta că 
ne-am îndepărtat de corabie cu circa 6 km. 

Am petrecut o seară plăcută în cort, împreună cu 


3 Acest aparat a fost confecţionat înainte de a părăsi nava dintr-un 
anemometru vechi; el a fost fixat la spatele ultimei sănii şi înregistra 
destul de exact distanţa parcursă de noi. - N. A. 


prietenii noştri care urmau să se întoarcă la bord a doua zi. 
Spre surpriza mea, au pregătit un punci, pe cât de 
neaşteptat, pe atât de gustos, după care s-au făcut urări 
atât pentru cei care plecau, cât şi pentru cei care 
rămâneau. Abia pe la ora 11 noaptea ne-am strecurat în 
sacii noştri de dormit. 

În acelaşi timp la bord era mare iluminaţie în cinstea 
noastră. 

În vârful artimonului fusese aprinsă lampa cu arc, care 
împrăştia pentru prima oară strălucirea luminii electrice 
peste întinderile de gheaţă ale Oceanului Polar. Pe mai 
multe sloiuri din jurul lui «Fram» ardeau făclii, fel de fel de 
artificii şi focuri ce-şi înălţau vâlvătaia ca într-o feerie. In 
treacăt fie spus, Sverdrup dăduse ordin ca până la 
întoarcerea lui şi a celorlalţi la bord să fie înălțate în fiecare 
seară, în vârful artimonului, fie lampa electrică, fie o 
lanternă. Această măsură de prevedere era deosebit de 
necesară pentru cazul în care s-ar fi iscat vreo furtună care 
ar fi şters urmele, acoperind în totul calea de întoarcere; or, 
dacă nu ar fi existat un anume semn după care să se 
ghideze, cu greu ar mai fi putut dibui drumul. O astfel de 
lumină se observă de la multe mile depărtare, pe o 
suprafaţă netedă cum era aceea pe care se aflau ei. Ca săo 
zărească nu aveau decât să se urce pe un sloi de gheaţă 
mai înalt. 

De teamă ca nu cumva câinii să se întoarcă înapoi la 
corabie am pus să se facă două cabluri de oţel la care am 
fixat, la o mică distanţă una de alta, nişte curele scurte; de 
aceste cabluri, întinse între doi stâlpi sau două sănii, am 
legat câinii. Şi totuşi, chiar cu aceste măsuri luate, mai 
mulţi câini şi-au desfăcut curelele, dar, ceea ce este ciudat, 
e că nu ne-au părăsit, ci au rămas mai departe lângă 
ceilalţi. Cum era de aşteptat, în timpul nopţii au urlat jalnic 
în jurul corturilor, din care cauză unii dintre noi nu am putut 
închide ochii. 

De dimineaţă (vineri, 1 martie) celui care trebuia să 
fiarbă cafeaua i-au trebuit nici mai mult nici mai puţin decât 
trei ceasuri; nu se pricepea de fel să umble cu aparatul de 


încălzit. Micul dejun a fost deosebit de plăcut. Abia pe la ora 
11 şi jumătate ne-am continuat marşul. Cei cinci tovarăşi ai 
noştri ne-au mai însoţit cale de câteva ore şi chiar în 
aceeaşi seară s-au întors la bordul lui «Fram». 

„AŞ putea spune că a fost o despărţire veselă”, sta 
consemnat în jurnalul meu, şi totuşi totdeauna e grea 
despărţirea, dar mai ales la paralela de 84°; în privirile 
noastre, pe ici-colo, strălucea câte o lacrimă. 

Ultimul cuvânt pe care mi l-a adresat Sverdrup, şezând 
pe sanie în faţa mea, chiar în clipa despărțirii, a fost dacă 
am de gând să plec la Polul Sud, după ce mă voi fi întors 
acasă. In cazul acesta spera că voi amâna plecarea până 
când se va întoarce şi el. 

Am pornit singuri mai departe, Johansen şi cu mine. 
Mergeam încet şi anevoie din pricina piedicilor de tot felul, 
crăpăturilor şi neregularităţilor terenului, neregularități de 
care ne poticneam la fiece pas şi noi şi săniile. Şi în afară 
de asta gheaţa se înrăutăţise mult. 

După-amiază s-a întunecat destul de devreme deoarece 
zilele erau foarte scurte, iar soarele nu se ridicase încă 
deasupra orizontului; am fost nevoiţi să facem popas mult 
prea devreme. 

Miercuri, 6 martie. „Ne aflăm din nou la bordul lui 
«Fram», pregătindu-ne pentru a treia oară de plecare - cu 
credinţa că aceasta va fi ultima. In sâmbăta aceea, la 2 
martie, ne continuasem drumul cu cele şase sănii. După ce 
parcursesem o bucată de drum înspre nord şi găsisem în 
acea direcţie gheaţă oarecum bună pentru mers, ne-am dat 
seama că înaintam foarte încet din pricină că de fapt 
trebuia să facem acelaşi drum de câte şase ori, deoarece 
săniile se poticneau mereu şi trebuia să le urnim din loc la 
tot pasul. Eram convins că în felul acesta nu vom reuşi 
niciodată să înaintăm aşa cum îmi propusesem şi că trebuia 
să facem o schimbare radicală; de aceea am hotărât să ne 
oprim ca să cercetăm gheaţa înspre nord şi pentru a mai 
reflecta asupra problemei. După ce am legat câinii, în timp 
ce Johansen le dădea de mâncare şi instala cortul, eu am 
pornit la drum. Câinii erau hrăniţi o dată la 24 de ore, şi 


anume seara, după ce-şi sfârşeau munca de peste zi. 

După o mică bucată de drum, am dat peste suprafeţe de 
gheaţă plane pe care se putea înainta perfect; totul era 
deci în cea mai bună ordine în afară doar de faptul că 
proviziile trebuiau împuţinate şi numărul săniilor redus. 
Fără îndoială că cel mai bun lucru era să ne întoarcem la 
«Fram», să facem schimbările necesare la bord, iar săniile 
pe care urma să le luăm cu noi să le mai întărim puţin 
pentru a avea mai multă încredere în rezistenţa lor. 

Fireşte că un timp oarecare ne-am mai fi putut târî spre 
nord, şi apoi, pe măsură ce am fi înaintat, poverile s-ar fi 
redus, treptat; dar totul ar fi decurs nespus de încet şi câinii 
ar fi fost sfârşiţi mai înainte ca încărcătura să se fi micşorat 
îndeajuns. Noaptea le era prea frig ca să poată dormi, iar 
mulţi dintre ei urlau aproape într-una. Pe de altă parte, 
dacă micşoram greutatea încărcăturii şi socoteam pentru 
durata călătoriei un timp mai scurt, atunci ar fi fost mult 
mai bine să mai aşteptăm şi să pornim la drum ceva mai 
târziu. Atunci am fi putut întrebuința mai bine timpul, dat 
fiind că zilele vor fi fost mai luminoase şi mai lungi, frigul 
mai puţin aspru, şi deci drumul pentru sănii mai bun. Am 
mai petrecut încă o noapte în cort, unde intram cu mare 
greutate, din pricină că îmbrăcămintea noastră de blană 
era îngheţată băț, la fel ca şi sacii noştri de dormit. 

In dimineaţa următoare (duminică, 3 martie), am hotărât 
să ne întoarcem la bordul lui «Fram». Am înhămat la o 
sanie un număr dublu de câini şi ca urmare au luat-o la 
goană cu atâta iuţeală peste movilele de gheaţă şi peste 
celelalte neregularități ale terenului, încât de-abia puteam 
ţine pasul cu ei. 

Drumul pentru care, la ducere, am avut nevoie de trei 
zile acum la întoarcere l-am făcut în câteva ore. Deci 
avantajul unei încărcături mai uşoare era evident. 

In timp ce mă apropiam de «Fram» am zărit, spre marea 
mea mirare, înspre sud, marginea superioară a discului 
soarelui - era pentru prima oară în acest an. Nu mă 
aşteptam deloc la apariţia soarelui, dar cauza acestei iviri 
timpurii era refracția puternică, provocată de temperatura 


joasă. Prima ştire care mi-a fost comunicată când mi-au 
ieşit în întâmpinare cei de pe corabie a fost că observaţia 
făcută de Hansen, în după-amiaza anterioară, arăta că ne 
aflăm la 84*4' latitudine nordică. 

Fără îndoială că am simţit o mare plăcere să-mi mai 
întind o dată mădularele pe canapeaua din careul lui 
«Fram», să-mi astâmpăr setea cu zeamă de lămăie dulce şi 
parfumată şi să mănânc un prânz ca lumea. In cursul după- 
amiezii, Hansen şi Nordahl s-au dus cu sania mea înapoi la 
Johansen, să-i ţină tovărăşie peste noapte. La despărţire ne 
înţelesesem ca el să încerce să se întoarcă cum o putea, 
până când va primi ajutoarele pe care i le voi trimite. Câinii 
au mers admirabil şi după o oră şi douăzeci de minute cei 
doi tovarăşi ai noştri au ajuns la cortul lui Johansen. In 
seara aceea au sărbătorit câteşi-trei, ca şi noi, apariţia 
soarelui şi trecerea paralelei 84. 

În dimineaţa următoare am plecat în trei să aducem 
săniile, iar când ne-am întors spre navă câinii trăgeau mult 
mai bine şi în scurtă vreme am fi fost la bord, dacă nu s-ar 
fi format în gheaţă un canal lung al cărui capăt nici nu se 
vedea şi care ne-a ţinut în loc. În cele din urmă am lăsat 
săniile acolo, iar noi, împreună cu câinii, am reuşit să 
trecem canalul pe bucăţi răzlețe de gheaţă şi să ne 
întoarcem la bord. 

leri am încercat în două rânduri să aducem săniile, dar în 
canal se părea că e oarecare mişcare, iar gheaţa cea nouă 
era atât de subţire, încât nu ne puteam încrede în ea. 
Astăzi am reuşit totuşi să aducem săniile la bord şi acum 
intenţionăm să ne pregătim de plecare - sperăm că pentru 
ultima oară. 

Cu aceste sănii mult mai uşoare şi gonind cât ne vor ţine 
picioarele şi schiurile, vom face călătoria în cel mai scurt 
timp posibil, şi deci nu vom fi păgubit prea mult de pe urma 
acestor plecări şi înapoieri, bineînţeles numai dacă nu vom 
întâlni prea multe movile de gheaţă şi crăpături care să ne 
întârzie. 

Am cântărit toţi câinii şi am ajuns la concluzia că dacă îi 
vom hrăni cu propria lor carne am putea continua marşul 


timp de 50 de zile; pe de altă parte, întrucât mai aveam 
hrană pentru câini pentru încă 30 de zile, însemna că am fi 
putut călători cu câinii timp de 80 de zile şi e de presupus 
că în acest timp vom reuşi să realizăm ceva. In afară de 
aceasta, pentru noi avem hrană pentru 100 de zile. Dacă 
luăm cu noi trei sănii, înseamnă ca fiecare să poarte o 
greutate de circa 220 kg. Or, dacă înhămăm la fiecare sanie 
astfel încărcată câte nouă câini, cred că totul va reuşi cum 
nu se mai poate de bine.” 

lată-ne deci pregătindu-ne din nou de drum cu aceeaşi 
înfrigurare. Între timp gheaţa s-a mai mişcat puţin, plesnind 
şi formând crăpături în mai multe direcţii. 

Miercuri, 13 martie. „Latitudine nordică 84°, longitudine 
estică 101%55'. În aceste zile am tot meşterit pentru 
punerea la punct a echipamentului; acum e totul în ordine. 
Cele trei sănii stau gata pregătite pe gheaţă, cu întărituri de 
fier între traverse şi picioare; traversele au fost întărite în 
mod special şi legate între ele cu grinzi de frasin aşezate 
deasupra lor, în timp ce dedesubt, acestea sunt apărate de 
nişte scânduri puse în lungime. Azi după-amiază am făcut o 
încercare înhămând câinii la săniile încărcate şi, într- 
adevăr, au mers cum nu se poate mai uşor. Mâine, pornim 
la drum pentru ultima oară, plini de curaj şi încrezători. 
Apariţia soarelui pe cer ne dă siguranţa că de acum încolo 
vom avea zile mai luminoase. 

Astă-seară am fost din nou sărbătoriţi cu multe şi 
inimoase toasturi, iar mâine vom pleca cât se poate de 
devreme, presupunând că nu ne va împiedica cheful de azi- 
noapte. 

Tot azi-noapte am mai adăugat următoarele la 
instrucţiunile pentru Sverdrup: 


«P. S. 

În instrucțiunile de mai sus pe care le-am scris cu 
oarecare grabă în noaptea de 25 februarie, am uitat să 
amintesc unele lucruri pe care le socotesc necesare. Mă 
limitez doar să atrag atentia că în cazul în care veti găsi 
tinuturi necunoscute va trebui să faceţi tot ce trebuie 


pentru a le identifica şi a le explora în măsura posibilităților. 
Dacă «Fram» ar fi împins atât de aproape de ele incât să fie 
posibilă o debarcare fără pericole mari, atunci tot ce se va 
face pentru cercetarea lor va fi de cel mai mare interes 
pentru ştiinţă. Fiecare piatră, fiecare fir de iarbă, fiecare 
lichen sau muşchi, fiecare vietate, de la cea mai mare până 
la cea mai mică va fi de mare importanţă; ar trebui făcute 
fotografii şi întocmite descrieri exacte. De asemenea, ar 
trebui cercetate întinderi cât mai mari pentru a se stabili 
mărimea, linia coastelor etc. Fireşte, toate acestea se vor 
îndeplini numai în măsura în care nu vă veţi expune la 
primejdii. Dacă «Fram» va fi în derivă, se înțelege de la sine 
că nu vor fi posibile decât mici excursii, întrucât 
participanților la o astfel de expediţie le-ar fi foarte greu să 
ajungă din nou la bord. Dacă se va întâmpla ca «Fram» să 
rămână un timp mai îndelungat pe loc, atunci astfel de 
incursiuni se pot face, dar cu multă prudenţă şi fără să se 
întindă pe un interval de timp mai mare, deoarece nu se 
poate şti când nava se va afla din nou în derivă. Or, pentru 
toți ar fi foarte neplăcut dacă echipajul lui «Fram» ar suferi 
o nouă reducere de personal. 

Am discutat de atâtea ori asupra cercetărilor ştiinţifice, 
încât nu socotesc necesar să mai fac alte precizări. Sunt 
convins că veti face tot ce vă stă în putință pentru a le duce 
la îndeplinire cât se poate de bine, pentru ca expeditia să 
se întoarcă acasă cu cele mai bune rezultate care vor fi 
obținute în condițiile date. Și acum îngăduiți-mi să vă 
exprim încă o dată urările cele mai călduroase pentru 
realizarea unui succes deplin şi o revedere cât mai 
grabnică. 

Al dv. credincios, 

F. Nansen 

La bordul lui «Fram», 13 martie 1895.” 


Înainte de a părăsi bordul lui «Fram» pentru totdeauna, 
ar trebui să fac o scurtă descriere a echipamentului pe care 
ne-am hotărât să-l luăm în cele din urmă şi care era, fără 
îndoială, cel mai indicat pentru scopurile noastre. 


Cele două caiace* le-am construit în timpul iernii şi le-am 
luat cu noi pentru a traversa eventualele canaluri şi 
băltoace care ne-ar fi ţinut în loc, precum şi pentru a putea 
traversa marea liberă. La început, în locul acestor caiace 
am intenţionat să luăm cu noi învelitori de barcă gata 
făcute din pânză de vele şi să îmbrăcăm săniile cu ele, 
acestea constituind osatura lor. În felul acesta am fi putut 
avea foarte repede un mijloc de transport care ar fi fost în 
stare să ne ducă peste canaluri şi mici porţiuni de mare. 
Am abandonat însă această idee şi am hotărât să luăm cu 
noi două caiace, căci eram obişnuit cu ele, şi în afară de 
aceasta ştiam că ne vor aduce, în multe privinţe, servicii 
preţioase. Chiar dacă ne-ar fi stat în putinţă să 
confecţionăm o îmbrăcăminte pentru sănii, din care în 
scurtă vreme se putea face o barcă, totuşi treaba n-ar fi 
mers atât de repede ca atunci când dai drumul unui caiac 
pe apă. La aceasta se adăuga şi faptul că cu acel mijloc de 
transport ne-ar fi fost greu de tras la rame, aşa că am fi 
avut o mare pierdere de timp dacă ar fi fost vorba de 
distanţe mai mari de parcurs în ape libere, ca de pildă de-a 
lungul coastei Ţării lui Franz-losef sau de acolo traversarea 
spre Spitzbergen. Un argument în favoarea întrebuinţării 
săniilor ar fi fost economia de greutate, totuşi nu era atât 
de hotărâtor cum părea, fiindcă îmbrăcămintea ambelor 
feluri de mijloace de transport ar fi avut cam aceeaşi 
greutate, iar în ce priveşte scheletul caiacelor - dacă vă 
amintiţi - cântărea doar 8 kg. Ceva însă tot câştigam, şi 
anume spaţiul din interiorul caiacelor aşezate pe sanie în 
care puteam pune încărcătura; altfel am fi fost nevoiţi să 
păstrăm proviziile şi uneltele în saci din pânză tare de vele, 
ceea ce de asemenea ar fi îngreuiat săniile: Luând cu noi 
caiacele, puteam ambala o mare parte din provizii în saci 
din pânză subţire, pe care îi băgam în caiace. Procedând în 
chipul acesta n-aveam nici o îndoială că proviziile noastre 
erau păstrate bine la uscat pe lângă faptul că mai erau şi 
apărate de pericolul oricărui atac din partea câinilor, ca şi 


4 Ele aveau 3,7 m lungime şi 73 cm lăţime; caiacul lui Johansen avea 
30 cm adâncime, iar al meu 38 cm. - N. A. 


de vârfurile ascuţite ale gheţurilor. Pe de altă parte, 
îmbrăcămintea din pânză de vele care urma să acopere 
săniile şi care, după întrebuințare în apă trebuia să fie din 
nou împăturită, s-ar fi stricat foarte repede şi s-ar fi găurit 
din cauza temperaturii joase la care ne aşteptam. In sfârşit, 
şi acesta nu este motivul cel mai puţin important, caiacul, 
cu acoperământul lui absolut impermeabil, este pentru 
mările polare o barcă cât se poate de valoroasă, cu care 
poţi călători pe orişice vreme şi pe care o poţi folosi în 
acelaşi timp atât pentru vânătoare, cât şi pentru pescuit. 
Prin îmbrăcarea săniilor ar fi fost greu de realizat o 
ambarcaţie care să dea rezultate oarecum identice. 

Săniile pe care le-am construit pentru această expediţie 
au fost făcute după modelul groenlandez şi ca formă se 
asemănau oarecum cu o Kje/ka norvegiană, o săniuţă joasă 
cu tălpici late, asemănătoare schiurilor noastre obişnuite». 

In locul tălpicilor late şi netede pe care le-am întrebuințat 
în Groenlanda, am folosit altele având aceeaşi lăţime (8,5 
cm), dar puţin mai rotunjite, aşa cum sunt săniile din 
Osterdal şi din alte părţi. După cum s-a dovedit de altfel, 
aceste tălpici rotunjite alunecau foarte uşor pe terenul pe 
care aveam noi să mergem şi permiteau săniilor să fie 
întoarse cu uşurinţă, ceea ce era foarte important pe 
gheaţa plutitoare unde nenumăratele neregularități te 
obligau să urmezi o linie şerpuită. Tălpicile erau căptuşite 
cu benzi foarte subţiri de alpaca, un aliaj foarte potrivit 
acestui scop, deoarece îşi păstra netezimea şi nu ruginea. 
După cum am mai spus, sub stratul de alpaca se aflau nişte 
tălpici subţiri din lemn de arțar bine smolit. Ca o măsură de 
prevedere, săniile au fost întărite prin diferite procedee 
arătate mai înainte ca să poată duce încărcătura grea de la 
început. Urmarea a fost însă că s-au îngreuiat puţin mai 
mult decât intenţionasem, în schimb am avut satisfacția că 
în tot cursul călătoriei s-au menţinut în perfectă stare şi 
niciodată n-am fost opriţi în loc sau stânjeniţi câtuşi de 
puţin din pricina vreunei stricăciuni oarecare. Or, foarte rar 


5 Săniile erau de 3,6 m lungime, 50 cm lăţime, iar muchia de jos a 


traverselor era deasupra zăpezii cu circa 12 cm. - N. A. 


s-a întâmplat aşa ceva în expedițiile anterioare. 

De mai multe ori m-am referit la îmbrăcăminte şi la 
diferitele încercări făcute în legătură cu aceasta. Deşi 
ajunsesem la concluzia că îmbrăcămintea din blană de lup 
era prea călduroasă pentru călătoria pe care o proiectam, 
totuşi când am pornit prima oară, am luat-o cu noi şi am 
purtat-o. Ne-am dat seama însă imediat că era mult prea 
călduroasă şi că provoca o transpiraţie puternică. Absorbind 
toată transpiraţia corpului devenea atât de grea încât 
mărea în mod simţitor greutatea încărcăturii noastre. Şi mai 
avea un inconvenient: se usca greu. Când ne-am întors la 
bord, după primele trei zile, era atât de udă încât am fost 
nevoiţi să o agăţăm mai multă vreme la uscat deasupra 
sobei din careu. In plus, după ce o purtam un timp, dacă ne 
dezbrăcăm pe frig îngheţa atât de tare încât era foarte greu 
s-o îmbraci din nou. In cele din urmă m-am hotărât să-mi 
păstrez îmbrăcămintea de lână care, după părerea mea, 
lasă transpiraţia să se evapore. De altfel şi Johansen mi-a 
urmat exemplul. 

Aşadar, îmbrăcămintea noastră se compunea, 
aproximativ, din următoarele: două cămăşi de lână (Jäger), 
peste care puneam o jachetă din păr de cămilă şi în sfârşit 
o aşa-zisă jachetă de lână islandeză (în realitate provenea 
de pe insula Far6). În loc de jachetă islandeză, Johansen 
purta un fel de îmbrăcăminte din dimie groasă, căruia la 
bord i se spunea anorakK, aceasta era prevăzută cu o glugă 
care, după modelul eschimos, putea să fie trasă peste 
obraz. Pentru partea de jos a corpului aveam mai întâi 
indispensabili de lână, iar deasupra acestora pantaloni de 
vânătoare şi jambiere din dimie. Pentru a ne apăra de vânt 
şi de pulberea de zăpadă purtam îmbrăcăminte de vânt - 
vinddrakt - confecţionată dintr-o pânză de bumbac subţire, 
dar deasă, compusă dintr-o jachetă care se îmbrăca peste 
cap şi, după modelul eschimos, era prevăzută cu o glugă şi 
o pereche de pantaloni largi. 

O parte importantă a îmbrăcămintei era încălţămintea. În 
loc de ciorapi lungi preferam jambiere şi şosete, fiindcă 
acestea se puteau usca în timpul nopţii. Din experienţa 


câştigată am ajuns la concluzia că într-o călătorie prin 
zăpadă şi expus veşnic la temperaturi scăzute fie că mergi 
cu schiuri, ori fără ele, cea mai potrivită încălţăminte din 
toate punctele de vedere, este gheata finlandeză, cu 
condiţia să fie confecţionată din pielea picioarelor dindărăt 
ale unui ren mascul. Aceste ghete sunt călduroase şi 
rezistente, rămân mereu suple şi sunt uşor de încălţat şi de 
descălţat. Ele cer însă o îngrijire atentă căci altfel se strică 
repede; de aceea trebuie căutat ca în timpul nopţii să se 
usuce cât de cât. Când vremea e însorită sau uscată, cel 
mai bine e să le atârni în faţa cortului, pe beţele de la schi, 
în bătaia vântului, întoarse cu partea dinăuntru în afară, 
pentru ca mai ales blana să se usuce repede. Dacă nu sunt 
îngrijite astfel, în scurtă vreme părul începe să cadă. In 
prima parte a călătoriei noastre, pe acel ger aspru, a fost 
imposibil să le uscăm în felul acesta nerămânându-ne 
altceva de făcut decât să stăm şi noaptea încălţaţi cu ele şi 
să le lăsăm să se usuce pe picioarele noastre după ce mai 
întâi le curăţăm bine de gheaţă, şi le ştergem de apă. Apoi 
le întorceam pe dos, le umpleam cu iarbă uscată de 
siminichie, dacă aveam, şi ne băgam picioarele înăuntru 
după care intram în sacul de dormit. Pentru vremea mai 
călduroasă la care ne aşteptam pentru mai târziu, ne-am 
luat nişte cizme de piele - komager - aşa cum poartă 
laponii vara. Cizmele acestea erau făcute din piele de bou 
pe jumătate tăbăcită, cu tălpi din blană de focă. Dacă le 
ungeam bine cu un amestec de seu şi de gudron, deveneau 
extraordinar de rezistente şi de impermeabile, şi erau 
indicate, mai ales, pentru vreme umedă. La începutul 
călătoriei, puneam în ghetele finlandeze iarbă de siminichie 
din care luasem cu noi o provizie serioasă. Dacă, aşa cum 
fac finlandezii, umpli ghetele cu această iarbă şi bagi 
picioarele goale înăuntru, ele ţin foarte cald şi uscat, 
deoarece iarba absoarbe toată umiditatea. In timpul nopţii 
iarba trebuie scoasă din ghete şi scărmănată cu degetele, 
ca să nu se facă ghemotoace; apoi se usucă fie băgându-se 
în sân, fie în pantaloni. Dimineaţa ea este destul de uscată 
ca să poată fi pusă din nou în cizme. Cu timpul însă se 


strică, aşa că pentru o călătorie mai îndelungată trebuie să 
ai o provizie serioasă. 

Mai luasem cu noi şi şosete de lână de oaie şi de păr de 
om, care sunt tot atât de călduroase pe cât sunt de 
rezistente. In afară de acestea mai aveam şi obiele din 
dimie pe care noi, respectiv eu, în ultima parte a călătoriei, 
când zăpada era foarte umedă, le purtam în ghetele lapone 
komager. Obielele acestea sunt comode la purtat şi se pot 
usca uşor, fiindcă în timpul nopţii le poţi întinde sub jachetă 
sau sub pantaloni. Mâinile erau acoperite cu mănuşi groase 
din blană de lup, cu un deget, precum şi cu mănuşi 
obişnuite de lână. Pentru a le usca procedam la fel ca şi cu 
încălţămintea. 

De fapt, singurul izvor de căldură pe care îl ai la 
îndemână este numai căldura bietului tău corp, care este 
folosită mai ales pentru uscatul diferitelor obiecte de 
îmbrăcăminte... Ne-am petrecut astfel nopţile cu comprese 
ude pe noi numai ca în timpul zilei să ne putem simţi ceva 
mai bine. 

Pe cap purtam o pălărie de fetru care ferea ochii de 
lumina orbitoare şi prin care vântul pătrundea mai greu 
decât prin căciulile obişnuite de lână. De obicei purtam 
peste aceasta şi una sau două glugi de lână. Numai aşa 
puteam să ne asigurăm până la un punct căldura necesară 
corpului nostru. 

La început intenţia mea a fost să folosesc saci de dormit 
uşori, pentru o singură persoană, din blană de pui de ren. 
Când însă s-au dovedit insuficient de călduroşi, a trebuit să 
procedez în acelaşi mod ca în Groenlanda, adică să folosesc 
un sac de dormit dublu, din blană de ren matur. In acest fel 
cele două persoane se încălzesc una pe alta, obținându-se 
o creştere apreciabilă a temperaturii; şi apoi, un sac de 
două persoane este mult mai uşor decât doi saci pentru o 
persoană. Mulţi sunt împotriva folosirii sacilor dubli, 
obiectând că odihna nopţii este tulburată foarte uşor, dar 
eu nu le împărtăşesc părerea. 

Un obiect care, după mine, nu trebuie să lipsească într-o 
călătorie cu sania este cortul. Chiar dacă este din pânză 


subţire, puţin rezistentă, totuşi oferă membrilor unei 
expediţii atâta protecţie şi confort încât compensează din 
plin surplusul de greutate al echipamentului. Corturile pe 
care le-am luat pentru această expediţie erau foarte 
uşoare, confecţionate din mătase artificială; la bază erau 
pătrate, iar în sus ascuţite, fiind susţinute în mijloc cu 
ajutorul unui singur băț. Cele mai multe dintre corturile 
noastre aveau pentru aşternut pe jos o țesătură de bumbac 
foarte groasă. Prima dată am luat cu noi un astfel de cort, 
care era socotit pentru patru oameni şi cântărea 3,250 kg. 
Ţesătura cea groasă de bumbac oferă un oarecare avantaj, 
deoarece prin ea cortul devine mai stabil şi poate fi montat 
mai uşor. In acelaşi timp şi vântul pătrunde mai greu 
înăuntru. Acest soi de pardoseală este cusută de părţile 
laterale ale cortului nelăsându-se decât o singură 
deschizătură mică prin care să te poţi strecura înăuntru. 
Dar are şi un dezavantaj, şi anume că atunci când te 
strecori este imposibil să nu aduci cu tine înăuntru, pe 
picioare, şi o anumită cantitate de zăpadă. Aceasta, 
topindu-se în timpul nopţii din cauza căldurii corpului, 
îmbibă țesătura aşternută drept pardoseală cu umezeală, 
care se adaugă la greutatea iniţială a cortului. 

Din această cauză am abandonat ideea unui astfel de 
cort şi am luat cu noi un altul, tot din mătase artificială, de 
aceleaşi dimensiuni, dar fără partea care se aşterne pe 
dinăuntru, pe jos. E adevărat că instalarea acestui cort dura 
ceva mai mult, dar diferenţa de timp nu era mare. Fixam 
părţile laterale cu ţăruşi şi apoi ridicam de jur împrejurul 
cortului un meterez de zăpadă pentru a-l feri de vânt şi de 
curenţi. Abia după aceea urma ridicarea propriu-zisă a 
cortului: unul dintre noi se târa înăuntru prin deschizătură şi 
cu un băț de schi, care servea şi ca proptea pentru cort, îl 
ridica în sus. Cortul, inclusiv cei 16 ţăruşi, cântărea doar 1,4 
kg şi a rezistat perfect în tot cursul călătoriei, până în 
toamna lui 1895, fiindu-ne un loc drag de refugiu. 

Aparatul de fiert pe care-l foloseam prezenta avantajul că 
nu consuma decât foarte puţin combustibil. Intr-un timp 
foarte scurt puteam fierbe pe el nu numai mâncare, ci, în 


acelaşi timp, topeam şi o cantitate însemnată de zăpadă 
pentru apă de băut, în aşa fel încât dimineaţa şi seara 
aveam apă din belşug ca să ne astâmpărăm setea. 

Aparatul se compunea dintr-un vas pentru fiert sau 
încălzit mâncarea şi din două vase pentru topit zăpada. 

Pentru încălzit foloseam un aparat suedez cu petrol, 
cunoscut sub numele de „primus”, în care petrolul, înainte 
de a arde se transforma în gaze; în felul acesta se ajungea 
la o ardere completă... 

In ceea ce priveşte combustibilul, alegerea mea s-a fixat 
asupra petrolului snow-flakes. Am luat cu noi 20 de litri care 
ne-au ajuns pentru 120 de zile, având asigurate astfel, de 
două ori pe zi, câte o masă caldă şi apa topită din gheaţă 
din belşug. 

Am luat cu noi mai multe perechi de schiuri fiindcă 
trebuia să ne aşteptăm ca acestea să se rupă sau să se 
uzeze foarte repede în timpul iernii pe gheaţa plutitoare, 
neregulată, când zăpada este udă şi zgrunţuroasă. 

Schiurile noastre erau deosebit de rezistente şi alunecau 
foarte uşor; cele mai multe erau confecţionate din lemn de 
arțar, ca şi săniile, ori din molift sau lemn de hickory şi 
fuseseră toate bine îmbibate cu un amestec de gudron, 
stearină şi seu. 

Deoarece socoteam că într-o bună măsură ne vom hrăni 
din ceea ce vom vâna, am luat cu noi şi arme de foc. Cea 
mai bună armă de foc într-o astfel de călătorie este, de 
bună seamă, o puşcă ghintuită. Cum însă, după toate 
probabilitățile, aveam de străbătut şesuri întinse de 
zăpadă, unde era de presupus că vom întâlni puţin vânat 
mare şi cum, pe de altă parte, s-ar fi putut ca deasupra 
noastră să zboare diferite specii de păsări, am socotit utilă 
şi puşca cu alice. In această privinţă deci, ne-am oprit la 
acelaşi echipament pe care l-am avut şi în Groenlanda şi 
am luat cu noi două puşti cu ţeavă dublă care, pentru alice, 
aveau calibrul 20, iar pentru gloanţe, 360. Rezerva noastră 
de muniții se compunea din aproximativ 180 de gloanţe şi 
150 de cartuşe cu alice. 


€ Fulg de zăpadă. - N. T. 


Pentru stabilirea poziţiei şi pentru sondaje am luat cu noi: 
un teodolit mic şi uşor, construit special pentru scopurile 
noastre, un sextant de buzunar şi un orizont artificial de 
sticlă”, un compas de relevment uşor, din aluminiu şi alte 
câteva  compasuri. Pentru observațiile meteorologice 
aveam câteva barometre aneroide, două termometre de 
minimă cu alcool şi trei termometre cu mercur cu praştie:. 
In afară de aceasta am mai luat o lunetă bună din aluminiu 
şi un aparat fotografic. 

Cea mai importantă şi poate chiar cea mai grea problemă 
în alcătuirea echipamentului unei expediţii cu săniile o 
constituie hrana, care trebuie să fie şi bună şi 
îndestulătoare. De altfel, în prefața acestei cărţi am 
subliniat că primul şi cel mai important lucru este să te 
aperi de scorbut şi de alte boli, printr-o alegere minuțioasă 
a alimentelor, care trebuie să fie ferite de alterare printr-o 
preparare şi sterilizare atentă. Într-o expediţie cu săniile ca 
aceasta, în care contează atât de mult greutatea 
echipamentului, este aproape cu neputinţă să iei cu tine 
orice fel de alimente a căror greutate să nu fi fost mai întâi 
redusă, pe cât posibil, prin uscare completă. Cum însă atât 
carnea cât şi peştele uscat sunt foarte greu de digerat, este 
preferabil ca ele să fie conservate sub formă de praf, care 
este uşor digerabil şi asimilat de organism. lată de ce am 
luat cu noi atât carnea cât şi peştele numai sub formă de 
praf. Carnea luată de noi era de fapt muşchi de vită curăţit 
de grăsimi, de zgârciuri şi de altele, uscat apoi cât se poate 
de repede, încă de proaspăt, măcinat şi amestecat, în 
aceeaşi proporţie ca şi pemmikanul obişnuit. Acest aliment, 
folosit de multă vreme în expedițiile cu săniile şi-a meritat 
pe bună dreptate faima; când e bine pregătit, aşa cum era 
de altfel şi al nostru, este fără îndoială o mâncare 
hrănitoare şi uşor de digerat. Se întâmplă însă uneori să fie 
şi vătămătoare sănătăţii, atunci când e preparată fără o 


7 Orizontul artificial este o oglindă orizontală din sticlă, metal sau baie 
de mercur în care se reflectă astrul observat, pentru a-i măsura 
înălţimea când nu se vede orizontul mării. - N. R. 

3 Sunt legate cu o saulă şi se învârtesc într-una. - N. R. 


grijă deosebită, când uscarea cărnii se face prea încet sau 
când e insuficient de uscată. 

Un aliment bine pregătit, care se păstra admirabil şi pe 
care puneam mare preţ, era făina de peşte; fiartă în apă şi 
amestecată cu unt şi făină sau cu cartofi uscați constituia o 
mâncare foarte gustoasă. 

De asemenea, trebuia să mai ţinem seama şi de faptul ca 
aceste alimente să poată fi consumate uneori şi fără a fi 
fierte. Combustibilul face desigur parte din echipamentul 
oricărei expediţii cu săniile, dar nu trebuie uitat că prin cine 
ştie ce împrejurare el poate să se termine înainte de vreme 
şi atunci situaţia ar fi cu adevărat disperată dacă în astfel 
de cazuri nu am dispune de provizii care pot fi folosite şi 
nefierte. Şi apoi, pentru a economisi combustibilul, este 
important ca mâncarea să nu necesite o fierbere 
îndelungată, ci să fie suficientă doar încălzirea. Făina pe 
care am luat-o cu noi fusese fiartă înăbuşit şi la nevoie 
putea fi consumată fără altă pregătire; dacă o dădeam doar 
o dată în fiert devenea o mâncare caldă foarte gustoasă. Pe 
lângă făina de carne şi peşte mai aveam de asemenea 
cartofi fierţi şi uscați, supă de mazăre, ciocolată etc. In ce 
priveşte pâinea, în parte era din grâu, uscată cu grijă, iar 
restul un fel de pâine făcută din făină de grâu amestecată 
cu 30% aleuronat (o albumină vegetală). 

În afara acestor alimente am mai luat cu noi o cantitate 
însemnată de unt (39 kg), după ce a fost bătut foarte bine 
ca să i se scoată toată apa; în acest fel i-am redus din 
greutate şi în acelaşi timp nu s-a mai întărit la frig atât de 
mult. Trebuie să spun că în general proviziile noastre de 
alimente asigurau o hrană variată şi îndestulătoare aşa că 
în această privinţă nu am avut deloc de suferit ca celelalte 
expediţii. De altfel, tot timpul aveam o foame de lup şi 
mărturisesc că mai multă poftă nici că puteam să avem. 

Farmacia noastră forma conţinutul unui săculeţ în care 
pusesem, fireşte, doar strictul necesar: câteva scândurele 
şi feşi, bandaje de ghips pentru eventuale fracturi ale mâinii 
sau ale piciorului, pilule purgative şi picături de opiu pentru 
deranjamente  stomacale (de care însă n-am suferit 


niciodată), cloroform pentru o eventuală amputare - de 
pildă în urma unei degerături - câteva sticluţe cu soluţie de 
cocaină pentru cazuri de orbire din cauza zăpezii (de 
asemenea neîntrebuinţate), picături pentru dureri de dinţi, 
acid fenic, iodoform, câteva ace curbate şi mătase de cusut 
răni, un bisturiu, două pensete pentru artere (tot pentru 
cazul unei amputări) şi încă alte câteva obiecte. Din fericire 
n-am avut nevoie de această farmacie, dar bandajele şi 
feşile ne-au prins foarte bine în iarna lui 1895 spre 1896, 
întrucât le-am utilizat ca fitiluri la lămpile cu untură de 
balenă. Dar şi mai bine decât ele ne-au folosit în acest scop 
plasturii cu care ne aprovizionasem din belşug pentru 
eventuale fracturi de claviculă. Tot cu ei, răzuindu-le stratul 
de ceară, am astupat găurile caiacelor, ori de câte ori 
acestea se iveau. Cele trei sănii cântăreau: 260 kg (cu 
caiacul meu), 242 şi 262 kg (cu caiacul lui Johansen). 

Câinii cântăreau între 17,3 şi 35,7 kg; la plecare aveam 
28 de câini. 


Spre Nord 


La 14 martie, pe la ora prânzului, l-am părăsit în sfârşit 
pe „Fram”, însoţiţi de salve de tun care bubuiau prelung. 
Ne-am luat pentru a treia oară rămas bun de la toţi şi am 
schimbat aceleaşi călduroase urări de bine. Câţiva dintre 
cei care aveau să rămână la bord ne-au însoţit o bucată de 
drum. Sverdrup s-a întors însă mai curând întrucât voia să 
fie la bord la ora 1. Ne-am luat rămas bun în vârful unei 
movile de gheaţă. „Fram” rămăsese mult în urma noastră. 
Am stat un timp locului urmărindu-l cu privirea pe 
Sverdrup, care se întorcea agale „acasă”, lunecând pe 
schiuri. Cum m-aş mai fi întors cu el, ca să mă pot odihni 
din nou în careul nostru cald şi confortabil! Ştiam prea bine 
că urma să treacă multă vreme până când aveam să 
dormim din nou şi să mâncăm sub un acoperiş plăcut. Dar 
cine bănuia atunci că expediţia noastră avea să dureze 
atâta amar de vreme! 

Noi credeam cu toţii că expediţia ori va reuşi şi atunci ne 
vom întoarce chiar în acelaşi an acasă, ori nu va reuşi. 

După puţin timp de la plecarea lui Sverdrup ne-a părăsit 
şi Mogstad. El ar fi vrut să rămână cu noi până a doua zi, 
dar pantalonii lui grei din blană de lup erau, după cum 
spunea el, leoarcă de sudoare, aşa că trebuia să se întoarcă 
la bord ca să-i usuce la foc. Au rămas cu noi doar Scott- 
Hansen, Hendriksen şi Pettersen, fiecare căznindu-se să 
meargă cu greutăţile în spate, asudând ca vai de ei. Le 
venea destul de greu să ţină pasul cu noi pe gheaţa netedă, 
căci înaintam foarte repede. Când am ajuns la moviliţele de 
gheaţă, sâniile s-au poticnit din nou şi nu le-am urnit din loc 
decât punând cu toţii umărul. Intr-un loc muchiile gheții 
erau atât de ascuţite încât a trebuit o bună bucată de drum 
să ducem săniile pe sus. După ce izbutirăm, cu multă 
caznă, să trecem peste toate obstacolele, Peder dădu 
gânditor din cap spunându-i lui Johansen că ne vor aştepta 
încă multe şi multe asemenea greutăţi şi că ne vor mai 
trece sudori până când vom izbuti să uşurăm săniile de 


povară, consumând o mare parte de alimente, astfel ca ele 
să lunece pe gheaţă fără efort. Nu-şi termină bine vorbele 
că ne şi ieşi în cale o porţiune de gheaţă proastă... Peder se 
întunecă la faţă plin de îngrijorare pentru ceea ce avea să 
ne aştepte în viitor. Către seară drumul deveni mai bun, 
aşa că am putut înainta mai repede. Pe la ora 6, când ne- 
am oprit, hodometrul arăta 11 km; pentru prima zi nu era 
deloc rău. Am petrecut în cort o seară veselă şi, după câte 
mi-am dat seama, era tocmai potrivit pentru cinci 
persoane. În timpul cât am legat câinii, le-am dat să 
mănânce şi am întins cortul, Pettersen dârdâia şi se văita 
de frig, căci pe drum îi fusese foarte cald şi la urmă 
obosise. Când s-a instalat însă în cort, adăpostul începu să 
nu i se mai pară atât de rău, şi nu era deloc de mirare dacă 
ne gândim la hainele lui călduroase din blană de lup, la oala 
cu ciocolată fierbinte pe care o avea în faţă şi la bucăţile de 
unt şi de pâine pe care le ţinea în mâini. 

Mai târziu, de multe ori l-au purtat gândurile spre clipa 
aceasta când stătuse într-un cort în mijlocul Oceanului 
Îngheţat. Bietul băiat! Se rugase atât de mult să-l luăm cu 
noi în această expediţie!... Era gata să ne gătească, să ne 
fie folositor în fel şi chip, şi ca tinichigiu, şi ca fierar, şi tot îi 
dădea cu gura şi nu ne mai slăbea că traiul în trei este mult 
mai plăcut decât în doi... l-am mărturisit atunci părerea 
mea de rău că nu pot lua cu mine decât un tovarăş. După 
asta, a umblat abătut, câteva zile, dar acum se mângâie cu 
faptul că ne-a însoţit totuşi măcar o bucată de drum pe 
această mare întinsă şi pustie despre care doar puţini 
oameni ar putea spune că au cunoscut-o. 

Tovarăşii noştri nu-şi luaseră cu ei saci de dormit, aşa că 
au trebuit să-şi clădească din zăpadă o colibă mică şi 
plăcută în care s-au strecurat cu hainele lor de blană şi 
unde au petrecut o noapte destul de bună. De dimineaţă m- 
am trezit devreme, dar când m-am strecurat afară din cort 
am băgat de seamă că cineva mi-o luase înainte. Era Peder 
care se trezise din pricina frigului şi tropăia în sus şi în jos 
pentru a-şi încălzi mădularele înţepenite. 

Îmi spuse că niciodată n-ar fi crezut că poţi dormi în 


zăpadă, dar acum, după ce făcuse încercarea, găsea că nu 
era chiar atât de rău. Nu voia să recunoască nici în ruptul 
capului că îngheţase tun şi că acesta era adevăratul motiv 
pentru care se sculase atât de devreme. 

Am luat pentru ultima oară împreună micul dejun, apoi 
am pregătit săniile şi am înhămat câinii. Ne-am strâns încă 
o dată mâinile, luându-ne rămas bun, fără prea multe 
cuvinte şi am pornit înainte, în pustietatea cea albă... 

Peder clătina din cap cu tristeţe. Când am întors încă o 
dată capul l-am zărit sus pe o movilă de gheaţă. Se mai uita 
încă în urma noastră îngândurat şi mâhnit. Se gândea 
pesemne că vorbise cu noi pentru ultima oară... 

Aveam înainte un drum de gheaţă netedă pe care 
înaintam cu iuţeală tot mai departe de tovarăşii noştri, tot 
mai departe, în necunoscut. Acolo, în pustietatea cea albă 
aveam să rătăcim multe luni de zile doar noi doi, împreună 
cu câinii. Catargele lui «Fram» dispăruseră de mult în 
spatele gheţurilor. Adeseori întâlneam lanţuri de movile şi 
porţiuni de gheaţă neregulată unde eram siliţi să împingem 
săniile, ba câteodată chiar să le şi cărăm pe sus. Uneori se 
întâmpla ca săniile să se răstoarne şi numai cu multă trudă 
reuşeam să le aducem din nou în poziţia normală. Epuizaţi 
de aceste grele eforturi, la ora 6 am făcut popas, după ce 
străbătusem în cursul zilei 9 km. 

E drept că acestea nu semănau câtuşi de puţin cu 
marşurile pe care socotisem noi că le vom face, totuşi 
speram că săniile se vor uşura încetul cu încetul şi că vom 
întâlni gheaţă mai bună. Se părea însă de la început că într- 
adevăr aşa va fi. 

Duminică, 17 martie, am notat în carnetul meu: „Cu cât 
înaintăm spre nord, gheaţa are tendinţa să devină din ce în 
ce mai netedă; ieri însă am dat de un canal care ne-a silit 
să facem un mare ocol’. 


? Atâta timp cât temperatura era aşa de scăzută, nu era indicat să 


traversăm canalurile cu caiacul, din mai multe motive: în primul rând în 
aceste deschizături apa era aproape întotdeauna acoperită de o crustă 
de gheaţă mai mult sau mai puţin groasă. In afară de aceasta caiacele 
ar fi devenit mult mai grele, dat fiind că s-au dovedit a nu fi absolut 
etanşe, iar apa care ar fi pătruns în ele ar fi îngheţat imediat. Pe atunci 


La ora 5 şi jumătate după-amiază făcusem circa 9 km. 
Fiindcă ajunsesem într-un loc bun de poposit şi cum câinii 
erau obosiţi, ne-am oprit. Cea mai joasă temperatură din 
timpul nopţii a fost -42,8*C". 

În zilele următoare gheaţa a devenit din ce în ce mai 
netedă, încât de multe ori parcurgeam într-o zi până la 15 
km, ba chiar şi mai mult. 

Din când în când, mai intervenea însă şi câte un accident 
care ne ţinea în loc; de pildă, într-o zi un vârf de gheaţă 
proeminent şi ascuţit a făcut o gaură într-un sac cu făină de 
peşte, împrăştiindu-i conţinutul preţios; ne-a trebuit mai 
bine de o oră să strângem toată făina şi să dregem 
stricăciunea. Apoi s-a stricat hodometrul, care se înţepenise 
între nişte bucăţi de gheaţă şi am pierdut câteva ore ca să-l 
punem în stare de funcţionare. Dar după aceea călătoria 
noastră a continuat spre nord, de multe ori peste întinderi 
de gheaţă netedă care păreau că se desfăşoară până la Pol; 
alteori treceam prin locuri cu coline înalte de gheaţă, 
neobişnuit de anevoioase. Era, fără îndoială, gheaţă foarte 
veche care, în drumul ei din Oceanul Ingheţat Siberian spre 
coasta de răsărit a Groenlandei, rătăcise multă vreme prin 
Oceanul Îngheţat de Nord şi an de an suferise presiuni 
puternice formând îngrămădiri şi movile înalte. Gheaţa 
aceasta se topea vară de vară la razele soarelui, iar iarna 
era din nou acoperită de mari mase de zăpadă, luând unele 
aspecte care o făceau să semene mai mult cu nişte 
aisberguri decât cu o îngrămădire de gheţuri. 

Miercuri, 20 martie. Din jurnalul meu: 

„Din nou vreme frumoasă, favorabilă călătoriei noastre, 
cu apusuri minunate de soare, cam friguroasă, mai ales 
noaptea, în sacii de dormit (au fost -41 şi -42*C). Cu cât 
înaintăm, gheaţa pare să devină din ce în ce mai netedă; în 
multe locuri am impresia că ne aflăm pe un ghețar 
continental. Dacă va ţine tot timpul aşa călătoria noastră va 
fi un fel de joacă”. 

Astăzi am pierdut hodometrul; am descoperit dispariţia 
lui abia după un timp oarecare şi nu ştiam cât ar fi trebuit 


nu aveam mijloace de a îndepărta această gheaţă. - W. A. 


să merg înapoi, de aceea am socotit că nu merită osteneala 
să ne întoarcem şi să-l căutăm. Drept urmare, de atunci 
încolo am măsurat distanţa străbătută într-o zi doar prin 
apreciere. 

În aceeaşi zi am mai suferit un accident: unul dintre câini 
- Livjegeren - s-a îmbolnăvit atât de grav încât n-a mai 
putut trage la ham şi l-am lăsat să alerge liber. Abia târziu, 
în cursul zilei, am descoperit că nu era cu noi; când am 
plecat, de dimineaţă, el nu a fost în stare să ne urmeze şi a 
rămas pe loc. A trebuit să mă întorc cu schiurile ca să-l 
caut, ceea ce ne-a răpit mult timp... 

Vineri, 22 martie. „Vreme minunată pentru drum; 
mergem din ce în ce mai bine. Întinderi mari şi netede; ici, 
colo câte o movilă ridicată prin presiunea gheții, peste care 
se poate trece. leri am mers de la 11 şi jumătate dimineaţa 
până la 8 şi jumătate seara şi cred că am parcurs 22 km. 
Trebuie să ne aflăm la 85* latitudine nordică. 

Singurul lucru neplăcut este acum gerul. Ziua, 
îmbrăcămintea noastră se transformă într-o armură de 
gheaţă, în timp ce noaptea devine o veritabilă compresă 
udă; acelaşi lucru îl păţim şi cu păturile de lână. Din pricină 
că gheaţa de pe blana din interiorul sacului de dormit se 
topeşte, acesta devine din ce în ce mai greu. In fiecare zi 
avem vreme limpede şi frumoasă. Acum am fi dornici de o 
variaţie; câţiva nori şi o temperatură ceva mai blândă ar fi 
foarte binevenite. Noaptea temperatura a fost de -42,7*C”. 
Din observaţia pe care am făcut-o în cursul dimineţii rezultă 
că azi ne aflăm la latitudinea de 85*9'. 

Sâmbătă, 23 martie. „Din pricina observaţiilor pe care le 
facem, a fixării greutăților pe sanie, a cârpirii sacilor şi a 
altor asemenea îndeletniciri, care nu sunt tocmai o glumă 
la o astfel de temperatură, ieri n-am reuşit să ne continuăm 
drumul decât la ora 3 după-amiază. Am rezistat până la 9 
seara şi apoi am poposit pe cea mai mizerabilă gheaţă din 
câte am întâlnit în ultimul timp. Am străbătut însă câteva 
întinderi mari de gheaţă, şi socot că am făcut 15 km. 
Vremea e neschimbată; ne bucurăm de un soare 
strălucitor, totuşi vântul de nord-est care a suflat în 


ultimele zile a crescut în intensitate ieri după-amiază şi ne- 
a făcut viaţa cam amară”. 

leri seară am trecut peste o baltă întinsă şi îngheţată, 
care părea un lac mare. Trebuie să fi fost de formaţie 
recentă fiindcă gheaţa era încă subţire de tot. E 
extraordinar că în acest anotimp al anului pot lua naştere 
astfel de băltoace! 

Întinderile cu gheaţă netedă s-au terminat; de aici încolo 
am avut adeseori de învins greutăţi mari din pricina gheții 
accidentate şi a colinelor de gheaţă. 

Duminică, 24 martie. În această zi scriam: 

„Gheaţa nu e prea bună. leri am avut o zi grea şi totuşi 
am înaintat; mă tem însă că nu mai mult de 15 km. 
Ridicatul continuu al săniilor greu încărcate ne chinuie 
amarnic biata spinare şi are darul să ne răpească buna 
dispoziţie; dar cine ştie, poate că se vor ivi din nou timpuri 
mai fericite. Chiar şi gerul continuă să se facă la fel de 
simţit, fiind mereu neschimbat; ba ieri a mai crescut încă 
datorită vântului puternic de nord-est. Am poposit seara la 
8 şi jumătate. Ziua a crescut simţitor şi soarele apune mai 
târziu; peste câteva zile apare soarele la miezul nopţii. 

Aseară l-am omorât pe Livjegeren, primul câine pe care 
am fost nevoiţi să-l sacrificăm; mai târziu s-au mai adăugat 
şi alţii. Ne-a venit tare greu să-l jupuim”. 

A fost cea mai neplăcută treabă din tot timpul călătoriei, 
mai ales la început pe o vreme atât de friguroasă. Când |- 
am tăiat şi l-am împărţit celorlalţi, mulţi dintre câini au 
preferat să flămânzească toată noaptea, numai să nu se 
atingă de carne. Cu timpul însă, când ajunseseră aproape 
de epuizare şi flămânziseră s-au învăţat să aprecieze 
carnea de câine, deşi mai târziu, nu le-o mai dădeam nici 
jupuită, ci cu piele şi cu păr cu tot. 

A doua zi am întâlnit pe alocuri gheaţă ceva mai bună, 
dar în general era proastă şi oboseam din ce în ce mai mult 
din pricina eforturilor care nu se mai terminau. Şi nici gând 
de aşa ceva fiindcă la tot pasul trebuia să le dăm ajutor 
câinilor, să ridicăm săniile răsturnate şi să le urnim din loc 
sau chiar să le cărăm pe sus când întâlneam movile sau 


alte neregularități ale terenului! Ne ajungea într-atât 
oboseala încât seara abia mai ţineam ochii deschişi şi 
uneori adormeam mergând; cuprins de somn capul îmi 
cădea pe piept şi mă trezeam brusc doar atunci când 
schiurile se împiedicau de ceva. Cum găseam un loc în 
spatele vreunei coline sau a unui lanţ de movile unde eram 
cât de cât mai apăraţi de bătaia vântului, ne opream să 
facem popas. În timp ce Johansen îngrijea de câini, eu 
trebuia să întind cortul, să umplu fierbătorul cu gheaţă, să 
aprind arzătorul şi să pregătesc cât se poate de repede 
cina. 

Hrana era variată şi se compunea: într-o zi din /apskaus - 
o mâncare din pemmikan şi cartofi uscați - în altă zi din 
fiskegrateng - care se prepara din făină de peşte, făină de 
grâu şi unt - iara treia zi aveam supă de mazăre, de fasole 
sau linte cu pâine şi pemmikan. Johansen prefera lapskaus, 
în timp ce eu aveam o deosebită slăbiciune pentru 
fiskegrateng; cu timpul însă gusturile lui au început să 
semene cu ale mele, şi fiskegratengul se afla acum în 
fruntea tuturor mâncărurilor. 

De îndată ce Johansen sfârşea de îngrijit câinii, aduceam 
în cort sacii cu alimente pentru micul dejun şi cină, ca şi 
ceilalţi saci cu obiectele personale necesare; apoi 
întindeam sacul de dormit, închideam bine uşa cortului şi 
ne strecuram în sac ca să ni se înmoaie îmbrăcămintea. Nu 
era o treabă prea plăcută. Transpiraţia corpului din timpul 
zilei îmbibase încet, încet veşmintele noastre, pătrunzându- 
le şi formând o crustă de gheaţă ca o armură. Erau atât de 
tari şi de băţoase încât dacă am fi putut să le dezbrăcăm ar 
fi stat singure în picioare; ori de câte ori ne mişcam se 
auzeau cum trosnesc. Erau atât de ţepene încât, în timpul 
marşului, o mânecă de la haină îmi făcu o rană adâncă la 
încheietura mâinii drepte; din cauza gerului rana se 
adâncea mereu ajungând aproape până la os. Am încercat 
să o feresc, punându-i un bandaj, dar abia târziu în vară s-a 
vindecat. Cicatricea însă pesemne că o voi purta toată 
viaţa. 

După ce ne băgam în sacul de dormit, îmbrăcămintea 


începea să se dezgheţe încetul cu încetul în timp ce corpul 
nostru pierdea o cantitate apreciabilă de căldură. Atunci ne 
înghesuiam cât puteam unul într-altul şi stăteam aşa cam o 
oră, o oră şi jumătate, clănţănind din dinţi, până ce 
începeam să simţim în corp câte puţin din căldura de care 
aveam atâta nevoie. Până la urmă însă hainele se înmuiau, 
dar dimineaţa după ce ieşeam din sac erau de ajuns doar 
câteva minute ca să îngheţe iarăşi tun. Atâta timp cât a fost 
frig nu am reuşit niciodată să avem haine uscate pe noi în 
timpul mersului, din pricină că mereu se strângea în ele 
sudoarea corpului. 

Nu-şi poate nimeni închipui cât de frig ne era şi cum 
tremuram ca varga în timp ce stăteam în sac şi aşteptam 
să se încălzească mâncarea de seară! Ca bucătar trebuia să 
mă ţin oarecum treaz şi să supraveghez fierberea, şi pot 
spune că reuşeam. Când, în sfârşit, mâncarea era gata, o 
împărţeam în două şi întotdeauna ni se părea grozav de 
gustoasă. De fapt erau cele mai frumoase clipe din această 
viaţă a noastră şi în aşteptarea lor ne bucuram toată ziua. 
Uneori însă eram atât de obosiţi încât ni se închideau ochii 
în timp ce duceam lingura la gură; mâna cădea în jos, 
lipsită de viaţă, iar mâncarea din lingură se vărsa pe sacul 
de dormit. După-masă, de obicei ne permiteam luxul unei 
căni cu apă cât puteam suporta de fierbinte, în care 
dizolvam mysepulver - un fel de praf de zer uscat - care 
semăna la gust cu laptele fiert şi-l găseam nespus de 
înviorător mai ales că ne încălzea până în vârful picioarelor. 

Apoi ne vâram din nou în sac, trăgeam gluga peste cap şi 
o prindeam bine în cataramă, după care ne înghesuiam 
bine unul în celălalt şi adormeam adânc. Dar chiar şi în 
visele noastre mergeam mereu înainte spre Nord; ne 
chinuiam cu împinsul şi ridicatul săniilor, mânam din urmă 
câinii şi câte altele... De multe ori îl auzeam pe Johansen 
strigând în somn către Pan, Barrabas sau Klapperslangen: 
„Înainte, diavole, înainte... Ptrrru, ptrrru, afurisiţilor!... Stai, 
stai!... Lua-v-ar dracu cu sanie cu tot!”... apoi adormeam 
din nou. 

Cu toate că ni se părea foarte plăcut în sac prea repede 


nu ne încălzeam noi, ba chiar într-o noapte m-am trezit cu 
vârfurile degetelor de la ambele mâini degerate... 

După ce ne făceam toaleta, ieşeam iar în ger să pregătim 
săniile, să descurcăm curelele câinilor, să-i înhămăm şi să 
pornim la drum cât se putea de repede. Ce mult jinduiam în 
aceste zile grele după îmbrăcămintea noastră călduroasă 
din blană de lup pe care o lăsasem la bordul lui «Fram»! 

Apoi porneam mai departe. Eu mergeam înainte dibuind 
drumul printre sloiurile de gheaţă, urmat de sania pe care 
se afla caiacul meu. Câinii se obişnuiseră să vină pe urmele 
mele, dar la fiecare neregularitate a terenului se opreau şi, 
dacă nu reuşeam prin strigăte să-i facem să pornească toţi 
deodată ca să urnească sania din loc şi să treacă 
obstacolul, atunci trebuia să mă întorc din drum şi, după 
împrejurare, să-i croiesc cu biciul sau să-i ajut. Johansen 
venea în urmă cu celelalte două sănii, ba strigând câinilor 
să tragă ca lumea, ba lovindu-i cu biciul, ba trăgând el 
însuşi pentru a ajuta vreo sanie să treacă peste spinările de 
gheaţă. Era desigur o cruzime să tot îmboldim bietele 
animale cu biciul, dar uneori eram siliţi s-o facem. Şi astăzi 
mă cutremur când mă gândesc cum îi loveam fără milă cu 
beţele groase din lemn de frasin, când, sărmanii, se opreau 
în loc sleiţi de puteri. Îţi sângera inima uitându-te la ei, dar 
ne întorceam privirile şi ne împietream inimile fiindcă totuşi 
noi trebuia să înaintăm şi în faţa acestui ţel orice alt 
simţământ nu-şi mai găsea locul. Aceasta este de fapt 
latura tristă a unor asemenea expediţii, când trebuie să 
omori în tine orice simţire mai nobilă, lăsându-te copleşit de 
un egoism neîndurător. Când mă gândesc la toate aceste 
minunate făpturi care, fără să cârtească, au trudit pentru 
noi până la ultima suflare, nefiind răsplătite decât arar cu 
câte o vorbă omenoasă, care se răsuceau de durere sub 
loviturile biciului până când moartea le uşura suferinţa, 
când mă gândesc la bieţii câini părăsiţi unul câte unul acolo 
în nordul îndepărtat, pe întinderile pustii de gheaţă, 
martore ale credinţei şi spiritului lor de sacrificiu, atunci mă 
simt cuprins de reproşuri amare. 

Seara pierdeam foarte mult timp până când întindeam 


cortul, hrăneam câinii, fierbeam mâncarea etc., iar 
dimineaţa ne iroseam iarăşi timpul până când pregăteam 
totul pentru plecare. De aceea niciodată nu ni se păreau 
zilele destul de lungi, dacă voiam să străbatem zilnic 
distanţa pe care ne-o propusesem şi să dormim îndeajuns. 
Nopțile deveneau din ce în ce mai luminoase şi nu mai 
trebuia să ţinem seama de orele de zi; puteam să pornim la 
drum oricând doream, fie noapte, fie zi... De asemenea, 
făceam popas şi dormeam atât noi cât şi câinii, când ne 
convenea mai bine. Am încercat să stabilesc ca regulă 
marşuri de 9-10 ore. Pe la mijlocul zilei, de obicei ne 
opream să mâncăm ceva, de cele mai multe ori pâine cu 
unt şi cu puţin pemmikan sau pastă de ficat; dar aceste 
prânzuri erau o grea încercare. Obişnuiam să ne căutăm un 
loc mai ocrotit şi uneori ne înveleam chiar cu păturile de 
lână dar, în timp ce şedeam pe sanie şi mâncam, vântul 
tăios ne pătrundea până la oase. Uneori întindeam sacul de 
dormit pe gheaţă şi ne vâram înăuntru cu mâncare cu tot, 
dar nici atunci nu reuşeam să dezgheţăm nici mâncarea, 
nici hainele. Când gerul era deosebit de aspru, ca să nu 
îngheţăm, umblam încoace şi încolo şi mâncam în picioare. 
Urma apoi o treabă tot atât de puţin plăcută, de a descurca 
hamurile câinilor, aşa că eram nespus de bucuroşi când 
puteam să ne punem din nou în mişcare. După-amiază 
obişnuiam fiecare să mâncăm câte o bucată de ciocolată. 
Cei mai mulţi călători arctici care au întreprins expediţii 
cu săniile s-au plâns de aşa-numita sete arctică, socotită ca 
un neajuns inevitabil în călătoriile mai lungi peste 
întinderile de zăpadă, care devenea şi mai arzătoare după 
ce oamenii înghiţeau zăpadă. Eram însă pregătiţi să 
întâmpinăm şi această sete de care suferisem din greu 
când am străbătut Groenlanda. In acest scop am luat 
câteva gamele de cauciuc pe care le umpleam în fiecare 
dimineaţă cu apă din aparatul de fiert, iar în timpul zilei, 
pentru a le feri de ger, le purtam la piept. Spre marea mea 
mirare am descoperit însă că trecea şi o zi întreagă fără să 
fi băut măcar o gură din apa din gamelă. Ba chiar, cu 
timpul, simţeam din ce în ce mai puţin nevoia să beau apă 


ziua, şi în cele din urmă am renunţat să mai port cu mine 
bidonul cu apă. Dacă simţeam vreodată o cât de vagă 
senzaţie de sete, era de ajuns să iau în gură o bucăţică de 
gheaţă de apă dulce, pe care o puteam găsi oricând, ca să- 
mi treacă deîndată setea. Dacă am fost feriţi de acest 
neajuns, care în multe expediţii cu sania a constituit un 
mare chin, lucrul acesta se datoreşte în mare măsură 
excelentului nostru fierbător. Cu ajutorul lui şi consumând 
foarte puţin combustibil eram în stare să topim şi să 
fierbem în fiecare dimineaţă atâta apă cât pofteam. Ba ne 
mai rămânea încă să mai şi aruncăm... 

Duminică 31 martie. „leri, în sfârşit, s-a produs mult 
aşteptata schimbare de vreme, cu vânt din sud şi cu 
creştere a temperaturii! Azi-dimineaţă termometrul arăta - 
30*C; pentru noi era o adevărată vreme de vară. Am pornit 
deci cu inima uşoară, pe o gheaţă netedă, împinşi de vântul 
din spate. lInaintam destul de repede şi perspectivele 
păreau strălucite până când, deodată, în faţa primei sănii 
se deschise o nouă crăpătură. Am reuşit să trecem sania 
dincolo cu mare greutate, dar, când să traversăm din nou 
canalul după celelalte sănii, gheaţa se sparse sub picioarele 
lui Johansen şi se pomeni deodată cu ambele picioare în 
apă. Nenorocită întâmplare! În timp ce crăpătura se 
deschidea tot mai mult, eu alergam, de-a lungul ei, în sus şi 
în jos să găsesc un loc de trecere, dar zadarnic. Ne aflam 
într-o situaţie groaznică: un om şi o sanie pe un mal, 
celelalte două sănii şi un om ud leoarcă pe celălalt, iar între 
noi un canal care se căsca continuu. Caiacele nu le puteam 
lăsa la apă fiindcă din cauza numeroaselor răsturnări ale 
săniilor se găuriseră şi pentru moment erau inutilizabile. 
Frumoasă perspectivă pentru la noapte! Eu, cu cortul de o 
parte a canalului, iar Johansen de partea cealaltă pesemne 
îngheţat tun. Până la urmă am dat un ocol mare şi am găsit 
un loc de trecere pe unde am adus şi săniile, dar nu mai 
puteam să mergem înainte fiindcă picioarele lui Johansen 
erau sloi, iar pantalonii de vânt îi erau atât de rupţi încât 
trebuiau neapărat cârpiţi”... 

Miercuri, 3 aprilie. „Am pornit la drum ieri după-amiază 


pe la ora 3. Din cauza vântului de sud-est care a suflat 
aproape toată ziua, zăpada era bună pentru schiat, iar 
gheaţa era practicabilă, aşa că înaintam plini de speranţă, 
pe o vreme minunată. Dar după câteva porţiuni mai netede 
cu gheaţă veche şi cu puţine ridicături, am dat din nou de 
locuri foarte accidentate, întretăiate, ca de obicei, de 
canaluri deschise şi de spinări de gheaţă. Drumul se 
înrăutăţea din ce în ce mai mult şi pe la miezul nopţii, mai 
bine zis azi-dimineaţă, am fost opriţi în loc de o porţiune de 
gheaţă impracticabilă şi de un canal de curând îngheţat, cu 
gheaţă prea subţire ca să ne poată ţine. Fiindcă ar fi trebuit 
să ocolim prea mult am făcut popas în locul acela. 

Aici l-am omorât pe Rusen; bietul de el, era al doilea 
câine care avusese acest crud destin! Am împărţit carnea în 
26 de porţii, dar opt dintre câini n-au vrut s-o mănânce, aşa 
că a trebuit să-i hrănim cu pemmikan. Gheaţa din faţa 
noastră nu e prea îmbietoare, iar gheţurile acestea care se 
ţin lanţ fac să te cuprindă desperarea; şi nu se întrevede 
nimic care ar putea să îmbunătăţească situaţia... Pe la 
prânz m-am sculat ca să iau o înălţime meridiană. Ne aflăm 
la 85*59' latitudine nordică. E curios că nu am avansat mai 
mult; ne chinuim peste măsură, fără a face însă progrese 
prea mari. Încep să mă îndoiesc din ce în ce mai mult de 
faptul dacă este bine să mai continuăm mult timp marşul 
acesta spre nord. Până la Ţara lui Franz-losef distanţa este 
de trei ori mai mare decât porţiunea pe care am străbătut-o 
până în prezent. Cum o fi oare gheaţa în direcţia aceea? Nu 
cred că ar fi mai bună decât aici şi că am înainta mai rapid. 
Şi apoi, nu cunoaştem nici înfăţişarea şi nici întinderea 
acelui ţinut, fapt care ne-ar putea ţine mult în loc, şi nici 
dacă am putea găsi atât de repede ceva vânat. 

Îmi dădusem seama încă cu mult timp înainte că este 
imposibil să atingi polul sau imediata lui vecinătate pe o 
astfel de gheaţă şi numai cu atâţia câini; dacă am fi avut 
măcar ceva mai mulţi! Ce n-aş fi dat acum să am câini din 
Olenek. Mai devreme sau mai târziu va trebui să ne 
întoarcem. Dar am avea oare - fiindcă aceasta este numai 
o chestiune de timp - avantaje mai mari dacă ne-am 


întoarce în Ţara lui Franz-losef decât dacă am continua să 
mergem pe gheaţa plutitoare pe care am avut, îndeajuns, 
prilejul să o cunoaştem? După toate probabilitățile gheaţa 
ar fi aceeaşi până la Pol. Nici nu putem spera să înaintăm o 
distanţă mai mare spre nord, înainte ca timpul să ne 
silească să ne întoarcem. Şi într-adevăr, nu mai avem ce 
aştepta. 

Ora 12, la amiază: -29,4*C. Vreme senină. Vânt de 
răsărit cu viteză de 1 m/s; ora 12 noaptea: -34*C. Totul e 
senin şi liniştit. 

În ultimele zile mi s-a părut din ce în ce mai ciudat faptul 
că nu avansăm mai mult spre Nord. În timpul mersului am 
socotit şi am adunat continuu, totalizând etapele parcurse 
până acum şi am ajuns mereu la acelaşi rezultat, şi anume 
că am fi trebuit să fim cu mult dincolo de paralela 865, 
presupunând că gheaţa ar sta pe loc. Curând însă m-am 
lămurit că gheaţa se mişca spre sud şi că în această derivă 
îndărătnică, la discreţia vânturilor şi a curenților, aveam de 
luptat cu cel mai aprig duşman al nostru.” 

Vineri, 3 aprilie. „Am început marşul ieri la 3 dimineaţa. 
Gheaţa a fost însă teribil de proastă, cu canaluri şi lanţuri 
de gheaţă, aşa că am avansat foarte încet. Canalurile sunt 
mărginite pe ambele maluri de sloiuri îngrămădite unele 
peste altele, care ne aduc la desperare, căci ne stânjenesc 
îngrozitor înaintarea, de parcă am merge pe porţiuni întinse 
de dealuri cu grohotiş. 

Mai întâi pierdem mult timp cu căutarea drumului, apoi 
până îl străbatem, iar ca variaţie se mai întâmplă să şi 
cădem în apă! Aceasta ni s-a întâmplat ieri de două ori. 
Căutarea drumului şi condusul saniei peste toate 
neregularităţile terenului sunt treburi care îmi sleiesc 
puterile, dar nu-i vorbă că nici Johansen nu o duce mai uşor 
cu cele două sănii de care trebuie să aibă grijă. Chiar şi o 
singură sanie este greu de condus peste blocurile de 
gheaţă, ca să nu mai vorbim de spinările de gheaţă ce 
răsar la tot pasul, dar fără îndoială, el este un om curajos 
care nu se dă bătut niciodată. leri, pe când traversa un 
canal, a căzut din nou în apă şi s-a udat până la genunchi; 


cu puţin înainte îl traversasem şi eu cu schiurile, dar n-am 
băgat de seamă că gheaţa e slabă, ca să-l previn. Johansen 
venea în urma mea, fără schiuri, mergând pe lângă sanie, 
când deodată gheaţa a cedat şi el a căzut înăuntru. Din 
fericire, a reuşit în ultimul moment să se apuce de 
marginea saniei şi câinii, care nu se opriseră din mers, l-au 
tras afară din copcă. O astfel de baie nu e prea plăcută pe 
vremea asta, căci n-ai nici o posibilitate să-ţi usuci hainele 
şi nici să ţi le schimbi; trebuie să umbli cu aceeaşi armură 
de gheaţă pe tine, până când hainele se dezgheaţă la 
căldura corpului şi se usucă, ceea ce la o asemenea 
temperatură nu merge chiar atât de repede. 

leri dimineaţă am făcut o observaţie pentru stabilirea 
longitudinii şi a declinaţiei magnetice şi azi mi-am petrecut 
toată dimineaţa stând în sac şi calculând pentru a stabili cu 
precizie locul unde ne aflăm. Am găsit că ieri ne aflam la 
latitudinea de 86*2,8'. Este foarte puţin, dar nu avem ce 
face dacă gheaţa se prezintă în felul acesta! Şi nici câinii nu 
pot trage mai mult decât o fac; zilnic oftez după câinii de la 
Olenek. leri, longitudinea era 98*47'15” est, iar declinaţia 
acului magnetic era 44,4*. 

Sunt din ce în ce mai mult de părere că trebuie să ne 
întoarcem înainte de împlinirea termenului stabilit iniţial:e. 

Până la ţinutul Petermann trebuie să fie, probabil, 280 de 
mile marine (410 km)", dar nu încape îndoială că va trebui 
să depunem eforturi imense ca să străbatem această 
distanţă. Se pune însă întrebarea dacă să nu încercăm în 
orice caz să atingem paralela 87*? Mă îndoiesc însă că vom 
reuşi dacă situaţia gheții nu se îmbunătăţeşte.” 

Sâmbătă, 6 aprilie. „Ora 2 dimineaţa -24,2*C. Gheaţa 
devenea din ce în ce mai proastă. leri m-a adus la 
desperare şi azi-dimineaţă, când am făcut popas, eram 
aproape hotărât să ne întoarcem. Vreau totuşi să mai 


1 Când am părăsit corabia îmi propusesem să înaintăm spre nord timp 
de 30 de zile şi de aceea n-am luat mâncare pentru câini decât pentru 
această perioadă de timp. - N. A. 

11 În realitate erau peste 360 de mile marine (670 km) până la capul 
Fligely. - N. A. 


mergem o zi ca să văd dacă spre nord gheaţa este într- 
adevăr atât de proastă cum arată de pe spinarea înaltă de 
10 m a unei coline îndărătul căreia ne aflăm. leri, abia am 
reuşit să străbatem câţiva kilometri. Pretutindeni întâlnim 
numai crăpături, lanţuri de gheaţă şi sloiuri; totul pare ca o 
nesfârşită morenă de blocuri de gheaţă. Şi peste toate 
aceste obstacole trebuie să cari mereu săniile grele; cred 
că şi nişte uriaşi ar osteni dacă ar fi supuşi la asemenea 
cazne. Ce ciudată mai este această gheaţă crăpată; în cea 
mai mare parte nu e prea groasă, ci arată ca şi cum ar fi 
fost îngrămădită de curând în înălţime, deoarece numai 
parţial este acoperită cu zăpadă uşoară în care, fără veste, 
te înfunzi până la brâu! Şi tot astfel se întinde gheaţa spre 
nord, kilometru cu kilometru. Ici şi colo se zăresc banchize 
vechi cu movile care, sub acţiunea soarelui, şi-au rotunjit 
culmile şi, în multe cazuri, sunt formate din gheaţă foarte 
groasă. 

Nu trebuie să mă gândesc prea mult ca să-mi dau seama 
că nu e bine să rămânem aici. Nu vom fi în stare să 
avansăm mai departe spre nord, şi ar fi o treabă foarte 
anevoioasă dacă în drum spre Ţara lui Franz-losef am 
întâlni mereu aceleaşi formaţiuni de gheaţă pe care le 
cunoaştem atât de bine. Pe de altă parte, însă, acolo ne 
vom putea folosi mult mai bine timpul, bineînţeles dacă ne 
va prisosi aşa ceva. 

La ora 8 şi jumătate seara temperatura era de -34*C.” 

Luni, 8 aprilie. „Gheaţa e din ce în ce mai greu de 
străbătut şi nu putem înainta; lanţurile şi blocurile de 
gheaţă se succed unul după altul. Am pornit la drum azi- 
dimineaţă la ora 2 şi am continuat să mergem cât am 
putut, fiind obligaţi aproape tot timpul să ducem săniile pe 
sus; în cele din urmă însă situaţia a devenit imposibilă. La 
un moment dat pornisem cu schiurile înainte şi făcusem o 
bună bucată de drum, dar oricât am cercetat cu privirea n- 
am găsit nici o posibilitate de înaintare şi nici din vârful 
celei mai înalte coline nu se zărea nimic altceva decât 
aceeaşi îngrămădire haotică de sloiuri care se întindea 
până la orizont. N-avea rost să mai înaintăm; am fi 


sacrificat un timp preţios şi n-am fi realizat nimic. Am 
hotărât deci să ne întoarcem şi să pornim în direcţia capului 
Fligely. 

Pe locul unde am făcut popasul care se afla la cea mai 
nordică latitudine atinsă de noi, ne-am permis un adevărat 
ospăț compus din lapskaus, pâine şi unt, ciocolată uscată, 
coacăze fierte şi mysepulver fierbinte. Veseli şi ghiftuiţi de 
mâncare ne-am vârât în dragul nostru sac de dormit, care 
ni se arătase a fi cel mai bun prieten pe meleagurile astea 
îngheţate. Azi am măsurat înălţimea meridianului şi reiese 
că ne aflăm la aproximativ 86*10' latitudine nordică. Azi- 
dimineaţă am făcut o observaţie şi pentru stabilirea 
longitudinii. La 8 şi jumătate dimineaţa temperatura era de 
-32*C”. 


12 Această latitudine am obținut-o printr-un calcul sumar. La o 
socoteală mai precisă a reieşit că ne aflăm la 86*13'6”, în timp ce 
longitudinea e de 95 est. - N. A. 


Reîntoarcerea 


Marti, 9 aprilie. „leri am făcut primul marş spre casă. Ne 
aşteptam să întâlnim aceeaşi gheaţă imposibilă, dar nu 
după mult timp, spre mirarea noastră, drumul deveni din ce 
în ce mai bun aşa că, fără prea multe opriri, ne 
continuarăm drumul până azi-dimineaţă. Fireşte că n-au 
lipsit spinările de gheaţă, dar le-am trecut cu destulă 
uşurinţă. Am pornit ieri pe la ora 2 după-amiază şi am mers 
până azi-dimineaţă la ora 1”. 

Joi, 11 aprilie. „Drumul este din ce în ce mai bun. leri am 
întâlnit numai porţiuni netede, frumoase, cu puţine spinări 
uşor de trecut şi câteva canaluri cu gheaţă subţire pe 
deasupra, care ne-au dat ceva mai mult de furcă. Aveau 
însă aceeaşi direcţie ca şi noi - erau sud 22° la vest sau 
aproape exact vest-sud-vest adevărat - aşa că am putut 
merge de-a lungul lor. In cele din urmă a trebuit însă sa le 
traversăm, lucru care ne-a reuşit pe deplin, deşi sub 
greutatea noastră şi a săniilor gheaţa s-a lăsat mai mult 
decât ne aşteptasem. După-amiază, târziu, ne aflam în faţa 
unui canal pe care intenţionam să-l trecem în acelaşi fel. Cu 
prima sanie am ajuns destul de bine pe malul celalalt, dar 
cu restul... Porniserăm cu cea de-a doua sanie şi ajunsesem 
tocmai în punctul primejdios, unde gheaţa era mai subţire 
şi pătrunsese deja puţină apă pe deasupra când, deodată, 
câinii din faţă se opriră şi-şi muiară labele în apă. Chiar în 
aceeaşi clipă gheaţa se sparse şi unul din câini căzu în 
copcă. Bietul animal se căznea să iasă afară stropind cu 
apă încoace şi-ncolo, dar sub greutatea celorlalţi câini şi a 
saniei, gheaţa pe care ne aflam începu să cedeze într-atât, 
încât era toată inundată de apă. Am tras câinii şi săniile 
înapoi cât am putut de repede şi, după multă trudă, am 
reuşit să-i aducem pe toţi în siguranţă pe gheaţa solidă. 
Incercarăm apoi să găsim alt loc. lată-ne, în sfârşit, pornind 
din nou, mai întâi eu cu schiurile ademenind totodată câinii, 
în timp ce Johansen împingea la sanie din urmă; rezultatul 
însă n-a fost mai bun decât primul, fiindcă de data asta 


căzu Suggen în apă şi din nou furăm nevoiţi să ne 
întoarcem. In cele din urmă, după un mare ocol şi frânţi de 
oboseală, reuşirăm să trecem de partea cealaltă a canalului 
amândouă săniile. Aici găsirăm şi un loc bun de popas unde 
petrecurăm cea mai călduroasă şi mai tihnită noapte, ba aş 
putea spune chiar cea mai plăcută dimineaţă - în treacăt fie 
spus am petrecut-o făcând cele mai multe şi mai diferite 
reparaţii din câte avusesem până acum în timpul călătoriei. 

Pornisem la drum la 5 dimineaţa şi poposirăm aici la 6 
după-amiază. Cred că a fost cel mai lung marş pe care îl 
realizasem până acum. La 2 după-amiază temperatura era 
-27,6°C”... 

Marti, 16 aprilie. „leri dimineață pe la ora 1 ne 
pregăteam de plecare şi în timp ce înhămam câinii Baro o 
şterse înainte, ştiind pesemne ce îl aşteaptă. Cum era cel 
mai bun câine pe care-l aveam în atelajul meu ne-am oprit 
un timp şi am pornit pe urmele lui. În zadar l-am strigat şi l- 
am căutat pe după movilele de gheaţă; nu se zărea nimic 
altceva decât lanţuri şi lanţuri de gheaţă, până departe la 
orizont, luminate de soarele de la miezul nopţii. Dar pe 
Baro ia-l de unde nu-i. Lumea gheţurilor visa în lumina 
transparentă şi rece a dimineţii. 

Furăm nevoiţi să plecăm fără Baro; abia mai târziu, după 
ce crezusem că-i privisem pentru ultima oară ochii lui 
credincioşi, l-am zărit, spre marea mea bucurie, departe, în 
urma noastră. Era, fără îndoială, cam ruşinat când s-a 
apropiat de noi; în clipa când am pus mâna pe el să-l bag în 
ham s-a oprit privindu-mă rugător. Avusesem intenţia să-l 
biciuiesc, dar privirea lui m-a dezarmat. 

Gheaţa era tot mai uşor de trecut; deşi nu întotdeauna 
netedă, am făcut progrese mulţumitoare; doar câteva 
spinări de gheaţă ne-au abătut puţin spre vest. 

De dimineaţă am băgat de seamă că-mi uitasem undeva 
compasul pe care-l scosesem pentru a lua relevmente şi 
deoarece nu ne puteam lipsi de el a trebuit să mă întorc şi 
să-l caut. L-am găsit în sfârşit, dar drumul de întoarcere a 
fost foarte anevoios; pentru prima oară sufeream din 
pricina căldurii unui soare dogoritor. Când am ajuns din 


urmă săniile eram vlăguit. Johansen stătea pe un caiac şi 
dormea la soare; era prima zi caldă şi frumoasă. 

Am pornit mai departe, dar înaintam încet din pricina 
luminii şi căldurii care ne cuprindeau într-o leneşă 
toropeală. Pe la 10 dimineaţa am poposit din nou şi 
observaţiile meteorologice ne-au indicat, spre marea 
noastră uimire -26,2* C. Am întins cortul în plin soare şi 
curând aveam un adăpost cald şi plăcut. Pregătisem un 
prânz îmbelşugat care ne-a ajuns nu numai pentru 
duminică, dar şi pentru a doua zi. După socotelile mele, 
distanţa pe care am parcurs-o în sâmbăta paştilor şi ieri 
este de aproximativ 22 km; prin urmare, din drumul de 
întoarcere am străbătut până acum circa 96 km”. 

Miercuri, 17 aprilie. „-28*C. leri, fără îndoială, am făcut 
cel mai lung marş. L-am început la 7 şi jumătate dimineaţa 
şi l-am terminat la 9 seara, după ce la prânz ne-am odihnit 
câteva ore în sac. Gheaţa nu a fost prea grozavă: foarte 
accidentată şi formată în parte din gheaţă tânără, înălţată 
în urma presiunii, şi din gheaţă mai veche cu spinări 
rotunjite. Ici şi colo se întindeau lanţuri îngheţate, fără însă 
a ne stăvili calea; din fericire, n-am întâlnit nici un canal. 
Zăpada aşternută peste toate aceste neregularități era 
destul de moale, dar cu toate acestea câinii au tras cu 
nădejde la sănii aşa că n-am avut de ce să ne plângem de 
ei. Aici unde ne-am oprit gheaţa este oarecum 
asemănătoare cu aceea din jurul lui «Fram»; am ajuns 
acum aproape de regiunea în care ar trebui să se afle 
«Fram» în derivă. Sunt convins că ieri am parcurs 30 km; 
deci am mai străbătut circa 126 km din drumul de 
înapoiere. 

Vremea este splendidă: nu e nici atât de frig ca să ne fie 
neplăcut, iar soarele străluceşte încontinuu fără ca vântul 
să sufle supărător. După părerea mea, aici atmosfera este 
deosebit de calmă. A trecut mai bine de o lună de când 
cutreierăm gheţurile şi n-am fost împiedicaţi nici o singură 
dată de vremea rea ca să înaintăm; aproape tot timpul am 
avut soare, în afară doar de câteva zile în care, totuşi, chiar 
şi atunci a apărut soarele pentru scurtă vreme. Traiul 


nostru devine tot mai plăcut; gerul nu-şi mai arată colții şi 
ne apropiem din ce în ce mai mult de uscat şi de anotimpul 
verii. Acum, sculatul de dimineaţă cu perspectiva unui marş 
în lege nu mai constituie o «grea încercare»; dimpotrivă, 
după ce ai pregătit mâncarea, te întinzi în sac la căldură 
visând la un viitor fericit, văzându-te întors acasă. Întors 
acasă?... 

Azi am tot cârpit la pantaloni, fiindcă de atâta 
întrebuințare pe alocuri se făcuseră ferfeniţă. Acum, la - 
28°C ţi se pare că e o temperatură foarte blândă şi poţi 
împunge acul mai cu nădejde decât la -40*”. 

Vineri, 19 aprilie. „Mai avem hrană pentru câini doar 
pentru 2-3 zile, dar sper să o lungim mai mult. li vom 
sacrifica întâi pe cei mai puţin buni şi-i vom hrăni cu carnea 
lor pe ceilalţi. leri l-am omorât pe Perpetuum. Uciderea 
animalelor şi mai ales căsăpirea lor e o treabă îngrozitoare, 
dar ce putem face altceva? Până acum i-am înjunghiat cu 
un cuţit, dar am renunţat şi acuma am hotărât să-i 
strangulăm. 

Ca de obicei, operaţia o facem în dosul unei coline ca să 
nu vadă ceilalţi câini. Dar nici în acest fel nu prea ne 
descurcăm, fiindcă nu putem să tragem cu putere de laţ cu 
mâinile îngheţate. Nu ne rămâne altceva de făcut decât să 
folosim din nou cuțitul. E de-a dreptul înfiorător! Prin 
împuşcare ar fi mai comod şi mai uman, dar nu ne îndurăm 
să risipim în acest chip muniţiile noastre preţioase; s-ar 
putea să vină odată vremea când nu ne vom putea lipsi de 
ele. 

Soarele luminează zi şi noapte fără întrerupere. leri a 
bătut puţin vânt din nord şi a continuat şi azi; nu ne-a 
stânjenit însă prea mult, fiindcă l-am avut din spate. 
Temperatura, care variază acum între -20 şi -30*C, nu 
poate fi socotită decât plăcută. Fără îndoială că nu ne 
putem plânge de noroc; dacă ar fi mai cald, canalurile ar 
rămâne mai multă vreme deschise. Dorinţa mea cea mai 
vie este să ne apropiem de uscat mai înainte ca gheaţa să 
înceapă să se disloce tot mai des. Ce vom face în această 
împrejurare? Asta vom vedea atunci”. 


Duminică, 21 aprilie. „Alaltăieri am pornit la drum la ora 
4 şi ne-am oprit noaptea târziu ca să mâncăm ceva. Pauza 
de la ora prânzului, când ne vârâm cu mâncarea până în 
fundul sacului nostru cald şi îmbietor, este deosebit de 
plăcută. 

După un somn zdravăn am pornit din nou la drum, dar 
curând furăm opriţi de cel mai îngrozitor canal pe care l-am 
întâlnit până acum. Am mers de-a lungul lui ca să găsesc 
un punct de trecere, dar pretutindeni gheaţa era spartă şi 
foarte periculoasă. Canalul avea aceeaşi lăţime pe toată 
lungimea lui şi era plin cu blocuri îngrămădite şi cu gheaţă 
zdrobită şi sfărâmată, cu siguranţă, în urma neîncetatelor 
presiuni care avuseseră loc acolo. Tot urme ale presiunilor 
erau şi nenumăratele spinări de gheaţă recent formate, ca 
şi crăpăturile de pe urma dislocărilor care se întindeau la 
tot pasul. 

Când, în cele din urmă, am găsit un loc de trecere - dar 
după un mare ocol - şi am ajuns cu caravana într-acolo, 
canalul îşi schimbase între timp aspectul devenind 
primejdios, şi deci renunţarăm să-l traversăm. Ne-am 
depărtat cât am putut de el, dar canalul cu maluri înalte de 
gheaţă ne urmărea rânjindu-şi parcă sloiurile la noi. Din 
când în când, bucăţile de gheaţă erau amestecate cu noroi 
şi, într-un loc, toată banchiza formată din blocuri presate în 
înălţime, ca o spinare, era de o culoare cafenie-întunecată. 
N-am putut să mă apropii atât de mult ca să-mi dau seama 
dacă această culoare se datora noroiului sau unor 
microorganisme. 

Pe alocuri spinările erau destul de mari, atingând o 
înălţime de circa 8 m. Aici am avut o ocazie bună să observ 
cum se formau aisbergurile cu suprafeţe netede şi abrupte, 
prin despicarea în mai multe sensuri a crestelor vechi de 
gheaţă. De multe ori, în cursul acestei călătorii, mi-a fost 
dat să văd coline masive, înalte, cu asemenea versante 
netede şi cu o mare circumferință, care, de multe ori, 
aveau aspectul unor insule acoperite de zăpadă. Ele sunt 


formate din gheaţă paleocristică!* cum nu se poate mai 
caracteristică!*. 

În cele din urmă am fost nevoit să mă întorc, fără să fi 
putut stabili un loc de trecere. Ceea ce mă făcea să-mi ies 
din fire era faptul că pe malul celălalt al canalului zăream 
gheaţă frumoasă, netedă, care se întindea departe către 
sud, în timp ce noi eram siliţi să stăm aici şi să aşteptăm 
până cine ştie când. Neavând încotro mă obişnuisem cu 
gândul acesta, când, întorcându-mă spre locul unde ne 
oprisem prima dată, am observat foarte aproape un loc de 
trecere destul de bun. Am trecut pe malul celălalt, în timp 
ce sub picioarele noastre gheaţa se măcina continuu; se 
făcuse ora 6 dimineaţa. Pornirăm mai departe pe această 
gheaţă netedă şi frumoasă, dar de la o vreme câinii 
începură să dea semne de oboseală; trecuseră 48 de ore de 
când nu mai băgaseră nimic în gură. 

In timpul marşului am găsit o bucată uriaşă de lemn, 
pesemne dintr-o bârnă care ieşea oblic afară din gheaţă; 
după cât am putut să-mi dau seama era o bucată de lemn 
de molid siberian care fusese ridicată de multă vreme la 
suprafaţă, în urma presiunii gheţurilor. Câte prânzuri 
gustoase n-am fi putut găti noi cu butucul ăsta, bineînţeles 
dacă am fi fost în stare să-l cărăm cu noi! Era totuşi prea 
greu pentru puterile noastre aşa că l-am lăsat locului, după 
ce am însemnat mai întâi pe butuc «F.N.H.). 85*30'». Apoi 
am pornit mai departe. 

Înaintea noastră continua să se întindă o câmpie de 
gheaţă. 

Ce minunat trebuie să fie să zbori cu schiurile peste 
aceste întinderi netede de gheaţă gonind spre sud, pe urma 
gândurilor care aleargă într-acolo unde domneşte 
pământul, unde Norvegia e tot mai aproape, unde totul îţi 
pare nespus de frumos. La 6 dimineaţa -30*C”. 

13 Din greacă: paleo = vechi, kruos - frig; se spune despre gheţurile 
polare a căror grosime denotă o formaţie foarte veche. - N. R. 

14 Până când nu am ajuns în apropierea uscatului n-am zărit aisberguri 
adevărate; toate spinările şi colinele erau formate din gheaţă de 


provenienţă marină. Aceeaşi situaţie a fost şi în timpul derivei lui 
„Fram”. - N. A. 


Luni, 22 aprilie. „De câteva zile facem progrese 
însemnate, dar ziua de ieri a atins culmea în această 
privinţă; cred că am parcurs 37 km, dar ca să fiu mai sigur 
voi socoti că în ultimele două zile am străbătut la un loc 60 
km. Câinii încep să dea semne de oboseală; trebuie să 
căutăm un loc de popas. Ei aşteaptă nerăbdători hrana şi 
fiind obişnuiţi cu carnea de câine se năpustesc ca lupii 
asupra bucăţilor încă aburinde care le sunt aruncate cu 
piele şi cu păr cu tot! Doar Kvikk şi Barnet nu se ating de 
carne cât e caldă, dar o înghit cu lăcomie după ce a 
îngheţat. La miezul nopţii -33,3*C”. 

Vineri, 26 aprilie. „-31,5*C (temperatura minimă - 
35,7*C). Nu mică mi-a fost mirarea ieri dimineaţă când am 
descoperit pe zăpadă urmele unui animal; erau urme 
proaspete de vulpe care veneau cam dinspre vest-sud-vest 
şi o luaseră înspre est. Ce o fi căutând o vulpe aici, în 
această mare sălbatică şi vrăjmaşă? Şi totuşi lăsăturile de 
pe drum arătau că nu prea avusese de flămânzit. O fi prin 
apropiere vreun uscat; fără să vreau am început să scrutez 
zările în căutarea pământului. leri, vremea a fost ceţoasă şi 
chiar dacă ne-am fi aflat în apropierea unui uscat tot n-am 
fi putut să-l zărim. Dar tot atât de posibil era ca vulpea să fi 
mers pe urmele vreunui urs. În orice caz, un animal cu 
sânge cald la 85* latitudine era ceva cu totul neobişnuit! 

Nu trecu mult şi dădurăm peste o a doua urmă de vulpe 
care avea cam aceeaşi direcţie, urmărind cotiturile 
canalului ce ne oprise în loc şi ne silise să poposim. Este de 
neînțeles cum de îşi găsesc aceste animale hrana pe 
gheaţă; presupun că pescuiesc din canalele deschise fie 
ceva crustacee, fie alte vieţuitoare asemănătoare. Dar de 
ce or fi părăsind coasta şi vin încoace? E un mister. Să se fi 
rătăcit? Mi se pare atât de puţin probabil! Urmăresc cu 
atenţie, poate că azi vom descoperi şi urme de urs, ceea ce 
m-ar bucura nespus, fiindcă atunci aş fi sigur că ne 
apropiem din nou de regiuni locuite... 

leri ar fi trebuit să fac din nou nişte observaţii, dar a fost 
vreme ceţoasă. 

Pe la sfârşitul zilei am trecut peste nenumărate canaluri 


şi spinări de gheaţă; într-o spinare recent formată fuseseră 
împinse în sus bucăţi uriaşe de gheaţă de apă dulce. 
Gheaţa era amestecată cu mult pământ galben şi cu nisip 
gros, aşa că din depărtare blocurile arătau cafenii-închise şi 
puteau fi luate cu uşurinţă drept bucăţi de stâncă; chiar şi 
eu am crezut mult timp că sunt pietre. Nu-mi pot închipui 
altceva decât că gheaţa aceasta provine din fluvii, probabil 
siberiene; şi mai departe, spre nord, am zărit de multe ori 
astfel de bucăţi uriaşe de gheaţă de apă dulce şi chiar la 
86° latitudine găsisem pe gheaţă pământ galben”... 

Luni, 29 aprilie. „-20*C. leri, după ce am înaintat o mică 
bucată de drum, am fost opriţi în loc de ape libere. Era un 
lac mare sau un canal care ne tăia drumul de-a curmezişul. 
Am mers un timp în lungul lui, către vest, până când 
deodată, într-un loc destul de îngust, lacul începu să se 
închidă cu iuţeală. In câteva minute gheaţa prinse să se 
îngrămădească în faţa noastră, în timp ce noi treceam 
peste sloiurile care trosneau şi bubuiau sub picioarele 
noastre. Trebuia să ne grăbim să trecem dincolo atât săniile 
cât şi câinii dacă nu voiam să fim prinşi între blocurile care 
se rostogoleau. În timp ce traversam cu ultima sanie, una 
din spinările de gheaţă era cât pe-aci să se prăvălească 
peste schiurile lui Johansen lăsate doar pentru o clipă pe 
mal. Când, în sfârşit, eram cu toţii dincolo, ziua era pe 
sfârşite. Fireşte că după atâtea eforturi se cuvenea câte o 
porţie suplimentară de ciocolată. 

Şi cu toate că te irită ori de câte ori îţi iese în cale un 
canal, stingherindu-ţi înaintarea, totuşi te cuprinde o mare 
emoție când vezi în faţa ta apă liberă, şi devine şi mai 
puternică atunci când zăreşti soarele oglindindu-se pe luciul 
apei încreţite de vânt în mici vălurele... Vă puteţi da seama 
oare ce-nseamnă să vezi după atâta amar de vreme din 
nou ape libere şi valuri sclipitoare?... Gândurile rătăcesc 
înapoi spre patrie, spre vară... Zadarnic caut să zăresc în 
canal capul vreunei foci sau pe marginea lui vreun urs. 

Câinii ajunseseră la capătul puterilor şi cu greu îi mai 
puteam împinge înainte; Barnet era sfârşit de oboseală şi |- 
am omorât chiar în seara aceea, dar nu-i vorbă că şi mulţi 


dintre ceilalţi câini erau sleiţi de puteri. Chiar şi Baro, cel 
mai bun câine al meu, începuse să-şi piardă avântul, cât 
despre Kvikk nici nu mai vorbesc; poate că ar trebui să fiu 
ceva mai darnic cu hrana lor. 

După masa de prânz, când am ieşit din sac, tot cerul era 
înnorat, iar când am pornit din nou «briza afurisită» a lui 
Pettersen începuse să-şi facă mendrele. 

leri am zărit din nou o urmă de vulpe care se pierdea în 
zăpadă în aceeaşi direcţie ca şi cele dinainte; este a patra 
pe care o întâlnim. Faptul că zărim atâtea urme mă face să 
cred în mod serios că ne aflăm aproape de un uscat, ba mai 
mult, mă aştept să-l zăresc în fiecare clipă chiar dacă în 
realitate va mai dura câteva zile.” 

Marţi, 30 aprilie. „-21,4*C. Cu toate acestea, ieri am avut 
o zi proastă. A început cu soare şi căldură (-20*C), iar în 
lumina strălucitoare se aşterneau înaintea noastră întinderi 
nesfârşite de gheaţă frumoasă şi netedă, ademenitoare; 
părea că va fi o zi plină. Dar cui i-ar fi trecut prin minte că 
întunecatele şi îngrozitoarele crăpături care ne tăiau calea 
aveau să ne facă viaţa atât de amară? Vântul întărise bine 
zăpada pregătindu-ne o pârtie bătătorită pe care puteam 
înainta cu repeziciune. Dar nu apucarăm să înaintăm prea 
mult că furăm opriţi de un canal cu ape complet libere care 
se întindea chiar în faţa noastră. Am mai mers de-a lungul 
lui încă o mică porţiune şi am găsit, în sfârşit, un loc de 
trecere. Peste puţin am dat iarăşi de un canal care se 
întindea cam în aceeaşi direcţie. După un ocol destul de 
mare am izbutit să-l traversăm şi pe acesta cu bine şi fără 
alte accidente, în afară doar de faptul că trei câini au căzut 
în apă. În acelaşi chip l-am trecut şi pe al treilea, dar pe al 
patrulea părea că este peste puterile noastre să-l trecem. 
Era foarte lat. Am mers în lungul lui, înspre vest, o bucată 
bună de drum fără să găsim un loc pe unde am fi putut să 
trecem. Apoi am luat-o singur înainte, în recunoaştere, 
gonind cu schiurile încă 4 km, fără să descopăr vreun punct 
pe unde am fi putut traversa; am fost nevoit să mă întorc la 


15 În realitate au mai trecut trei luni până s-a întâmplat această minune 
(la 24 iulie 1895). - N. A. 


Johansen şi la săniile noastre. E o cheltuială inutilă de 
energie să urmăreşti cursul unui canal care se întinde în 
unghi drept faţă de direcţia pe care trebuie să o urmezi aşa 
că cel mai bun lucru este să faci un popas, să pregăteşti o 
foarte gustoasă supă de pemmikan a la Julienne şi să te 
culci cu speranţa unor vremuri mai bune. Vremea e liniştită 
şi sperăm că nu se vor mai forma canaluri noi!f. Dacă s-ar 
menţine aşa până când am atinge un uscat, ar fi minunat. 
După aceea să se formeze câte canaluri vor pofti! Dar dacă 
situaţia se va înrăutăţi mai înainte de a ajunge la un uscat, 
nu ne va rămâne altceva de făcut decât să ne reparăm 
caiacele. 

În starea în care sunt acum n-ar putea pluti nici o clipă 
din pricină că sunt găurite în mai multe locuri de pe urma 
necontenitelor răsturnări ale săniilor şi dacă le-am pune pe 
apă s-ar da imediat la fund. 

lată de ce am amânat atât repararea caiacelor! Mai întâi 
pentru că o asemenea treabă ne-ar fi răpit multă vreme, iar 
zilele sunt preţioase în acest răstimp când ne luptăm din 
răsputeri să ajungem pe uscat înainte ca gheaţa să devină 
impracticabilă, apoi pentru că la această temperatură ar fi 
fost destul de greu să facem cum trebuie reparaţiile 
necesare şi, în sfârşit, pentru că săniile tot s-ar mai 
răsturna şi de aci înainte şi caiacele s-ar găuri curând în 
alte locuri. De fapt în momentul de faţă cu greu m-aş fi 
hotărât să traversăm canalurile în caiace, fiindcă acestea 
mai erau încă acoperite cu gheaţă proaspăt formată, mai 
mult sau mai puţin groasă, care ar fi fost destul de greu de 
spart chiar dacă am fi avut posibilitatea să protejăm prova 
caiacelor de pericolul de a fi spintecate în două, 
acoperindu-le cu tablă de alpaca şi cu un înveliş 
suplimentar de pânză. Aşa cum am mai arătat înainte, ar 
mai fi existat şi neajunsul ca apa care ar fi intrat în caiac să 
fi îngheţat imediat, nemaiputând fi îndepărtată, ba mai 
mult încă, la fiecare traversare greutatea încărcăturii 
noastre ar fi crescut. Fără îndoială că era mai bine să 


16€ Canalurile se formează mai ales când bate vântul, fiindcă atunci se 
pune gheaţa în mişcare. - N. A. 


ocolim canalurile, chiar dacă trebuia să umblăm mai mult, 
decât să ne expunem primejdiilor şi greutăților neprevăzute 
pe care le-ar fi adus cu sine traversarea cu caiacele. leri 
seară câinii au dat peste unul din preţioşii noştri saci cu 
pemmikan, au rupt un colţ şi s-au apucat să mănânce din 
el, din fericire nu prea mult. Până acum am avut noroc că 
nu s-au atins de alimentele noastre, dar foamea a devenit 
chinuitoare”. 


La capătul puterilor 


Miercuri, 1 mai. „-24,8*C. Azi mi-am pus la ghetele 
finlandeze tălpi din pânză de vele, aşa că sper să mă mai 
ţină încă un timp oarecare; sunt cuprins din nou de un 
simţământ de siguranţă. Acum am două perechi de ghete 
finlandeze, aşa că, în sfârşit, pot să-mi pun o pereche să se 
usuce la soare, şi deci să am un schimb de încălţăminte 
uscată; de altfel din pricină că le încălţam ude s-au şi rupt 
mai repede. 

Gheaţa a devenit din nou foarte proastă şi prin urmare şi 
marşurile s-au mai scurtat.”... 

Miercuri, 8 mai. „Pe alocuri, acolo unde gheaţa este în 
general foarte neregulată şi unde spinările de gheaţă mai 
vechi alternează cu altele mai noi continuă să apară în mod 
regulat canaluri. Între acestea se întind porţiuni plate, fără 
canaluri, adeseori complet netede, aproape ca gheaţa 
continentală. Ca şi mai înainte, direcţia canalurilor se 
întinde de multe ori de-a curmezişul drumului nostru, sau 
ceva mai spre sud-vest, în timp ce unele iau aceeaşi 
direcţie cu noi. Gheaţa e foarte ciudată; cu cât ne apropiem 
de uscat pare să devină din ce în ce mai plată, împotriva 
aşteptărilor noastre. Numai de ar rămâne aşa! Mi se pare 
că e mult mai netedă decât aceea din jurul lui «Fram». Aici 
n-am întâlnit locuri greu de trecut; toate inegalităţile 
terenului par să fie de dimensiuni mici, doar blocuri de 
gheaţă neînsemnate; movile sau spinări cum am întâlnit 
mai spre nord nu se găsesc. Unele canaluri sunt înguste şi 
atât de recent formate, încât sunt acoperite doar cu zăpadă 
noroioasă, un înveliş destul de înşelător care lasă impresia 
unui strat de gheaţă netedă, tare, dar în care, dacă înfigi un 
băț, acesta pătrunde prin zăpadă până la apă. 

Azi-dimineaţă am calculat latitudinea şi longitudinea 
punctului unde ne aflăm. Suntem (duminică, 5 mai) la 
84*31' latitudine nordică şi 66*15' longitudine estică. Nu ne 
aflăm chiar atât de mult spre sud cât mă aşteptam, dar cu 
mult mai mult spre vest. Deriva ne-a împins înapoi şi înspre 


vest. Pe viitor voi căuta un drum ceva mai la sud decât cel 
urmat până acum, aproximativ sud adevărat, fiindcă 
suntem în derivă spre vest şi mă tem mai mult ca de orice 
să nu ajungem prea departe în această direcţie. Să sperăm 
că în curând vom zări uscatul şi atunci vom şti ce direcţie 
trebuie să luăm. De fapt, după socotelile mele, acum ar fi 
trebuit să fi ajuns la el. 

leri n-am sacrificat nici un câine, fiindcă ne rămăseseră 
de alaltăieri două treimi din Ulenka, aşa că am avut un 
prânz îndestulător pentru câini. 

De acum înainte intenţionez să nu mai sacrific decât un 
câine la două zile; poate că în curând vom întâlni un urs”. 

Joi, 9 mai. „-13,3*C. Pe măsură ce scade numărul 
câinilor, trasul la ham devine mai anevoios, dar se pare că 
nici tălpicile de lemn de dedesubt nu mai alunecă bine. M- 
am gândit de mult să le scot şi astăzi hotărâsem într- 
adevăr să încerc să înaintez fără ele. In ciuda tuturor 
greutăților, câinii păstrează acelaşi ritm de mers şi doar din 
când în când se mai opresc să facă un popas. leri am 
înhămat la sania mea doar patru câini, dar Flint s-a 
desfăcut din ham şi a fugit. De-abia seara l-am prins şi 
drept pedeapsă a fost omorât. Astăzi, gheaţa a fost mai 
accidentată decât în ultimele zile. După-amiază vremea a 
devenit ceţoasă şi vântul a crescut în intensitate, iar pe la 
ora 3 s-a stârnit o adevărată furtună de zăpadă. Nu se mai 
zărea nici un fel de drum; totul era alb în afară de blocurile 
albăstrui ale spinărilor de gheaţă care răsăreau din zăpadă. 
După un timp gheaţa a devenit şi mai proastă, cu multe 
obstacole pe care nu aveam să le ştim. Nădăjduiam că vom 
trece repede de această porţiune accidentată, dar s-a 
întâmplat tocmai invers, aşa că am socotit că n-are nici un 
rost să ne continuăm drumul. 

Din fericire am găsit îndată un loc mai adăpostit pentru 
popas, altfel, pe o asemenea vreme în care nu deosebeai 
nimic în jurul tău, cu greu am fi descoperit vreunul. 

Cu cât înaintăm spre sud cu atât ne uimeşte faptul că nu 
întâlnim nici un uscat. După socotelile noastre am lăsat în 
urmă paralela 84°”. 


Vineri, 10 mai. „-8,8*C. Viaţa pe care o ducem, acum e 
plină de greutăţi cu care ne luptăm din greu ca să le 
învingem. Ziua de ieri promitea să fie bună pentru marş, 
dar vremea ceţoasă ne-a împiedicat să  înaintăm. 
Dimineaţa, când ne-am strecurat afară din cort, vremea era 
frumoasă, soarele strălucea, pârtia era neobişnuit de bună 
şi gheaţa părea mai netedă ca de obicei. Pe viscolul de 
alaltăseară reuşisem să nimerim tocmai pe o fâşie de 
gheaţă mizerabilă. Înainte de a porni am vrut să scoatem 
de la sănii tălpicile de lemn mobile, dar mai făcând încă o 
încercare am găsit că sania mea merge destul de bine şi cu 
ele. Am hotărât deci să mai aştept fiindcă îmi era teamă că 
îndepărtând un rând de tălpici să nu se slăbească sania. 
Între timp însă Johansen îndepărtase un rând de tălpici de 
la sania din mijloc. Cu această ocazie am băgat de seamă 
că una dintre tălpicile de mesteacăn plesnise de-a 
curmezişul chiar sub unul din picioare, aşa că a trebuit să le 
fixăm din nou. Păcat că se produsese acea plesnitură, 
deoarece sania ar fi alunecat mai bine pe un rând de tălpici 
proaspăt cătrănite decât pe vechile tălpici zgâriate şi uzate. 
Am înaintat destul de bine deşi mai aveam doar 13 câini: 
patru la sania mea, patru la sania din lemn de mesteacăn şi 
cinci la sania lui Johansen; după-amiază vremea a fost din 
nou ceţoasă şi a început să ningă, din care pricină nu mai 
zăream drumul. Gheaţa era totuşi oarecum netedă, aşa că 
ne-am continuat marşul. Primul canal care ne-a ieşit în cale 
l-am traversat după un oarecare ocol şi puţin după aceea 
am nimerit din nou printre spinări de gheaţă îngrozitoare, 
movile înalte şi peste coaste abrupte, fără măcar să le 
zărim; încotro îţi întorceai privirea îţi apăreau în faţă 
adâncituri, adevărate capcane ascunse sub un strat neted 
şi frumos de zăpadă. Ningea într-una şi foarte des. Nu mai 
avea rost să ne continuăm drumul şi de aceea am hotărât 
să poposim şi să prânzim un lapskaus fierbinte şi gustos, să 
calculăm longitudinea şi apoi să aşteptăm până ce se va 
însenina din nou; iar în cazul în care aceasta nu se va 
întâmpla curând, să ne îngăduim un somn zdravăn pentru a 
fi apoi gata de drum îndată ce vremea o va permite. După 


câteva ore de somn, pe la 1 dimineaţa m-am sculat şi am 
ieşit din cort, dar vremea era tot întunecată şi ceţoasă; 
doar înspre sud-vest se zărea, la orizont, o fâşie de cer 
albastru, senin. L-am lăsat pe Johansen să doarmă mai 
departe şi am început să calculez longitudinea. După 
rezultatul obţinut, ne aflam la 64*20' est. De la ultimul 
calcul şi până acum, în cazul în care am socotit bine, am 
înaintat serios spre vest. In timp ce făceam această 
operaţie am auzit afară, la unul din caiace, un zgomot 
suspect. Am tras cu urechea şi ce-mi văzură ochii: câinii se 
repeziseră asupra caiacului lui Johansen. Am dat fuga afară 
şi am pus mâna pe Haren care tocmai înfuleca o bucată de 
carne de câine proaspătă, pe care o păstrasem pentru a 
doua zi şi i-am tras o bătaie zdravănă. Am blocat apoi 
deschizătura caiacului cu învelitori, schiuri şi bețe ca să nu 
mai avem o astfel de surpriză. 

Vremea e neschimbată, neguroasă, iar cerul acoperit cu 
nori groşi. Vântul şi-a schimbat direcţia spre sud, iar fâşia 
de cer albastru, senin, dinspre sud-vest, s-a mai înălţat 
puţin peste marginea gheţurilor. S-ar putea oare să se 
ivească vânt dinspre vest? Ar fi cu adevărat bine venit; 
scrutez cu priviri dornice fâşia cea albastră: acolo departe e 
soare, se poate înainta, sau poate că e un uscat. Zăresc 
norii cumulus plutind într-acolo prin văzduhul albastru şi-mi 
doresc să fiu şi eu prin acele părţi, să simt pământul sub 
picioare. Atunci toată truda şi chinul nostru ar fi uitate. O, 
cât de mult îmi doresc acest lucru! Dar poate ar fi mai bine 
să mă vâr în sac şi să-mi scurtez aşteptarea printr-un somn 
zdravăn. 

De dimineaţă am ieşit de mai multe ori afară din cort ca 
să văd cum e vremea, dar oriîncotro îmi îndreptam privirile 
zăream mereu acelaşi cer acoperit şi aceeaşi albeaţă 
imaculată. Doar spre vest şi sud-vest se vedea aceeaşi 
fâşie de cer albastru care acum coborâse mai jos, spre 
orizont. 

La amiază, când în sfârşit ne-am sculat, vremea era tot 
neschimbată, iar fâşia azurie se mai afla încă la orizont, în 
direcţia sud-vest. După părerea mea, acolo trebuia să se 


afle uscatul şi aceasta îmi dă speranţa că nu mai e mult 
până acolo. Să atingi uscatul e mult mai greu decât mi-am 
închipuit. Dar am avut de-a face şi cu multe piedici şi 
gheaţa proastă şi  marşurile anevoioase pe terenuri 
accidentate şi vântul, şi nenumăratele canaluri şi vremea 
ceţoasă, iată vrăjmaşi puternici pe care a trebuit să-i 
înfruntăm şi să-i învingem!” 

Duminică 12 mai. „-17,5*C. leri am avut o zi mai bună 
decât ne-am fi aşteptat. Deşi vremea a fost tot timpul 
înnorată şi ceţoasă şi mai mult am bâjbâit drumul decât l- 
am văzut, cu toate că gheaţa n-a fost prea grozavă, am 
mers totuşi înainte şi am avut mulţumirea să dăm din când 
în când peste porţiuni întinse de gheaţă netedă. Am fost 
însă împiedicaţi oarecum de câteva canaluri parţial 
deschise. E curios că în direcţia sud-sud-vest continuă să se 
vadă fâşia de cer senin, care, pe măsură ce înaintăm, se 
ridică şi ea mai sus, la orizont. Nădăjduim că se va întinde 
mai mult, că vremea se va limpezi şi că în felul acesta ne- 
am putea găsi mai uşor un drum. Dar fâşia nu voia să urce 
mai sus, ci rămase în acelaşi loc şi la fel de senină. Apoi a 
coborât iarăşi până când nu s-a mai zărit decât o dungă 
subţire, pentru ca să dispară şi ea nu după multă vreme. 
Continui să cred că această dungă este într-o legătură 
oarecare cu un uscat. Azi-dimineaţă la ora 7 am ajuns într-o 
zonă de gheaţă atât de proastă cum rar am întâlnit şi 
fiindcă am socotit că n-are rost să mergem mai departe pe 
o astfel de ceaţă, am poposit aici. Sper să fi străbătut cei 14 
km reglementari, şi în cazul în care uscatul s-ar afla la 
latitudinea de 83°, nu am mai avea până acolo decât 97 
km. Aici, fără îndoială că gheaţa are altă conformaţie, este 
mai puţin netedă şi întâlnim mai des canaluri de formaţie 
mai veche sau mai nouă, cu blocuri şi spinări de gheaţă, 
ceea ce pare să indice apropierea unui uscat. 

Dar vremea trece şi numărul câinilor se micşorează 
necontenit. Nu mai avem decât 12. Proviziile noastre de 
asemenea scad, chiar dacă, slavă Domnului, mai avem încă 
o cantitate îndestulătoare. Primul bidon cu petrol de 10 litri 
l-am golit acum trei zile şi în curând vom termina şi al 


doilea sac cu pâine. Nu facem altceva decât să scrutăm cu 
ardoare orizontul, doar de-am zări vreun uscat; dar nu se 
vede nimic chiar dacă ne urcăm pe cea mai înaltă colină şi 
privim de acolo prin ochean.” 

Luni, 13 mai. „-13*C, temperatura minimă -14,2*C. 
Ducem într-adevăr o viaţă grea. Numărul câinilor şi în 
acelaşi timp puterea lor de tracţiune scade mereu; 
animalele au devenit încete şi se lasă cu greu conduse. Cu 
cât ne apropiem de uscat gheaţa e mai anevoioasă şi 
acoperită cu zăpadă mult mai adâncă şi mai afânată decât 
înainte. Cel mai greu e să înaintezi printre spărturile de 
gheaţă, căci de îndată ce-ţi scoţi schiurile ca să împingi la 
sanie te afunzi până la şolduri în zăpada care acoperă 
multe inegalităţi ale terenului. Pe o astfel de gheaţă e 
grozav de obositor să mergi dacă schiurile nu sunt fixate 
bine de picioare şi e foarte greu să le poţi fixa bine dacă în 
fiece moment trebuie să le ajuţi câinilor, sau eşti nevoit să 
împingi sau să tragi mereu la sanie. Cred că pe un astfel de 
teren ar fi mai indicate schiurile indiene şi-mi pare rău că n- 
am o pereche din acestea. Totuşi ieri am parcurs o bună 
bucată de drum şi nu cred că exagerez dacă afirm că ieri şi 
azi am făcut în total 30 km. Socotind distanţa străbătută 
până acum, ar trebui să mai avem până la uscatul indicat 
de Payer, şi deci până la paralela 83°, încă 82 km. 

Menţinem direcţia oarecum sudică, aproximativ spre sud 
adevărat, fiindcă acest vânt permanent de est ne împinge 
cu siguranţă spre vest şi n-aş vrea să trecem pe lângă 
uscat, împinşi mereu spre vest. In timpul nopţii începe să 
ne fie cam cald în sac; noaptea trecută n-am putut dormi 
din pricina căldurii”. 

Marţi, 14 mai. „-14,1*C. Am avut o plăcută zi de odihnă. 
După micul dejun, tocmai când voiam să pornim la drum, s- 
a înnorat deodată şi a început un viscol serios; pe o astfel 
de vreme şi pe gheaţa inegală care se întindea în faţa 
noastră n-am fi realizat mare lucru. Hotărârăm să ne oprim 
şi să rezolvăm câteva mici treburi pe care le aveam de 
făcut; în primul rând să împărţim încărcătura de pe sania 
de lemn de mesteacăn pe celelalte două, ca să scăpăm în 


sfârşit de ea pentru că tot nu mai aveam câini. Treaba 
aceasta ne-a răpit destul de mult timp, dar trebuia 
neapărat făcută, aşa că n-am pierdut nimic rămânând o zi 
pe loc. 

Sania, beţele de schi rupte şi multe altele puteau fi 
folosite acum drept combustibil pentru a face economie de 
petrol. Seara ne-am şi pus planul în aplicare. Dintr-un bidon 
gol de petrol am reuşit să facem o oală şi, cum făcusem 
focul, am atârnat-o deasupra flăcărilor ca să fierbem 
mâncarea. Prima dată am aprins focul chiar la gura cortului, 
dar am abandonat în curând acest sistem, întrucât era cât 
pe aici să se aprindă cortul, iar în al doilea rând fiindcă tot 
fumul intra înăuntru, că abia mai puteam ţine ochii 
deschişi. E adevărat însă că focul răspândea o căldură 
plăcută şi arăta cât se poate de prietenos. După aceea l-am 
mutat ceva mai departe pe gheaţă, unde nu riscam nici să 
ni se aprindă cortul şi nici să ne afumăm; dar o dată cu 
aceasta dusă a fost şi bucuria noastră... După ce am ars 
aproape toată sania, abia am reuşit să fierbem o oală cu 
apă; în schimb am topit aproape tot sloiul de gheaţă pe 
care ne aflam. Am abandonat deci ideea de a găti mâncare 
cu lemn de sanie şi ne-am întors la dragul nostru prieten, 
Primus, care a fost şi rămâne un tovarăş credincios şi pe 
deasupra şi amuzant. Poţi să-l aşezi lângă tine fără teamă, 
chiar dacă eşti înăuntru în sac. 

Cred că petrolul pe care-l avem este suficient pentru 
călătoria noastră şi dacă-i aşa, atunci de ce să-mi mai bat 
capul cu această problemă? lar dacă se va termina prea 
devreme, atunci vom putea obţine de la urşi, de la foci ori 
de la morse atâta grăsime câtă vom avea nevoie... 

Joi, 16 mai notam în jurnalul meu: 

„Mulţi dintre câinii noştri par să fie de-a dreptul sfârşiţi. 
Baro, căpetenia câinilor mei, era ieri sleit de puteri; nici nu 
se mai putea mişca şi l-am sacrificat ca să servească 
celorlalţi drept hrană. Bietul animal! Ne-a slujit cu credinţă 
până în ultima clipă! 

leri a fost ziua de naştere a lui Johansen; a împlinit 28 de 
ani. Am sărbătorit bineînţeles această zi cu lapskaus, 


mâncarea lui preferată, şi cu un grog bun şi fierbinte din 
zeamă de lămâie. Soarele de la prânz încălzea plăcut 
cortul. La 6 dimineaţa erau -15,8*C. 

Am calculat azi latitudinea şi longitudinea atinse ieri şi 
am găsit că ne aflăm la 83*36' latitudine nordică şi 59*55' 
longitudine estică. Latitudinea coincide exact cu aceea pe 
care am presupus-o; dar longitudinea este îngrijorător de 
vestică, deşi tot timpul direcţia noastră a fost aproximativ 
spre sud. Se pare că aici gheaţa are o derivă puternică şi ar 
fi mai bine dacă am ţine o direcţie ceva mai la est, ca să nu 
fim împinşi pe lângă uscat. Pentru a fi complet sigur am 
calculat încă o dată observaţiile din 7 şi 8 aprilie, dar nu 
găsesc nici o greşeală şi nu-mi pot închipui decât că am 
socotit bine. Mi se pare totuşi curios că nu vedem încă nici 
un semn care să indice apropierea unui uscat. La 10 seara - 
17°C”... 

Vineri, 17 mai. În pofida tuturor piedicilor ce ni se pun în 
cale, mergem înainte şi fără îndoială că în cele din urmă 
eforturile noastre îşi vor primi răsplata; cea mai frumoasă 
răsplată ar fi deocamdată să putem ajunge pe uscat, pe o 
gheaţă continentală, fără să fim nevoiţi să trecem peste 
toate aceste îngrozitoare canaluri care ne sleiesc puterile. 
Ţi-ai găsit însă! leri am avut de-a face cu patru! 

Primul canal care ne-a ieşit în cale nu ne-a pricinuit 
greutăţi prea mari; a urmat după asta o porţiune de gheaţă 
nici bună, nici rea, dar presărată cu canaluri şi spinări; apoi 
am dat din nou peste un canal îngrozitor şi am fost nevoiţi 
să facem un ocol. Oboseala ne-a fost însă răsplătită de o 
porţiune de gheaţă destul de bună care se întindea pe o 
distanţă mult mai mare decât prima. 

După ce am parcurs porţiunea aceea de gheaţă am dat 
iarăşi peste un canal, sau aş putea spune chiar de un lac, 
mult mai lat decât toate câte le văzusem până atunci şi 
căruia ruşii i-ar spune polinia. Canalul era acoperit cu 
gheaţă de curând formată pe care cu siguranţă nu ne 
puteam avânta. Nu mi-am pierdut nădejdea şi am pornit 
încrezător de-a lungul lui în direcţia sud-vest adevărat, cu 
credinţa că în curând vom găsi un loc de trecere; dar acest 


„în curând” întârzia să vină. Tocmai acolo unde speram să 
găsim o trecere ni s-a înfăţişat ochilor o privelişte uluitoare. 
Lacul se întindea în direcţia sud-vest până la orizont, aşa că 
nici nu-i puteam zări capătul. La mare depărtare zăream 
înălțându-se pe suprafaţa apei, prin miraj, câteva blocuri de 
gheaţă singuratice care păreau că plutesc în ape libere, 
schimbându-şi mereu forma, aici dispărând, aici apărând 
din nou. După toate probabilitățile, lacul ar fi trebuit să se 
verse în ocean, înspre vest. De pe cea mai înaltă colină din 
apropiere am putut zări prin ochean malul celălalt, unde se 
aflau, de asemenea, gheţuri şi care din cauza mirajului 
părea mai înalt. Totuşi nu era sigur că ţărmul acesta se afla 
într-adevăr la capătul vestic al lacului; probabil că ceea ce 
vedeam indica doar conturul unui golf în această direcţie. 
Ce era de făcut? De trecut dincolo părea o imposibilitate; 
gheaţa era prea subţire ca să ne poată ţine şi prea groasă 
ca să trecem cu caiacele, chiar dacă le-am fi reparat. Cât 
putea să dureze în acest anotimp până ce gheaţa avea să 
ajungă destul de rezistentă nu ştiam, dar presupuneam că 
în orice caz nu o singură zi. Să poposim şi să aşteptăm 
până ce se întâmplă acest lucru mi se părea prea mult. 

Cât de departe se întindea lacul şi cât ar fi trebuit să 
mergem de-a lungul lui până să găsim un loc de trecere şi 
să ne putem continua drumul, nici asta nu puteam să ştim; 
pesemne că multă vreme, poate chiar zile întregi. Să ne 
întoarcem de unde plecasem nu prea ne surâdea; ar fi 
însemnat să ne îndepărtăm mult de țelul nostru şi ar fi 
trebuit poate să facem un marş în direcţia opusă înainte de 
a găsi un loc de trecere. 

Lacul se întindea spre sud, 50° vest adevărat. Dacă 
mergeam de-a lungul lui, fără îndoială că ne abăteam din 
drumul nostru care acum trebuia să fie în direcţia est spre 
sud; totuşi era cel mai apropiat drum şi de aceea l-am şi 
ales. 

După puţin timp am dat peste alt canal care se întindea 
de-a curmezişul, înspre lac. Gheaţa era destul de solidă ca 
să ne ţină, iar când am cercetat porţiunea de dincolo de 
canal am descoperit un loc cu gheaţă recent formată, 


suprapusă în mai multe straturi în urma presiunilor care, 
din fericire, devenise rezistentă; am putut trece astfel 
nevătămaţi peste acest lac cu maluri întortocheate pe care 
eram pregătiţi sufleteşte să le urmăm. Ne-am urmat drumul 
cu chin şi cu mare caznă până la ora 8 şi jumătate seara 
când ne-am pomenit iarăşi în faţa unui lac sau canal 
asemănător cu primul, cu singura deosebire că aici 
perspectiva spre ocean se deschidea spre nord-est, în timp 
ce spre sud-vest orizontul era închis de gheţuri. Ca şi 
celălalt, era acoperit cu gheaţă de curând formată; în mijloc 
gheaţa părea să aibă cam aceeaşi vârstă, însă pe la 
margini era ceva mai groasă şi formată mai de mult. Am 
alergat cu schiurile mai departe să găsesc o trecere, dar 
oricât am căutat n-am putut găsi nici un loc potrivit. Peste 
tot se întindea câte o fâşie de gheaţă, uneori mai lată, 
alteori mai îngustă, dar mult prea subţire ca să ne avântăm 
pe ea cu săniile. Hotărârăm să poposim aici şi să aşteptăm 
până a doua zi, cu speranţa că până atunci gheaţa va 
deveni destul de rezistentă ca să ne ţină. Dar şi acum tot 
aici ne aflăm, în faţa aceluiaşi canal afurisit. Dumnezeu ştie 
ce ne va mai aduce ziua de azi!...” 

Duminică, 19 mai. „Ziua de şaptesprezece ne-a adus într- 
adevăr o surpriză: canalurile dimprejur erau pline cu 
narvali”. În clipa când ne pregăteam să traversăm canalul 
care ni se pusese stavilă cu o zi mai înainte, mi-a atras 
atenţia un fel de fornăit ca de balenă. Întâi am crezut că 
vine de la vreun câine, dar după aceea mi-am dat seama că 
zgomotul venea din canal. Am tras cu urechea mai bine. 
După spusele lui Johansen, el auzise toată dimineaţa acest 
zgomot, dar nu-i dăduse importanţă crezând că vine de 
departe de la vreo presiune a gheţurilor. Mie însă îmi erau 
binecunoscute aceste sunete şi de aceea mi-am aţintit 
privirea spre o copcă din gheaţă, de unde părea că vine 
zgomotul. Deodată am zărit o mişcare care în nici un caz nu 
era provocată de plesnirea gheții şi într-adevăr, peste puţin 


7 Monodon monoceros, mamifer din ordinul cetaceelor caracteristic 


mărilor îngheţate din nord; masculul are doi dinţi mari dintre care unul 
depăşeşte un metru. - N. A. 


a apărut la suprafaţă capul unui narval urmat apoi de corp, 
cu care a descris obişnuita-i curbă prin aer, dispărând apoi 
din nou. A urmat al doilea narval, însoţit de aceleaşi 
zgomote. Era o turmă întreagă. l-am strigat lui Johansen că 
am zărit nişte balene şi am dat fuga la sanie să-mi iau 
puşca, apoi după un harpon; în câteva clipe eram gata de 
vânătoare. Animalele dispăruseră în copca de gheaţă de 
unde apăruseră înainte; le auzeam doar pufăitul care însă 
venea din alte copci aflate ceva mai departe, spre est. Am 
mers aşadar de-a lungul canalului, în direcţia de unde 
venea pufăitul, dar n-am apucat să trag nici măcar un foc, 
deşi o dată sau de două ori am fost destul de aproape de 
locul unde se aflau. Ei apăreau la suprafaţă în 
deschizăturile relativ mici care se găseau de-a lungul 
întregului canal şi am fi avut toate şansele să-i prindem în 
bătaia puştii numai dacă am fi rămas pe loc o zi întreagă, 
ţinând sub observaţie una din copci; dar timpul ne era mai 
preţios şi, în afară de asta, chiar dacă am fi vânat un 
narval, mult din el n-am fi putut lua cu noi din pricină că 
săniile erau şi aşa destul de încărcate. 

Curând găsirăm un loc de trecere şi ne-am continuat 
călătoria. Înaintam peste măsură de încet - mai rău decât 
aşa nici că se putea închipui - şi de aceea am hotărât ca în 
pauza de la prânz să scot de la sania mea primul rând de 
tălpice şi să le încerc pe cele de alpaca. Şi într-adevăr sania 
luneca uşor de parcă ar fi fost alta. Acum înaintam mult mai 
bine, aşa că după un timp am scos şi primul rând de tălpice 
de la sania lui Johansen. În cursul zilei am dat de gheaţă 
mai bună şi am înaintat mai mult decât mulţumitor; ieri 
dimineaţă pe la 11 şi jumătate, când ne-am oprit, făcusem, 
după părerea mea, 15 km, ceea ce ar corespunde cu 
aproximativ 83*20' latitudine. În sfârşit, ne aflam la 
paralele care mai fuseseră atinse înaintea noastră şi de alţi 
oameni, deci era cu neputinţă să mai avem o distanţă prea 
mare de parcurs până la uscat”... 

La 19 mai notam: „M-am urcat pe cea mai înaltă colină 
din câte m-am căţărat până acum. Am făcut o măsurătoare 
sumară şi am stabilit că se înălța deasupra gheții de pe 


care m-am urcat cu circa 7,5 m dar cum şi această gheaţă 
era mai înaltă decât nivelul mării, înseamnă că înălţimea 
totală era de aproximativ 9 m. Colina aceasta, de fapt 
creasta unui lanţ de gheaţă foarte scurt şi strâmb, era 
alcătuită numai din bucăţi mici de gheaţă”. In ziua aceea 
am dat peste prima urină de urs de când călătorim pe 
gheaţă şi faptul că am coborât în regiuni unde aceste 
animale pot fi întâlnite, ca şi perspectiva unei şunci de urs 
ne-au umplut de bucurie. La 20 mai s-a pornit un viscol 
grozav şi a fost cu neputinţă să ne mai croim un drum pe 
gheaţa accidentată. Nu ne-a rămas altceva de făcut decât 
să ne vârâm din nou în sac şi să dormim cât putem de mult. 
Dar foamea ne dădea ghes şi m-am sculat să fierb un 
lapskaus delicios din pateu de ficat, după care am băut un 
pahar de apă cu mysepulver şi apoi ne-am vârât iarăşi în 
sac să scriem sau să moţăim, după cum s-o nimeri. 

Stăm degeaba aşteptând, doar s-o schimba vremea să 
putem merge înainte. Prea departe de 83*10' latitudine 
nordică nu putem fi şi ar fi trebuit să atingem până acum 
Ţara Petermann, dacă, bineînţeles, se află acolo unde a 
indicat-o Payer. Ori noi suntem blestemaţi, ori acest ţinut e 
foarte mic. Adesea îmi vine să cred că acest vânt de răsărit 
ne împinge spre vest, în largul oceanului, în direcţia 
Spitzbergen. Cine ştie ce viteză o mai fi având aici deriva. 
Dar nu sunt câtuşi de puţin descurajat. Mai avem zece câini 
şi dacă nu reuşim să atingem capul Fligely, la vest de el se 
întinde uscatul pe care cu greu am putea să nu-l nimerim. 
De murit de foame nici vorbă şi chiar dacă, în cel mai rău 
caz, am fi nevoiţi să iernăm aici, tot am scoate-o la capăt, 
dacă, fireşte, am şti că nimeni nu ne aşteaptă acasă. 
Barometrul scade mereu, iar răbdarea noastră e pusă la 
grea şi lungă încercare; dar nu ne vom da bătuţi. 

În sfârşit, a doua zi după-amiază (21 mai) am putut porni 
din nou, deşi, din cauza viscolului, vizibilitatea era proastă 
şi ne poticneam ca orbeţii. Cum vântul sufla puternic şi-l 
aveam în spate, iar gheaţa era destul de netedă, am întins 
în cele din urmă la sania mea o velă şi acum alerga 
aproape singură, fără însă a schimba prin aceasta ritmul de 


mers al câinilor, care se păstra la fel de domol ca şi mai 
înainte. 

Bietele animale! Erau din ce în ce mai obosite, iar drumul 
devenea tot mai anevoios şi mai nesigur”... 

Vineri, 24 mai. „-7,4*C (minima -11,4*C). leri am avut 
cea mai proastă zi din toate câte au fost până în prezent. 
Canalul care ne oprise ieri din drum s-a dovedit a fi mai rău 
decât toate cele de până acum. După micul dejun, la ora 1 
dimineaţa, în timp ce Johansen cârpea cortul, am plecat în 
căutarea unui loc de trecere, gonind cu schiurile timp de 
trei ore fără vreun rezultat. Nu ne mai rămâne altceva de 
făcut decât s-o luăm de-a lungul canalului înspre est; până 
la urmă trebuia să găsim noi un loc de trecere. Doar că 
drumul acesta a durat mai mult decât ne aşteptasem. Când 
am ajuns la punctul unde canalul părea că se termină, am 
văzut cu surprindere că banchiza era crăpată de jur 
împrejur, în toate direcţiile şi că sloiurile se măcinau între 
ele cu o repeziciune sălbatică; nu se afla pe nicăieri un loc 
de trecere sigur. Uneori când presupuneam că am găsit 
locul mult căutat şi ne pregăteam să trecem cu săniile, 
gheaţa compactă se transforma cu o iuţeală uimitoare, 
dintr-o clipă în alta, în apă liberă. Totuşi n-am dat înapoi, ba 
chiar am încercat câteva manevre periculoase pentru a 
ajunge de partea cealaltă, trecând cu săniile de pe un sloi 
pe altul, ţinând mereu direcţia est. Gheaţa se îngrămădea 
şi pe dedesubt şi în jurul nostru şi ne era foarte greu să 
traversăm. De câte ori credeam că am scăpat din acel 
vălmăşag, în faţa privirilor noastre dezamăgite se căscau 
alte canaluri şi crăpături, mult mai afurisite decât cele 
peste care trecuserăm până atunci. Era o situaţie care te 
putea duce la desperare. Oriîncotro ne îndreptam, aveam în 
faţa noastră numai canaluri. Apa lor întunecată şi 
amenințătoare se reflecta pretutindeni pe cerul înnorat. 
Părea într-adevăr că se dislocase întreaga banchiză. 

Traversarea ne-a răpit în total 12 ore şi cum eu mai 
mersesem de dimineaţă încă trei ore de-a lungul unui 
canal, aveam la activul meu 15 ore pierdute în zadar. Eram 
sleiţi cu totul de puteri şi muraţi din cap până în picioare. 


Nici eu nu mai ştiu de câte ori am căzut în apă prin 
crusta înşelătoare de zăpadă care ascundea copcile dintre 
sloiuri. De dimineaţă am scăpat ca prin minune. Alergam 
încrezător cu schiurile pe gheaţa pe care o credeam 
rezistentă când deodată crusta de sub picioarele mele 
începu să se afunde; din fericire, în apropiere se aflau 
câteva sloiuri aşa că am putut să sar pe ele şi să mă salvez. 
Locul unde mă aflasem cu o clipă înainte fu inundat în 
întregime. Dacă nu scăpam din cursă pesemne că ar fi 
trebuit să înot o bună distanţă prin gheaţă şi noroi, ceea ce 
nu ar fi fost deloc plăcut şi mai ales de unul singur... 

În timpul micului dejun am ieşit din cort şi am luat o 
înălţime meridiană; spre bucuria noastră, am constatat că 
ne aflăm la 82*52' latitudine nordică.” 

Duminică, 26 mai... „Dacă gheaţa va fi tot timpul atât de 
accidentată ca aici, vom avea de întâmpinat greutăţi de 
nedescris. Zăpada e afânată şi dacă ţi-ai scos schiurile doar 
pentru o clipă te cufunzi în ea până la genunchi. La aceasta 
se mai adaugă şi faptul că pe o vreme ceţoasă ca cea de 
ieri, poţi nimeri uşor în cele mai mari crăpături şi troiene; n- 
ai cum să le vezi fiindcă pătura albă de zăpadă a nivelat 
totul, iar lumina cade din toate părţile destrămând orice 
umbră. Te prăvăleşti deodată cu toată viteza şi cu mare 
efort te ridici ca să porneşti iară, mai departe, pe schiuri. Și 
o ţii aşa într-una, la nesfârşit, până ce, sleit de puteri, te 
clatini pe schiuri de parcă ai fi beat. Câştigăm teren şi asta 
contează, oricât ne-ar chinui juliturile gleznelor umflate de 
eforturile depuse pentru a ne ţine pe schiuri. Dar ceea ce 
este mai prost e că şi câinii sunt sleiţi de puteri. 

Am calculat astăzi observaţiile de ieri şi spre bucuria 
noastră am găsit că ne aflăm la 61*27' longitudine estică. 
Deci nu suntem împinşi spre vest, ci, conform direcţiei 
noastre, ne îndreptăm spre sud. Teama mea veşnică să nu 
fim împinşi prea departe de uscat este deci neîntemeiată şi 
cred că ne putem aştepta să ajungem cât mai curând acolo. 
Poate că ne aflăm mai spre răsărit decât presupun eu, dar 
în nici un caz mai spre apus. Aşadar, dacă ne menţinem un 
timp direcţia drept spre sud şi apoi spre sud-vest, trebuie 


să dăm negreşit de uscat şi aceasta se va întâmpla cu 
siguranţă, în decurs de câteva zile. După socoteala mea ieri 
am parcurs 22 km înspre sud, şi ar trebui să ne aflăm acum 
la 82*40' latitudine nordică; mai avem încă vreo câteva zile 
de marş şi vom ajunge în regiunile multaşteptate”... 

Luni, 27 mai. Azi-dimineaţă, la micul dejun, am ieşit afară 
din cort şi am luat o înălţime meridiană. Rezultatul ne-a 
dovedit că nu ne înşelasem. Ne aflam la 82*30' latitudine 
nordică, poate chiar un minut sau două mai spre sud. Mi se 
pare însă din ce în ce mai ciudat că nu zărim nimic care ar 
putea să trădeze pământ prin apropiere. Nu-mi pot explica 
acest lucru decât prin faptul că ne aflăm cu câteva grade 
mai spre est decât socotim noi:f. Nu-mi pot închipui că ne 
aflăm atât de departe spre vest, cât este necesar pentru a 
zări limpede Ţara Petermann şi Ţara Regele Oscar, fără să 
observăm ceva. Am revăzut observaţiile noastre mai vechi, 
am controlat aparatele, viteza şi direcţia vântului, ca şi 
toate posibilităţile derivei în timpul care s-a scurs de la 
ultima noastră determinare precisă a longitudinii (8 aprilie) 
până în clipa când, conform aparatelor noastre, socoteam 
că ne aflăm la 86* longitudine estică (13 aprilie). Să se fi 
strecurat aici vreo greşeală importantă e de neconceput. In 
cursul acestor zile gheaţa nu putea să aibă o derivă atât de 
puternică şi apoi trebuie să ţinem seama şi de faptul că în 
alte privinţe aparatele noastre coincid perfect cu 
observaţiile făcute. 

leri seară am sacrificat-o pe Kvikk. Bietul animal! Era cu 
totul sleită de puteri şi abia mai putea să se ţină în ham. Mă 
durea în suflet să mă despart de ea, dar n-aveam încotro! 
Chiar dacă am fi obţinut carne proaspătă tot ar fi trebuit să 
treacă vreme îndelungată ca să o punem din nou pe 
picioare, şi chiar şi atunci tot n-am fi putut să o folosim, iar 
până la urmă sfârşitul i-ar fi fost acelaşi. Nu mă pot împăca 
cu gândul că nu mai este! A fost un animal frumos. Din 


18 Într-adevăr, ne aflam atunci cu 6° mai la răsărit decât credeam noi. 
Deci încă din 14 aprilie (vezi notitele mele din ziua aceea) am emis 
ipoteza că longitudinea 86* est pe care am determinat-o atunci era mai 
la vest decât în realitate. - N. A. 


leşul ei ceilalţi opt câini s-au înfruptat timp de trei zile. 

Gheaţa pe care mergem acum mă uimeşte din ce în ce 
mai mult. E netedă şi putem înainta uşor. Doar ici şi colo 
întâlnim sloiuri sfărâmate, sau câte o movilă şi spinări mici 
de gheaţă. Toată această întindere de gheaţă s-a format, 
negreşit, de la sfârşitul verii încoace. Foarte rar întâlneşti o 
porţiune mică de gheaţă mai veche sau un sloi care să fi 
rămas din vara trecută; lucrul acesta este atât de rar încât 
în locul unde făcusem ultimul popas a fost imposibil să 
găsim gheaţă care să fi fost expusă soarelui de vară şi deci 
să fi îngheţat fără ajutorul sării. Am fost deci nevoiţi să 
topim zăpadă pentru a ne procura apă de băut”*. 

Au urmat canalurile din ce în ce mai anevoioase şi 
chinurile prin care ne-a fost dat să trecem au fost şi mai 
mari din pricină că aceste crăpături şi canaluri se încrucişau 
în toate direcţiile. Gheaţa era accidentată, alunecoasă şi 
greu de trecut. 

Dacă am fi privit-o de sus, gheaţa ne-ar fi apărut ca o 
adevărată reţea cu ochiuri neregulate. Şi vai de cel care s- 
ar lăsa prins în această reţea!” 

Miercuri, 29 mai. „De ieri am început să port komagerii - 
ghetele lapone. A fost o schimbare plăcută. In aceste ghete 
picioarele îmi rămâneau uscate şi în afară de aceasta eram 
scutit de osteneala de a avea grijă, dimineaţa şi seara, de 
ghetele finlandeze”, care, la temperatura aceasta blândă, 
deveniseră atât de grele, încât nu le puteam compara decât 
cu nişte bucăţi de /efse - un fel de turtă tare din făină de 


19? Gheaţa de apă sărată care se găseşte la suprafaţa mării şi mai ales 
bucăţile proeminente care în timpul verii au fost supuse razelor soarelui 
şi prin aceasta au fost eliberate de cea mai mare parte din conţinutul 
lor de sare oferă o apă de băut excelentă. Unele expediţii aveau 
credinţa că apa de băut în care există o cât de mică cantitate de sare 
este vătămătoare. Este o eroare care, de pildă, participanţilor la 
expedițiile „Jeannette” le-a produs multă trudă inutilă, deoarece aceştia 
socoteau absolut necesar să distileze apa, înainte de a o bea, pentru a 
nu se îmbolnăvi de scorbut. - N. A. 

2 În timp ce ghetele finlandeze se fac din piele de ren cu blană cu tot, 
komagerii se confecţionează din piele pe jumătate tăbăcită, fără păr, de 
obicei din piele de bou sau de focă bărboasă (Phoca barbata), cu vârfuri 
din blană de ren. Sunt trainice şi impermeabile. - N. A. 


secară. Acum nu mai trebuia să dorm cu ele pe piept şi pe 
picioare, sub formă de comprese ude, ca să le usuc. 

Astăzi am zărit prima pasăre, un goeland (Procellaria 
glacialis)”. 

Joi, 30 mai. „leri dimineaţă la ora 5 ne-am continuat 
marşul, convinşi că am lăsat în urmă toată rețeaua aceea 
îndrăcită. Nu apucarăm să ne îndepărtăm prea mult şi 
refluxul înfricoşător al unor noi canaluri apăru în faţa 
noastră. M-am urcat cât am putut de repede în vârful unei 
coline, dar ceea ce-mi fu dat să văd îmi tăie pe loc orice 
elan: nu se zărea altceva decât canal după canal, în lung şi 
în lat, în lături cât vedeam cu ochii. Nu încercam să văd 
încotro aveam s-o luăm fiindcă nu-mi închipuiam cum am fi 
putut ieşi din acest labirint. Am alergat înainte să văd dacă 
nu există vreo posibilitate să ne strecurăm pe undeva şi să 
ajungem iar în regiunile netede care urmează zonelor de 
canaluri, aşa cum făcusem şi altădată, dar zadarnic. Toată 
gheaţa părea că se dislocase şi după toate aparențele avea 
să rămână aşa până departe. Nu mai aveam de-a face cu 
acea gheaţă polară masivă şi compactă, ci cu gheaţă 
subţire, sfărâmată, lăsată pradă vânturilor care suflă din 
toate direcţiile şi urma să ne împăcăm cu gândul că va 
trebui să ne căţărăm cum vom putea de pe un sloi pe altul 
pentru a putea merge înainte. Ce n-aş fi dat în clipa aceea 
să mă aflu în martie, cu tot gerul lui şi cu toate suferinţele, 
decât la sfârşitul lui mai, atât de călduros. Tocmai de 
sfârşitul acestei luni mă temusem şi ţinusem să atingem cu 
orice preţ uscatul înainte de venirea lui. Din nefericire 
temerile mele aveau să se dovedească întemeiate. Aproape 
că îmi doream să ne aflăm cu o lună sau chiar cu două mai 
târziu. Poate că atunci gheaţa s-ar fi desfăcut şi s-ar fi 
format mai multe lacuri deschise pe care am fi putut înainta 
cu caiacele. Dar cine putea să prevadă acest lucru? Gheaţa 
aceasta de curând formată, subţire şi friabilă, părea să aibă 
toate defectele posibile şi, în plus, în toate direcţiile şi mai 
ales departe, foarte departe înaintea noastră, se zărea 
reflexul apei pe cer. Ce n-am da să fim acolo, în apropierea 
uscatului! În cel mai rău caz vom fi poate siliţi, în cele din 


urmă, să aşteptăm până ce vremea se va mai înmuia şi 
gheaţa va începe să se disloce de-a binelea. 

In nici un caz nu vom putea înainta pe zăpada aceasta 
adâncă dacă până atunci nu vom atinge uscatul. Dar ne vor 
ajunge oare proviziile ca să putem aştepta acest moment? 
Mi-e teamă că nu. 

Stăteam cufundat în aceste gânduri negre, în vârful 
colinei, scrutând cu privirea înspre sud întinderea de 
gheaţă pe care nu zăream decât canal lângă canal şi 
spinări de gheaţă, una după alta. Priveam în gol pierdut în 
gânduri, când deodată auzii chiar lângă mine pufăitul 
binecunoscut al unui narval. lată deci răspunsul la 
îngrijorarea mea. Aşadar nu vom muri de foame; avem, 
slavă Domnului, şi vânat şi puşti şi harpoane, iar de mânuit, 
nu ne-am pierdut încă îndemânarea. Era un cârd de narvali 
care respirau prin copcă pufăind într-una. Din pricina 
sloiurilor înalte care îmi opreau privirea nu le zăream decât 
ici şi colo spinările cenuşii, când se ridicau la suprafaţa 
întunecată a apei. Am stat multă vreme cu ochii aţintiţi 
asupra lor şi dacă aş fi avut la mine puşca şi harponul nu 
mi-ar fi fost deloc greu să prind un narval... Prin urmare, 
deocamdată perspectivele nu erau chiar atât de negre. 
Pentru moment însă aveam altceva de făcut, şi anume să 
ne urmăm drumul spre sud-vest sau sud-vest spre nord 
pentru a înainta cât mai mult posibil. Cu această hotărâre 
luată m-am înapoiat la sănii. Nici unul dintre noi nu credea 
că vom mai putea înainta multă vreme şi deci, cu atât mai 
bucuroşi am fost când înaintarea noastră a devenit, treptat, 
treptat, mai uşoară, cu toată starea de epuizare a câinilor. 

De dimineaţă, pe când ne căutam un drum printre 
canaluri, am zărit fluturând prin aer ceva întunecat; era o 
specie de pinguin (Uria grylle) care s-a rotit în jurul nostru 
de câteva ori. Puţin după aceea mi-a ajuns la urechi un 
zgomot ciudat din direcţia sud-vest de parcă ar fi suflat 
cineva într-un corn; l-am auzit de câteva ori şi eu şi 
Johansen, dar n-am putut desluşi ce anume era. În orice caz 
trebuie să fi fost de la vreun animal, deoarece fiinţe 


omeneşti e puţin probabil să se afle prin apropiere”. N-a 
trecut mult şi deasupra capetelor noastre se roti de câteva 
ori un goeland. Am scos puşca, dar mai înainte de a 
introduce cartuşul pe ţeavă pasărea zbură mai departe. 

Regiunea începe să se însufleţească, ceea ce pentru noi 
e o mare consolare; avem simţământul că în curând ne 
vom afla în ţinuturi mai ospitaliere. Mai târziu am zărit pe 
gheaţă o focă; era o mică focă cu guler (Phoca foetide) pe 
care tare mult aş fi vrut s-o împuşc! Dar mai înainte să mă 
lămuresc bine despre ce animal e vorba, a şi dispărut în 
apă. 

Pe la ora zece am mâncat de prânz; de acum înainte nu 
vom mai lua prânzul în sac pentru a face economie de timp. 
Am hotărât, datorită de altfel şi stării fizice a câinilor, să 
reducem durata marşurilor zilnice la aproximativ opt ore. La 
ora 11, după ce am mâncat, am pornit din nou; la ora 3 am 
făcut popas şi am întins cortul. După aprecierea mea, ieri 
am făcut 11 km; în orice caz în ultimele două zile am 
parcurs 19-22 km, iar direcţia era aproximativ sud-vest. E 
adevărat că înaintăm cam încet. 

În faţa noastră la orizont se reflectă pe cer ceva foarte 
precis, delimitat şi atât de neclintit încât ori e vorba de ape 
libere, ori de un pământ întunecat. Direcţia pe care o 
urmăm duce drept într-acolo. Până la acel punct mai este o 
bucată bună de drum iar apa de la care provine reflexul nu 
cred să fie de mică întindere. Nu pot crede decât că 
aceasta trebuie să se afle în apropierea uscatului. Să dea 
Domnul să fie aşa! Dar judecând după reflexe, cred că între 
noi şi acel punct mai sunt încă multe canaluri. 

Acum gheaţa este aceeaşi şi nu cred că s-a format în 
iarna trecută, fiindcă mi-e imposibil să găsesc bucăţi de 
gheaţă bune de topit. Am impresia că aici e şi mai subţire, 
atingând doar 0,6 până la 1 m. Nu mă dumiresc care ar 
putea fi explicaţia acestui fapt”. 

Vineri, 31 mai. „Din nou o zi frumoasă. E ultima din luna 


21 Într-adevăr zgomotul provenea, fără îndoială, de la vreo focă. Aceste 
animale scot adeseori un sunet care seamănă cu un „ho” prelung. - W. 
A. 


mai. lată că a trecut şi luna aceasta fără să fi atins uscatul, 
ba nici măcar să-l fi zărit. Nu cred ca iunie va trece la fel; e 
cu neputinţă să mai avem încă atâta de mers. Şi apoi chiar 
şi gheaţa e din ce în ce mai subţire; şi numărul tot mai 
mare de vieţuitoare şi acelaşi neclintit reflex al unei ape 
sau al unui uscat indică contrariul. leri am zărit două foci cu 
guler. Spre seară a zburat deasupra unui canal o pasăre, 
probabil un goeland, iar ieri la amiază am văzut urmele 
proaspete ale unui urs cu doi pui. Aşadar avem perspectiva 
de a obţine carne proaspătă, deşi, ciudat, nici unul dintre 
noi nu o doreşte în mod deosebit. Suntem foarte mulţumiţi 
cu hrana pe care o avem; pentru câini însă ar avea o mare 
importanţă. leri dimineaţă am fost nevoiţi să mai sacrificăm 
unul şi de data aceasta i-a venit rândul lui Pan, cel mai bun 
câine al nostru. Nu aveam altă soluţie; era complet sleit de 
puteri şi nu mai era în stare de nimic. Cei şapte câini care 
ne-au mai rămas pot fi hrăniţi trei zile cu leşul lui Pan. 

Dacă printre sfărâmături nu s-ar găsi şi sloiuri mai mari şi 
unele porţiuni mai netede aş putea spune că ne aflăm într- 
un adevărat pack polar. Pentru noi a fost cu totul 
neaşteptat să găsim aici gheaţa atât de dislocată. Dacă 
gheaţa aceasta ar avea loc să se împrăştie, s-ar putea 
naviga foarte uşor printre sloiuri. leri am trecut prin 
momente de descurajare, când tot mai multe canaluri ne 
tăiau calea şi când de pe vârful vreunei coline zăream până 
departe acelaşi păienjeniş de canaluri. 

Eram sigur că vom fi siliţi să ne lăsăm păgubaşi fiindcă 
privirile mele întâlneau un adevărat haos de blocuri şi de 
zăpadă noroioasă, care rătăceau pe suprafaţa apei. Să sări 
în asemenea condiţii de pe un sloi pe celălalt cu câini şi cu 
două sănii grele în urma ta, nu e prea uşor; dar ce nu poate 
omul! După multe încercări am reuşit să trecem şi de data 
aceasta şi după un timp am dat din nou de gheaţă netedă. 
Şi aşa o ţinem într-una. 

Gheaţa pe care înaintăm acum e aproape în întregime 
formată de curând, presărată doar ici şi colo de câteva 
sloiuri mai vechi. Se subţiază din ce în ce şi aici unde ne 
aflăm nu e mai groasă de un metru, în timp ce sloiurile 


rămân plate, aşa cum au apucat să îngheţe. leri seară am 
întâlnit gheaţă plutitoare; de altfel şi acum ne aflăm pe ea, 
dar până unde se întinde e greu de spus. Am întins cortul 
ieri pe la ora 6 şi jumătate şi am găsit din nou gheaţă de 
apă dulce pentru fierbătorul nostru, ceea ce pentru bucătar 
este, fără îndoială, o surpriză plăcută. N-am mai găsit o 
astfel de gheaţă din 25 mai. 

Astă-seară a început să bată de la sud, după meridianul 
adevărat, un vânt neplăcut căruia ne va veni destul de greu 
să-i ţinem piept. În general vremea e infernală; aproape 
fiecare zi e înnorată şi bate vântul, un vânt de sud, nedorit. 
Dar ce putem face? Să rămânem pe loc nu avem destule 
provizii, aşa că, după părerea mea, nu ne rămâne altceva 
de făcut decât să ne chinuim mai departe încercând să 
înaintăm. 

Azi am luat o înălţime meridiană; după rezultatele 
obţinute pare că ne aflăm la 82*21' latitudine nordică. ŞI 
totuşi nu se zăreşte încă nici urmă de uscat! Încep să nu 
mai înţeleg nimic. Ce n-aş da să pot pune piciorul pe o 
bucată de pământ ferm; dar n-avem încotro: trebuie să ne 
înarmăm cu răbdare, cu cât mai multă răbdare!...” 


Dezgheţ şi... răbdare 


Sâmbătă, 1 iunie. „lată-ne şi în iunie! Ce ne va aduce 
oare? Sau poate că nici în această lună nu ne vom apropia 
de uscatul atât de mult dorit? Atunci nu ne va mai rămâne 
decât speranţa şi credinţa în izbândă. leri dimineaţă nu 
aşteptam nimic bun de la această zi: viscolul ridica trombe 
de zăpadă de nu vedeam la un pas de noi, vântul ne era 
potrivnic şi pe deasupra s-a mai ivit în calea noastră şi un 
canal ce părea de netrecut. Ce sumbru şi mohorât părea 
totul! Dar ziua s-a dovedit mai bună decât ne aşteptasem. 
Un ocol spre nord-est după meridianul adevărat, un punct 
de trecere şi iată-ne pe o întindere netedă, frumoasă, pe 
care am mers până la amiază. De la ora 5, timp de o oră şi 
jumătate, am tot mers pe gheaţă bună; apoi se iviră din 
nou canalurile, care se încrucişau în toate direcţiile, tăindu- 
ne orice cale. N-aveam altceva mai bun de făcut decât să 
poposim şi să aşteptăm în nădejdea unei alte zile mai bune. 

E dimineaţă. Incă nu ştiu ce ne aşteaptă. S-o mai fi închis 
oare canalul? Aseară la ora 9 am întins cortul. Ca de obicei, 
după o ninsoare dezlănţuită de o zi, de cum am început să 
întindem cortul vremea s-a luminat ca prin farmec. Vântul 
s-a potolit şi el iar cerul albastru presărat de nori 
transparenţi, alburii, te purta cu gândul într-o minunată zi 
de vară din patria noastră dragă. Spre vest şi sud-vest linia 
orizontului se distingea destul de clar, dar nu vedeam nimic 
decât acelaşi reflex al apei pe cer, în direcţia spre care 
călătoream de atâta vreme. Acum pare că se reflectă ceva 
mai sus, ceea ce înseamnă că suntem totuşi mai aproape 
de el. De ne-am vedea o dată ajunşi! Fără îndoială că acolo 
trebuie să se întâmple vreo schimbare, de asta sunt sigur, 
şi cât de mult o doresc! 

Cât de deosebite pot fi reacţiile în împrejurări 
asemănătoare. Dacă vom atinge uscatul înainte de a 
termina proviziile ne vom putea socoti la adăpost în acelaşi 
ţinut unde Payer gândea că ar fi fost sortit morţii prin 
flămânzire dacă ar fi trebuit să rămână acolo şi nu ar fi 


găsit din nou corabia «Tegetthoff». El însă nu rătăcise două 
luni şi jumătate pe gheaţa plutitoare, între paralelele 83* şi 
86°, fără să fi întâlnit o singură fiinţă vie. 

leri dimineaţă, tocmai când ne pregăteam de plecare, s-a 
auzit deodată strigătul furios al unui pescăruş alb (Larus 
eburneus), iar sus, în văzduh, pluteau alţi doi pescăruşi albi 
şi frumoşi, rotindu-se chiar deasupra capetelor noastre. 
Intâi am vrut să-i împuşc, dar apoi m-am gândit că nu 
merită să stric un cartuş pe o asemenea pasăre; şi într-o 
clipă s-au făcut nevăzuţi. După scurtă vreme i-am auzit din 
nou. Azi, în timp ce ne mai aflam încă în sacul de dormit 
aşteptând să fie gata micul dejun am auzit deasupra 
cortului un alt țipăt, răguşit, asemănător cu croncănitul 
unei ciori; trebuie să fi fost tot un pescăruş, poate cel 
argintiu (Larus argentatus). 

Ce straniu pare când, în plină noapte, de câte ori 
deschidem ochii, zărim soarele zâmbindu-ne printre pereţii 
de mătase ai cortului, răspândind atâta lumină şi căldură 
încât visăm treji că e vară; că nu mai trebuie să străbatem 
canaluri şi să trudim la nesfârşit. Cât de frumoasă apare 
viaţa în astfel de clipe şi cât de luminos e viitorul! Dar pe la 
9 şi jumătate soarele şi-a acoperit iarăşi faţa şi a început 
din nou să ningă mult şi des. Fenomenul acesta se repetă 
aproape în fiecare zi. Să fie oare soarele acela care 
încearcă să ne dea de înţeles că e mai bine să rămânem pe 
loc şi să aşteptăm vara şi apele libere, descătuşate de 
gheţuri, fără a mai rătăci în neştire prin această 
exasperantă încâlcire de canaluri? Mi-e teamă că până la 
urmă aşa se va întâmpla. Chiar dacă vom reuşi să rezistăm 
în ceea ce priveşte alimentele, sacrificând câinii şi 
consumând carnea şi chiar dacă vom avea perspectiva de a 
găsi ceva vânat, totuşi vom ajunge foarte târziu la 
Spitzbergen şi nu este exclus să fim nevoiţi să iernăm 
acolo, în timp ce acasă ne vor mai aştepta încă un an 
întreg”. 

Duminică, 2 iunie. „Aşadar, iată-ne în duminica Rusaliilor, 
ziua în care am terminat şi acest jurnal?. Nici nu mi-aş fi 


22 Primul meu jurnal în timpul călătoriei cu sania. N. A. 


putut închipui vreodată că ne vom afla încă pe gheaţa 
plutitoare, fără să fi zărit până acum uscatul. Dar asta e, 
altceva nu avem ce face. 

Canalul care ne-a oprit ieri în drum nu s-a închis, ci, 
dimpotrivă, s-a deschis şi mai mult, încât spre vest de locul 
unde ne aflăm s-a format un lac mare în mijlocul căruia 
este acum banchiza pe care stăm noi fără a avea vreun 
drum de trecere pe malul celălalt. In sfârşit a sosit şi clipa 
de care ne-am temut atât de mult: trebuie să ne apucăm 
de lucru şi să punem caiacele în stare de plutire. Mai întâi 
însă am mutat cortul într-un colţ mai ferit de lângă colină, 
pentru ca vântul să nu ne poată înşela şi să ne închipuim că 
afară e linişte, când în realitate bate în lege o briză tare de 
sud-est adevărat. Nu mi-a trebuit mult ca să scot 
îmbrăcămintea caiacului şi să o aduc în cort ca s-o cârpesc. 
Seara a fost plăcută şi liniştită. Fierbătorul începu să fâsâie 
şi curând aburea în cănile noastre un lapskaus fierbinte şi 
gustos; ne simţeam atât de bine încât ideea popasului ni se 
părea acum straşnică; nu cred ca unul din noi să fi regretat 
că nu ne aflam la drum. 

Bordajul de pânză al bărcii fu curând reparat devenind 
din nou bun de plutire; apoi a trebuit să mă duc afară şi să 
strâng şireturile de la osatura caiacului, fiindcă cele mai 
multe se desfăcuseră şi trebuiau legate din nou. E o treabă 
destul de anevoioasă, deoarece sunt nu mai puţin de 40 de 
legături. In afară de aceasta s-au rupt şi câteva coaste, aşa 
că în primul rând trebuie reparată osatura. La rândul lui, 
Johansen a scos şi el bordajul de pe caiacul său, pe care îl 
va repara astăzi. 

Când ambele osaturi ale caiacelor vor fi puse la punct şi 
vor fi îmbrăcate cu pânză, atunci vom porni din nou la 
drum, gata să înfruntăm orice obstacole, fie ele canaluri, 
lacuri sau chiar marea deschisă. 

Atunci nu ne va mai frământa veşnica grijă că vom întâlni 
la tot pasul canaluri care ne vor tăia calea. Nu-mi pot 
închipui ce ar mai putea să ne împiedice să ajungem 
curând pe uscat; în nici un caz clipa când vom întâlni 
canaluri şi ape libere în care să putem naviga trăgând la 


rame nu e departe. Ne întristează doar gândul că va trebui 
să părăsim câinii. leri seară am împărţit rațiile pentru câini; 
mai rămăsese puţin din leşul lui Pan, şi acum îi vine rândul 
lui Klapperslangen. Ne vor mai rămâne doar şase câini pe 
care-i mai putem păstra încă vreo patru zile, astfel că vom 
fi în stare să mai facem cu ei încă o bucată bună de drum... 

Câteva zile am muncit cu multă râvnă la caiace; de multe 
ori nu ne înduram nici să mâncăm. Uneori treceau câte 
douăsprezece ore între mese iar ziua noastră de lucru dura 
chiar şi 24 de ore. Şi totuşi a trecut destul timp până când 
am pus din nou caiacele la punct. Partea proastă e că 
trebuie să umblăm cu mare băgare de seamă cu materialul 
pe care-l avem, din pricină că nu ne putem procura altul; de 
pildă, dacă se desface o coastă şi trebuie să fie din nou 
legată, nu ne putem permite să rupem pur şi simplu 
legătura veche, ci trebuie s-o deznodăm cu băgare de 
seamă ca să n-o prăpădim. Or, dacă ai mai multe duzini de 
asemenea locuri care trebuie să fie întărite, operaţia 
aceasta îţi ia fără îndoială mult timp. In afară de aceasta, la 
caiacul lui Johansen se rupseseră câteva coaste de bambus, 
de-a lungul părţilor laterale ale osaturii, astfel că unele au 
trebuit să fie scoase complet sau parţial şi să fie înlocuite 
sau întărite prin legături speciale sau şine fixate lateral. 
După mai multe zile de lucru bordajul de pânză a fost cârpit 
în numeroase locuri iar osatura a fost pusă la punct; am 
întins apoi bordajul de pânză peste osatura de lemn şi l-am 
întins bine şi cu multă grijă. Toate aceste operaţii, fireşte, 
trebuiau făcute cu mare băgare de seamă şi fără grabă, dar 
până la urmă am avut totuşi multumirea că am reparat 
bine caiacele şi că am reuşit să le punem în perfectă stare 
de plutire; gândeam chiar că în timpul traversării spre 
Spitzbergen ar putea să ţină piept chiar şi unei furtuni.” 

Dar timpul se scurgea, preţiosul nostru timp se irosea 
stând pe loc! Totuşi speram că cu ajutorul acestor caiace 
vom reuşi să înaintăm mult mai repede. 

Marţi, 4 iunie am notat în jurnalul meu: 

„Am impresia că nu mai e mult până când vom da de ape 
libere şi de gheaţă dislocată. In jur gheaţa e atât de subţire 


şi de îmbucătăţită; pretutindeni se simte vara. leri au fost - 
1,5*C şi lapoviţă; zăpada udă se topea cât ai clipi pe pânza 
cortului şi cu greu izbuteam să păstrăm ceva uscat 
înăuntru; de pe pereţi apa picura încontinuu. Toată ziua 
vremea a fost mizerabilă. De fapt nu e ceva nou pentru că 
în ultimul timp am avut mereu astfel de vreme. Dar azi 
totul străluceşte: cerul e atât de limpede şi de albastru, iar 
soarele a răsărit chiar în clipa asta din spatele colinei şi 
priveşte vesel în cortul nostru. Va fi o zi minunată şi vom 
putea să stăm tot timpul afară şi să lucrăm! In nici un caz 
nu va fi atâta umezeală ca ieri. Când ai de întărit parâme, 
umezeala este exact vremea care nu-ţi trebuie fiindcă nu 
poţi să le strângi tare. Soarele ne este totuşi un prieten 
credincios! Nu de mult, când îl vedeam într-una, ne 
săturasem aproape de el, dar cât de bucuroşi suntem acum 
când îl privim şi cât de mult ne înveseleşte. Îmi vin mereu 
în minte acele încântătoare şi răcoroase zile de iunie din 
fiordurile de la noi de acasă. Dacă am da curând de ape 
libere, ca să putem folosi caiacele, nu ne-ar mai trebui mult 
până să ne întoarcem în patria noastră dragă! 

Pentru prima oară în cursul călătoriei, azi am cântărit 
rațiile de la micul dejun: 50 g unt şi 200 g pâine de 
aleuronă?. Trebuie să respectăm rațiile zilnice ca să fim 
siguri că o vom putea scoate la capăt cu proviziile; am de 
gând să fac un inventar al proviziilor chiar înainte de a 
porni mai departe. 

Bucuria ne-a fost într-adevăr de scurtă durată. Soarele a 
dispărut, cerul s-a acoperit şi începe să ningă cu fulgi mari.” 

Miercuri, 5 iunie. „Ne aflăm în acelaşi loc, dar sperăm că 
nu va dura mult până când vom fi în stare să ne continuăm 
drumul. De altfel vremea a fost ieri atât de frumoasă şi de 
caldă încât am putut să stăm afară la soare şi să lucrăm, iar 
în faţa noastră scânteiau valuri şi întinderea de gheaţă 


23 Până la această dată mâncam în fiecare zi cât aveam nevoie fără să 
cântărim rațiile. Cu toate acestea s-a dovedit că n-am consumat mai 
mult decât hotărâsem de la început, adică 1 kg de alimente uscate pe 
zi. De aici încolo am micşorat simţitor rațiile zilnice. - N. A. Aleurona 
este o substanţă proteică ce se extrage din seminţe de cereale şi de 
leguminoase sau chiar din fructe. - N. R. 


acoperită cu zăpadă. 

leri am doborât primul nostru vânat, un pescăruş alb; l- 
am împuşcat pe când se rotea deasupra cortului. Tot ieri au 
mai zburat şi alţi pescăruşi pe aici, ba am văzut chiar patru 
deodată, dar se ţineau la distanţă de noi. l-am urmărit 
câtva timp şi am tras într-unul, dar nu l-am nimerit, aşa că 
am irosit degeaba un cartuş; acest lucru n-ar trebui să se 
mai repete. Dacă ne-am fi dat osteneala am fi putut cu 
uşurinţă să împuşcăm câţiva pescăruşi, dar sunt un vânat 
prea mic şi e prea devreme să începem să consumăm 
muniţiile. Şi Johansen şi eu am zărit câte o focă şi o ceată 
de narvali cărora le-am auzit chiar pufăitul. Sunt de ajuns 
de multe vietăţi, iar dacă ar fi puse la punct caiacele am 
putea naviga şi sunt convins că am obţine ceva vânat. Dar 
deocamdată nu avem nevoie de aşa ceva; avem provizii 
destule şi e mai bine să ne folosim timpul mergând înainte. 
Dacă ne-am putea procura un vânat mai mare pentru hrana 
câinilor ca să nu fim nevoiţi să-i sacrificăm înainte de a 
termina călătoria cu sania şi de a ne putea folosi exclusiv 
de caiace, ar fi cu totul altceva. leri am fost nevoiţi să-l 
omorâm pe Klapperslangen; din leşul acestuia am obţinut 
25 de raţii care ne vor ajunge pe încă patru zile pentru cei 
şase câini care ne-au mai rămas. De înjunghiatul câinilor se 
ocupă acum numai Johansen, care a căpătat o astfel de 
îndemânare încât dintr-o singură lovitură dată cu cuțitul 
meu cel lung, lapon, îi curmă bietului animal suflarea încât 
acesta nu mai apucă să scoată nici măcar un geamăt. Apoi, 
cu ajutorul cuţitului şi al unei toporişti, îl împarte, în câteva 
minute, în raţii potrivite. Aşa cum am mai spus, lăsăm 
leşurile cu piele şi cu păr cu tot, iar câinii le înfulecă cu 
lăcomie; ceea ce mai rămâne din câini ici-colo, pe gheaţă, 
sunt doar câte un ghemotoc de păr, câteva gheare şi 
țeasta, care este roasă bine, dar nu poate fi sfărâmată în 
colţi fiind prea dură. 

Bietele animale sunt aproape moarte de foame. 
Lillereven a înghiţit ieri o curea de piele de ren de la un 
schi, care se leagă sub picior ca să împiedice îngrămădirea 
zăpezii pe tălpi şi a ros puţin lemnul unuia din schiurile lui 


Johansen, pe care l-a tras jos pe gheaţă. 

Biata Kvikk, când mai era încă în viaţă, îşi mâncase 
hamurile din pânză şi nu sunt sigur că şi ceilalţi câini nu rod 
din când în când câte o bucăţică de ham. 

leri am făcut o observaţie cu tendolitul, iar azi am 
calculat longitudinea şi am găsit 61*16' longitudine estică şi 
82*17,8' latitudine nordică. Nu pot înţelege de ce nu zărim 
pământ; singura explicaţie plauzibilă ar fi că ne aflăm mai 
spre răsărit decât credeam şi că în această direcţie 
pământul se întinde spre sud. Oricum însă nu cred că mai 
avem mult de mers de aici înainte. Chiar în clipa aceasta a 
zburat deasupra capetelor noastre o pasăre şi Johansen, 
care sta în faţa cortului şi a văzut-o mai bine, presupune că 
ar fi o specie de sitari”... 

Joi, 6 iunie.  „Azi-dimineaţă, pentru prima oară 
temperatura s-a ridicat deasupra punctului de îngheţ, adică 
la +0,2*C. Zăpada care se cerne acum e moale iar de pe 
coline şiroieşte apa; nu va mai trece mult şi banchizele vor 
fi şi ele sub apă. leri seară a plouat, mai bine zis a fost doar 
un scurt ropot; mai întâi a început să cearnă o ploaie 
măruntă, urmată de stropi mari şi grei, care ne-au gonit sub 
cort mai înainte de a ne mura bine. A fost un ropot scurt, 
dar ploaie, ploaie adevărată! Stăteam în cort ciulind 
urechea la picăturile de ploaie care se izbeau de pereţi şi 
parcă simţeam că aduc o dată cu ele suflul viu al verii. Fără 
îndoială că pentru înaintarea noastră după ploaie ar trebui 
să vină un îngheţ, altfel dacă ploaia nu ar conteni ar fi un 
adevărat chin să înaintăm printre toate spinările şi movilele 
acestea... Sau, ar fi bine în cazul acesta să plouă cât mai 
mult ca să se topească toată zăpada şi să putem înainta pe 
gheaţa curată. În sfârşit, oricum ar fi, lucrurile trebuie să ia 
o întorsătură: fie că se va ivi uscatul, fie că vom da de ape 
libere!” 

Sâmbătă, 8 iunie. „În sfârşit, ieri seară am terminat de 
pus la punct caiacele şi le-am încercat, după ce două zile în 
şir am muncit la ele fără întrerupere. E de neînchipuit 
efectul pe care îl au asupra noastră aceste zile lungi! 
Acasă, după atâtea ore de muncă, am fi fost sleiţi şi 


flămânzi; aici, dimpotrivă, deşi avem o poftă de mâncare 
grozavă, nu ne putem plânge nici de insomnie. Nu părem 
nici slăbiţi şi nici bolnavi de scorbut; în realitate tocmai 
acum suntem plini de vigoare, sănătoşi şi avem o uşurinţă 
neobişnuită în mişcări. 

Când am încercat caiacele într-un canal mic din 
apropiere, am constatat că din cauza uzurii din timpul 
călătoriei luau apă multă pe la cusături şi prin pânză. Sper 
însă că după ce se va înmuia puţin, pânza va deveni 
etanşă, căci altfel nu ar fi deloc plăcut să traversăm 
canalurile în caiace din care ar trebui să scoatem într-una 
apă şi cu grija că din proviziile noastre nu ne vom alege 
decât cu un terci. Bineînţeles că şi în această situaţie ca şi 
în atâtea altele, va trebui să ne înarmăm cu multă răbdare. 

După un popas de o săptămână în acelaşi loc, azi 
intenţionăm s-o pornim la drum. leri a început să sufle 
vântul de sud-est iar azi s-a întărit şi, judecând după 
şuierăturile din jurul colinelor, se pare că e destul de 
puternic. Azi-dimineaţă când m-am trezit mi s-a părut că 
aud în apropiere zgomot de valuri. leri toate canalurile 
dimprejur se închiseseră şi nu aveam înaintea noastră 
decât foarte puţină apă liberă. Zgomotul pe care-l auzeam 
îl făcea, pesemne, vântul. Dacă are de gând să închidă 
canalurile, atunci să sufle cât o pofti! Pe jos e un adevărat 
patinoar; alunecăm foarte bine şi sperăm că gheaţa va fi 
netedă şi că vom putea înainta cu folos cât mai mult, înspre 
telul nostru.” 

Duminică, 9 iunie. „leri, în sfârşit, am părăsit, bucuroşi 
peste măsură, ultimul nostru loc de popas. În ciuda vremii 
mizerabile şi a viscolului puternic din răsărit ne-am reluat 
călătoria. Ne-a trebuit mult timp pentru a îngrămădi sub 
caiace sacii cu provizii, sacul de dormit şi păturile de lână şi 
pentru a încărca complet săniile. În cele din urmă am 
părăsit banchiza şi am pornit la drum tot cu săniile, după ce 
pierdusem o săptămână ca să reparăm caiacele în acest 
scop. Vântul închisese toate canalurile. Înaintam din nou şi 
destul de bine pe gheaţa netedă, deşi pe zăpada proaspăt 
căzută se merge foarte greu deoarece se strânge ghem sub 


tălpicile schiurilor; cum se opreau puţin săniile rămâneau 
pe loc ca înţepenite, cât despre schiuri să nu mai vorbesc. 
Era o ceaţă atât de deasă că nu vedeai la o sută de metri, 
iar zăpada se aduna pe haine în partea de unde bătea 
vântul şi te uda până la piele. Dar noi înaintam mereu, pot 
spune cu îndărătnicie şi ce minunat era să te vezi 
înaintând. 

Ne-a întâmpinat din nou o reţea de canaluri foarte 
anevoioase, căscate pretutindeni şi ramificate în toate 
direcţiile. Unele erau late şi pline cu gheaţă dislocată, încât 
era imposibil să foloseşti caiacul, pe alocuri însă gheaţa era 
atât de compactă încât puteam trece pe deasupra. 

Pentru a putea înainta trebuie să mergem încoace şi 
încolo ca să cercetăm terenul, iar celui care rămâne în 
urmă cu câinii, uneori timpul de aşteptare pe vânt sau pe 
lapoviţă după cum e vremea i se pare nesfârşit de lung. ŞI 
nu e de mirare că de multe ori, când vedea că nu mă mai 
întorc, Johansen intra la bănuială că am căzut într-un canal 
şi că am dispărut pentru totdeauna. 

Când stai pe caiac şi tot aştepţi privind ţintă înainte la 
singurătatea din jur e firesc să-ţi treacă prin minte tot felul 
de gânduri ciudate; asta şi explică de ce Johansen se urca 
de multe ori pe câte o movilă mai înaltă din apropiere 
pentru a scruta, cu inima strânsă, zarea şi când 
descoperea, în sfârşit, departe, departe de tot, un punct 
mic, negru, care se mişca pe suprafaţa gheții, îi venea 
inima la loc şi răsufla uşurat. 

leri, în timp ce mă aştepta, Johansen a observat că 
pereţii sloiului se mişcă încet în sus şi în jos, de parcă ar fi 
fost împinşi de o uşoară hulă. S-ar putea să avem în 
preajma noastră ape libere? Sau să fie o hulă mare care 
vine din ocean, de departe? Am fi bucuroşi să credem aşa 
ceva, dar poate că n-a fost decât vântul care a imprimat o 
mişcare de valuri stratului subţire de gheaţă pe care ne 
aflăm. 

Marţi, 11 iunie. „Ducem o viaţă monotonă, cât se poate 
de monotonă. Zi de zi, săptămână după săptămână, lună 
după lună trudim din greu străduindu-ne să înaintăm pe 


întinderea de gheaţă, uneori mai bună, alteori mai 
anevoioasă - în clipa de faţă pare că se înrăutăţeşte din ce 
în ce - mereu în speranţa de a ajunge la un sfârşit, dar 
sperând zadarnic şi întâmpinând aceleaşi şi aceleaşi gheţuri 
ce se întind neclintite până departe, la orizont, nimic 
altceva decât gheaţă. 

Nici un semn în nici o direcţie care să indice pământul 
sau ape libere, deşi ar trebui să ne aflăm acum la 
latitudinea capului Fligely sau cel mult la câteva minute 
mai spre nord de el. Nu ştim unde ne aflăm şi nici cum se 
vor termina toate aceste încercări prin care trecem. Ştim 
doar că proviziile noastre se reduc simţitor pe zi ce trece iar 
numărul câinilor scade îngrijorător. Ne va ajunge mâncarea 
până când vom atinge uscatul, sau îl vom atinge vreodată? 
Curând nu vom mai fi în stare să luptăm împotriva acestui 
terci de gheaţă şi de zăpadă în care câinii se afundă la 
fiecare pas. Nici noi nu suntem scutiţi să intrăm până la 
genunchi atunci când dăm o mână de ajutor câinilor sau 
când împingem la sănii, ceea ce se întâmplă foarte des. În 
felul acesta străbatem canal după canal şi mărturisesc că 
uneori ne vine foarte greu să ne ţinem firea. Uneori, privind 
în depărtare, ne cuprinde deznădejdea în faţa acestui haos 
dezolant de canaluri, noroaie, blocuri uriaşe şi lanţuri de 
gheaţă aruncate de-a valma ca nişte valuri enorme 
încremenite. 

Nu rareori am impresia că nici o făptură fără aripi nu 
poate să străbată acest labirint întortocheat şi urmăresc 
tânjind zborul vreunui pescăruş, gândindu-mă cât de 
departe aş ajunge dacă i-aş putea împrumuta aripile. 

Dar e cu neputinţă să nu găsim un drum şi în cele din 
urmă simţim din nou licăririle speranţei. O clipă doar să 
răzbată soarele prin perdeaua norilor făcând să scânteieze 
albul imaculat al întinderilor de gheaţă, o clipă doar să 
dănţuiască razele soarelui pe suprafaţa apei şi viaţa îţi 
apare de ajuns de frumoasă ca să merite să lupţi pentru ea. 
E uluitor ce fărâmă infimă de speranţă îţi trebuie pentru a 
căpăta din nou curaj. leri am găsit într-un mic canal un 
morun polar (Gadus polaris). Era mort, dar sunt sigur că mi- 


au strălucit ochii de bucurie când l-am văzut. Părea că 
găsisem o comoară. Acolo unde sunt ape cu peşti nu poţi 
muri de foame; de aceea azi-dimineaţă, înainte de a mă 
strecura în cort, am aruncat un năvod într-un canal din 
apropiere. Dar peştii pe care i-am prins sunt peste măsură 
de mici şi ar trebui să avem din ei cu miile ca să se poată 
sătura un om. Într-o zi consumi mai mult decât poţi prinde 
într-o săptămână sau poate chiar într-o lună. 

Am totuşi speranţa că în apă s-ar afla şi peşti mai mari 
din care am putea să prindem după pofta inimii. 

leri am înaintat mult mai anevoie decât în celelalte zile 
din pricină că gheaţa era mai neregulată şi mai masivă 
decât înainte iar pe alocuri se găseau şi sloiuri de gheaţă 
veche şi apoi ne stăteau în cale şi canalurile căscate 
ameninţător. 

Mi-e teamă că n-am înaintat mai mult de câţiva kilometri. 

După părerea mea socotesc că ne aflăm la 82*8' sau 9' 
latitudine nordică, doar dacă vântul, care bate de la sud- 
est, nu ne-a împins din nou spre nord. Marşul e din ce în ce 
mai anevoios"... 

Vineri, 14 iunie. „Astăzi se împlinesc trei luni de când l- 
am părăsit pe «Fram». A trecut aşadar un sfert de an de 
când rătăcim prin acest pustiu de gheaţă şi încă ne mai 
aflăm aici în necunoscut. Nu mai sunt în stare să 
întrezăresc când ne vom atinge telul. Am doar speranţa că 
vom ajunge curând în ape libere, indiferent, sau pe uscat, 
fie în insula Wilczek, fie în ţinutul Zichy sau în arhipelagul 
Spitzbergen. leri am avut o zi mai bună decât ne-am fi 
aşteptat. Am reuşit să înaintăm - nu prea mult, e drept - 
abia câţiva kilometri, dar în acest anotimp trebuie să ne 
mulţumim chiar şi cu atât. Câinii nu erau în stare să tragă 
singuri săniile; când nu se afla nimeni lângă ei se târau doi 
paşi şi apoi se opreau. În asemenea situaţii nu ai decât să 
străbaţi drumul de câteva ori înainte şi înapoi. Mai întâi 
mergeam înainte să cercetez gheaţa, după aceea Johansen 
împingea săniile cât putea de departe - în primul rând pe a 
mea, apoi se întorcea şi o trăgea şi pe a lui. Intre timp mă 
întorceam şi eu şi împingeam la sania mea cât ţinea drumul 


pe care-l găsisem. Apoi luam totul de la capăt până când ne 
opream din nou. Nu se putea spune că înaintam rapid dar 
în acest fel avansam ceva şi asta însemna mare lucru. 
Gheaţa pe care înaintăm acum este încă destul de 
groasă şi de veche, cu movile şi cu fel de fel de 
neregularități în toate direcţiile; nu găsim pe ea nici un fel 
de întindere plană. Ca şi când n-am fi întâmpinat până 
acum destule greutăţi, după puţin timp am ajuns într-un loc 
cu gheaţă formată din sloiuri mici şi acoperită de spinări 
înalte şi de canaluri late, pline cu noroi şi sfărâmături de 
gheaţă, având aspectul unui morman uriaş de dărâmături. 
Abia aveai loc să stai în picioare, cât despre înaintare, nici 
vorbă. In asemenea împrejurări erai îndreptăţit să-ţi pierzi 
curajul şi să renunţi la orice încercare de a merge mai 
departe. Ori încotro mă întorceam drumul era închis; părea 
că orice înaintare ne era tăiată. Nici chiar dacă am fi pus 
caiacele pe apă nu ne-am fi putut aştepta să străbatem cu 
ele prin această gheaţă; de aceea eram aproape hotărât să 
ne oprim şi să ne încercăm norocul la pescuit cu năvodul şi 
cu undiţa sau să vedem dacă nu putem prinde vreo focă. 
Când, privind din vârful vreunei coline, nu vezi altceva 
decât întinderea nesfârşită de gheaţă e firesc să treci prin 
clipe de mare îngrijorare, iar gândurile să-ţi sfredelească 
creierul cu aceeaşi întrebare: «ne vor ajunge oare proviziile 
până când se va topi zăpada şi gheaţa va fi străbătută de 
mai multe canaluri pe care să putem înainta cu caiacele?>». 
E greu de răspuns. Ştiu doar că va mai trece mult până 
când se va topi toată zăpada şi vom putea înainta din nou, 
dar când, nu ştiu! Cât despre vânat, iată încă un mare 
semn de întrebare căci până acum nu am prins decât doi 
pescăruşi şi un peşte mic. E adevărat că am mai zărit un 
peşte înotând aproape de suprafaţa apei, dar nu era mai 
mare decât celălalt. Se pare că pe aici nu ne putem aştepta 
la prea mult vânat. În ultimele zile n-am zărit nici măcar o 
singură focă; în schimb, ieri, am văzut urmele, pe jumătate 
acoperite de zăpadă, ale unui urs. Mai sunt şi pescăruşi 
albi, dar mult prea mici ca să strici un cartuş pe ei; ieri am 
văzut un pescăruş mai mare, probabil unul argintiu (Larus 


argentatus). 

Am hotărât să facem o ultimă încercare de a înainta 
ţinând direcţia mai mult spre răsărit. Spre norocul nostru 
am găsit un loc de trecere peste mai multe sloiuri mici. Pe 
malul celălalt se zărea gheaţa plutitoare destul de 
compactă, în parte formată încă din vara trecută, inegală şi 
plină de mâl, lăsând impresia că se află în apropierea unui 
uscat. Am mers peste câmpul de gheaţă deosebit de 
accidentat fără să dăm de canaluri, dar întâlnind 
nenumărate piedici. Pe alocuri gheaţa era ceva mai bună. 

Am început marşul miercuri seara la ora 8 şi am poposit 
aici azi (joi) dimineaţa la ora 5%. De dimineaţă vântul a 
suflat de la nord-est, iar temperatura a scăzut şi zăpada s-a 
mai întărit putând ţine şi câinii şi, în mare măsură, şi 
săniile, iar până la urmă drumul n-a fost tocmai rău. 
Nădăjduiam că a doua zi vom putea străbate o bucată bună 
de drum, dar aşteptările ne-au fost înşelate. Abia ne 
instalasem în cort că s-a şi pornit o ninsoare care a ţinut 
toată ziua; în acest timp noi dormeam buştean. Seara, când 
am ieşit din cort pentru a prepara mâncarea şi pentru a ne 
pregăti din nou de drum, mai ningea încă. Se aşternuse un 
strat gros de zăpadă afânată, iar drumul era peste măsură 
de prost. Nu avea nici un rost s-o pornim mai departe; am 
hotărât deci să aşteptăm doar s-o mai drege vremea. 
Foamea ne dădea ghes, dar nu puteam să ne pregătim o 
masă în toată regula aşa că ne-am mulţumit cu câte o 
porţie mică de supă de peşte, după care ne-am vârât din 
nou în sac: Johansen ca să doarmă, iar eu să recalculez 
datele observaţiilor făcute din clipa când am plecat de pe 
«Fram» şi până acum, pentru a vedea dacă nu cumva s-a 
strecurat vreo greşeală de calcul care ar putea lămuri de ce 
nu am dat încă de uscat. Soarele nu se vedea decât în 
parte aşa că am încercat zadarnic să fac vreo observaţie. 
Am stat mai bine de o oră lângă teodolitul gata pregătit, 
dar soarele dispăruse cu totul. Am calculat şi recalculat 


24 Aici am găsit pentru prima oară pe gheaţă apă bună de gătit; era 
totuşi puţin cam sărată, aşa că fiskegratengul a ieşit cam prea 
condimentat. - N. A. 


toate datele, am reluat şi studiat toate amănuntele, n-am 
găsit însă nici o greşeală importantă. Tot ceea ce se 
întâmplă rămâne pentru mine un mister de nedezlegat. 
Încep să mă gândesc serios dacă nu cumva am înaintat 
prea mult spre vest şi nu-mi vine să cred nici că ne aflăm 
mai la răsărit, deoarece, în acest caz, n-am putea fi la mai 
mult de 5* est faţă de longitudinea indicată de observaţiile 
noastre, 

Presupunând, de pildă, că ceasornicele noastre au mers 
prea repede, în nici un caz nu putea «Johansen»? să fi luat- 
o înainte cu mai mult decât dublul mersului său exact. 
Admiţând că rămăsese în urmă cu 10 secunde calculul fiind 
făcut pe 80 de zile, de la plecarea noastră de pe «Fram» şi 
până în momentul ultimei noastre observaţii, ar însemna 
doar 6'40”, adică cu 1*40' mai spre răsărit decât credeam 
noi că ne aflăm. Admiţând, de asemenea, că în cele cinci 
zile, de la 8 la 13 aprilie, am socotit prea mult pentru 
marşurile noastre zilnice şi că în loc de 67 km am făcut 
doar 44,5 km (mai puţin este cu neputinţă să fi făcut), 
înseamnă că la 13 aprilie ne aflam la 89* longitudine estică 
în loc de 86* longitudine estică, cum socotisem eu. Aşadar, 
cu 3* sau, dacă adăugăm şi cifrele de mai înainte, în total 
cu 5° mai departe spre răsărit; după toate probabilitățile 
ne-am afla acum în loc de 61° la 66° longitudine estică? 
sau, la aproximativ 111 km de capul Fligely. 

Eu însă am impresia că şi înspre sud ar trebui să întâlnim 
pământ. 

Este cu neputinţă ca insula Wilczek să fie atât de netedă 
şi să se fi retras deodată atât de departe spre sud din 
moment ce capul Budapesta trebuie să se afle cam la 61* 
longitudine estică şi 82* latitudine nordică. Până acolo nu 


25 După cum s-a dovedit mai târziu, eram în realitate cu 6° mai la 
răsărit decât credeam. - N. A. 

2 Aşa îi spuneam eu ceasornicului meu după numele ceasornicarului 
de la care îl primisem. - N. A. 

27 În realitate ne aflam, într-adevăr, în apropiere de punctul presupus 
aici, cam la 67* longitudine estică. Aceasta explică şi faptul că nu 
zăream uscatul mult aşteptat, deoarece acesta nici nu exista în această 
direcţie, lucru pe care l-am aflat mult mai târziu. - N. A. 


ar trebui să fie mai mult de 75 km. Nu mai înţeleg nimic! 
Mai curând e de presupus că ne aflăm mai mult spre vest. 
Bănuiesc că între 8 şi 13 aprilie s-a produs o derivă foarte 
puternică sau că înainte de 2 aprilie ceasornicul mi s-a oprit 
pentru un timp oarecare. Observațiile din 2, 4 şi 8 aprilie 
par să indice că am fost împinşi foarte mult spre vest, şi 
anume cam cu 8° sau în orice caz cu 7° spre vest. 
Admiţând că în cele cinci zile, de la 8 până la 13 aprilie, 
deriva a fost mereu aceeaşi, rezultatul ar fi cu 7° mai spre 
vest decât socotim noi că suntem acum. Prin urmare, ar 
trebui să ne aflăm la 54° spre est, în loc de 61° şi la circa 
59 km vest de capul Fligely şi în apropiere de Ţara Regele 
Oscar. Oricum, ar trebui să zărim uscatul. 

Dacă însă deriva spre vest a fost foarte puternică şi s-a 
produs înainte de 2 aprilie, iar ceasornicul meu s-a oprit în 
acest timp (şi mi-e teamă că aşa s-a întâmplat), în cazul 
acesta nu mai putem spune cât de departe am înaintat spre 
vest. Ideea asta mă urmăreşte într-una. Dar altă soluţie nu 
avem; trebuie să ne continuăm drumul ca şi până acum, 
poate schimbând direcţia ceva mai spre sud. Până la urmă 
vom găsi noi o soluţie”... 

Duminică, 16 iunie. „leri ne-a mers foarte prost. Drumul îl 
putea scoate din răbdare chiar şi pe cel mai calm om, iar 
gheaţa era oribilă. Mă gândesc dacă n-ar fi mai înţelept să 
sacrificăm câinii şi să-i păstrăm ca hrană pentru noi şi să 
încercăm să ne continuăm drumul fără ei, aşa cum s-o 
putea. În felul acesta am obţine hrană pentru 15 sau chiar 
20 de zile şi în acelaşi timp am fi în stare să mai înaintăm 
puţin. Dar nici aşa se pare că nu am realiza prea mult aşa 
că poate e mai înţelept să nu ne pripim încă. 

Pe de altă parte s-ar putea să nu mai avem mult până 
când vom da de pământ sau de ape libere, sau chiar de 
gheţuri dislocate şi atunci fiecare kilometru străbătut spre 
sud va fi important pentru noi. Aşadar, vom mai avea încă 
nevoie de câini şi îi vom folosi atât cât vom putea în 
înaintarea noastră. S-ar putea să intervină vreo schimbare 
chiar mai devreme decât ne aşteptăm; dacă nu altceva, 
măcar să avem gheaţă mai bună decât am avut până 


acum. 

leri am fost nevoiţi să sacrificăm doi câini. Când am 
pornit la drum, Lillereven abia se mai putea mişca; 
picioarele păreau că îi sunt complet paralizate, iar când a 
căzut jos nu s-a mai putut ridica. L-am tras un timp atât pe 
el cât şi sania, apoi am fost nevoit să-l aşez pe încărcătură 
şi, în sfârşit, ajunşi în spatele unor coline mai apărate de 
vântul de nord, Johansen l-a înjunghiat în timp ce eu 
mergeam înainte să găsesc un drum. Nu trecu mult şi 
celălalt câine al meu, Storreven, începu să dea aceleaşi 
semne de slăbiciune. De tras nici el nu mai putea să tragă 
şi era foarte greu să-l hotărăşti să meargă înainte; mai 
curând era el tras de sanie. A mai mers o bucată de drum şi 
apoi s-a poticnit prăbuşindu-se la pământ. L-am ajutat de 
câteva ori să se ridice, dar în zadar, căci curând se dovedi 
la fel de neputincios ca şi Lillereven. Bietul câine mergea 
împleticindu-se, când, deodată, scăpă hamul care începu să 
atârne în voie sub tălpicile saniei, târându-l şi pe el. Cum 
aveam şi aşa destul de furcă cu trasul la sanie, i-am scos 
hamul de tot sperând că, oricum, va veni după noi. Ne-a 
urmat o bucată de vreme şi apoi începu să meargă atât de 
încet încât Johansen se văzu nevoit să-l aducă şi să-l aşeze 
în sania lui. Mai târziu, la un popas, l-am sacrificat şi pe el. 
Kaifas a rămas acum singur ca să-mi ajute la trasul saniei; 
Johansen îi are pe Haren şi pe Suggen. De la cei doi câini 
sacrificați avem hrană pe zece zile pentru cei rămaşi în 
viaţă. Până unde vom ajunge însă până atunci, Dumnezeu 
ştie; mi-e teamă că nu prea departe. Metoda folosită de noi 
până acum la trasul săniilor a dovedit multă stângăcie şi de 
aceea a trebuit să fie îmbunătăţită. Din două hamuri ale 
câinilor am făcut alte două potrivite pentru noi?. De acum 


* E foarte important ca hamurile să fie făcute cum trebuie; cu timpul 
ele te obosesc mult mai puţin decât curelele obişnuite trase peste piept 
şi peste unul din umeri. Hamul pe care-l foloseam eu se compunea din 
două curele, care ca şi curelele unui rucsac treceau peste amândoi 
umerii, se încrucişau pe spate şi erau prinse de o altă curea de piele în 
talie, de care era prins şi hamul saniei. Cu acest sistem centrul de 
greutate este plasat jos, deasupra picioarelor şi hamul nu apasă, aşa 
cum se întâmplă de obicei numai pe partea superioară a corpului. - W. 


încolo puteam să ne fixăm schiurile bine de picioare. Din 
cauză că ele erau prinse uşor de ghete şi acolo unde 
gheaţa era netedă, reuşeam, într-adevăr, să tragem sania 
chiar dacă nu aveam decât un singur câine alături de noi. 
Dacă terenul era cât de cât bun, reuşeam să facem în 
cursul unei zile oarecare progrese, dar cu ce preţ? Săniile 
se opreau la cea mai mică ridicătură a gheții şi eram nevoiţi 
să ne opintim greu pentru a le urni din loc; dar nu reuşeam 
să le mişcăm nici măcar cu o palmă. Atunci trebuia să ne 
întoarcem din drum şi după ce reuşeam să trecem 
obstacolul cu preţul unor eforturi istovitoare, ni se ivea în 
cale altul şi trebuia să luăm de la capăt operaţia. Cam 
acelaşi lucru se întâmpla atunci când voiam să întoarcem 
sania, prin zăpada adâncă în care se împotmolise. Nu 
izbuteam decât atunci când ridicam sania cu totul pe sus. 
Ne chinuiam aşa, înaintând pas cu pas, până când se mai 
ivea uneori şi câte o mică porţiune de gheaţă netedă unde 
puteam să iuţim pasul. Dar dacă ne ieşeau în cale canaluri 
sau spinări de gheaţă, situaţia devenea mai grea ca 
oricând, fiindcă un om singur nu putea să o scoată la capăt 
cu o sanie; ar fi fost nevoie de cel puţin doi oameni pentru 
o astfel de treabă. Când ajungeam la capătul drumului ales 
mai înainte, trebuia să pornesc din nou mai departe şi să 
caut un drum printre spinările de gheaţă. Să o iei de-a 
dreptul peste gheaţa ce prezintă multe neregularități, în 
timp ce tragi la sanie, nu este deloc recomandabil, mai ales 
că de multe ori s-ar putea să fii nevoit să te întorci. 
Inaintam astfel, chinuindu-ne din greu şi pot să adaug că nu 
putea fi vorba nici de iuţeală şi nici de marşuri lungi. Cu 
toate acestea avansam câte puţin şi de fapt era tot ceea ce 
ne doream, şi apoi, era şi singurul lucru pe care îl puteam 
face, deoarece nu puteam nici măcar să ne vârâm în sacul 
de dormit şi să rămânem acolo o lună întreagă, până când 
am fi pornit din nou la drum... 

S-ar putea însă să nu ajungem la timp într-una din 
insulele Spitzbergen, ca să mai prindem un vapor, şi să fim 
obligaţi să iernăm acolo; dar traiul pe acele meleaguri ni se 


A. 


va părea o desfătare în comparaţie cu cel de aici, de pe 
gheaţă; aici nu ştim nici unde ne aflăm şi nici încotro să ne 
îndreptăm şi cu toată truda noastră nesfârşită nu reuşim să 
ne atingem ţinta. Mărturisesc că nu mi-aş dori să mai 
retrăiesc vreodată aceste clipe. Am plătit scump faptul că 
nu ne-am întors atunci la timp ceasornicele. Şi totuşi, dacă 
nu ne-ar aştepta nimeni acasă, o iarnă petrecută la 
Spitzbergen ar fi destul de atrăgătoare. Incep să visez cât 
de bine şi de frumos ne-am putea instala acolo. Tot ce se 
află în afara acestor întinderi de gheaţă îmi pare acum în 
culori trandafirii; oricum, mai devreme sau mai târziu, tot 
va trebui să scăpăm de aici! Încercăm să gândim cu 
înţelepciunea proverbului care spune că noaptea e mai 
întunecoasă înainte de ivirea zorilor. Dar oricât de 
întunecoasă este noaptea, mai neagră ca acum nu poate fi. 
Ne-am pus toate speranţele în vară. Sunt ferm încredinţat 
că situaţia trebuie să se îmbunătăţească o dată cu venirea 
ei”... 
Starea canalurilor se înrăutăţea mereu şi de cele mai 
multe ori erau pline cu noroi şi sfărâmături de gheaţă. 
Adesea eram siliţi să străbatem distanţe lungi doar pe 
blocuri mici de gheaţă care se spărgeau mereu. La 18 iunie 
a început să bată un vânt puternic de vest magnetic care 
zgâlţâia şi scutura cu furie cortul. „După toate semnele se 
pare că suntem împinşi înapoi, într-acolo de unde venim, 
poate chiar şi mai spre nord. Suntem duşi de vânt şi de 
curent de colo-colo şi poate că aşa vom merge toată vara, 
fără să reuşim să ajungem măcar un moment stăpâni pe 
situaţie.” O înălţime meridiană luată zilele acestea indică 
82*19' latitudine nordică; am avansat deci din nou puţin 
spre sud. Am împuşcat câţiva goelanzi şi un pinguin polar 
(Uria briinnichii), aşa că ne-am prelungit rațiile cu încă 
câteva zile. Într-o copcă am zărit câteva foci dar, din 
păcate, n-am nimerit nici una. Ce bucuroşi am fi fost de o 
astfel de pradă! 

La 20 iunie notam: „Întâlnim multe vietăţi pe aici. Stoluri 
de cufundari zboară încoace şi încolo, lăsându-se apoi în jos 
în câte un loc şi scoțând zgomote răguşite; uneori vin chiar 


până la deschizătura cortului. E o adevărată plăcere să-i 
priveşti, păcat însă că sunt atât de mici şi nu merită să 
strici nici un cartuş pe ei. E surprinzător cât de multe păsări 
întâlnim de alaltăieri de când avem vânt de vest. Îndeosebi 
mă uimesc stolurile numeroase de cufundari. Zboară în 
jurul cortului ciripind voios, dându-ne senzaţia că am 
coborât în regiuni mai ospitaliere. Apariţia neaşteptată a 
acestor păsări e într-adevăr surprinzătoare, dar tot nu ne 
foloseşte la nimic. Uscatul nu se zăreşte de fel şi drumul 
este cât se poate de mizerabil. Pe de altă parte nici 
temperatura nu se va ridica atât ca să provoace o topire 
masivă a zăpezilor. leri dimineaţă, înainte de micul dejun, 
am făcut o incursiune spre sud, pentru a vedea ce 
perspective de înaintare avem. Pe o mică distanţă gheaţa 
era bună şi netedă, dar curând apărură canaluri mai 
îngrozitoare ca oricând. Singura ieşire din acest impas în 
care ne aflăm ar fi să recurgem la soluţia extremă şi să 
încercăm să folosim caiacele, deşi şi acestea iau apă. Din 
clipa în care vom porni cu caiacele va trebui să călătorim 
mai mult pe canaluri. Cu această hotărâre m-am întors la 
cort. Zăpada era la fel de udă ca şi înainte astfel că printre 
movilele de gheaţă - şi erau destule - ne afundam în ea 
până la genunchi. La micul dejun nu ne-am îngăduit să 
consumăm decât 50 g de pâine şi 50 g de pemmikan 
pentru fiecare; apoi ne-am pus pe treabă să reparăm 
pompele şi să ne punem la punct caiacele. Toată grija 
noastră era ca nu cumva să pătrundă apa şi să nu strice 
proviziile pe care le ţineam în ele. Printre altele am avut de 
reparat la caiacul meu o gaură pe care n-o observasem 
înainte... 

După o cină foarte sumară, compusă din câte 60 g de 
pâine de aleuronă şi 30 g de unt de persoană ne-am vârât 
în sac ca să dormim cât mai mult şi să omorâm astfel 
timpul fără să fim nevoiţi să mâncăm. Problema care ni se 
pune acum este să rezistăm până când se va topi zăpada şi 
înaintarea va deveni mai uşoară. Ne-am trezit la amiază pe 
la ora 1 şi am mâncat ceva mai bine, adică un fiskegrateng, 
dar de-acum încolo nu ne mai putem permite să mâncăm 


atât cât avem poftă. Ne bucurăm că vom încerca noul meu 
sistem de înaintare şi că vom porni iarăşi la drum; aşadar 
de acum încolo în loc să ocolim canalurile, le vom căuta 
stăruitor, folosindu-le din plin şi înaintând pe ele cu ajutorul 
ramelor. Fără îndoială că în acest fel vom merge mai lesne 
şi cu cât ne vom afla mai spre sud cu atât vom întâlni mai 
multe canaluri şi vom avea mai multe posibilităţi să dăm 
peste ceva vânat. 

Deocamdată viaţa noastră este destul de sumbră. Nu se 
întrezăreşte nici o perspectivă de înaintare; pretutindeni 
vezi doar gheaţă compactă, impracticabilă. Proviziile scad 
vertiginos şi nu se arată nici un vânat, nimic de pescuit. Am 
făcut azi o încercare de a pescui cu plasa, dar fără rezultat; 
toată prada a constat dintr-un... Clio borealis? şi câteva 
crustacee. 

Noaptea stau treaz şi-mi frământ mintea să găsesc o 
soluţie pentru a ieşi din acest impas. Şi nu mă îndoiesc că 
în cele din urmă tot voi găsi una...” 


2 Moluşte pteropode din care cele mai comune Clio borealis trăiesc în 
zona pelagică a mărilor nordului. - N. R. 


Popasul dorului 


Sâmbătă, 22 iunie. „La 9 şi jumătate dimineaţa am 
mâncat zdravăn, ficat, slănină, carne de focă şi supă. 

Stau întins şi mă las pradă unor visuri luminoase; ce 
însorită ne pare viaţa! Cât de mult poate schimba o simplă 
întâmplare faţa lucrurilor! leri, şi în general ultimele zile au 
fost întunecate şi triste, eram deznădăjduiţi; gheaţa era 
impracticabilă, iar vânat nu se vedea nicăieri. Deodată 
apăru o focă în apropierea caiacelor, începând să se 
zbenguie în jurul lor. Johansen abia avu timpul necesar să-i 
trimită un glonte, înainte ca aceasta să dispară în valuri. 
Am prins-o cu harponul. Era prima focă bărboasă (Phoca 
barbata) pe care am văzut-o până acum prin aceste 
meleaguri. Acum avem hrană din belşug pentru mai bine de 
o lună şi grăsime pentru ars, aşa că nu mai trebuie să ne 
grăbim; putem face un popas mai lung ca să punem mai 
bine la punct caiacele şi săniile în vederea călătoriei prin 
canaluri. În acest răstimp vom mai prinde, poate, foci şi 
vom aştepta o întorsătură favorabilă a situaţiei gheţurilor. 
După ce răbdaserăm de foame mai multe zile, de data asta 
şi la cină şi la micul dejun ne-am îndopat cu lăcomie. Acum 
suntem asiguraţi pentru mai multă vreme şi viitorul ne 
surâde luminos împrăştiind norii întunecaţi. 

Joi am pornit la drum fără prea mari speranţe. Terenul 
era cel obişnuit; o crustă tare care se formase la suprafaţa 
zăpezii nu îmbunătăţea cu nimic situaţia. De multe ori 
săniile se afundau în ea şi nu le mai puteai urni până când 
nu le ridicai pe sus, iar când era nevoie să le întorci pe 
gheaţa cu neregularități, atunci se înţepeneau cu totul. 
Gheaţa era mizerabilă peste tot, iar zăpada atât de moale 
şi plină de apă încât ne afundam în ea chiar şi cu schiurile. 
În afară de asta se mai iveau şi nenumărate canaluri şi 
chiar dacă reuşeam să le traversăm cu uşurinţă, fiindcă în 
multe locuri malurile lor erau foarte apropiate, totuşi eram 
siliţi să mergem în zigzag. Amândoi ne dădeam prea bine 
seama că în felul acesta ar fi fost cu neputinţă să înaintăm. 


Singura soluţie era să ne descotorosim de tot ceea cenune 
era absolut necesar şi să pornim mai departe doar cu 
alimentele, caiacele, puştile şi îmbrăcămintea de care nu 
ne puteam lipsi, pentru a da cu orice preţ de pământ, 
înainte de a fi terminat ultima îmbucătură. Am făcut un 
control al încărcăturii şi am stabilit care erau lucrurile de 
care ne puteam lipsi: farmacia, scândurile de rezervă 
pentru tălpicile săniilor, schiurile de rezervă, ciorapii pentru 
zăpadă, cămăşile murdare şi cortul. Când am ajuns la sacul 
de dormit am oftat amarnic dar aşa ud şi greu cum e mereu 
în ultimul timp nu-l putem lua cu noi. Trebuie să 
confecţionăm nişte mânere de lemn dedesubtul caiacelor 
pentru ca la traversarea unui canal să putem pune, fără 
multă osteneală, totul pe apă, iar de partea cealaltă să le 
putem trage în sus cu uşurinţă, cu sănii cu tot, şi să fim în 
stare să pornim imediat mai departe. Dacă săniile ar fi 
încărcate ca acum cu sacul de dormit, cu obiecte de 
îmbrăcăminte şi provizii, care formează un culcuş moale 
sub caiace, acestea n-ar putea pluti, ceea ce ne-ar răpi 
mult timp preţios. La fiecare canal am fi nevoiţi să 
desfacem legăturile, să scoatem caiacele de pe sanie, să le 
lăsăm pe apă, apoi să punem pe ele săniile, iar în partea 
cealaltă să facem aceeaşi operaţie, în sens invers. În felul 
acesta n-am reuşi să avansăm prea mult într-o zi. 

Ferm hotărâți să facem aceste schimbări chiar de a doua 
zi am pornit mai departe. Curând am ajuns la un lac mare 
peste care am fost nevoiţi să trecem cu caiacele. Le-am pus 
imediat pe apă, unul lângă celălalt şi am trecut cruciş 
schiurile prin curele legând fix caiacele între ele şi am 
obţinut astfel o ambarcaţie adevărată şi solidă. Apoi am 
pus deasupra săniile, fiecare cu încărcătura ei, una în prova 
şi cealaltă în pupa. In privinţa câinilor, nu ştiam cum să-i 
convingem să vină cu noi; dar n-a trebuit să ne necăjim 
prea mult, deoarece au venit ei singuri în urma săniilor şi s- 
au urcat în caiac de parcă toată viaţa lor n-ar fi făcut 
altceva. Kaifas trona în prova pe sania mea, iar ceilalţi doi 
în pupa. 

In timp ce eram ocupați cu această operaţie, a apărut la 


suprafaţă, în apropierea noastră, o focă, dar am socotit că e 
mai bine să nu tragem în ea până când nu sunt gata 
caiacele; numai atunci am fi fost siguri că am fi putut să o 
capturăm înainte de a se scufunda. Dar cum era şi de 
aşteptat foca a dispărut fără urmă. Parcă ar fi blestemate 
focile astea; ne momesc parcă numai ca să ne ţină în loc... 
Chiar în aceeaşi zi, mai înainte de a fi apărut aceasta, am 
mai zărit două şi de cum le-am văzut ne-am şi aşezat la 
pândă. Dar, bineînţeles, aşa cum ni s-a mai întâmplat până 
acum încă de două ori, nu am nimerit-o pe cea pe care o 
ţintisem. Dacă voi continua în felul acesta nu ştiu cum ne 
vom descurca cu muniţiile. Dar acum ştiu care e cauza 
eşecului: ţintesc prea sus pentru asemenea distanţe mici şi 
din această cauză trag peste ţintă. 

lată-ne, în sfârşit, pe valurile albastre, pentru prima dată 
într-o călătorie mai lungă! Ambarcaţia noastră avea, 
desigur, un aspect foarte ciudat, aşa încărcată cum era cu 
sănii, saci, arme şi câini, o «adevărată ceată de lăieţi», cum 
spunea Johansen. Dacă ne-ar fi întâlnit din întâmplare 
cineva n-ar fi ştiut drept ce să ne ia: orice, dar exploratori 
polari cu siguranţă că nu. Trasul la rame între cele două 
sănii, cu schiurile care ieşeau mult în afară în ambele 
borduri, nu era o treabă prea uşoară; am reuşit totuşi să 
înaintăm ceva şi cu acest prilej ne-am dat imediat seama 
că trebuie să ne socotim fericiţi dacă vom putea înainta în 
acelaşi fel toată ziua, în loc să tragem la săniile astea 
nesuferite peste o gheaţă blestemată. Nici unul dintre noi 
nu ar fi îndrăznit să afirme despre caiacele noastre că sunt 
etanşe; luau destulă apă şi de multe ori a trebuit să 
recurgem la pompe, dar munca asta nu mi s-a părut deloc 
grea şi nu nutream altă dorinţă decât să avem tot timpul 
ape libere ca să ne putem continua drumul pe ele. 

Ajunşi la capătul lacului, am sărit pe marginea gheții 
pentru a trage sus caiacele; dar chiar în clipa aceea am 
auzit deodată, lângă noi, un plescăit puternic: era o focă. 
Apoi am auzit un alt plescăit asemănător, de partea 
cealaltă, şi apăru, pentru a treia oară, un cap imens, care 
se mişca mereu încoace şi încolo, gâfâind, pentru ca apoi 


să se afunde sub marginea gheții, mai înainte ca noi să fi 
avut timpul să scoatem puştile şi să ochim. După câte mi- 
am dat seama era o focă mare şi frumoasă. 

Eram ferm convinşi că a dispărut pentru totdeauna, dar 
abia apucasem să trag una din sănii sus pe gheaţă că i-am 
şi văzut capul uriaş în apropierea caiacului pentru ca apoi 
să repete aceeaşi mişcare de mai înainte. Imi căutam 
puşca, dar nu aveam cum s-o iau fiindcă era pe caiac. 
«Johansen, ia repede arma şi trage, dar repede, repede!» 
am apucat eu să strig. Chiar în aceeaşi clipă Johansen puse 
puşca la ochi şi, tocmai când foca era gata să dispară iar 
sub gheaţă, trase un foc. Animalul se opinti puţin şi apoi 
prinse să înoate la suprafaţă în timp ce sângele îi şiroia din 
cap. Am lăsat sania să cadă, am apucat harponul şi, iute ca 
fulgerul, l-am azvârlit în spinarea grasă a focii care plutea 
tremurând la suprafaţa apei. Foca începu să se mişte căci 
mai trăia încă. Cum îmi era teamă că saula subţire a 
harponului nu o să reziste când uriaşul animal îşi va înteţi 
mişcările, am tras cuțitul din teacă şi l-am înfipt în gâtlejul 
focii, din care a ţâşnit un şuvoi de sânge. Apa se înroşi cât 
ai clipi, pe o mare întindere, iar eu regretam că în felul 
acesta s-a risipit un supliment preţios de hrană. Nu aveam 
ce face şi cum nu voiam să pierd prada cu nici un preţ, 
pentru a fi mai sigur de ea, i-am mai dat o lovitură cu 
harponul. Intre timp, sania care era pe jumătate trasă afară 
din apă a alunecat înapoi şi caiacele, împreună cu 
Johansen, şi cu câinii, au pornit-o iar pe apă. Johansen 
încercă să tragă din nou sania pe caiac, dar zadarnic: a 
rămas cu un capăt în apă şi cu celălalt pe caiac. Din 
această cauză caiacul lui Johansen se apleca într-un bord; 
apa intra în el ca prin ciur şi cu o repeziciune care mă 
înspăimânta. Aparatul de fiert aflat pe punte plutea acuma 
vesel, împins de vânt, împreuna cu tot conţinutul lui 
preţios. Din fericire, învelişul lui de aluminiu îl ţinea la 
suprafaţă. Şi schiurile căzuseră în apă şi pluteau 
nestingherite, în timp ce ambarcaţia se scufunda încetul cu 
încetul. In acest timp eu stăteam pe mal ţinând cu harponul 
prada aceea prețioasă căreia nu i-aş fi dat drumul cu nici 


un preţ. Ne aflam în mare încurcătură. În timpul acesta 
caiacul lui Johansen se aplecase atât de mult într-un bord 
încât apa ajunsese la deschizătura de pe punte şi apoi 
inundă toată ambarcaţia. Nemaiavând încotro, am dat 
drumul focii ca să tragă în sus caiacul înainte de a se duce 
la fund, şi, cu toată greutatea bărcii plină ochi cu apă am 
reuşit să fac acest lucru. Apoi veni rândul focii; aceasta ne- 
a dat mult mai mult de furcă. Am trudit din greu până ce 
am reuşit să târâm uriaşul animal pe gheaţă, dar după 
aceea, de bucurie, am început să ţopăim veseli în jurul lui. 
In clipa aceea nu ne păsa dacă unul din caiacele noastre 
era plin cu apă iar lucrurile erau ude leoarcă. Principalul era 
că aveam hrana şi combustibilul asigurat pentru multă 
vreme şi că grijile noastre dispăruseră ca prin farmec. Am 
pus apoi la adăpost şi la uscat lucrurile, dar mai întâi de 
toate, muniţiile. Din fericire gloanţele erau închise destul de 
etanş şi n-au suferit prea multe stricăciuni. Chiar şi învelişul 
de hârtie al cartuşelor nu stătuse atât de mult în apă încât 
să se înmoaie. Mai greu era cu praful de puşcă; cutiuţa de 
tinichea în care îl păstram, era plină cu apă. Celelalte 
lucruri, chiar dacă se udaseră nu suferiseră stricăciuni, 
totuşi era neplăcut să ştii că barca este plină cu apă sărată. 

Din fericire am găsit în apropiere un loc de popas şi ne- 
am oprit. Am întins repede cortul, am tăiat prada în bucăţi 
şi apoi am pus-o la adăpost. Şi pot afirma că rareori au 
locuit pe gheaţa plutitoare oameni care să se fi simţit mai 
mulţumiţi ca noi în dimineaţa aceea. Nici nu era de mirare, 
căci stăteam în sacul nostru şi înfulecam la carne, slănină şi 
supă de focă după poftă. Amândoi eram de acord că o 
mâncare mai gustoasă ca asta nici că putea să existe. Ne- 
am vârât apoi cât mai adânc în iubitul nostru sac de dormit 
de care, deocamdată, nu trebuia să ne despărţim şi am tras 
un somn în lege, încredinţaţi că pentru viitorul apropiat nu 
mai aveam de ce să ne facem griji. 

După părerea mea, nu aveam altceva mai bun de făcut 
decât să rămânem pe loc, să ne hrănim cu carne proaspătă 
- fără să ne atingem de proviziile din sanie - şi să aşteptăm 
până când gheaţa se va mai disloca sau drumurile se vor 


mai îmbunătăţi. În acest răstimp urmează să cioplim nişte 
mânere de lemn pentru sănii, să încercăm să facem 
caiacele etanşe şi în afară de aceasta, să simplificăm pe cât 
posibil echipamentul pe care-l aveam cu noi. Dacă am 
pleca am fi nevoiţi să lăsăm în urmă o mare parte din 
rezerva de carne şi de slănină, ceea ce, în condiţiile în care 
ne aflăm, socotesc că ar fi curată nebunie”. 

Duminică, 23 iunie. „Astăzi este ajunul Sf. lon. Cu ce 
bucurie îl întâmpină copiii de şcoală! Acum, în Norvegia, 
toată lumea se îndreaptă în rânduri dese spre frumoasele 
păduri şi poiene ale patriei, în timp ce noi suntem tot aici 
pe gheaţa plutitoare, prăjind slănină şi mâncând carne de 
focă, până când vom ajunge să ne iasă chiar prin pori, fără 
să ştim când va lua sfârşit acest trai. Poate că vom mai 
petrece încă o iarnă prin aceste locuri. În orice caz nu mi-aş 
fi închipuit vreodată că şi acum ne vom afla aici! 

lată într-adevăr o schimbare cum nu se poate mai 
plăcută; după ce fusesem nevoiţi să reducem la minimum 
rațiile de hrană şi de combustibil, fireşte că acum ne simţim 
în largul nostru când putem face o adevărată risipă, 
mâncând oricât şi oricând. Carnea de focă e gustoasă şi ne 
place din ce în ce mai mult. Slănina, atât crudă cât şi 
prăjită, o găsesc minunată, şi înlocuieşte foarte bine untul. 
leri dimineaţă am mâncat supă, carne şi slănină crudă. La 
prânz am prăjit nişte felii de carne care au fost straşnice; 
cred că nici la «Grand Hotel» nu ar fi fost mai gustoase, 
chiar dacă lipsea o halbă bună de bere. Seara am preparat 
clătite cu sânge pe care le-am prăjit în slănină în loc de unt; 
au fost atât de grozave încât Johansen le-a decretat de 
«categoria întâi»; nu-i vorbă că nici eu nu le preţuiam altfel. 

Totuşi, să prăjeşti în cort, pe o lampă cu untură de focă 
nu e prea plăcut. Dacă lampa nu scoate fum, slănina în 
schimb scoate pentru amândouă şi nefericitul bucătar 
trebuie să suporte cele mai chinuitoare usturimi şi dureri de 
ochi; îi lăcrimează încontinuu şi de-abia îi poate ţine 
deschişi. Dar asta nu era nimic pe lângă ce putea să se mai 
întâmple, şi chiar s-a întâmplat la un moment dat; lampa pe 
care o făcusem eu dintr-o bucată de tablă, şi care ardea cu 


untură de focă, s-a încins atât de tare sub tigaie încât a luat 
foc cu slănină şi cu untură cu tot; cât ai clipi ţâşni o flacără 
mare, pe care am încercat să o sting în fel şi chip, dar în 
zadar. Ne aflam într-o împrejurare destul de periculoasă. 
Cel mai bun lucru ar fi fost să duc afară lampa, dar pentru 
aşa ceva acum era prea târziu; cortul începuse să se umple 
de fum înecăcios de nu se mai vedea nimic. Atunci am avut 
inspiraţia nefericită să arunc un pumn de zăpadă peste 
untura arzândă, care începu să sfârâie şi să stropească; 
uleiul aprins fu împroşcat în toate părţile şi din lampă 
izbucni o mare de flăcări care umplu tot cortul, arzând tot 
ce se afla prin apropiere. Pe jumătate asfixiaţi ne-am 
repezit la gura cortului, am deschis-o şi am dat buzna afară 
bucuroşi că am scăpat cu viaţă. In clipa când a explodat 
lampa, s-a şi stins. În pânza cortului, deasupra locului unde 
se aflase tingirea era o gaură mare pe care am reparat-o cu 
una din pânzele de pe sanie. Apoi ne-am băgat din nou în 
cort, felicitându-ne că am scăpat atât de uşor şi cu mare 
greutate am aprins din nou un foc la care am prăjit ultima 
clătită. După ce am mâncat-o cu zahăr, am decretat-o ca 
cea mai gustoasă mâncare din câte cunoscusem până 
atunci. De altfel, aveam şi motive să fim bine dispuşi, 
deoarece din observaţiile făcute în ziua respectivă am 
stabilit că ne aflăm la 82*4,3' latitudine nordică şi 57*48' 
longitudine estică. Cu tot vântul de vest şi din când în când 
şi de sud-vest înaintasem în trei zile cu aproape 14' de 
latitudine spre sud şi aproape deloc spre est. Era un fapt 
îmbucurător la care aproape că nu ne aşteptam. Afară 
continua să bată vântul de nord şi prin urmare înaintam 
spre sud, spre regiuni cu climat mai blând”. 

Miercuri, 26 iunie. „Ziua de 24 iunie am petrecut-o cum 
se cuvenea. |n primul rând fiindcă era ziua în care 
plecasem de acasă cu doi ani în urmă; în al doilea rând 
fiindcă se împlineau o sută de zile (de fapt erau cu două zile 
mai mult) de când îl părăsisem pe «Fram» şi în al treilea 
rând era ziua Sf. lon. Am sărbătorit această zi visând la un 
viitor mai bun, studiind hărțile, discutând despre 
perspectivele ce ni se deschideau şi citind tot ce am găsit 


de citit, adică un anuar nautic şi nişte tabele de navigaţie. 
Johansen a făcut o plimbare de-a lungul canalurilor, spre 
est, şi a văzut într-o băltoacă o focă în care a tras fără s-o 
nimerească însă. Noaptea, târziu, am luat cina, compusă 
din clătite din sânge presărate cu zahăr, care aveau un gust 
delicios. Prăjitul la lampa cu untură de focă mergea încet şi 
ca să mâncăm clătitele calde le consumam pe măsură ce 
se prăjeau. Cât aşteptam să se prăjească a doua clătită 
aveam tot timpul să ni se facă din nou foame! Apoi am fiert 
înăbuşit câteva coacăze care au fost tot atât de bune, deşi 
în urma întâmplării de acum câteva zile când se răsturnase 
caiacul lui Johansen se înmuiaseră în apa de mare. După o 
masă copioasă, ieri dimineaţă, pe la ora 8, ne-am vârât în 
sac ca să dormim. 

Pe la prânz m-am sculat ca să iau o înălţime meridiană. 
Vremea era minunată. Trecuse atât de mult timp de când 
nu mai avusesem o astfel de vreme, încât de-abia îmi mai 
aminteam că mai există şi asemenea zile. Mă încălzeam la 
razele soarelui scrutând întinderea de gheaţă şi zăpada 
care sclipea scânteietor. Privirile mele se aţinteau asupra 
lacului din faţă care, strălucitor şi liniştit, aidoma unui lac 
de munte, îşi oglindea malurile îngheţate în limpezimea de 
cristal a apei. Nici o adiere. Totul era liniştit, atât de liniştit, 
iar soarele ardea şi eu mă visam acasă”... 

Duminică, 30 iunie. „A sosit şi ultima zi din iunie şi ne 
aflăm aproape în acelaşi loc ca şi la începutul lunii. Cum se 
prezintă drumul? În nici un caz nu e mai bun decât înainte. 
Ziua de azi însă e frumoasă. E atât de cald încât stăm 
liniştiţi în cort şi totuşi transpirăm. Prin deschizătura 
cortului vedem soarele strălucind printre norii cirus, albi, 
răsfrângându-şi razele pe albeaţa orbitoare a zăpezii. E 
linişte; abia se simte adierea unui vânt uşor care cred că 
bate mai mult din sud-est. Ce nespus de frumos trebuie să 
fie azi acasă; totul e în floare şi fiordul străluceşte în lumina 
soarelui, învăluit parcă de o ninsoare de aur. Acum poate 
stai pe mal cu micuța Liv, sau în barcă lăsându-te în voia 
valurilor. 

„„Privirile îmi rătăcesc prin deschizătura cortului şi din 


nou îmi amintesc că între clipa asta şi aceea în care voi 
putea revedea tot ce îmi este drag e o mare distanţă şi că 
mii şi mii de sloiuri de gheaţă ne despart de patrie. 

Stăm aici în nordul îndepărtat, murdari şi afumaţi şi 
amestecăm de zor într-o oală ca să ne facem o supă. 
Gheaţa ne înconjură din toate părţile şi pretutindeni nu 
zărim altceva decât gheaţă, o gheaţă lucioasă, albă şi 
curată, aşa cum nu suntem noi. Totul e prea alb, obositor 
de alb! Zadarnic scrutează ochiul până departe în zare 
dornic să se odihnească pe un punct mai întunecat. Se va 
întâmpla oare şi această minune? De două luni aşteptăm, 
dar am rămas cu aşteptarea. Azi au dispărut parcă toate 
păsările; nu se zăreşte nici măcar un cufundar să ne mai 
înveselească privirea. Până ieri i-am tot văzut şi auzit doar 
zburând încoace şi încolo, spre nord şi spre sud. S-au dus, 
desigur, spre vreun uscat, deoarece acum e foarte puţină 
apă pe aici. Ce bine ar fi dacă am putea să ne mişcăm şi noi 
tot cu atâta uşurinţă!” 

Miercuri, 3 iulie. „Ce rost mai are să scriu? Ce aş mai 
putea încredința acestor file? Nimic altceva decât că sunt 
cuprins de acelaşi dor copleşitor de casă şi de aceeaşi 
dorinţă de a scăpa din această pustietate. 

Fiecare zi seamănă cu cealaltă, poate cu deosebirea că 
până acum două zile a fost cald şi linişte şi că de atunci 
bate un vânt de sud care ne împinge spre nord! leri am luat 
o înălţime meridiană şi am constatat că am fost împinşi 
înapoi până la 82*8,4' latitudine nordică; longitudinea a 
rămas aceeaşi. leri şi alaltăieri s-a mai ivit din când în când 
şi soarele, într-adevăr un soare strălucitor: dar aceasta este 
o raritate. leri, am avut o vizibilitate destul de bună, spre 
sud, ceea ce nu s-a mai întâmplat de multă vreme, dar în 
zadar am căutat să descoperim uscatul. Nu pot pricepe 
deloc care-i cauza. leri seară a nins; zăpada udă a trecut 
prin pânza cortului şi ne-a udat sacul de dormit. Aceste 
interminabile ninsori care nu vor să se prefacă în ploaie 
sunt exasperante. Zăpada proaspăt căzută se aşterne într- 
un strat gros peste cea veche, întârziind dezgheţul. 

Se pare că vântul a format din nou câteva canaluri şi au 


apărut iarăşi câteva păsări. leri am zărit câţiva cufundari; 
veneau dinspre sud, pesemne de pe uscat”. 

Sâmbătă, 6 iulie. „+1*C. În sfârşit, după paisprezece zile 
se pare că avem o vreme aşa cum ne-am dorit. A plouat 
toată noaptea şi dimineaţa şi plouă chiar şi acum zdravăn. 
Uf! poate că vom scăpa de această veşnică zăpadă atât de 
moale şi de afânată de parc-ar fi o spumă. Ce bine ar fi 
dacă ploaia asta ar ţine o săptămână, doar o săptămână! 
Dar nu apucarăm bine să răsuflăm uşuraţi că se porni din 
nou un vânt rece cu zăpadă. Cu siguranţă că din nou se va 
forma o crustă şi din nou va trebui să aşteptăm! Sunt prea 
obişnuit cu dezamăgirile ca să mai cred că nu va ţine mult. 
Aşteptatul acesta e o adevărată şcoală a răbdării... Deşi de 
scurtă durată, ploaia ne-a dat o bună dispoziţie. 

Zilele se târăsc unele după altele. Lucrăm când la 
mânerele de lemn ale caiacelor pentru prins săniile, când la 
vopsitul şi călăfătuirea ambarcaţiilor pentru a le face 
etanşe. Vopsitul îmi dă mult de furcă. Am tot ars la oase 
multe zile la rând până când a început să miroasă peste tot 
ca în fabrica de praf de oase din Lysaker. A urmat apoi 
operaţia anevoioasă de a le sfărâma şi pisa ca să obţinem 
din ele un praf foarte fin şi uniform. Praful de oase l-am 
amestecat apoi cu untură de focă şi când am făcut, în 
sfârşit, încercarea, vopseaua s-a dovedit... absolut 
inutilizabilă. A trebuit s-o amestec cu funingine, aşa cum 
intenţionasem de la început şi să adaug mai mult ulei. 
Acum, făcând mereu încercări pentru a obţine funingine, 
voi ajunge până la urmă să afum tot cortul. După atâta 
trudă când vreau să adun funinginea cu greu izbutesc să 
strâng o mică grămăjoară; în schimb e atâta fum de ajunge 
până la cer şi cred că poate fi văzut chiar şi din 
Spitzbergen... Da, da, trebuie să lupţi cu multe greutăţi 
atunci când nu ai de unde să te aprovizionezi! Ce n-aş fi dat 
pentru o găleată mică cu vopsea de ulei sau chiar numai 
pentru funingine obişnuită de lampă! Bineînţeles că vom 
găsi şi de data aceasta un mijloc să o scoatem la capăt, dar 
în curând vom arăta ca doi coşari... 

Miercuri seara l-am sacrificat pe Haren. Bietul animal! În 


ultimul timp nu prea ne-am mai putut folosi de el, dar era 
un câine minunat şi înţeleg cât de greu i-a fost lui Johansen 
să se despartă de el. Înainte de a-i curma viaţa l-a mai 
privit o dată cu atâta mâhnire, mărturisindu-i parcă durerea 
despărțirii. Acum mai avem doar doi câini: Suggen şi Kaifas, 
pe care trebuie să-i menţinem în viaţă cât putem mai 
mult”. 

Miercuri, 10 iulie. „E ciudat că tocmai acum când într- 
adevăr am ceva mai interesant de povestit decât de obicei 
nu am chef să scriu. Mă ameninţă o indiferenţă totală. Am o 
singură dorinţă, dar zadarnică, fiindcă la un pas de noi se 
întinde gheaţa acoperită cu zăpadă impracticabilă. 

Dar ce voiam oare să spun? Da, voiam să spun că ieri am 
aşternut sub sacul de dormit nişte frumoase blăni de urs şi 
că am dormit buştean toată ziua. Când m-am trezit am 
crezut că e 6 dimineaţa, dar când am ieşit din cort poziţia 
soarelui mi s-a părut cam ciudată şi după o clipă de gândire 
am ajuns la concluzia că era ora 6 seara; dormisem deci 22 
de ore. E drept că în ultima vreme dormisem cam puţin, 
fiindcă pusesem sub sacul de dormit schiurile ca să-l izoleze 
de băltoacele ce se formaseră sub el şi ne frângeau oasele. 
Smocurile de păr care mai rămăseseră pe pielea de focă la 
capătul de jos al sacului nu ne puteau apăra prea mult de 
muchiile ascuţite ale schiurilor. 

Ploaia binefăcătoare a durat sâmbătă toată ziua şi a topit 
o cantitate destul de mare de zăpadă, fapt pe care l-am 
salutat cu bucurie. Pentru a sărbători acest eveniment am 
hotărât să bem seara ciocolată; în restul timpului ne 
hrăneam numai cu ceea ce obţineam din vânat sau pescuit. 
Aşadar am pregătit ciocolata care, servită împreună cu 
slănină crudă de focă, are un gust excelent. Dar de data 
asta ne-a pricinuit o mare dezamăgire; după ce aşteptasem 
cu nerăbdare acest ospăț, destul de rar în ultima vreme, 
am reuşit, cu veşnica mea neîndemânare, să răstorn 
paharul şi să vărs preţiosul său conţinut pe gheaţă. În timp 
ce aşteptam a doua ceaşcă ce fierbea pe lampa cu untură 
de focă, Kaifas începu deodată să urle. Eram sigur că 
simţise prin apropiere vreun animal şi am dat să mă urc 


repede în observator ca să cercetez banchiza de jur 
împrejur. Nu mică îmi fu mirarea însă când, scoțând capul 
prin deschizătura cortului, am zărit un urs care se 
apropiase de câini şi începuse să-l miroase pe Kaifas. M-am 
repezit la puşca gata încărcată care era înfiptă în zăpadă, 
lângă cort, şi i-am smuls îmbrăcămintea, în timp ce ursul 
rămăsese uluit locului holbându-se la mine. l-am trimis un 
glonte în piept convins fiind că se va prăbuşi pe loc; ursul s- 
a aplecat însă doar puţin înainte, s-a întors şi apoi a luat-o 
la picior. Până s-apuc să scot un alt cartuş din buzunarul 
veşnic plin cu tot felul de nimicuri ursul ajunsese printre 
coline... În locul unde se afla nu-l puteam nimeri şi am 
pornit deci pe urmele lui. N-am apucat să facem câţiva paşi 
- Johansen venea în urma mea - şi ceva mai departe am 
văzut apărând alte două capete. Erau doi urşi tineri care 
stăteau pe picioarele din spate şi se uitau ţintă spre mama 
lor care venea spre ei clătinându-se şi lăsând pe gheaţă o 
dâră de sânge. Apoi, tustrei trecură canalul şi începură o 
goană nebună peste şesuri şi spinări de gheaţă, peste 
canaluri şi tot soiul de alte obstacole, care nu încetineau cu 
nimic ritmul drăcesc al urmăririi. Ce minunată e această 
ardoare vânătorească, simţi ca şi cum ţi s-ar aprinde praf 
de puşcă prin toate mădularele. Ceea ce în alte împrejurări 
ţi se pare grozav de anevoios: să înaintezi scufundându-te 
în zăpadă până la genunchi, ori să-ţi înfrângi şovăiala de a 
trece peste un canal, acum, înflăcărat de pasiunea 
vânătorii, treceai cu uşurinţă peste orice obstacol care îţi 
ieşea în cale. 

Ursoaica era greu rănită şi îşi târa anevoie piciorul stâng 
dinainte; nu mergea repede, totuşi destul de iute ca să ne 
scoatem sufletul pentru a o ajunge. Puii alergau speriaţi în 
jurul ursoaicei, dar mai mult înaintea ei, ca şi cum ar fi vrut 
să o atragă către casă; nu-şi dădeau seama ce se 
întâmplase cu mama lor. Deodată se întoarseră tustrei 
înspre mine. Fusesem de mai multe ori la o bătaie de puşcă 
de ei, dar de fiecare dată ursoaica era cu spatele spre mine 
şi acum voiam să fiu sigur că n-am să dau greş, căci nu 
aveam la mine decât trei gloanţe, câte unul pentru fiecare. 


În cele din urmă, pe când se afla pe costişa unei coline 
înalte, am reuşit s-o nimeresc între coaste şi ursoaica s-a 
prăbuşit. Când au văzut-o căzând puii au alergat temători 
lângă ea. Era o scenă impresionantă. Cei doi pui o 
miroseau, o înghionteau, alergau încoace şi încolo în jurul ei 
şi, în desperarea lor, nu mai ştiau ce să facă. Între timp am 
introdus în ţeavă alt glonte şi am tras într-unul din pui pe 
când se afla pe un vârf mai proeminent; puiul se prăbuşi cu 
un urlet surd pe povârnişul colinei, lângă ursoaică. Şi mai 
speriat decât fusese înainte, celălalt pui îi alergă într-ajutor, 
dar ce putea face, bietul de el! În timp ce fratele lui se 
zvârcolea urlând îngrozitor, el privea cu tristeţe când la el, 
când la maică-sa care trăgea să moară într-o baltă de 
sânge. Când m-am apropiat de el a întors nepăsător capul; 
ce-i păsa acum de mine? Toată familia lui, toţi cei care-i 
fuseseră dragi, zăceau acum la pământ. Nu ştia încotro s-o 
apuce şi rămăsese pironit locului. Când am ajuns aproape 
de tot i-am tras un glonte în piept şi s-a prăbuşit fără 
suflare lângă ursoaică. 

Peste puţin timp s-a apropiat şi Johansen care fusese 
ţinut locului de un canal şi pierduse teren. Am spintecat 
animalele, le-am curăţat pe dinăuntru şi ne-am întors apoi 
la cort ca să aducem săniile, câinii şi nişte cuțite de 
măcelărie. După o asemenea treabă bună, cea de-a două 
ceaşcă cu ciocolată pe care am băut-o în cort a fost 
minunată. Am jupuit apoi doi dintre urşi, am tăiat carnea în 
bucăţi făcând-o grămadă, i-am acoperit cu blănurile ca să-i 
ferim de pescăruşi şi i-am lăsat pe loc. Pe al treilea l-am 
luat cu noi. A doua zi i-am adus şi pe ceilalţi doi şi acum 
iată că avem mai multă carne decât sper că vom fi în stare 
să consumăm. E bine totuşi că le putem da câinilor carne 
crudă cât vor. Au desigur nevoie de o hrană consistentă şi 
proaspătă. Bietul Suggen e vlăguit de tot şi e îndoielnic 
dacă îl vom mai putea folosi în viitor. În prima zi când l-am 
luat cu noi la urşi n-a fost în stare să meargă şi a trebuit să- 
| urcăm pe sanie. A urlat însă îngrozitor ca şi cum ar fi vrut 
să spună că nu e de demnitatea lui să fie transportat în 
felul acesta, aşa că Johansen a trebuit să-l ducă înapoi. 


Câinii par să fie loviți de o paralizie a picioarelor: se 
prăbuşesc la pământ şi cu mare greutate se mai pot scula. 
Incepând cu Gulen, toţi ceilalţi au avut aceeaşi soartă. Doar 
Kaifas a rămas sănătos şi vioi ca la început. 

Ciudat de mari erau aceşti pui de urs. Cu greu îmi venea 
să cred că s-au născut în cursul acestui an şi aş fi spus fără 
nici o ezitare că sunt în vârstă de un an dacă ursoaica n-ar 
fi avut lapte. Nu este totuşi de presupus că aceşti pui de urs 
sunt alăptaţi un an şi jumătate. Puii de urs pe care i-am 
împuşcat anul trecut la 4 noiembrie, lângă «Fram» nu erau 
nici pe jumătate cât aceştia! Se pare că ursoaicele polare 
aduc pe lume pui în diferite perioade ale anului. In stomacul 
puilor de urs am găsit bucăţi de piele de focă”. 

Miercuri, 17 iulie. „În sfârşit se apropie vremea să pornim 
din nou la drum spre patrie. Zăpada a scăzut simţitor, aşa 
că înaintarea noastră va fi oarecum mai uşoară. Depunem 
toate eforturile ca să fim gata. Am terminat de făcut 
suporturile de pe sănii; cele de pe sania lui Johansen le-am 
învelit cu blană de urs, iar pe cele de pe sania mea în pânză 
de vele, pentru a asigura caiacelor un cavalet sigur şi 
moale şi pentru a le feri de rosături. Caiacele au fost unse 
cu funingine şi untură de focă şi cu vopsele uscate de 
pastel, care au fost pisate şi amestecate de asemenea cu 
untură, atât cât ne-a ajuns cantitatea pe care am avut-o. 
Acum folosim un amestec de stearină, gudron şi răşină, 
pentru a termina ce am început. Mai înainte de a pleca vom 
mai face o revizie temeinică a echipamentului nostru şi tot 
ceea ce nu este absolut necesar vom lăsa pe loc. Aici ne 
vom lua rămas bun de la cort şi de la sacul de dormit”. De 
azi încolo vom poposi sub cerul liber, până când vom 
ajunge pe bordul unei baleniere:. 

Locul acesta pe care am poposit vreme mai îndelungată 
l-am numit «Popasul dorului». Dimineaţa, la prânz şi seara 
mâncăm carne de urs şi în loc să ne săturăm de ea, am 
descoperit că partea de la piept a urşilor tineri e o 
adevărată  delicatesă. Ne mirăm cum de această 


3 Până la urmă însă am hotărât să păstrăm cortul. - N. A. 
31 Nava pe care speram să o întâlnim la Spitzbergen. - N. A. 


alimentaţie exclusivă cu carne şi grăsime nu ne-a produs 
nici un neajuns. Nu simţim prea mult lipsa făinoaselor, deşi 
socotim că un cozonac mare ar fi o culme a fericirii. Din 
când în când ne înviorăm cu câte un grog din zeamă de 
lămâie, cu clătite din sânge sau cu coacăze înăbugşite şi 
visăm ce frumos va fi când vom ajunge în curând acasă şi 
cum vom gusta din plin din toate binefacerile civilizaţiei”. 

Marţi, 23 iulie. „leri dimineaţă am părăsit, în sfârşit, acest 
«Popas al dorului». Suntem din nou la drum. Am lucrat zi şi 
noapte cu mare zor ca să putem pleca. Intâi am crezut că 
vom porni în 19, apoi în 20 şi pe urmă în 21, dar mereu se 
ivea câte ceva care trebuia făcut înainte de plecare. Pâinea 
care se muiase în apa de mare a trebuit s-o uscăm cu grijă 
în tigaie, pe lampă, ceea ce ne-a răpit câteva zile; apoi 
trebuiau cârpiţi ciorapii, controlate caiacele până la cel mai 
mic amănunt şi multe altele. Eram ferm hotărâți ca în 
această ultimă călătorie spre casă să pornim bine puşi la 
punct. Şi chiar aşa s-a şi întâmplat. Totul merge ca pe 
roate. Perspectivele de înaintare sunt mai bune decât m-am 
aşteptat, deşi gheaţa nu este deloc netedă. Săniile sunt 
acum mai uşor de tras, după ce ne-am descotorosit de tot 
ceea ce nu ne mai era necesar; chiar şi zăpada a mai căzut. 
În ultima parte a marşului am putut să mergem fără schiuri, 
şi bineînţeles că fără ele mă descurc mai uşor printre toate 
aceste spinări şi neregularități ale terenului. Johansen a 
reuşit un tur de forţă, trecând singur un canal cu caiacul şi 
avându-l pe Suggen în prova, iar el stătea în genunchi la 
pupa, pentru ca în timpul trasului la rame să poată păstra 
echilibrul bărcii. Am vrut să fac aceeaşi încercare cu caiacul 
meu, dar am găsit că are un balans prea mare ca să risco 
asemenea traversare şi am preferat să trag caiacul, suindu- 
| pe Kaifas pe caiac, iar eu trăgându-l, sărind cu băgare de 
seamă de pe un sloi pe altul. 

Acum avem avantajul că găsim peste tot apă de băut. Ne 
hrănim din nou cu vechile noastre provizii; dar e curios că 
nici Johansen şi nici eu nu am găsit mâncărurile atât de 
gustoase cum ne aşteptam după o lună întreagă de 
alimentaţie numai cu carne. E reconfortant să te ştii din nou 


pe drum. Partea plăcută e că avem sănii măi uşoare. Am 
lăsat într-adevăr multe lucruri la ultimul nostru popas; în 
afară de o însemnată cantitate de carne şi de untură, am 
lăsat trei frumoase blăni de urs. A rămas acolo şi bunul 
nostru prieten, sacul de dormit, întins pe blănile de urs, 
apoi o cantitate de lemne compusă din scândurile de sub 
sănii, schiuri şi altele, mai mult de jumătate din leacurile lui 
Blessing (bandaje de ghips, tifon sterilizat, vată hidrofilă) în 
afară de aceasta un orizont artificial din aluminiu, parâme, 
tigaia şi aparatul de topit gheaţă, jumătate din 
acoperământul de aluminiu al fierbătorului, bucăţi de 
alpaca, o lampă din aceiaşi metal, de ars cu untură, saci, 
unelte, pânză de vele, ghete finlandeze, mănuşile cu un 
deget din blană de lup şi din lână, un ciocan pentru 
cercetări geologice, o jumătate de cămaşă, ciorapi şi încă 
multe altele; toate au rămas acolo într-o dezordine 
nemaipomenită. In locul acestora am luat cu noi un sac cu 
carne uscată de focă şi de urs şi jumătatea 
acoperământului de aluminiu al fierbătorului, plină cu 
untură. Am socotit într-atât tot de ceea ce ne-am fi putut 
lipsi încât abia dacă mai aveam o bucăţică de lemn pe care 
să o trecem prin capătul frânghiei cu care tragem sania”. 


În sfârşit, pământ! 


Miercuri, 24 iulie. Minunea s-a întâmplat! Am zărit 
pământ, da, pământ cu adevărat! Când pierdusem aproape 
orice speranţă de a-l mai vedea, după aproape doi ani de 
zile ne apăru în faţa ochilor ceva care se înălța deasupra 
nesfârşitei linii albe a orizontului, această linie albă care se 
întinde de multe mii de ani deasupra mării singuratice şi va 
mai dăinui încă mii de ani de acum înainte. Părăsim aceste 
gheţuri fără ca mica noastră caravană să lase o urmă cât 
de slabă; pârtiile trasate de noi peste întinderile nesfârşite 
au dispărut de mult. Pentru noi începe o viaţă nouă, dar 
gheaţa va rămâne mereu aceeaşi. 

De câte ori nu ni s-a ivit în vis acest pământ, şi iată că 
acum când îl vedem aievea ne pare o viziune, o ţară din 
poveşti! Învăluit în mantie albă de zăpadă se înalţă 
deasupra orizontului, ca nişte nori îndepărtați care ţi-e 
teamă să nu dispară dintr-o clipă într-alta. E de neînchipuit 
că am zărit tot timpul acest pământ fără să ne dăm seama 
ce este. De câte ori nu l-am studiat când ne aflam la 
«Popasul dorului», dar de fiecare dată credeam că sunt 
câmpuri de zăpadă sau doar nişte nori fiindcă niciodată nu 
am putut descoperi vreun punct întunecat pe el. Aceasta se 
datora şi faptului că ne apărea mereu sub diferite forme, 
din cauza negurii care plutea veşnic deasupra lui; se ivea 
însă mereu în acelaşi loc cu aceeaşi formă boltită, ciudat de 
regulată. 

leri gheaţa a fost mai sfărâmată şi mai împrăştiată ca 
oricând; era într-adevăr o muncă istovitoare să-ţi croieşti 
drum peste aceste spinări de gheaţă care arătau ca nişte 
munţi adevăraţi cu văi şi prăpăstii; noi însă eram bine 
dispuşi şi făceam progrese vizibile. Când nu găseam un 
punct de trecere peste vreun canal nu şovăiam câtuşi de 
puţin să punem caiacele pe apă şi imediat eram în partea 
cealaltă. Când, după o porţiune mai grea, dădeam de 
gheaţă netedă, zburam parcă peste toate băltoacele şi 
mocirlele care ni se iveau în cale. leri dimineaţă, în timp ce 


eu pornisem înainte, Johansen s-a suit pe o colină să 
privească în jur; deasupra orizontului a observat o fâşie 
neagră, ciudată, pe care, după cum spunea el, a luat-o 
drept un nor. Atunci nu am luat-o în seamă, dar mai târziu 
când m-am urcat şi eu pe o colină să cercetez cu privirea 
gheţurile, am observat aceeaşi fâşie întunecată; se înălța 
de la linia orizontului pieziş, în sus, către ceva care mi se 
părea a fi un pâlc de nori alburii. Cu cât priveam mai mult 
cu atât mi se părea mai ciudată, până când, în cele din 
urmă, m-am dus să-mi iau ocheanul. L-am îndreptat doar 
spre fâşia aceea, şi mi-a şi trecut prin minte că acolo 
trebuie să fie pământ, care nu putea fi prea departe. Era un 
ghețar mare din care ieşeau în afară stânci negre. După ce 
a privit prin ochean s-a convins şi Johansen că aveam într- 
adevăr în faţa noastră uscatul. Fără îndoială că amândoi 
eram cât se poate de încântați. Ceva mai departe, spre est, 
am zărit o altă linie albă, arcuită, asemănătoare, ce-şi 
schimba mereu forma, aproape toată învăluită de neguri, 
prin care cu greu puteai s-o deosebeşti. Când negura s-a 
risipit, l-am văzut în întregime; era mult mai mare şi mai 
înalt decât primul, dar nu se zărea pe el nici un fel de pete 
negre. Aşa arăta deci pământul spre care ne îndreptam 
acum Mi-l închipuisem sub multe forme, cu vârfuri ascuţite 
şi câmpuri de zăpadă strălucitoare, dar nicidecum ca 
acesta. Nu arăta deloc ospitalier, dar asta nu însemna că nu 
era foarte binevenit şi apoi, cu atâta ninsoare câtă cade pe 
aici, trebuia să ne aşteptăm să fie acoperit cu zăpadă. 

Am întins deci cortul şi am pregătit un adevărat ospăț cu 
lapskaus şi pemmikan, carne de focă şi de urs uscată şi 
tocată, limbă de urs, tocată cu cartofi (cartofii îi păstrasem 
de mult pentru asemenea ocazie). A urmat felul doi compus 
din resturi de pâine prăjită în untură de urs, unt şi ca desert 
o bucată de ciocolată. 

Uscatul acesta ni se părea atât de aproape încât 
socoteam că e cu neputinţă să mai dureze mult până să 
ajungem la el, în nici un caz nu mai mult decât până a doua 
zi seara. Johansen era sigur că vom fi acolo chiar în aceeaşi 
seară. Dar aveam să ne mai chinuim încă 13 zile pe această 


gheaţă plutitoare până să ajungem acolo. 

La 25 iulie, scriam: „leri seară când s-a lăsat o negură 
groasă şi am făcut un popas credeam că suntem destul de 
aproape de uscat. Azi dimineaţă după ce ne-am sculat, 
primul lucru pe care l-a făcut Johansen când s-a dus să ia 
apă pentru fiert a fost, bineînţeles, să se caţere pe cea mai 
apropiată colină şi să privească uscatul. E cu mult mai 
aproape decât ieri; fără îndoială că-l vom atinge chiar în 
astă-seară. 

În ziua aceea am mai descoperit uscat şi înspre vest (sud 
60° spre vest magnetic). Era arcuit regulat, ca o platoşă, 
asemuindu-se cu primul ţinut descoperit mai înainte, şi se 
ridica puţin deasupra orizontului, părând foarte îndepărtat. 
Ne-am continuat drumul cât puteam de repede trecând 
peste canaluri şi gheţuri accidentate”, dar în ziua aceea n- 
am înaintat prea mult şi deci nu părea să ne fi apropiat de 
pământ. În realitate însă nu se observa nici o deosebire; 
deşi noi încercam să ne închipuim că pământul se înălța din 
ce în ce mai mult la orizont. 

În ziua de sâmbătă 27 iulie mi s-a părut că suntem 
împinşi în derivă şi că ne depărtăm de uscat, deoarece am 
scris următoarele: 

„leri vântul a început să bată de la sud, sud-vest 
magnetic tocmai când ne pregăteam de plecare şi în cursul 
zilei a crescut în intensitate. Se putea observa cum vântul 
împingea gheaţa îndepărtând-o de pământ, şi cum, în 
partea de est a gheții, se formau canaluri. Urcându-mă ieri 
seară pe o colină am observat, la orizont, o dungă 
întunecată sub linia pământului. Am cercetat-o cu ocheanul 
şi după cum mi-am închipuit, am constatat că era ori 
marginea unor ghețari ori o banchiză de coastă care se 
întindea departe înspre vest; judecând după stratul 
întunecat şi gros de ceaţă, care stăruia în direcţia aceea, 
trebuia să se afle acolo şi un canal lat. Cred că uscatul nu e 
departe şi dacă gheaţa ar fi măcar în parte practicabilă 
atunci am putea atinge uscatul chiar astăzi. Vântul a bătut 


32 Mai târziu s-a dovedit că trebuia să fi fost Insula prinţului Rudolf. - N. 
A. 


şi în timpul nopţii, dar acum s-a mai potolit şi a ieşit 
soarele. Căutăm să folosim toate mijloacele pe care le 
avem la îndemână pentru a ne asigura o odihnă de noapte 
plăcută în noul nostru sac de dormit format din pături de 
lână. Am încercat să ne culcăm direct pe gheaţă, apoi pe 
schiuri şi azi-noapte din nou pe gheaţă, dar culcuşul e tare 
şi incomod. E şi cam rece atunci când eşti ud. Asta 
înseamnă că atunci când vom avea un pat bun şi cald îl 
vom aprecia cum se cuvine”. 

Marţi, 30 iulie. „Înaintăm uimitor de încet, dar înaintăm 
totuşi şi ne apropiem de uscat. Suntem asaltaţi de tot felul 
de greutăţi: am un atac de lumbago atât de violent încât 
ieri nu m-am putut mişca decât printr-un efort de voinţă 
extraordinar. Pe porțiunile mai dificile Johansen a trebuit să- 
mi dea o mână de ajutor şi să împingă şi la sania mea. 
Durerile au început alaltăieri; pe la sfârşitul marşului, 
Johansen a fost nevoit să o ia înainte ca să caute un drum 
în locul meu. leri mi-a fost mult mai rău; oare cum îmi va fi 
astăzi? Voi fi însă foarte mulţumit dacă mă voi putea târi 
mai departe, chiar cu preţul unor dureri insuportabile. leri 
dimineaţă, după un marş de nouă ore, a trebuit să ne oprim 
pe la ora 3 din pricina ploii, dar până să găsim un loc 
potrivit pentru cort, ploaia ne-a făcut ciuciulete. Am stat 
toată ziua în cort, deoarece afară turna cu găleata; nu-i 
vorbă că nici înăuntru nu era prea uscat. Sub noi s-au 
format câteva băltoace, iar sacul e înmuiat de tot în partea 
de dedesubt. Acum când scriu vântul a trecut la vest şi 
ploaia a încetat; am pregătit pentru micul dejun un terci şi 
plănuim ca după aceea să ne continuăm drumul. Dacă va 
începe din nou să plouă va trebui să ne oprim; nu ne putem 
permite să ne udăm hainele fiindcă nu avem altele de 
schimb, şi ca să stai în cort cu picioarele ude, îngheţate ca 
două sloiuri şi să nu ai nimic uscat să pui pe tine nu prea e 
o plăcere! Azi am zărit în patru rânduri nişte pescăruşi mari, 
trandafirii, zburând izolat. Dimineaţa, când Johansen a ieşit 
să ia apă, a mai zărit doi”... 


33 În realitate, eram mai departe de el chiar decât mai înainte. - N. A. 
34 Cu cât înaintam, întâlneam tot mai multe păsări. - N. A. 


Joi, 1 august. „Or fi existând oare în alte părţi gheţuri cu 
mai multe obstacole decât aici? Dar, cu toate greutăţile, 
înaintăm, şi aceasta ar trebui să ne mulţumească. De altfel 
şi vremea s-a schimbat: e tare frumos şi soarele străluceşte 
minunat. Cred însă că vântul de sud, care a deschis şi 
canalurile, ne-a îndepărtat din nou de uscat cu o bună 
bucată de drum. Deriva ne-a împins mult înspre răsărit şi 
de aceea nu mai zărim pământul acela dinspre vest, cu 
stânci negre, pe care-l văzuserăm la început. S-ar părea că 
pescăruşii trandafirii trăiesc prin părţile acestea fiindcă îi 
vedem zilnic. 

Mă bucură fiindcă nu mă mai dor şalele şi că, prin 
urmare, nu vom mai fi ţinuţi în loc. Abia acum îmi dau 
seama ce-ar însemna dacă unul dintre noi s-ar îmbolnăvi 
serios. Mi se strânge inima de teamă numai la acest gând; 
soarta noastră ar fi atunci pecetluită”... 

Luni, 5 august. „Gheaţă atât de mizerabilă ca ieri n-am 
avut încă niciodată, dar am reuşit să ne continuăm drumul, 
deşi cu mare greutate. In această zi am trecut prin două 
întâmplări fericite. Prima, că Johansen n-a fost mâncat de 
urs şi a doua, că la marginea banchizei de coastă am zărit 
ape libere. 

Am pornit ieri dimineaţă la ora 7 şi am dat de o gheaţă 
cât se poate de proastă. Părea că un uriaş a zvârlit, unul 
peste altul, zeci şi zeci de blocuri enorme. Printre acestea 
mustea zăpada în care te afundai până la genunchi şi se 
deschideau băltoace adânci. Ne chinuiam căţărându-ne pe 
munţi sau coborând văi de gheaţă, trecând bloc după bloc, 
spinare după spinare, şi prin crăpăturile adânci aflate între 
ele; nicăieri nu găseai un loc neted, nici măcar atât cât să 
întindem cortul. Aşadar am continuat să mergem înainte. Şi 
pentru ca să se umple paharul amărăciunilor, se aşternu o 
ceaţă deasă de nu mai vedeai nici la o sută de metri! 

După un marş epuizant am ajuns în sfârşit la un canal pe 
care puteam să-l traversăm cu caiacele. După ce am 
curăţat malul canalului de gheaţă recent formată şi de 
noroi, am tras sania mea până la mal şi am ţinut-o bine să 
nu lunece în jos. Deodată am simţit în spatele meu o 


mişcare. Era Johansen care tocmai se întorsese să-şi tragă 
sania lângă a mea. Şi chiar în acelaşi moment l-am auzit 
strigând: «Repede, puşca!» M-am întors tocmai în clipa 
când un urs uriaş se arunca asupra lui Johansen care 
căzuse pe spate. Am dat să apuc puşca de pe puntea 
caiacului şi să o scot din tocul ei dar în aceeaşi clipă caiacul 
a alunecat în apă. Primul meu gând a fost să mă arunc şi eu 
în apă, apoi peste caiac şi de acolo să trag, dar mi-am dat 
imediat seama cât de periculos ar fi fost acest lucru. De 
aceea am încercat să trag înapoi caiacul, cu încărcătura sa 
grea, pe malul înalt de gheaţă, stând în genunchi ca să mă 
proptesc mai bine şi întinzându-mă cât puteam ca să apuc 
puşca. Nu aveam timp să mă mai întorc ca să văd ce se 
petrece în spatele meu. Deodată l-am auzit pe Johansen 
spunând liniştit, foarte aproape de mine: «Trage repede, 
până nu e prea târziu!» 

Am sărit ca ars. Dintr-o mişcare am apucat patul puştii, 
am tras-o afară din toc şi m-am întors stând tot în 
genunchi; apoi am ridicat trăgaciul ţevii cu alice. Ursul se 
afla la mai puţin de doi metri şi se pregătea să-i facă de 
petrecanie lui Kaifas. Nu mai era timp de pierdut; nu mai 
aveam răgaz să trag cocoşul de la cealaltă ţeavă şi de 
aceea i-am trimis ursului o încărcătură de alice în dosul 
urechii de a căzut fără suflare la picioarele noastre. 

Pesemne că ursul se luase tiptil, ca o pisică, după urmele 
noastre şi, ascunzându-se după blocurile de gheaţă, reuşise 
să se strecoare aproape de noi în timp ce eram întorşi cu 
spatele să cercetăm gheaţa canalului. După urmele lăsate, 
am descoperit că ursul trecuse peste o spinare de gheaţă 
ce se afla în dosul unei movile şi că de acolo reuşise să 
ajungă până lângă caiacul lui Johansen. Fără să bănuiască 
ceva sau să se uite înapoi, Johansen se aplecase să ridice 
hamurile, când, deodată, zări la capătul celălalt al caiacului 
3 De obicei traversarea unui canal se făcea în felul următor: aşezam 
săniile cu caiacele una lângă alta şi apoi legam caiacele bine între ele şi 
le întăream trecând schiurile cruciş prin curelele din faţă. După aceea 
lăsam pe apă caiacele cu săniile legate dedesubt. Când ajungeam în 


partea cealaltă nu aveam altceva de făcut decât să tragem din nou 
săniile pe gheaţă. - N. A. 


un animal care stătea ghemuit, dar a crezut că e Suggen. 
Până să-şi dea seama că era vorba de un animal mult mai 
mare, a primit o lovitură straşnică peste urechea dreaptă 
de a văzut stele verzi şi apoi a căzut pe spate. Atunci a 
încercat să se apere cum a putut apucând cu o mână 
dihania de gâtlej, ţinând-o strâns şi apăsând-o cu putere. 
Tocmai când ursul se pregătea să-l muşte de cap, Johansen 
a rostit acele cuvinte hotărâtoare: «Trage repede!», care 
m-au pus în gardă. 

Ursul se uită ţintă la mine încercând să ghicească ce 
intenţii aveam. Apoi, zărindu-l pe Suggen, se întoarse spre 
el. Profitând de acest moment Johansen îi dădu drumul şi 
apoi se trase repede înapoi, în timp ce ursul îi arse lui 
Suggen o labă care-l făcu să urle din toate puterile; apoi se 
întoarse spre Kaifas şi îi trase şi lui o lovitură peste bot. 
Câştigând timp, Johansen se ridicase în picioare şi când am 
tras eu, puse şi el mâna pe puşca lui, care ieşea afară prin 
deschizătura caiacului. 

Ursul ne pricinuise o singură «pagubă», şi anume: dându- 
i lui Johansen acea lovitură straşnică îi luase jos ceva din 
stratul de murdărie de pe obrazul drept, unde îi rămăsese 
acum o dungă albă, şi îl rănise puţin la o mână. Kaifas s-a 
ales şi el cu o zgârietură pe nas”... 

Miercuri, 7 august. „În sfârşit, ne aflăm în apropierea 
uscatului. Banchiza de gheaţă a rămas şi ea în urma 
noastră, iar înainte se întind ape libere; cel puţin sperăm că 
vor fi libere până când vom da de uscat. 

leri a fost ziua cea mare. Acum două seri când am ieşit 
din cort, am crezut că ne aflăm mai aproape ca oricând de 
marginea ghețarului. Deşi cu slaba speranţă că vom putea 
să atingem uscatul în cursul aceleiaşi zile, am pornit din 
nou la drum cu însufleţire. Totuşi nu îndrăzneam să ne 
închipuim că traiul pe banchiza noastră este atât de 
aproape de sfârşit. După ce am rătăcit pe ea timp de cinci 
luni şi am încercat atâtea dezamăgiri, eram pregătiţi să 
vedem chiar cum ni se năruie din nou toate speranţele. 
Socoteam totuşi că de acum încolo gheaţa va fi mai bună. 
N-am apucat însă să înaintăm mai mult că întâlnirăm din 


nou canaluri late, pline de noroi, şi întinderi de gheaţă cu 
neregularități, cu movile şi depresiuni, cu zăpada adâncă 
mustind, în care intram până la brâu. Am trecut peste 
câteva asemenea canaluri şi gheaţa s-a mai îmbunătăţit 
puţin; apoi am ajuns din nou pe o porţiune netedă. După o 
distanţă bună am putut să ne dăm seama că ne apropiam 
de marginea ghețarului; era cu neputinţă să fie prea 
departe. Numai la acest gând ne-am înviorat pe loc. 
Înhămându-ne din nou la sănii, ne-am avântat prin zăpadă 
şi prin apă, peste movile şi lanţuri de gheaţă, de parcă 
aveam aripi; acum nu ne mai păsa de fel că intram în apă 
până la glezne şi că jambierele de blană şi ghetele erau 
pline de apă care plescăia la fiecare pas. Ce importanţă 
aveau toate acestea atâta timp cât înaintam! 

În scurtă vreme am ajuns pe nişte întinderi de gheaţă 
unde puteam să avansăm din ce în ce mai repede. Treceam 
prin băltoace împroşcând apă în toate părţile. Eram tot mai 
aproape de ţintă şi, după reflexul întunecat al apei pe cer, 
care urca mereu mai sus, ne dădeam seama că ne 
apropiam de apele libere. Nu mai eram atenţi nici la urşi, 
deşi păreau să fie mulţi prin împrejurimi după urmele care 
se încrucişau în toate direcţiile. Ba chiar, unul din ei dăduse 
o raită în jurul cortului în timp ce noi dormeam şi, după 
urmele proaspete, se vedea bine că se apropiase destul de 
mult de noi, având vântul din faţă. Dar noi nu mai aveam 
nevoie de carne de urs întrucât făcusem provizii destule. 

Curând apărură apele libere de la baza ghețarului şi 
începurăm să forţăm marşul. In timp ce goneam astfel mi-a 
venit în minte «Expediția celor zece mii» prin Asia, când 
soldaţii lui Xenofon, după lupte împotriva unor forţe 
superioare care duraseră un an, zărind, în sfârşit, din vârful 
unui munte marea, au strigat: Tha/aa, thala0a*! Desigur 
că şi pentru noi apariţia mării, după atâtea luni de rătăcire 
pe nesfârşitele şi albele întinderi de gheaţă plutitoare, era 


3% Marea, marea (din greacă). Expediția celor zece mii sau Anabasis 


este cea mai originală şi mai de talent lucrare a lui Xenofon (430-350 
î.e.n.), şi are caracterul unor memorii, constituind un izvor deosebit de 
însemnat pentru evenimentele din vremea aceea. - N. R. 


la fel de salutară. 

lată-mă la marginea banchizei. În faţa mea se întindea 
suprafaţa întunecată a mării pe care pluteau răzlețe sloiuri 
albe. În depărtare se înălța din apă peretele abrupt al 
ghețarului; totul plutea într-o lumină tulbure, ceţoasă. Inima 
îmi zvâcnea de bucurie, dar nu puteam să rostesc nici un 
cuvânt; eram mut de fericire. Lăsasem în urma noastră 
toate amarurile, iar înainte se deschidea pe apă drumul 
care avea să ne ducă spre patrie. l-am făcut semn cu 
pălăria lui Johansen care rămăsese mai în urmă şi el o 
vântură pe a lui în semn de răspuns strigând din toate 
puterile: Urra! Un asemenea eveniment trebuia sărbătorit şi 
ne-am conformat mâncând fiecare câte o bucată de 
ciocolată. 

În timp ce stăteam şi priveam apa, apăru la suprafaţă şi 
dispăru îndată capul unei foci mari. Când apărură şi 
dispărură şi alte capete, atât de multe că în fiecare moment 
am fi putut să ne procurăm hrană după pofta inimii şi 
bineînţeles că aceasta ne liniştea nespus de mult. 

Nu ne rămânea decât să echipăm caiacele pentru 
călătoria pe mare. Fireşte că ar fi fost mult mai bine să fi 
navigat fiecare separat, dar cu săniile astea mari şi lungi pe 
punte nu era tocmai uşor şi nici nu îndrăzneam să 
renunţăm la ele deoarece puteam să mai avem încă multă 
nevoie de acum încolo. Pentru moment nu puteam face 
altceva decât să legăm caiacele unul lângă altul, să le 
întărim trecând schiurile cruciş prin curelele din faţă şi 
deasupra lor să aşezăm săniile de-a curmezişul, una în 
prova, cealaltă în pupa. 

Eram tare trişti că trebuia să ne despărţim de Kaifas şi de 
Suggen, dar de acum încolo nu mai aveam nevoie de ei, iar 
pe puntea caiacelor ne era imposibil să-i luăm. li 
îndrăgisem foarte mult pe aceşti ultimi supraviețuitori ai 
câinilor. Ne urmaseră de-a lungul întregii noastre călătorii 
cu credinţă şi cu trudă şi acum când viitorul ne surâdea, 
trebuia să-i jertfim. N-am vrut să-i omorâm la fel ca pe 
ceilalţi, ci am sacrificat pentru fiecare câte un cartuş; eu l- 
am împuşcat pe câinele lui Johansen, iar el pe al meu. 


Acum eram gata de plecare. Ce plăcut e să simţi caiacul 
săltând pe apă şi să auzi valurile mărunte lovindu-se 
clipocind de bordajul lui. De doi ani nu mai văzusem o 
asemenea întindere de apă. Întrucât vântul ne era prielnic 
hotărârăm să înălţăm vela. Alunecam de minune împinşi de 
vânt înspre uscatul după care tânjeam de atâtea luni de 
zile. Ce schimbare, după ce atâta timp a trebuit să ne croim 
drum pe gheaţă, cucerind pas cu pas, centimetru cu 
centimetru! Un timp ceața a învăluit totul în faţa noastră; 
acum însă s-a ridicat, dezvăluind ghețarul înalt şi abrupt. In 
aceeaşi clipă a ieşit şi soarele; nu-mi amintesc să fi văzut o 
dimineaţă mai frumoasă ca aceasta. Curând am ajuns lângă 
ghețar şi am strâns vela; am pornit mai departe trăgând la 
rame, spre vest, de-a lungul peretelui de gheaţă care avea 
16-20 m înălţime şi pe care părea că va fi imposibil să 
debarcăm. Ghețarul părea să fie nemişcat şi la baza lui apa 
îşi săpase drum în adânc. Nu se auzeau zgomotele gheții 
sfărâmate care se prăvăleşte şi nici trosnetul fisurilor, cum 
se aude de obicei la orice ghețar; suprafaţa era netedă şi 
nu se zărea nici o fisură. Pe toată înălţimea peretelui se 
distingeau clar straturile de zăpadă acumulate an de an sub 
acţiunea tasării. 

Curând descoperirăm că curentul mareelor se îndrepta 
cu mare viteză de-a lungul peretelui, înspre vest, şi o dată 
cu el înaintam şi noi cu aceeaşi repeziciune! Nu era uşor de 
găsit un loc de popas, aşa că, în cele din urmă, am fost 
nevoiţi să ne oprim pe o banchiză plutitoare. Era minunat 
să te culci cu gândul că a doua zi nu va mai trebui să te 
chinuieşti mai departe pe gheaţa plutitoare. 

Azi-dimineaţă când ne-am trezit, gheaţa din jurul nostru 
era compactă. Nu ştiu cum vom ieşi din ea, deşi înspre 
vest, nu departe, se văd ape libere.” 


De-a lungul uscatului 


Joi, 8 august. „După ce ne-am târât bagajul peste câteva 
sloiuri, ieri am ajuns, fără mare efort, la ape libere. Când 
am ajuns la marginea apei, ne-am făcut fiecare câte o ramă 
din beţele de schi, la care am prins câte o paletă făcută din 
schiuri stricate. Acestea erau o inovaţie inspirată faţă de 
ramele greoaie pe care le avusesem înainte, făcute din 
bețe de bambus la care erau fixate palete din pânză de 
vele. Eram ispitit să tai săniile şi să le reduc la lungimea lor 
iniţială - cam la jumătate - în cazul acesta am fi putut să le 
aşezăm pe puntea dindărăt a caiacelor şi să tragem la rame 
fiecare separat, ceea ce ne-ar fi permis să înaintăm mult 
mai repede decât navigând cu ambele caiace legate unul 
de celălalt. Totuşi mi se părea cam pripit să navigam 
fiecare separat. Apa era destul de bună pentru navigat, dar 
se lăsase ceaţă şi nu vedeam prea departe în faţa noastră; 
nu ştiam nimic despre uscatul sau ţărmul pe care-l 
atinsesem şi s-ar fi putut să mai avem nevoie de sănii. Am 
continuat deci călătoria mai departe cu caiacul dublu, 
având o sanie la prova şi una la pupa, de-a curmezişul 
punţii. 

Vremea se mai limpezise. În jurul nostru domnea o linişte 
de moarte; pe oglinda apei ce se întindea în faţa noastră, 
pluteau ici şi colo bucăţi mici de gheaţă sau câte un sloi. Ce 
privelişte încântătoare! Era, într-adevăr, minunat să stăm în 
bărcile noastre uşoare şi să alunecăm pe apă fără nici un 
efort. Deodată apăru în faţa noastră o focă, în timp ce în 
văzduh zburau încoace şi-ncolo sau se roteau deasupra 
noastră  pescăruşi albi, pescăruşi  ciungi,  goelanzi, 
cufundari, câţiva pescăruşi trandafirii şi o pereche de 
rândunici de mare. Aşadar, erau de ajuns de multe 
vieţuitoare cu care ne-am fi putut hrăni dacă am fi avut 
nevoie. 

In timp ce navigam de-a lungul peretelui de gheaţă am 
observat că porţiunea de apă liberă se lăţea din ce în ce 
mai mult, dar vremea nu se limpezea de fel, iar ceața 


continua să învăluie cu încăpățânare totul, împiedicându-ne 
să cercetăm cu privirea împrejurimile. 

La început direcţia noastră a fost vest, la nord magnetic; 
coasta însă cotea din ce în ce mai mult spre vest şi sud- 
vest, iar suprafaţa apei creştea şi se lăţea transformându- 
se într-un lac mare care se întindea în direcţia sud-vest. De 
la nord-nord-vest începu să bată un vânt care agita 
puternic apa ridicând necontenit valuri între cele două 
ambarcaţii şi udându-ne din cap până-n picioare. Spre 
seară, am poposit pe o banchiză şi am întins cortul; n-am 
apucat bine să ne instalăm că a şi început să plouă, aşa că 
adăpostul nostru a fost foarte binevenit”. 

Vineri, 9 august. „leri dimineaţă a trebuit să târâm din 
nou săniile şi caiacele peste sloiurile care se îngrămădiseră 
în faţa adăpostului nostru. În timp ce împingeam la sănii şi 
la caiace, am căzut în apă şi ne-am udat până la piele. 
După multă trudă am izbutit să dăm iarăşi de ape libere, 
dar nu pentru multă vreme căci drumul ni s-a închis din nou 
şi am fost nevoiţi să tragem iarăşi săniile peste câteva 
sloiuri; după aceea însă am avut apă navigabilă toată ziua. 
Bătea un vânt de la nord-vest care împinsese sloiurile 
înspre uscat; am avut mare noroc că am reuşit să înaintăm 
atât de mult, deoarece în urma noastră marea era plină de 
gheţuri. Uscatul era învăluit în ceaţă aşa că abia puteam să 
observăm câte ceva din configuraţia terenului. Cu cât 
înaintam mai mult cu atât ne era mai uşor să ne menţinem 
direcţia spre sud, şi pentru că aveam vântul în spate, pe la 
ora 1 am întins o velă şi am navigat cu ea toată ziua, până 
ieri seară când ne-am oprit. O singură dată am fost nevoiţi 
să renunţăm la ea, când a trebuit să ocolim, trăgând la 
rame, un promontoriu de gheaţă care se afla la nord de 
poziţia noastră actuală. Curentul potrivnic era atât de 
puternic, încât a trebuit să luptăm cu toate forţele noastre 
împotriva lui şi cu multă greutate am reuşit să ocolim 
promontoriul acela de gheaţă. Din cauza ceţii nu am reuşit 
să zărim decât foarte puţin din configuraţia acestui ţinut 
de-a lungul căruia navigam; din câte am putut să observ, se 
compunea din mai multe insule: mai întâi dintr-o insulă 


mare acoperită de un ghețar, apoi înspre vest se afla o 
insulă mai mică, pe care se găseau cele două stânci care 
ne-au atras la început atenţia asupra apropierii uscatului, 
urma apoi un fiord lung sau o trecătoare cu un strat de 
gheaţă solidă lângă țărm şi în sfârşit un deal mic şi neted 
sau mai bine zis o insulă, în sudul căreia am poposit noi 
acum. 

De-a lungul coastei se întindea o banchiză foarte ciudată. 
Era excepţional de compactă şi de accidentată părând a fi 
formată din blocuri imense contopite care, în cea mai mare 
parte, proveneau din ghețari. Se prea poate să fi avut loc şi 
o puternică presiune înspre țărm care a ridicat sloiurile din 
mare contopindu-le cu cele provenite din ghețari într-o 
masă compactă. Nu departe de promontoriu, la nord de noi, 
acolo unde curentul era foarte puternic se afla un aisberg 
de mărime mijlocie. Aici unde ne aflăm acum, între această 
insulă joasă şi una mai mare, departe, spre sud, se întinde 
gheaţă netedă. 

Acest ţinut devine o enigmă pentru mine. Sunt din ce în 
ce mai nedumerit asupra locului unde ne aflăm. Mi se pare 
foarte ciudat că malul se întinde mereu spre sud în loc de 
sud-vest. Aş putea lămuri acest fapt dacă aş porni de la 
presupunerea că ne aflăm pe coasta de vest a Ţării lui 
Franz-losef, dar în cazul acesta declinaţia magnetică ar fi 
prea mare şi în afară de aceasta nu-mi pot explica de unde 
provin atâţia pescăruşi trandafirii. În insulele Spitzbergen 
nimeni nu a văzut până acum această specie de pescăruşi 
şi dacă presupunerea mea este justă, insulele Spitzbergen 
nu pot fi departe. leri am văzut din nou câţiva pescăruşi 
trandafirii. Se pare că pe aici sunt tot atât de obişnuiţi ca şi 
celelalte specii de pescăruşi”. 

Sâmbătă, 10 august. „Ne-am urcat pe mica insulă în 
apropierea căreia poposisem. Era acoperită de un ghețar 
care se boltea deasupra ei ca un adevărat scut şi ai cărei 
pereţi, coborau lin în jos. Atât de lină era panta încât 
schiurile nu reuşeau să alunece pe crusta de zăpadă. De 
sus aveam o perspectivă bună şi, fiindcă tocmai se ridicase 
ceața, am zărit destul de clar ţinutul din jur. 


Acum se vedea bine că navigasem pe lângă un şir de 
insule. Pe prima, care era cea mai mare, am numit-o insula 
Eva, pe cealaltă, cu cele două stânci, care avea de-a lungul 
coastei de nord-vest o fâşie de pământ golaş, am numit-o 
insula Liv. Poate că acolo se adunau pescăruşii trandafirii şi 
îşi cloceau ouăle. Pe cea mică pe care ne aflam acum am 
numit-o insula Adelaida. 

Cea de-a patra, care părea să fie mare şi complet 
acoperită cu un ghețar şi care fusese descoperită poate de 
Payer, era pesemne aceea pe care o numise insula 
Freeden. Tot grupul de insule a primit numele de 
Hvittenland (Ţinutul alb). 

Între insule şi pretutindeni, cât zăreai cu ochii înspre sud- 
est şi est, marea era acoperită complet cu gheaţă plată 
formată în golfuri, dar în direcţia aceea nu se zărea deloc 
uscatul. Aisberguri nu se vedeau de fel, totuşi, în cursul 
zilei, am zărit câteva în partea sudică a insulei. 

Ghețarul care acoperea insula cea mică se contopea la 
un moment dat, treptat, cu gheaţa din golf şi doar câteva 
fisuri de-a lungul coastei indicau locul de unde părea că 
începe. O ridicare şi o coborâre vizibilă a gheții o dată cu 
mareele nu putea avea loc, căci în cazul acesta fisurile ar fi 
fost cu mult mai mari. Acest fapt părea curios, deoarece 
aici curentul mareelor era tot atât de puternic ca şi un 
fluviu. În partea de vest a insulei, în faţa ghețarului, se 
înălța un perete de gheaţă şi de zăpadă care se formase, 
pesemne, din sloiuri provenite din gheaţa mării şi din 
ghețar. Avea aceeaşi compoziţie ca şi gheaţa masivă de 
lângă coastă pe care o zărisem mai înainte. Acest zid de 
gheaţă se unea lin, printr-o curbă netedă, cu ghețarul”... 

La 10 august am fost nevoiţi un timp să împingem săniile 
pe gheaţă, iar în restul timpului să tragem la rame - în ape 
libere, înaintând spre sud-vest. În timp ce pluteam din nou 
pe ape navigabile am trecut pe lângă un cârd de morse 
care zăceau pe un sloi. Incercam o adevărată plăcere să 
văd îngrămădită atâta hrană într-un singur loc; nu le-am 
dat însă nici o atenţie fiindcă pentru moment aveam 
destulă carne şi slănină. După-amiază am intrat în ceaţă şi 


am nimerit într-un golf adânc care înainta în coastă. A 
trebuit deci să ne întoarcem, din care cauză am pierdut 
mult timp. Acum am luat un drum mai la vest. Din păcate, 
curentul ne era potrivnic şi în afară de aceasta, în timpul 
zilei se formase un nou strat de gheaţă, dar atât de gros că 
nu mai puteam trage la rame. Vremea era rece, dar liniştită 
şi ninsese atât de mult încât nu mai puteam înainta de fel. 
Am debarcat deci pe gheaţă şi până la zece seara am târât 
săniile după noi. 

Pretutindeni am întâlnit urme izolate de urşi bătrâni sau 
de ursoaice cu pui. Părea că aici şi-au dat întâlnire, 
colindând gheaţa de colo-colo, toţi urşii de pe aceste 
meleaguri. Niciodată nu am văzut atâtea urme de urs 
adunate la un loc. 

Cu siguranţă că astăzi am străbătut 20 km, dar găsesc că 
înaintăm prea încet, dacă vrem să ajungem la Spitzbergen 
chiar în acest an. Mă tot bate gândul să scurtez săniile ca 
să putem naviga fiecare pe caiacul său, dar mă împiedică s- 
o fac gheaţa recent formată, a cărei stare se înrăutăţeşte, 
şi cele -6°C pe care le înregistrăm acum. S-ar putea ca 
iarna să bată la uşă şi atunci am avea nevoie de sănii. Ce 
ciudată senzaţie e să tragi la rame prin ceaţă, aşa cum 
facem noi acum, fără să poţi zări ceva, nici măcar la un 
kilometru înaintea noastră! Ţinutul pe care l-am descoperit 
mai înainte a rămas în urmă. Sperăm mereu să se ridice 
ceața ca să putem vedea unde se află uscatul din faţa 
noastră - fiindcă în direcţia în care mergem trebuie să fie 
un uscat. Ceaţa nu are de gând să se ridice, dar noi trebuie 
să mergem înainte. 

După ce am tras săniile pe gheaţă o bună distanţă a 
doua zi (11 august), am ajuns din nou în ape libere şi am 
navigat patru sau cinci ore. Pe când priveam apa din jurul 
nostru căţărat pe o movilă de gheaţă, a ieşit la suprafaţă, 
chiar în apropierea noastră, o morsă uriaşă. Se legăna pe 
suprafaţa apei, pufnind pe nări şi ţintindu-ne cu privirea. Nu 
am luat-o în seamă, ci ne-am urcat în caiace şi am pornit 
mai departe. Peste puţin timp apăru din nou, chiar lângă 
noi, ridicându-se din apă şi sforăind de se cutremura 


văzduhul, părând că e gata să străpungă cu colții bărcile 
noastre fragile. Am pus iute mâna pe puşti, dar chiar în 
clipa aceea morsa dispăru, ca să apară din nou pe partea 
cealaltă, lângă caiacul lui Johansen, unde a repetat aceeaşi 
manevră. M-am înţeles cu Johansen ca în cazul în care 
animalul ar arăta că are intenţia sa ne atace, să sacrificăm 
pentru el un cartuş. Morsa se ţinea însă scai după noi 
apărând la suprafaţă şi dispărând iar. O vedeam prin apă 
cum se strecura pe sub caiace şi deoarece ne era teamă să 
nu găurească fundul cu colții, am început să o gonim lovind 
cu ramele în apă. Deodată apăru lângă caiacul lui Johansen 
mai furioasă ca oricând. Fără să stea prea mult pe gânduri, 
Johansen i-a trimis o încărcătură de alice drept în ochi; de 
durere morsa a scos un lătrat îngrozitor; apoi s-a răsucit pe 
o parte şi, lăsând o dâră de sânge, a dispărut în apă. Am 
tras la rame cât am putut de repede, deoarece ştiam că 
isprava noastră putea să aibă urmări periculoase şi nu ne- 
am simţit în siguranţă decât atunci când am zărit din nou 
morsa apărând în locul unde dispăruse, mult în urma 
noastră. 

Navigam liniştiţi şi uitasem de mult povestea cu morsa, 
când deodată îl zăresc pe Johansen făcând un salt în aer 
după ce mai întâi barca lui primise o lovitură puternică. Nu- 
mi dădeam seama ce putea fi şi de aceea m-am uitat în jur 
să văd dacă nu cumva era vreun bloc de gheaţă plutitor 
care a răsturnat barca sau i-a lovit fundul. Dar nu era 
altceva decât tot o morsă care, chiar în clipa aceea, se 
ridica din apă lângă noi. Am pus mâna pe puşcă şi cum 
animalul nu avea chef să întoarcă capul în aşa fel încât să-l 
pot tinti în dosul urechii, unde e uşor vulnerabil, am fost 
nevoit să-l ochesc în mijlocul frunţii, căci nu mai era timp 
de pierdut. Din fericire, cu un singur glonte i-am venit de 
hac; peste puţin animalul plutea fără suflare pe suprafaţa 
apei. Am făcut apoi, cu multă greutate, o gaură în pielea 
groasă a morsei şi după ce am scos câteva fâşii de carne şi 
slănina de pe spinare, ne-am continuat călătoria. 

Pe la 7 seara, curentul mareelor s-a schimbat şi canalul 
s-a închis. Nu mai aveam ape navigabile suficiente. In loc 


să târâm mai departe săniile pe gheaţă, am hotărât să 
aşteptăm până a doua zi când se va deschide canalul, la 
schimbarea fluxului, iar între timp să tăiem capetele 
săniilor, aşa cum intenţionasem de mult şi să ne 
confecţionăm nişte vâsle duble, ca să putem înainta mult 
mai repede. Eram hotărâți să navigam fiecare pe caiacul 
lui, atâta timp cât canalul va fi deschis, ca să profităm din 
plin de acest fapt. Când ceața s-a destrămat a apărut, în 
sfârşit, în faţa noastră, un uscat care se întindea de la sud- 
est spre vest, nord-vest şi apoi, departe, înspre sud şi vest. 
Părea să fie un lanţ de insule mai mari şi mai mici, cu 
strâmtori între ele. Cele mai multe erau acoperite cu 
ghețari; doar ici şi colo se înălţau pereţi abrupți de stâncă 
neagră. Aveam de ce să ne bucurăm când vedeam dintr-o 
dată, în faţa noastră, atâta uscat. 

Dar unde ne aflam? lată o întrebare la care acum îmi era 
mai greu să răspund ca oricând. Să fi ajuns oare pe coasta 
de est a Ţării lui Franz-losef? Această ipoteză nu era deloc 
imposibilă, dar în cazul acesta ne aflam foarte departe spre 
est şi trebuia să ne pregătim pentru o lungă călătorie pe 
mare înainte de a putea atinge capul Fligely, în Insula 
prinţului Rudolf... 

Marţi, 13 august. „Ne-am trezit după un somn de câteva 
ore, între timp s-a schimbat şi direcţia curentului şi s-a 
format un canal cu ape libere. Înaintăm foarte bine cu noul 
sistem de a trage la rame fiecare în caiacul său. După ce 
am parcurs vreo 8 km, canalul s-a închis şi a trebuit să ne 
căţărăm din nou pe gheaţă. Hotărârăm că e mai bine să 
aşteptăm şi să vedem dacă nu se deschide vreun alt canal 
atunci când se va schimba curentul. Dacă aceasta nu s-ar 
întâmpla curând, ar trebui să confecţionăm nişte mânere 
potrivite pentru săniile noastre scurte şi să încercăm să le 
tragem spre strâmtoarea care se zărea spre vest, nord-vest 
adevărat şi care, după harta lui Payer, presupunem a fi 
strâmtoarea Rawlinson... 

Dar canalul nu s-a deschis şi a trebuit să tragem mai 
departe săniile după noi. 

A doua zi a trebuit să pornim mai departe, fie navigând 


prin canaluri, pe distanţe mici, fie cărând după noi săniile 
peste sloiuri, mai mari sau mai mici, care se măcinau unul 
după altul în acest curent vijelios. Cu săniile noastre 
ciuntite nu înaintam prea repede şi în afară de aceasta 
găseam tot mai puţine ape libere pe care să putem naviga. 
Ne-am oprit în repetate rânduri aşteptând ca gheţurile să 
se desfacă o dată cu schimbarea mareelor, dar acest lucru 
nu s-a întâmplat şi în dimineaţa zilei de 15 august am 
abandonat această idee şi am pornit de-a lungul banchizei 
de coastă. 

Ne îndreptam spre vest, spre strâmtoarea pe care o 
zărisem de mai multe zile şi pe care ne chinuisem atât de 
mult s-o ajungem. Suprafaţa gheții era destul de netedă şi 
înaintam mulţumitor. În drum am trecut pe lângă un 
aisberg cam de 15-20 m, cel mai înalt pe care l-am văzut în 
aceste regiuni. Aş fi vrut să mă urc pe el ca să cercetez mai 
bine împrejurimile, dar era prea abrupt şi n-am reuşit sa ne 
căţărăm decât până la o treime din înălţimea lui. 

Spre seară am ajuns, în sfârşit, la insulele către care 
navigam de câteva zile şi, pentru prima oară după doi ani, 
am călcat pe pământ fără gheaţă. Săream de pe un bloc de 
granit pe altul, încercând simţăminte de nedescris. lar când 
am descoperit într-un colţ ascuns printre pietre muşchi şi 
flori: maci nespus de mari şi frumoşi (Papaver nudicaule,) 
Saxifraga nivalis şi rocoţele (Stellaria), încântarea noastră 
nu a cunoscut margini. Am înălţat drapelul norvegian 
deasupra primului pământ fără gheţuri întâlnit după atâta 
vreme şi ne-am pregătit pentru un ospăț cum se cuvenea. 
Petrolul ni se terminase cu câteva zile mai înainte, aşa că a 
trebuit să improvizăm o lampă în care să putem arde 
untură de focă. Am mâncat cu mare poftă lapskaus din 
pemmikan fierbinte şi aburind şi ultimii noştri cartofi, în 
timp ce simţeam sub picioare, ca o neasemuită desfătare, 
pământul tare şi sterp. 

Suntem din ce în ce mai nedumeriţi asupra locului unde 
ne aflăm. Înspre vest pare-se că există o strâmtoare lată, 
dar care e aceasta? Insula pe care ne aflăm acum şi pe al 
cărui pământ uscat am dormit admirabil (scriu aceasta în 


dimineaţa de 16 august), fără ca gheaţa să se transforme 
sub noi în mocirlă, este o spinare asemănătoare cu o 
morenă, care se întinde aproximativ de la nord la sud 
magnetic şi e formată aproape numai din blocuri de piatră 
mici şi mari, dar mai ales foarte mari şi, după cum am putut 
observa, cu prăpăstii între ele. l-am pus numele Houens. 
Blocurile de piatră sunt în parte rotunjite, dar n-am 
observat la nici unul din ele semne de eroziune. Toată 
insula se înalţă foarte puţin deasupra câmpului de zăpadă 
în care e aşezată şi a cărui pantă coboară lin înspre gheaţa 
înconjurătoare. Înspre vest se află o insulă ceva mai înaltă, 
golaşă, pe care o zărim de câteva zile. Înspre nord sunt 
două insule mititele şi o mică stâncă ce iese din mare. 

La început presupuneam că strâmtoarea aflată la vest 
este trecătoarea Rawlinson. Acum însă această ipoteză mi 
se părea imposibilă, deoarece nu se zărea ghețarul Dove 
care o mărgineşte pe una din laturi. Dacă ne-am fi aflat în 
acel punct, însemna că trecusem de acest ghețar şi de 
insula Wilczek, fără să fi zărit nici urmă de amândouă, 
fiindcă la mai bine de o jumătate de grad, la sud de capul 
Budapesta, ne-am îndreptat înspre vest. Posibilitatea de a 
ne afla acum în această regiune o socoteam aşadar 
definitiv exclusă. Trebuie să fi ajuns într-un ţinut nou, în 
partea de vest a Ţării lui Franz-losef şi să fi deviat atât de 
mult spre vest încât n-am zărit nimic din ţinuturile 
descoperite de Payer. Să fi deviat oare atât de departe spre 
vest încât să nu fi văzut nici măcar ceva din Ţara Regelui 
Oscar, care se afla la 82° latitudine nordică şi 52° 
longitudine estică? Era de necrezut. Dar există oare vreo 
altă explicaţie?” 

Sâmbătă, 17 august. „leri am avut o zi bună. Ne aflăm, 
după câte îmi pot da seama, într-o regiune cu ape libere, pe 
coasta de vest a Ţării lui Franz-losef şi putem nădăjdui din 
nou să ajungem acasă chiar în cursul acestui an. Pe la 
amiază am pornit de pe insuliţa noastră cu aspect de 
morenă, peste gheaţă, înspre insula mai înaltă care se 
zărea spre vest. Fiind gata înaintea lui Johansen, am pornit 
mai repede să explorez puţin această insulă. În timp ce 


venea după mine, Johansen zări pe gheaţă un urs care se 
îndrepta spre el, cu vântul din faţă. Johansen pregăti puşca, 
dar ursul, după ce se mai apropie puţin, se opri, stete pe 
gânduri, apoi se întoarse brusc şi o luă la goană, făcându-se 
nevăzut într-o clipă. 

Insula la care am ajuns acum este, după părerea noastră, 
unul dintre cele mai încântătoare locuri de pe pământ. Am 
numit-o insula Torups. Ţărmul ei jos, nespus de frumos, 
este mărginit de o veche plajă presărată cu scoici albe şi 
încinsă cu un brâu îngust de ape libere în care mişună 
încoace şi încolo răcuşori de mare (Gammarus pulex) şi pe 
al căror fund se zăresc înotând melci şi arici de mare 
(Echinus). În stâncile de deasupra noastră stau cuibăriţi 
cufundarii care cârâie asurzitor, iar prin preajma noastră 
zboară, lăsându-se din piatră-n piatră şi ciripind voios 
presurile de zăpadă. Deodată soarele răzbi prin perdeaua 
subţire a norilor şi totul fu numai lumină. Pe această insulă 
fără gheţuri, fără veşnica gheaţă plutitoare, am regăsit 
viaţa. Pe fundul apei, aproape de mal, se întindeau păduri 
întregi de alge brune (Laminaria şi Fucus). Pe sub stânci 
sunt presărate petice de zăpadă trandafirie”. 

În partea de nord a insulei am zărit, pe proeminenţele 
stâncilor, stoluri întregi de pescăruşi marini cu puii lor. 
Fireşte că ne-am căţărat până acolo şi am fotografiat 
această neobişnuită scenă familială. De acolo de sus, de pe 
creasta muntelui am putut privi banchiza plutitoare pe care 
venisem. Se întindea la picioarele noastre ca un şes alb şi 
dispărea departe la orizont. Pe această banchiză am rătăcit 
noi luni de-a rândul şi tot pe ea, mai departe, se afla 
«Fram» cu tovarăşii noştri. 

Am continuat să navigam de-a lungul ghețarului care 
acoperea toată partea de sud a ținutului. Pe măsură ce ne 
apropiam de promontoriul din vest înfrigurarea noastră nu 
mai cunoştea margini. Dacă malul continua spre sud, iar 


37 Culoarea aceasta provine de la o algă gingaşă, roşie, microscopică 
care creşte pe zăpadă (de obicei Sphaerella nivalis). Pe zăpadă se mai 
zăreau şi câteva pete verzi-gălbui care trebuiau, desigur, puse pe 
seama unei alte specii de algă. - N. A. 


spre vest nu mai exista uscatul? Aşa cum ne aşteptam, aici 
avea să ni se hotărască soarta: ne vom întoarce în patrie 
chiar în acest an sau vom fi nevoiţi să iernăm undeva prin 
aceste regiuni? Ne apropiem tot mai mult de acel 
promontoriu, înaintând de-a lungul peretelui vertical de 
gheaţă. lată că l-am atins, în sfârşit! Inimile ni s-au umplut 
de bucurie când am văzut spre vest apă, o întindere 
nesfârşită de apă şi malul care se îndrepta înspre sud-vest. 
În depărtare se zărea ţâşnind din mijlocul ghețarului un vârf 
de munte pleşuv cu o creastă înaltă şi ascuţită ca o muchie 
de cuţit. Era cea mai abruptă şi mai ascuţită creastă din 
câte văzusem până atunci, formată din bazalt negru, cu 
colonade, vârfuri şi colţi care-i dădeau aspectul unui 
pieptene. Ne-am urcat pe munte pentru a cerceta drumul 
nostru pe apă, spre sud şi am ajuns într-o văgăună către 
care ducea o pantă mai lină. Peretele de stâncă nu era 
deloc lat în partea aceea, iar pe versantul sudic cobora 
abrupt cam o sută de metri. Bătea un vânt tăios în acea 
văgăună. 

În timp ce stăteam acolo scrutând zările, auzirăm 
deodată un zgomot în spatele nostru. M-am întors privind 
cu luare aminte în jur şi am zărit două vulpi care se 
războiau pentru un cufundar, pe care tocmai îl prinseseră. 
Şi să te ţii luptă; se zgâriau, se trăgeau cu furie una pe alta 
şi se muşcau cu violenţă chiar acolo la marginea prăpastiei; 
când eram la mai puţin de zece paşi distanţă de ele ne-au 
zărit şi, ca la un semn, au pus capăt încăierării; apoi ne-au 
privit mirate şi au început să alerge încoace şi-ncolo în jurul 
nostru. Deasupra noastră zburau stoluri de cufundari care 
scoteau ţipete ascuţite. Cât puteai cuprinde eu ochii, de-a 
lungul coastei, înspre vest, apele păreau libere. Vântul era 
favorabil pentru navigat şi, în ciuda oboselii, hotărârăm să 
folosim această ocazie şi deci, după ce vom mânca ceva, să 
întindem velele şi să pornim mai departe. Am navigat cu 
vele până dimineaţa, apoi vântul s-a potolit şi am debarcat 
din nou pe gheaţa solidă; nu departe de capul Brogger am 
întins cortul. 

Mă simt fericit ca un copil la gândul că, în sfârşit, ne 


aflăm pe coasta de vest a Ţării lui Franz-losef, că avem ape 
libere în faţa noastră şi că nu mai depindem de gheţuri şi 
de curenţi”. 

Miercuri, 24 august.. „Neajunsurile nu vor să ia sfârşit. 
Când am scris ultima oară eram plin de speranţă şi de 
curaj, dar acum suntem ţinuţi locului de şapte zile, de o 
furtună cumplită şi de gheţuri impracticabile îngrămădite 
lângă coastă. Cât cuprinzi cu privirea, pretutindeni nu vezi 
altceva decât spinări de gheaţă îngrămădite, movile şi 
blocuri sfărâmate. Curajul nu ne-a părăsit încă, dar 
speranţa, speranţa de a ajunge în curând acasă am pierdut- 
o de mult. larna nesfârşit de lungă şi întunecată ne va 
prinde iarăşi pe aceste meleaguri. 

Era o vreme minunată în acel miez de noapte (de 17 spre 
18) când am părăsit ultimul nostru loc de popas. Soarele se 
ascunsese în nori; la orizont, spre nord, se desluşea cel mai 
încântător cer purpuriu cu nori tiviţi în aurul soarelui, iar 
marea se legăna strălucitoare şi visătoare în toată bogăţia 
ei de culori. In această noapte minunată, pe oglinda lucie a 
mării, caiacele noastre lunecau uşor făcând să tresară 
liniştea nopţii cu clipocitul apei lovite de vâsle. Ne puteam 
crede la Veneţia într-o gondolă, pe Canal Grande. Dar era 
prea neobişnuită această linişte adâncă!... Barometrul 
scădea cu repeziciune. 

Ne îndreptam cu viteză înspre capul de la sud-vest pe 
care-l apreciam că se află la o distanţă de 22 km de noi şi 
căruia i-am dat mai târziu numele lui Clement Markham. 
După câteva ore a apărut în faţa noastră gheaţa. Am crezut 
că era doar o fâşie de blocuri de gheaţă răzlețe duse de 
curent şi am continuat să navigăm plini de încredere; dar 
cu cât ne apropiam cu atât ne dădeam seama că gheaţa 
era compactă şi foarte întinsă. Din caiacele noastre joase 
nu puteam să ne dăm seama cât de întinsă era această 
banchiză şi de aceea ne-am suit pe o movilă pentru a alege 
drumul cel mai nimerit. 

Ceea ce ni se înfăţişa nu putea să ne încurajeze. La 
capătul promontoriului către care ne îndreptam noi se 
vedeau departe, în larg, numeroase insulițe şi stânci care 


ţineau în loc gheaţa ce se întindea în toate direcţiile. În 
apropierea noastră gheaţa se dislocase puţin, dar departe 
în larg era compactă şi deci nu mai puteam să înaintăm mai 
departe pe apă. Singura noastră ieşire era să ne ţinem de-a 
lungul gheții de lângă mal, în speranţa că s-ar putea afla 
de-a lungul coastei vreun canal deschis pe care să putem 
naviga o bucată de drum. Pe un sloi stătea tolănită lângă 
mal o focă şi, cum cămara noastră începuse să se golească, 
am încercat să ne apropiem de ea la o bătaie de puşcă; dar 
n-am apucat să ne apropiem mai mult că a şi dispărut în 
apă. 

Continuam să navigăm printre sloiuri când, deodată, 
caiacul meu primi o lovitură puternică pe dedesubt. M-am 
uitat mirat în jur, dar prin apropiere nu era nici un sloi mai 
mare; în schimb se aflau prin apropiere alţi duşmani, mai 
periculoşi. Când m-am uitat în jos am zărit o morsă uriaşă 
care spinteca apa în urma caiacului meu. Cât ai clipi se 
ridică la suprafaţă drept în faţa lui Johansen care venea în 
urma mea. De teamă ca nu cumva animalul să-şi înfigă 
colții în bordajul caiacului, Johansen începu să tragă la rame 
cu putere, înapoi, şi puse mâna pe puşcă. Fără să stau prea 
mult pe gânduri am scos şi eu arma din tocul ei; dar 
animalul se zvârli din nou în apă sforăind, trecu pe sub 
caiac şi apoi apăru la suprafaţă, chiar în spatele lui 
Johansen care, socotind că această vecinătate nedorită 
durase prea mult, se căţără repede pe cel mai apropiat sloi. 
l-am urmat exemplul, după ce am aşteptat un timp cu 
puşca în mână ca morsa să apără din nou. Eram gata-gata 
să fac o baie rece, pe care morsa nu reuşise să mi-o ofere, 
căci tocmai când pusesem piciorul pe marginea unui sloi, 
acesta a cedat şi caiacul a alunecat înapoi, în timp ce eu 
stăteam în picioare, încercând din răsputeri să nu-mi pierd 
echilibrul. Dacă morsa ar fi reapărut în acest moment, m-ar 
fi prins în elementul ei. În cele din urmă am reuşit să mă 
urc pe gheaţă. Mult timp după aceea morsa a continuat să 
înoate în jurul sloiului pe care ne aşezasem să prânzim 
pentru a nu ne pierde câtuşi de puţin timpul. Se învârtea 
când lângă caiacul lui Johansen, când lângă caiacul meu. O 


vedeam prin apă cum trecea ca o săgeată pe sub caiace, 
cu mare poftă să ne atace. La început ne-am gândit să-i 
trimitem un glonte ca să scăpăm de ea, dar nu ne înduram 
să sacrificăm pentru asta un cartuş şi apoi animalul nu 
scotea la suprafaţa apei decât nasul şi fruntea care nu sunt 
cele mai indicate locuri de ţintit, când vrei să-i vii de hac 
dintr-o singură împuşcătură. Era o morsă mare, un mascul. 

Aceste dihănii au ceva apropiat de animalele preistorice. 
Fără să vreau o asemuiam cu tritoni sau cu ceva 
asemănător. După ce a continuat să ne pândească, pufnind 
şi sforăind şi holbându-se la noi cu ochii ei rotunzi şi sticloşi, 
a dispărut fără urmă, aşa cum venise... 

leri am făcut o excursie în interiorul uscatului spre capul 
Helland ca să ne dăm seama de perspectivele pe care le- 
am avea în cazul în care am fi fost nevoiţi să iernăm aici. 
Nădăjduiam că spre interior vom da de gheaţă mai netedă, 
dar cu cât înaintam starea gheții se înrăutăţea şi chiar 
lângă capul Helland se înălța atât de sus încât nu puteai să 
te apropii deloc. Sloiurile se suprapuneau până la înălţimea 
ghețarului. Ne-am urcat pe acesta şi am privit spre 
strâmtoarea din nordul promontoriului. Pe o mică distanţă 
gheaţa părea mai netedă decât cea formată în golfuri; 
nicăieri însă nu zăream canaluri în care am fi putut spera să 
găsim foci. De asemenea, în partea aceea nu se vedea nici 
un loc prielnic pentru a ridica o colibă, în timp ce în partea 
de sud a capului se afla un loc foarte potrivit, destul de 
neted şi cu ceva ierburi, muşchi şi pietre bune de 
construcţie. Mai departe însă, pe mal, gheaţa se înălța din 
nou în toate direcţiile într-un amestec haotic. Ceva mai 
netedă era în direcţia fiordului sau a trecătorii care intra 
adânc în uscat, spre sud, unde gheaţa de pe uscat ce 
contopea cu cea netedă din golf. Dar nici acolo nu se 
vedeau copci prin care s-ar fi putut prinde foci; deci în 
privinţa vânatului nu stăteam prea strălucit. Ne mângâiam 
însă cu ideea că se zăreau urme de urs în toate direcţiile şi 
că, la nevoie, urşii vor fi singura noastră sursă de hrană şi 
de îmbrăcăminte. In stâncile de deasupra noastră îşi aveau 
cuiburile stoluri întregi de cufundari, ca, de altfel, în toate 


locurile asemănătoare pe unde am trecut. 

In afara acestor vieţuitoare am zărit şi o vulpe. Stâncile 
erau alcătuite din bazalt cu grunzuri mari, iar lângă ghețar 
am descoperit o movilă din şist argilos pe jumătate ros de 
vreme. Prin împrejurimi am mai văzut împrăştiate şi câteva 
blocuri care păreau că sunt de granit. 

De-a lungul țărmului, ghețarii erau acoperiţi cu un strat 
de zăpadă roşietică ce sclipea în lumina soarelui. 

Amândoi eram de acord că se putea ierna în aceste 
locuri, dar tot amândoi nădăjduiam să fie pentru prima şi 
ultima oară când păşeam pe aceste locuri. Drumul era atât 
de prost încât nu ştiam cum vom reuşi să transportăm 
săâniile şi caiacele. 

In sfârşit, astăzi s-a schimbat vremea; în cursul nopţii 
vântul de sud-vest s-a potolit şi a început să bată din 
direcţia opusă, iar barometrul, pe care îl zgâlţâiam zilnic, 
dar în zadar, a început să urce. Ne întrebăm cât va ţine şi 
dacă va fi în stare să împingă sloiurile în larg”... 

In ziua de 24 august, după ce am scris în jurnal, am ieşit 
afară să caut un loc mai bun şi mai adăpostit, fiindcă vântul 
se schimbase şi bătea direct în cort. Nădăjduiam totodată 
că vântul acesta dinspre uscat va disloca sloiurile şi de 
aceea în primul rând m-am dus să văd dacă la capătul 
banchizei de coastă nu se simte nici o mişcare. Sloiurile 
însă erau tot atât de compacte ca şi mai înainte. Am găsit, 
în schimb, un loc minunat de întins cortul. Eram foarte 
ocupat cu mutarea noastră, când, deodată, am observat că 
gheaţa începuse să se desprindă de uscat, formându-se 
chiar un canal lat. Doream, fără îndoială, ca gheaţa să se 
desfacă, dar nu în partea dinspre uscat. Acum trebuie să 
ajungem cu orice preţ pe banchiza de coastă, pentru a nu fi 
împinși în larg o dată cu sloiurile. Vântul începuse să bată 
puternic şi era foarte îndoielnic dacă vom reuşi să tragem 
la rame împotriva lui, pentru a străbate canalul care se 
formase de curând. Acesta se lăţea văzând cu ochii şi nu 
mai era vorba doar de o mică distanţă ca la început. 
Trebuia totuşi să facem o încercare; am pornit deci pe 
marginea gheții, spre răsărit unde, după părerea noastră, 


aveam să fim ceva mai feriţi de bătaia vântului şi am fi 
putut pune caiacele pe apă. 

Ajunşi în acel loc ne-am dat seama că nici acolo nu era 
mai uşor de lăsat caiacele pe canalul care se deschisese, 
fără a fi amenințate să se umple cu apă. Vântul bătea tare 
ridicând valuri de spumă şi împroşcând stropi mari de apă 
până departe pe gheaţă. N-aveam deci altceva de făcut 
decât să întindem cortul şi să aşteptăm ca vremea să se 
îmbunătăţească. Căutam mai mult ca oricând un loc mai 
adăpostit de bătaia vântului, de teamă ca pânza cortului să 
nu fie sfâșiată în bucăţi. Am umblat încoace şi-ncolo, fără 
să fi găsit un loc potrivit pentru un popas de mai lungă 
durată. În cele din urmă a trebuit să ne mulţumim cu 
adăpostul neînsemnat pe care ni-l oferea o mică ridicătură, 
încredinţaţi fiind că ne va apăra îndeajuns. Abia apucasem 
să ne culcăm, când intensitatea vântului crescuse în aşa 
măsură, încât am socotit că e mai înţelept să lăsăm cortul 
în jos ca să-l ferim de distrugere. 

Acum putea să urle cât poftea vântul; băgaţi în saci şi 
sub pânza lăsată a cortului puteam dormi liniştiţi. Când ne- 
am trezit, după un timp, am băgat de seamă că vântul se 
potolise mult; puteam deci să ridicăm din nou cortul. M-am 
târât afară ca să văd cum e vremea şi am avut neplăcuta 
surpriză să constat că fusesem împinşi departe în largul 
mării. Ne aflam cam la opt sau zece kilometri depărtare de 
uscat şi între el şi noi se afla marea deschisă. Uscatul se 
zărea acum ca o linie foarte joasă, departe, la orizont. Intre 
timp însă vremea se îmbunătăţise simţitor şi am pornit deci 
din nou, căutând un loc potrivit pentru a lansa caiacele pe 
apă. Nu era deloc uşor. Vântul continua să bată cu putere, 
iar marea era agitată. La aceasta se mai adăuga şi faptul că 
pe apă pluteau nenumărate sloiuri răzlețe în permanentă 
mişcare, aşa că trebuia să fim cu ochii în patru ca să nu fim 
prinşi între ele şi striviţi. După câteva încercări zadarnice, 
am reuşit, în sfârşit, să lansăm caiacele pe apă, dar numai 
pentru a constata că vântul şi valurile erau prea puternice 
pentru ambarcaţiile noastre: şansele de a înainta împotriva 
lor erau mult prea reduse. Singura noastră ieşire era deci 


să încercăm să navigăm cu velele. Ne-am îndreptat către 
un fel de promontoriu de gheaţă şi acolo am legat 
amândouă caiacele împreună, am ridicat catargul, am 
întins o velă şi... la drum, din nou în larg. Înaintam 
neînchipuit de bine şi bucuria noastră nu cunoştea margini. 

In sfârşit, puteam să ne luăm din nou rămas bun de la 
gheţurile care păreau să ne răpească speranţa de a ajunge 
în patrie în acest an. Am navigat ore întregi de-a rândul şi 
am înaintat mulţumitor, dar după aceea vântul a devenit 
prea slab pentru vela noastră simplă şi de aceea am 
îndrăznit să ridic toată vela dublă. N-am apucat însă bine s- 
o înălţăm şi vântul începu să bată cu putere, încât am 
pornit ca din puşcă. De data aceasta înaintam cu o viteză 
mult prea mare pentru posibilităţile noastre; apa trecea 
peste caiacul care era în bordul de sub vânt, iar catargul se 
îndoia neobişnuit de mult. Ne aflam într-o situaţie 
îngrijorătoare. N-am avut încotro şi am strâns vela dublă 
cât am putut de repede, apoi am întins-o din nou pe cea 
simplă şi cred că pentru un timp ne-am vindecat de dorinţa 
de a mai face şi alte asemenea încercări. 

Am navigat toată ziua fără întrerupere şi în condiţii bune, 
iar acuma urma să trecem pe lângă promontoriul care se 
dovedise atât de dificil. L-am depăşit abia spre seară. 
Vântul slăbise din nou şi atât de mult încât am fost nevoiţi 
să întindem iarăşi vela dublă; dar chiar şi aşa înaintam 
foarte încet. Am continuat totuşi şi în cursul nopţii călătoria 
de-a lungul coastei, hotărâți să folosim vântul cât mai mult. 
Am trecut pe lângă un cap cu ţărmuri foarte joase şi 
acoperit de un ghețar cu pante line. De jur împrejur se aflau 
o serie de insule care, după părerea noastră, ţinuseră 
gheaţa în loc, contribuind astfel la consolidarea ei. Ceva 
mai departe se zăreau nişte stânci înalte de bazalt, iar când 
am ajuns în dreptul lor vântul încetase complet. Cum 
vremea era ceţoasă şi fiindcă atât în dreapta, cât şi în 
stânga noastră desluşeam nenumărate ţinuturi şi insule 
încât nu ştiam încotro s-o luăm, am hotărât să ne oprim; 
am debarcat, apoi am tras caiacele pe mal, am întins cortul 
şi am pregătit o mâncare caldă care ni s-a părut straşnic de 


bună şi pe care am înfulecat-o cu mare poftă la gândul că 
am făcut o treabă bună în ziua aceea. Sus pe stânca de 
deasupra capetelor noastre  lărmuiau fără încetare 
cufundarii; diferitele specii de pescăruşi: albi, ciungi, marini 
şi de pradă le ţineau isonul cu ţipetele lor. In ciuda acestei 
zarve asurzitoare, noi dormeam duşi. Muntele, format din 
cel mai frumos bazalt, era încântător. Coloanele de bazalt 
ce se pierdeau în grohotişul din vale, adânciturile ca nişte 
nişe în peretele stâncii, precum şi nenumăratele creste 
festonate şi piscuri semeţe aminteau de Domul din Milano. 
Coloanele se succedau. 

A doua zi de dimineaţă vremea se limpezise îndeajuns ca 
să ne putem orienta pe ce drum s-o pornim. Se părea că 
înspre est se întindea un fiord adânc sau o trecătoare, iar 
drumul nostru se vedea limpede că ocoleşte un cap ascuţit 
care se afla aproximativ înspre sud-sud-vest, de partea 
cealaltă a fiordului. In direcţia aceasta apele păreau să fie 
libere, în timp ce interiorul fiordului era gheaţă compactă, 
iar în larg se aflau peste tot banchize plutitoare. Deşi era 
gheaţă, am reuşit totuşi să desluşim şi câteva insule:. 

În timpul nopţii se adunaseră aici, aşa cum constatam de 
obicei dimineaţa, sloiuri mari, plate şi subţiri, care ne 
blocau drumul. Se părea că vom avea mult de furcă până 
să ajungem la ape libere. A fost totuşi ceva mai bine decât 
ne-am aşteptat, ca dovadă că am reuşit să ne strecurăm 
înainte de a se închide gheaţa complet. Inaintea noastră se 
întindea o mare liberă până la promontoriul care se vedea 
departe în faţa noastră. Vremea era frumoasă şi totul părea 
să anunţe o zi bună. Vântul abia începuse să bată dinspre 
fiord şi, cum speram că această briză uşoară avea să se 
transforme într-un vânt prielnic pentru velele noastre, am 
ancorat lângă o mică insulă stâncoasă care ieşea din mare 
drept în sus ca un bolovan; după ce am ridicat catargul, am 


3 Aceste insule, trei la număr, cărora mai târziu le-am luat relevmentul 
şi pe care le puteam zări din uşa colibei noastre de iarnă, sunt probabil 
ţinutul pe care l-a zărit Jackson şi pe care l-a luat drept Ţara Regelui 
Oscar. Fiindcă nu le-a văzut decât într-un singur punct care se afla spre 
sud la latitudinea de 81°, Jackson a apreciat exagerat distanţa şi l-a 
situat cu 40' mai spre nord. - N. A. 


întins vela. N-am avut vânt favorabil aşa că după puţin timp 
a trebuit să dăm jos vela şi să tragem din nou la rame. Dar 
n-am apucat să vâslim prea mult că vântul şi-a schimbat 
direcţia, începând să bată în direcţia opusă, adică de la 
sud-vest. Curând se înteţi ridicând deasupra mării valuri 
uriaşe. Inspre sud cerul se acoperise de nori prevestitori de 
furtuni. Ne aflam la câteva mile marine depărtare de uscat 
şi cred că ar fi trebuit să tragem la rame din greu timp de 
câteva ceasuri până să-l atingem. Aşa cum arăta, acoperit 
de gheţuri din creştet până la țărm, nu era prea îmbietor; 
doar într-un singur loc se înălța o stâncă micuță. În partea 
bătută de vânt, se afla marginea joasă a banchizei de 
coastă, în care se spărgeau valurile. Nu era un loc prea bun 
ca să găsim un refugiu la nevoie. Cel mai bine era să 
mergem pe uscat şi să vedem cum va fi vremea. 
Perspectiva de a fi prinşi din nou pe gheaţa plutitoare nu ne 
ispitea deloc; de aceea am cârmit spre coasta care se afla 
la mică distanţă, în spatele nostru, şi care părea destul de 
ospitalieră. Dacă vremea şi starea gheţurilor s-ar fi 
înrăutățit, poate că am fi găsit acolo un loc bun pentru 
iernat. 

Cum a pus piciorul pe uscat, am zărit la o mică 
depărtare, sus pe țărm, un urs. Am tras caiacele pe mal şi 
ne-am pregătit să-l împuşcăm. Dar ursul se îndrepta spre 
noi tropăind de-a lungul coastei; atunci ne-am ascuns în 
spatele caiacelor, aşteptând să vedem ce va mai face. 
Când a ajuns foarte aproape de noi, ne-a zărit urmele pe 
zăpadă şi în timp ce le adulmeca, Johansen i-a trimis un 
glonte între omoplaţi. Ursul începu să urle, încercând 
totodată să o ia la goană; dar glontele îi străpunsese şira 
spinării, aşa că partea dinapoi a corpului era paralizată. 
Complet zăpăcit, ursul se trânti jos şi a început să-şi 
lovească şi să-şi muşte labele din spate până la sânge, ca şi 
cum în felul acesta le-ar fi putut face să-i dea ascultare. 
Apoi încercă din nou să se mişte, dar fără nici un rezultat; 
se târa fără vlagă pe labele dinainte, învârtindu-se în cerc. 
Un glonte în ţeastă îi puse capăt suferințelor. 

După ce l-am jupuit, am pornit să cutreierăm interiorul 


ținutului pentru a explora noul nostru loc de refugiu. În 
apropierea locului unde zărisem pentru prima oară ursul, 
am găsit, spre uimirea noastră, două morse care zăceau 
liniştite pe gheață”. Mai departe, în larg, am mai zărit o 
morsă care scotea într-una capul de sub apă şi trăgea aerul 
aşa de puternic încât se auzea până la o mare distanţă. Mai 
târziu am văzut-o apropiindu-se de marginea gheții, după 
care dispăru, pentru ca apoi s-o zăresc apărând din nou 
într-un canal format în timpul fluxului, în apropierea 
malului, la o distanţă destul de bună de marginea gheții. 
Gâfâia ca un înotător epuizat în timp ce-şi înfigea colții în 
gheaţă. Apoi, sprijinindu-se în colţi, se ridică, privi peste 
întinderea de gheaţă unde se aflau celelalte morse şi se 
scufundă iarăşi. Curând apăru din nou, cu mult zgomot, mai 
departe, repetând manevra dinainte. 

Un cap de morsă care apare la suprafaţa apei nu e deloc 
plăcut. Dimpotrivă, are ceva sălbatic, chiar diabolic, cu 
colții aceia mari, cu mustăţi groase şi cu toată forma ei 
greoaie. Şi nu e de mirare că în vremurile când domneau 
nestingherit superstiţiile, putea să inspire teamă şi să 
îndemne la născocirea unor monştri fabuloşi care, se 
pretindea pe atunci, mişunau în aceste ape. 

Până la urmă morsa apăru în copca lângă care zăceau şi 
celelalte şi se propti în colţi, puţin deasupra marginii de 
gheaţă; în clipa aceea se trezi deodată din amorţeală cea 
mai mare dintre ele, un mascul bătrân, uriaş. Incepu să 
grohăie ameninţător şi să se frământe dând semne de 
nelinişte. Oaspetele îşi aplecă capul cu respect parcă, până 
aproape de suprafaţa gheții, apoi începu să se caţere cu 
grijă pe sloi, agăţându-se de marginea gheții cu una din 
labele din faţă. Bătrânul animal, înfuriat de-a binelea, se 
răsuci, începu să latre şi porni legănându-se spre oaspete 
pentru a-i înfige în spate colții lui enormi. Acesta, deşi avea 
colţi tot atât de puternici şi era egal şi ca mărime, se plecă 
ispăşit punând capul pe gheaţă. Bătrânul se întoarse către 


3 De aici se vede cât de puţină atenţie dau morsele urşilor, care nu le 
atacă niciodată, atunci când le pot ocoli. Mai târziu am avut dovezi şi 
mai convingătoare despre acest fapt. - N. A. 


însoţitorul lui, reluându-şi poziţia liniştită de mai-nainte. 
După un răstimp, când oaspetele începu să dea semne de 
neastâmpăr, bătrânul începu să grohăie spre «el 
ameninţător, iar morsa se supuse plină de respect. După 
multe încercări de acest fel, oaspetele reuşi să se caţere 
de-a binelea pe sloi şi să se aşeze în rând cu celelalte. M- 
am gândit că această întâmplare deosebită ar putea să fie 
legată de vreo manifestare a afecțiunii sau a unei oarecari 
gingăşii, dar mai târziu am descoperit că toţi erau masculi. 
Aşadar, astfel îşi întâmpinau morsele oaspeţii! Cel care 
trebuia să îndeplinească aceste îndatoriri de gazdă se pare 
că era ales anume şi eu înclin să cred că acest rol i se 
atribuie căpeteniei cârdului, care dorea să arate fiecărui 
nou-venit că trebuie să-i dea ascultare. La aceste animale 
trebuie să existe un spirit de grup foarte dezvoltat dacă, în 
ciuda acestui tratament, caută totuşi să se alăture celor 
care nu i-au arătat prea multă ospitalitate. 

Ceva mai târziu, când ne-am întors să vedem ce fac, am 
constatat că la cârd se mai aciuiase o morsă, iar a doua zi 
de dimineaţă mai erau lungite în şir încă şase. Aproape nu- 
ţi venea să crezi că aceste grămezi care zăceau pe gheaţă 
erau însufleţite. Stăteau aşa ore întregi nemişcate, cu capul 
înfundat între umeri şi cu picioarele dinapoi întinse sub 
corp, arătând ca nişte cârnaţi uriaşi. 

După ce ne-am uitat la ele cât am poftit, ne-am întors ca 
să ne pregătim un prânz straşnic din carnea ursului 
doborât. Apoi ne-am culcat pe pământ uscat, la adăpostul 
cortului. Pe mal, ceva mai jos de cortul nostru, o sumedenie 
de  pescăruşi albi făceau o larmă îngrozitoare: se 
năpustiseră în stoluri peste măruntaiele ursului într-o 
cruntă îmbulzeală, umplând văzduhul cu tipetele lor 
furioase. Ce înfăţişare frumoasă au aceste făpturi şi în 
schimb ce glas neplăcut! În larg, morsele sforăiau şi lătrau 
într-una, dar nici unul dintre aceste zgomote nu ne tulburau 
odihna; dormeam adânc, deşi drept culcuş nu aveam decât 
pământul gol. La miezul nopţii, am fost treziţi de un sunet 
ciudat: părea să fie un scâncet sau chiar un vaiet. M-am 
uitat prin deschizătura cortului. Doi urşi - o ursoaică şi puiul 


ei - adulmecau urmele sângerânde din zăpadă, în timp ce 
ursoaica gemea ca şi cum şi-ar fi plâns un mort scump. Am 
luat degrabă puşca şi am băgat-o cu grijă prin deschizătura 
cortului, dar ursoaica m-a zărit şi a luat-o la fugă, cu puiul 
după ea, tropăind greoi. l-am lăsat să se ducă, deoarece nu 
aveam ce face cu ei; apoi ne-am întors pe partea cealaltă şi 
am dormit. 

Furtuna de care ne temeam nu s-a dezlănţuit, dar vântul 
sufla destul de puternic, zgâlţâind cu furie cortul nostru atât 
de uzat, gata să-l sfâşie în bucăţi. Acolo unde ne aflam nu 
eram adăpostiţi deloc. Nădăjduiam că a doua zi de 
dimineaţă vom putea să ne continuăm călătoria, dar spre 
dezamăgirea noastră am găsit drumul închis; vântul 
adunase din nou sloiurile. Pentru moment eram siliţi să 
rămânem pe loc şi de aceea căutam să ne organizăm traiul 
cât mai plăcut cu putinţă. In primul rând, trebuia să găsim 
un loc mai apărat de vânt unde să ne instalăm cortul, deşi 
aşa ceva nu era de găsit. Nu ne rămânea altceva de făcut 
decât să ne clădim un adăpost. Am desprins deci mai mulţi 
bolovani dintre cei care se aflau la poalele stâncilor, 
îngrămădindu-i la un loc. Singura unealtă cu care puteam 
sparge pietrele era o tălpice tăiată de la una din sănii, dar 
mai mult ne-am folosit de mâini. Am muncit astfel toată 
noaptea. La început voiam să ne facem doar un adăpost 
împotriva vântului, dar încetul cu încetul am înălţat patru 
pereţi şi lucrând aşa ne-am trezit cu o mică colibă. Nu era 
cine ştie ce de ea; nu era nici măcar atât de lungă încât să- 
mi pot întinde picioarele ca lumea, iar dacă mă încumetam 
totuşi, îmi ieşeau afară pe uşă. In lăţime aveam loc să ne 
culcăm amândoi unul lângă altul şi să mai punem şi 
aparatul de fiert. Mai greu era cu înălţimea; culcaţi aveam 
loc, dar să stăm drept în picioare nici gând. Drept acoperiş 
întinsesem peste schiuri şi peste bețe de bambus mătasea 
subţire şi destul de puţin rezistentă a cortului. În locul uşii 
pusesem hainele noastre, iar pereţii erau atât de prost 
încheiaţi încât, printre pietre, pătrundea de peste tot 
lumina zilei. Mai târziu am botezat-o „Peştera”. Semăna 
într-adevăr cu o peşteră îngrozitoare, dar noi eram mândri 


de construcţia noastră. În orice caz, nu putea fi răsturnată 
chiar dacă vântul bătea prin ea. După ce am aşternut pe jos 
blana ursului şi ne-am instalat comod la căldură, în sacii 
noştri, în timp ce pe lampă fierbea o oală plină cu carne, 
viaţa începu să ni se pară mai frumoasă; şi chiar dacă era 
atâta fum înăuntru încât ni se înroşiseră ochii şi ne curgeau 
lacrimile pe obraz, aceasta nu putea să ne tulbure 
simţământul de satisfacţie pe care-l resimţeam în clipele 
acelea. 


Din nou iarnă 


Cum nici în ziua următoare (28 august) nu am putut să 
pornim spre sud, iar toamna se apropia, hotărârăm să 
iernăm aici. Socoteam că până la portul Eira sau până la 
tabăra de iarnă a lui Leigh-Smith“ am mai fi avut de mers 
vreo 223 km, dar drumul până acolo ne-ar fi putut lua 
foarte multă vreme şi apoi nici măcar nu eram siguri că am 
fi găsit o colibă. De asemenea era îndoielnic că, o dată 
ajunşi acolo, am mai fi avut timp să ne clădim o colibă şi să 
strângem provizii înainte de venirea iernii. De aceea, cel 
mai sigur şi mai înţelept lucru era să începem fără 
întârziere pregătirile pentru iernat, atâta timp cât se mai 
găsea încă vânat din belşug; de altfel, locul ales era foarte 
bun pentru o tabără de iarnă. Mai întâi, am vrut să vânez 
morsele pe care le găsisem tolănite pe gheaţă, în primele 
zile ale venirii noastre, dar acum dispăruseră. Marea însă 
era plină de morse, pe care le auzeam zi şi noapte lătrând 
şi sforăind. Pentru a fi pregătiţi din timp în cazul în care ne- 
am hotărî s-o pornim pe urmele lor, am golit caiacele ca să 
le putem manevra mai uşor, deoarece o asemenea 
vânătoare este oarecum periculoasă. 

În timp ce mai trebăluiam încă, Johansen zări doi urşi - o 
ursoaică şi un pui - venind dinspre sud, pe marginea gheții. 
Am pus imediat mâna pe puşti şi am pornit în întâmpinarea 
vânatului. Când ajunseră lângă mal, animalele se aflau în 
bătaia puştii. Fără să zăbovească, Johansen îi trimise 
ursoaicei un glonte în piept. Aceasta scoase un urlet de 
durere, apoi îşi muşcă rana şi clătinându-se câţiva paşi, se 
prăbuşi; puiul, neştiind ce se întâmplase cu maică-sa, se 
învârtea zăpăcit în jurul ei mirosind-o. Când ne apropiarăm, 


4 Puteam presupune aproape cu certitudine că ne aflam pe coasta de 
vest a Ţării lui Franz-losef şi că în acest moment eram ceva mai la nord 
de cel mai nord-vestic punct atins de Leigh-Smith, capul Lofley; acesta 
trebuia să se afle mai la sud de paralela 81°, în timp ce observaţia 
noastră din ziua aceea ne indica aproximativ 81*14' latitudine nordică. 
- N. A. 


puiul de urs fugi pe mal, dar se întoarse curând înapoi şi se 
aplecă deasupra mamei ca şi cum ar fi vrut s-o apere. O 
încărcătură de alice îi veni şi lui de hac. Era un început bun 
pentru proviziile noastre de iarnă. Când m-am întors în 
colibă să iau cuţitele pentru foci, am auzit în văzduh, 
deasupra mea, ţipete. Erau două gâşte care zburau spre 
sud. Le-am urmărit cu un dor nespus până când au dispărut 
în zare, şi în clipa aceea doream să mă pot lua după ele 
spre ţara către care zburau acum. 

In afară de strângerea proviziilor şi a combustibilului, cel 
mai important lucru era construirea unei colibe. De înălţat 
pereţii nu era prea greu, căci aveam la îndemână o 
mulţime de pietre şi muşchi. Mai greu era cu acoperişul, 
deoarece nu ştiam măcar din ce l-am putea construi. Din 
fericire, am găsit un trunchi sănătos de molid, adus de ape 
şi aruncat pe mal nu departe de peştera noastră. Deci 
viitoarea noastră casă era asigurată în ce priveşte coama 
acoperişului. Şi dacă am găsit un buştean, de ce n-am 
putea găsi şi alţii? Aşadar, una dintre primele noastre 
preocupări a fost să pornim de-a lungul coastei şi să 
căutăm buşteni, dar tot ce-am găsit a fost doar o bucată 
scurtă de lemn putrezit, care nu era bun de nimic, şi câteva 
aşchii dintr-o altă bucată. După multă chibzuială îmi veni 
ideea să facem acoperişul din piei de morsă... 

Deoarece morsele nu zăceau pe uscat, ci pe gheaţa de 
lângă țărm, a fost o treabă anevoioasă să le jupuim, să le 
spintecăm şi să le cărăm acasă. Primul lucru pe care l-am 
făcut a fost să aducem săniile şi cuţitele. Cum gheaţa 
ameninţa să se desfacă şi s-o pornească în derivă, am 
socotit ca e bine să aducem, o dată cu săniile, şi caiacele, 
cu atât mai mult cu cât dinspre fiord începuse să bată 
vântul. A fost o idee fericită fără de care nu ştiu ce s-ar fi 
ales de noi. În timp ce eram ocupați cu jupuitul morselor, 
vântul s-a întețit transformându-se în curând în furtună. 
Inspre uscat se afla canalul cel îngust lângă care zăcuseră 
morsele şi mi-era teamă că acolo se va desface gheaţa şi 
ne va duce cu ea în larg. De aceea, în timp ce lucram, eram 
mereu cu ochii înspre canal ca să observ dacă nu cumva se 


lăţeşte, dar, spre norocul nostru, a rămas neschimbat, iar 
noi îi dădeam zor cât puteam de repede. După ce jupuisem 
pe jumătate prima morsă, mi-am aruncat întâmplător 
privirea înspre uscat şi am rămas, pe bună dreptate, uluit; 
la mare distanţă de noi se produsese o fisură în gheaţă şi 
sloiul pe care ne aflam acum era dus de ape în larg deo 
bună bucată de vreme. Ne despărţeau de țărm ape libere, 
negricioase, iar vântul bătea atât de tare încât spărgea 
valurile spumegânde stârnind o pulbere de stropi. Nu 
aveam timp de pierdut. Dacă zăboveam era îndoielnic că 
vom reuşi să străbatem, trăgând la rame, o distanţă mai 
mare, împotriva vântului şi valurilor; părea că nu fusesem 
duşi prea departe şi că am fi fost în stare să străbatem 
această distanţă dacă acţionam neîntârziat. Dar nu ne 
înduram nici de uriaşa noastră pradă şi de aceea am tăiat 
la iuţeală atâta carne cât am putut şi am azvârlit-o în caiac. 
Apoi am tăiat cam un sfert din piele, cu slănina aflată pe 
ea, pe care am aruncat-o pe deasupra şi am pornit spre 
mal. Cum am apucat să ne îndepărtăm puţin, stoluri întregi 
de pescăruşi s-au năpustit asupra cadavrelor pe jumătate 
jupuite. In clipa aceea, le invidiam; nu se sinchiseau nici de 
vânt, nici de valuri şi nici de gheţurile plutitoare. Ştiau doar 
să facă o larmă asurzitoare şi să se ospăteze în lege. Cât 
timp am putut urmări cu privirea hoiturile duse de apă, am 
văzut păsările adunându-se în jurul acestora în stoluri tot 
mai dese, ca nişte nori de zăpadă. Trăgeam la rame din 
răsputeri, încordându-ne toate forţele pentru a ajunge la 
mal, dar pe sloi se formaseră acum crăpături şi canaluri în 
toate direcţiile. Am înaintat totuşi o bună bucată de drum, 
dar deodată drumul ne fu tăiat de un canal lat, cu sloiuri 
izolate. Incercând să-l traversez am călcat pe o gheaţă 
foarte şubredă care a cedat sub greutatea mea; a trebuit să 
sar repede înapoi ca să evit o baie nedorită. Am încercat 
atunci să-l trecem în mai multe locuri, dar pretutindeni 
gheaţa ceda sub greutatea noastră şi a săniilor. Nu ne 
rămânea altceva de făcut decât să ne continuăm drumul pe 
apă, de-a lungul ghetii, în partea ferită de vânt. După ce am 
mai mers încă o mică bucată de drum, ne-am dat seama că 


pe un astfel de vânt nu are nici un rost să lăsam caiacele 
legate unul de altul. Dimpotrivă, trebuia să tragem la rame 
fiecare în parte şi să renunţăm la pielea cu slănină a 
morsei, care până acum stătuse de-a curmezişul pupei 
ambelor caiace, fiindcă ne era imposibil să o luăm cu noi. În 
timp ce făceam această schimbare, căutând să nu pierdem 
timp deloc, furăm înconjurați de gheaţă pe neaşteptate; 
dacă nu trăgeam caiacele într-o clipită pe gheaţă, ar fi fost 
strivite. Am încercat o ieşire prin mai multe puncte, dar 
gheaţa era în permanentă mişcare. Sloiurile se măcinau în 
jurul nostru ca prinse într-un vârtej. De îndată ce se 
deschidea un canal şi lăsam caiacele pe apă, acesta se şi 
închidea la loc cu violenţă, şi ca să evităm distrugerea lor 
trebuia să le tragem din nou pe gheaţă în cea mai mare 
grabă. De câteva ori au fost pe punctul de a fi sfărâmate. 
Intre timp vijelia se înteţise; pulberea de stropi ridicată de 
vânt zbura deasupra noastră; eram împinşi în larg mai 
departe, tot mai departe. Ne aflam într-o situaţie nu prea 
plăcută. 

Până la urmă am reuşit să ne eliberăm din încleştarea 
gheții şi spre bucuria noastră am constatat totodată că, 
încordându-ne toate forţele, puteam reuşi să înaintăm cu 
caiacele chiar şi împotriva vântului. În asemenea 
împrejurări însă era deosebit de greu să tragi la rame şi ne 
dureau braţele îngrozitor; totuşi ne târam încet spre uscat. 
Marea era înfuriată la culme, dar caiacele noastre cutezau 
să înfrunte chiar şi urgiile mării; iar caiacul meu, cu toată 
gaura făcută de glonte, se comporta atât de bine, încât 
veşmintele mele au rămas aproape uscate. Uneori rafalele 
de vânt erau atât de violente, încât aşteptam dintr-o clipă 
în alta ca vântul să smulgă caiacele din apă şi să le 
răstoarne. Dar pe măsură ce ne apropiam de stâncile înalte 
şi furtuna se mai liniştea şi, în sfârşit, după multă trudă ne 
aflam din nou pe coastă răsuflând uşuraţi. Am mai tras la 
rame, în ape mai liniştite, de-a lungul coastei, până la 
tabără. Cu ce nespusă mulţumire am păşit în seara aceea 
pe uscat! Deşi eram uzi până la piele, când ne-am întins 
între cei patru pereţi ai peşterii noastre ne-am simţit 


neînchipuit de bine. Am fiert apoi două porţii zdravene de 
carne, fiindcă ni se făcuse o foame de lup. Ne gândeam 
însă cu părere de rău la cele două morse care acum erau 
purtate de valuri în larg, dar în acelaşi timp ne bucuram că 
nu ne aflăm în tovărăşia lor... 

În zilele următoare am continuat să ne chinuim cu 
jupuitul morselor vânate şi cu tăiatul şi transportul lor pe 
uscat, la loc sigur. Era dezgustător să stai în apă, călare pe 
aceste animale şi să înfigi cuțitul cât puteai de adânc. Că 
ne udam era mai puţin grav, deoarece cu timpul hainele ni 
se zvântau, dar mai greu era că ne umpleam din cap până 
în picioare de untură şi sânge. Erau atât de soioase hainele 
noastre şi atât de îmbibate încât grăsimea pătrunsese până 
la piele. Această treabă cu morsele a fost, fără discuţie, cea 
mai neplăcută din toată expediţia noastră; dacă nu ne-ar fi 
fost absolut necesare, le-am fi lăsat în plata Domnului acolo 
unde se aflau. Fără carne am fi scos-o noi la capăt o iarnă 
întreagă - şi ce iarnă - dar fără combustibil nu ştim ce ne- 
am fi făcut. Când am izbutit să adunăm două grămezi mari 
de slănină şi de carne, pe care le-am acoperit bine cu 
pielea grasă a morselor, ne-am bucurat tare mult. 

Cât despre pescăruşi, să te ţii ospeţe bogate din resturile 
de carne, de slănină, din intestine şi din alte organe. Se 
adunaseră în stoluri din toate părţile pescăruşii albi şi 
marini, umplând văzduhul zi şi noapte cu ţipetele şi larma 
lor. După ce se îndopau cât puteau, se aşezau pe movilele 
de gheaţă şi începeau să cârâie. Când ne apropiam pentru 
a continua jupuitul se îndepărtau puţin de lângă stârvuri şi 
aşteptau răbdători pe gheaţă, în şiruri lungi, sau se 
apropiau puţin câte puţin conduşi de câteva căpetenii mai 
îndrăzneţe. Cum cădea câte o bucăţică de slănină se şi 
repezeau la ea doi-trei deodată şi adesea se luau la harţă 
de le zburau fulgii în toate părţile, chiar la picioarele 
noastre. Deasupra apei, în larg, pluteau goelanzii în zborul 
lor liniştit, fantomatic, iar la marginea coastei zburau în şir 
neîntrerupt stoluri de pescăruşi ciungi, care, când planau 
deasupra valurilor, când urcau în văzduh, ca apoi să 
ţâşnească ca o săgeată după vreun mic crustaceu care se 


ivea la suprafaţa apei. Ne plăceau mult mai mult aceste 
păsări, deoarece se mulţumeau doar cu vietăţi marine, 
lăsând în pace slănina capturată de noi, dar mai ales pentru 
că erau atât de uşoare şi de graţioase. De-a lungul coastei 
străbătea văzduhul când sus, când jos, pescăruşul de 
„pradă” (Stercorarius crepidatus) şi în fiecare clipă auzeam 
deasupra capetelor noastre câte un strigăt jalnic de ajutor: 
era vreun pescăruş ciung pândit de un pescăruş de 
„pradă”. Am urmărit de multe ori cu privirea această 
vânătoare sălbatică, în care, până la urmă, pescăruşul 
ciung lăsa să-i cadă prada din cioc în timp ce pescăruşul de 
„pradă” se năpustea în jos şi o prindea mai înainte de a 
atinge suprafaţa apei... 

În sfârşit, la 7 septembrie, ne-am apucat să clădim o 
colibă... După o săptămână de muncă, zidurile colibei 
noastre erau gata. Nu erau înalte - abia atingeau un metru 
de la pământ - dar săpasem şi în adâncime cam tot atât, 
aşa că după socotelile noastre coliba avea să fie destul de 
înaltă pentru a putea sta în ea în picioare. Acum se punea 
problema acoperişului, care nu era deloc uşoară. Singurul 
material pe care-l puteam întrebuința în acest scop era 
trunchiul de copac pe care-l găsisem şi pieile de morsă. 
Trunchiul era gros de 30 cm. După o muncă de o zi 
întreagă, Johansen a reuşit să-l spargă în două cu toporişca 
noastră şi apoi, cu destulă trudă, l-am rostogolit amândoi 
până la colibă, unde avea să servească drept coamă pentru 
acoperiş. După aceea am început să cărăm pieile; erau 
băţoase şi îngheţaseră împreună cu carnea şi slănina peste 
care fuseseră întinse. Le-am desprins cu multă greutate, 
folosind pene din dinţi de morsă, de piatră şi din lemn. Nu 
mai puţin greu a fost şi transportul acestor piei mari pe 
drumul lung până la colibă, dar până la urmă am scos-o la 
capăt rostogolindu-le, trăgând cu nădejde de ele sau 
târându-le. Cel mai greu a fost însă să întindem aceste piei 
îngheţate pe deasupra colibei. Cu trei jumătăţi de piele ne- 
am descurcat destul de bine, deoarece am reuşit să le 
îndoim puţin, dar cea de-a patra jumătate era îngheţată 
tun; a trebuit să căutăm o copcă în gheaţă şi să o 


cufundăm în apă pentru a o dezgheţa... 

Pe 24 septembrie, în timp ce ne îndreptam spre şantierul 
nostru de lucru, am zărit o turmă mare de morse care 
zăceau departe pe gheaţă. Nu ne atrăgeau deloc, căci 
aveam carne şi grăsime de morsă mai mult decât ne era 
necesar. Johansen nici nu voia să audă de ele spunând că 
nu ne mai sunt necesare şi că le puteam lăsa în pace; eu 
socoteam totuşi că nu era înţelept să dăm cu piciorul la 
atâta hrană şi combustibil şi că trebuia să ne folosim din 
plin de acest prilej. Am pornit deci după morse luând cu noi 
puştile. Ne-am pitit după câteva ridicături de gheaţă, aşa că 
nu ne-a fost greu să ne strecurăm până la ele. Ne-am oprit 
la 20 de metri depărtare de ele, ca să le observăm liniştiţi. 
Important era să ne alegem victima şi să ţintim bine, 
pentru a nu prăpădi degeaba cartuşele. Pe gheaţă erau 
adunate la un loc animale tinere şi bătrâne şi, cum din cele 
vârstnice aveam provizii destule, am hotărât să încercăm 
să doborâm câteva morse tinere. După părerea mea, nu 
aveam nevoie de mai mult de două. Pe când stăteam 
culcaţi, aşteptând ca vreuna dintre ele să întoarcă capul 
pentru a o putea nimeri mai bine, le observam cu atenţie. 

Sunt animale tare ciudate! În timp ce stăteau tolănite nici 
animalele vârstnice, nici cele tinere nu aveau o clipă 
astâmpăr, ci se împungeau într-una în spinare cu colții lor 
mari. Dacă vreuna dintre morse se răsucea puţin şi se 
apropia de vecina ei atât cât să o stânjenească, aceasta se 
ridica într-o clipită grohăind şi-şi vâra colții în spinarea celei 
dintâi. Nu era deloc o mângâiere gingaşă, dar noroc de 
pielea lor groasă. Unora dintre ele însă le dădea sângele, 
curgând şiroaie pe spinare. Uneori morsa lovită se ridica şi 
răspundea în acelaşi fel. O frământare mai serioasă se 
producea doar atunci când apărea din apă un nou-venit. 
Am aşteptat zadarnic ca animalele pe care le alesesem să 
întoarcă capul îndeajuns ca să le putem prinde în bătaia 
puştii; dar cum erau destul de tinere am crezut că un 
glonte în mijlocul frunţii va fi destul ca să le doborâm. Am 
ochit; au sărit mai întâi în sus şi apoi s-au rostogolit în apă 
pe jumătate ameţite. A urmat un freamăt general: toate 


morsele şi-au înălţat capetele hidoase, s-au holbat la noi şi, 
una după alta, s-au repezit spre marginea gheții. Am 
încărcat repede puştile şi fiindcă acum nu era greu să 
ţintim, am tras. Am doborât două: una bătrână şi alta 
tânără. Din celelalte, cele mai multe se afundară în apă; 
doar una singură rămăsese liniştită locului şi se uita mirată, 
când la cele două tovarăşe moarte, când la noi. Ne-am 
îndreptat spre ea, nu îndeajuns de hotărâți ce să facem; 
ştiam că cele două morse ucise ne vor da destul de furcă, 
dar fiindcă tot eram acolo ne ispitea să doborâm şi această 
namilă. În timp ce Johansen stătea cu puşca pregătită şi 
chibzuia dacă să tragă sau nu, eu am profitat de ocazie să-l 
fotografiez împreună cu morsele. Până la urmă am cruţat-o, 
căci nu avea rost să mai risipim cartuşe şi pe aceasta. In jur 
toată apa era un clocot din pricina dihăniilor care, furioase 
la culme, sfărâmau gheaţa şi umpleau văzduhul cu urletele 
lor sinistre. Mai ales masculul cel mare ar fi avut mare poftă 
să ne atace: se întorcea mereu lângă marginea gheții, se 
urca pe jumătate, grohăia şi lătra lung la noi, după care 
privea la morsele care zăceau în nesimţire şi pe care 
pesemne ar fi vrut să le ia cu el! N-am vrut să stricăm un 
glonte pe el. Namila n-avea astâmpăr: se arunca mereu în 
apă, pentru ca deîndată să se întoarcă înapoi. Treptat, tot 
cârdul se îndepărtă auzindu-se tot mai de departe grohăitul 
masculului. Deodată căpăţâna lui uriaşă apăru din nou la 
marginea gheții, în imediata noastră apropiere şi namila 
urla provocator spre noi. Apoi dispăru tot atât de repede 
cum venise. A încercat să ne stârnească astfel de trei sau 
patru ori, iar în răstimpuri îl auzeam lătrând departe. In cele 
din urmă dispăru definitiv, iar noi ne-am putut continua 
jupuitul în linişte. Cu morsa cea mică treaba a mers mai 
repede decât ne aşteptam. Cealaltă însă era un animal 
mare şi când o doborâsem se înfundase în zăpadă, încât 
ne-a fost foarte greu s-o întoarcem. Ne-am mulţumit deci să 
jupuim numai partea de deasupra, de la cap la coadă şi ne- 
am întors acasă cu pieile şi cu slănina. Acum socoteam că 
am strâns destulă grăsime de ars pentru toată iarna şi, în 
afară de aceasta, aveam şi piei din belşug pentru învelitul 


colibei. 

Morsele au mai dat târcoale multă vreme prin preajma 
noastră. În fiecare minut auzeam pe sub gheaţă câte două- 
trei izbituri violente, una după alta, şi deodată, cu o 
trosnitură, printre spărturile de gheaţă apărea o căpăţână 
uriaşă. Rămânea acolo câteva clipe, sforăind şi gemând de 
se auzea până departe, şi apoi dispărea. La 25 septembrie, 
în timp ce eram ocupati să scoatem pieile pentru acoperiş 
dintr-un ochi de apă din apropierea țărmului şi să le tragem 
după noi, am auzit dinspre mare binecunoscutul trosnet al 
gheții; apoi a apărut o morsă care însă s-a dat imediat la 
fund. „Să ştiţi că n-o să treacă mult şi o să ne pomenim din 
nou cu ea în ochiul ăsta de apă!” Abia apucă Johansen să 
termine aceste cuvinte că şi văzurăm ridicându-se de sub 
pielea care era în apă un cap uriaş cu mustăţi şi doi colţi 
imenşi. Se uita la noi ţintă, cu ochi răi, după care se auzi un 
plescăit puternic şi dispăru. 

Pieile pe care le pusesem în apă se muiaseră îndeajuns 
ca să le întindem peste colibă. Erau atât de lungi încât 
ajungeau dintr-o parte a colibei, peste coama acoperişului, 
până în partea cealaltă. Le-am întins bine, fixând la ambele 
capete pietre mari legate cu fâşii de piele, care, prin 
greutatea lor, le trăgeau peste marginea zidurilor şi apoi 
am grămădit peste ele bolovani. Cu ajutorul pietrelor, al 
muşchiului şi al fâşiilor de piele am reuşit să umplem 
oarecum golurile din ziduri, acoperindu-le pe dinafară cu 
zăpadă. În interior am înzestrat coliba cu nişte bănci de 
piatră pentru dormit şi am pus şi o uşă. Uşa era, de fapt, o 
deschizătură într-un colţ care dădea într-un coridor scurt, 
săpat în pământ şi acoperit cu blocuri de gheaţă, aşa cum 
este intrarea în colibele eschimoşilor. Coridorul nu era atât 
de lung cum intenţionasem, din cauză că pământul se 
întărise între timp prea mult pentru a mai putea fi săpat cu 
uneltele noastre. Era atât de scund, încât numai aplecaţi ne 
puteam strecura prin el ca să ajungem în colibă. Intrarea 
interioară a gangului era închisă printr-un fel de perdea din 
blană de urs, care era cusută de pielea acoperişului. 
Deschizătura care dădea afară era acoperită de o blană de 


urs ce atârna liberă deasupra ei. 

Incepuse să fie frig (-20*C) şi traiul în peştera noastră 
scundă, în care n-aveam loc nici să ne mişcăm, devenea 
din ce în ce mai greu. Când găteam pe lampa cu grăsime, 
ne usturau ochii de fumul pe care-l scotea. Nerăbdarea 
noastră de a ne muta în casa cea nouă, care acum ne 
apărea ca o culme a confortului, nu mai cunoştea margini. 
In timp ce construiam noua locuinţă ne închipuiam cât de 
plăcut şi de comod va fi când vom sta înăuntru şi ne 
împărtăşeam unul altuia bucuria pe care o vom resimţi în 
nenumăratele ceasuri pe care le vom petrece acolo. Fireşte 
că ne străduiam să descoperim în traiul nostru tot ce putea 
fi socotit plăcut. Noua colibă nu era mare, era lungă de 3,5 
m şi lată de 1,8 m, iar când stăteai de-a curmezişul ei, într- 
o parte te loveai cu picioarele de zid şi în cealaltă - cu 
capul. Totuşi te puteai mişca puţin şi chiar şi eu reuşeam să 
stau în picioare aproape drept. Urmărisem aceasta în mod 
deosebit în timpul construcţiei. Inchipuiţi-vă ce însemna 
pentru noi să avem un adăpost ocrotit de vânt în care să ne 
putem întinde puţin picioarele. Nu mai trăisem această 
bucurie din martie, de când plecasem de pe «Fram». Numai 
după ce a fost totul gata, ne-am mutat în noua noastră 
colibă. 

Când am jupuit ultimele morse, am scos din spinarea lor 
mai multe tendoane care credeam că ne vor fi de mare 
folos la confecţionarea hainelor noastre de iarnă, dar peste 
câteva zile (26 septembrie) ne-am amintit că le lăsasem pe 
gheaţă lângă stârvuri. M-am dus să le caut, dar spre 
părerea mea de rău nu le-am mai găsit: le luaseră desigur 
pescăruşii şi vulpile. M-am consolat însă repede, deoarece 
descoperisem urmele unui urs, care dăduse pesemne 
târcoale hoiturilor, în timpul nopţii. Uitându-mă înapoi, l-am 
zărit pe Johansen, care venea în goană, în urma mea, 
făcându-mi semn şi arătând înspre mare. M-am uitat în 
direcţia aceea şi am zărit un urs mare, ce alerga încoace şi 
încolo, uitându-se la noi. Ne-am luat puştile imediat şi în 
timp ce Johansen a rămas în apropierea uscatului, pentru a- 
| lua în primire pe urs, dacă s-ar fi îndreptat într-acolo, eu 


am făcut un mare ocol pe gheaţă pentru a-l goni înspre 
uscat, dacă s-ar fi speriat de noi. Intre timp, matahala se 
instalase lângă o copcă, pesemne pentru a pândi nişte foci. 
Când m-am furişat spre el, m-a zărit; la început o porni 
către mine, apoi însă se răzgândi şi se îndepărtă pe stratul 
de gheaţă nouă, luând-o înspre mare, încet şi tacticos. Nu 
prea aveam chef să-l urmez în această direcţie şi de aceea 
m-am gândit că n-ar strica să încerc să-l ţintesc chiar dacă 
distanţa dintre noi era mare. Primul glonte a nimerit prea 
sus, al doilea însă a lovit din plin. A sărit ca ars, făcând 
câteva salturi şi apoi a început să tropăie de furie pe 
gheaţă, până când aceasta s-a spart şi ursul a căzut 
înăuntru. Era acum în copcă, stropind încoace şi-ncolo şi 
încercând din răsputeri să iasă afară, dar zadarnic; singurul 
lucru pe care a izbutit să-l facă a fost să sfărâme tot stratul 
subţire de gheaţă cu greutatea lui. M-am apropiat repede, 
dar n-am mai vrut să risipesc un glonte, deoarece 
nădăjduiam că va ieşi singur din apă, scutindu-ne de 
osteneala de a trage pe uscat o namilă atât de grea. l-am 
strigat lui Johansen să aducă săniile, o parâmă şi cuțite; 
între timp, mă învârteam în jurul copcii, aşteptând şi 
observând ce se mai întâmplă. Ursul se căznea să iasă 
afară din copcă şi în încercările lui desperate o mărea tot 
mai mult. Una din labele din faţă era ranită aşa încât nu se 
putea ajuta decât cu cealaltă şi cu labele dinapoi. Se agăța 
de marginea gheții şi se trăgea în sus, dar când izbutea să 
fie pe jumătate afară, gheaţa ceda şi cădea din nou 
înăuntru. Treptat mişcările îi slăbiră, până când, în cele din 
urmă, rămase liniştit, gâfâind zgomotos. Apoi fu zguduit de 
câteva convulsii, întinse labele ţepene înainte, capul îi căzu 
în apă şi se făcu linişte. In acest răstimp am auzit de mai 
multe ori în jur zgomotul pe care-l făceau morsele, când 
izbeau cu capul în stratul de gheaţă scoţându-l afară. 
Aceasta m-a făcut să cred că în curând le voi vedea mai 
aproape şi chiar aşa a şi fost. Peste puţin ursul primi de 
dedesubt o izbitură violentă care îl întoarse pe o parte, şi 
un cap uriaş, cu coli mari, apăru la suprafaţă. Sforăi, se 
uită dispreţuitor la urs, apoi la mine, care mă aflam pe 


gheaţă şi în cele din urmă dispăru. Prin urmare gheaţa 
solidă, veche, de lângă coastă este un loc de şedere mai 
plăcut decât gheaţa de aici, iar ceea ce presupuneam eu 
mai înainte s-a confirmat, şi anume că morsele nu se tem 
de urşi. In sfârşit sosi şi Johansen cu o parâmă. Am aruncat 
un laţ în jurul gâtului ursului şi am încercat să-l tragem 
afară, dar curând ne-am dat seama că treaba aceasta era 
peste puterile noastre. La fiecare încercare nu făceam 
altceva decât să sfărâmăm şi mai mult gheaţa. Totuşi nu ne 
venea să renunţăm la el, deoarece era un urs mare, care 
părea să fie neobişnuit de gras. Dar a continua să-l tragem 
în felul acesta până la marginea banchizei ar fi fost o 
operaţie prea anevoioasă. În cele din urmă am tăiat în 
gheaţa de curând formată un canal îngust, atât cât să 
putem trage parâma până la marginea unui sloi mare şi în 
chipul acesta ne-a fost mai uşor să-l târâm prin apă şi să-l 
scoatem afară, după ce spărsesem în gheaţă o copcă destul 
de mare. Apoi l-am jupuit, l-am tăiat în bucăţi şi, încărcaţi 
din greu cu prada pe care o dobândisem, ne-am îndreptat, 
seara târziu, spre coliba noastră. Când ne-am apropiat de 
mal şi am ajuns în locul unde stăteau caiacele - pe unul din 
mormanele noastre de slănină şi carne de morsă - 
Johansen mi-a şoptit deodată: „la uitaţi-vă acolo!” Am 
ridicat ochii şi ce-mi fu dat să văd: trei urşi stăteau pe 
grămada de carne şi trăgeau de slănină. Era o ursoaică cu 
doi pui. „La naiba! i-am răspuns, urşii ăştia nu ne lasă o 
clipă de răgaz!” Eram obosit şi, ca să spun drept, eram mult 
mai dornic de sacul de dormit şi de o oală plină cu carne 
decât de a porni iarăşi la vânat... 


Hibernăm 


În sfârşit, în seara aceleiaşi zile (28 septembrie) ne-am 
mutat în noua noastră colibă, dar în prima noapte ne-a fost 
frig. Până atunci dormisem tot timpul împreună într-un sac 
şi chiar şi acela pe care-l confecţionasem cosând amândouă 
păturile de lână fusese destul de bun. Acum însă socoteam 
că nu va mai fi nevoie să dormim într-un singur sac şi 
voiam să ne încălzim coliba cu mai multe lămpi cu untură, 
încât fiecare să se culce pe patul lui acoperit cu o pătură de 
lână. De aceea am descusut sacul. Am făcut câteva lămpi 
din plăci de alpaca, îndoindu-le marginile în sus, le-am 
umplut cu slănină fărâmiţată, iar drept fitiluri am folosit 
bucăţi de pansament din farmacia noastră. Lămpile ardeau 
minunat şi dădeau o lumină atât de bună încât, după 
părerea noastră, atmosfera era foarte plăcută; totuşi, nici 
atunci şi nici mai târziu nu au reuşit să încălzească coliba ai 
cărei pereţi nu erau prea bine izolaţi. Toată noaptea am 
tremurat de frig. Ni s-a părut chiar că a fost cea mai 
friguroasă din toate nopţile de până acum. 

A doua zi de dimineaţă mâncarea ne-a plăcut grozav şi e 
de necrezut ce cantităţi de supă de urs am fost în stare să 
înghiţim ca să ne mai încălzim puţin trupurile. Hotărârăm să 
găsim ceva ca să nu mai tremurăm de frig şi prin urmare 
am făcut, de-a lungul peretelui din fund al colibei, o laviţă 
destul de lată ca să încăpem amândoi. Apoi am cusut din 
nou păturile de lână împreună, am aşternut dedesubt blăni 
de urs şi, în sfârşit, am început să ne simţim atât de bine 
cât o permiteau împrejurările. Alte încercări de dormit 
separat nu am mai făcut. Din pricina pietrelor colţuroase pe 
care le-am putut aduna acum, când totul era îngheţat, era 
imposibil să ne bucurăm de un culcuş cât de cât neted. De 
aceea toată iarna ne-am sucit şi ne-am răsucit să ne găsim 
un loc oarecum mai comod printre toate pietrele acelea 
care ne înghioldeau grozav. Din păcate au rămas tari până 
la sfârşit şi de cele mai multe ori, când stăteam culcaţi, ne 
durea corpul, când ici când colo, iar pe şolduri aveam răni. 


Cu toate acestea dormeam duşi. Într-un colţ al colibei am 
clădit o mică vatră pentru fiert şi prăjit. În acoperiş, 
deasupra, am făcut o gaură în pielea morsei pe unde am 
scos un burlan. După ce ne-am folosit de câteva ori de 
vatră, ne-am dat seama că trebuie să ridicăm şi un coş 
pentru ca vântul să nu întoarcă fumul înapoi. Uneori coliba 
era atât de plină de fum, încât de-abia puteam să-l 
suportăm. Singurele materiale pe care le aveam acum la 
îndemână pentru construirea coşului erau gheaţa şi 
zăpada. Din acestea am făcut pe acoperiş un horn grozav 
care trăgea foarte bine. Din păcate, nu era prea rezistent; 
din pricina fumului şi a aerului cald, gaura hornului se 
lărgea mereu şi uneori mai şi picura de sus tocmai pe vatră. 
Acest „material de construcţie” îl găseam însă din belşug şi 
de aceea nu ne era greu să facem reparaţiile necesare! L- 
am reparat de două sau de trei ori în toată iarna. În locurile 
mai expuse întăream hornul cu carne de morsă, oase şi alte 
asemenea „materiale”. 

Gătitul era cât se poate de simplu: dimineaţa fierbeam o 
supă din carne de urs, iar seara frigeam felii de carne de 
urs. La fiecare masă consumam cantităţi enorme de carne 
şi mă mira că nu ne-am plictisit niciodată de acest aliment, 
dimpotrivă îl consumam cu cea mai mare poftă. Câteodată 
mâncam şi slănină sau înmuiam bucăţile de carne în untură 
de morsă. Multă vreme mâncam aproape numai carne, iar 
de grăsime abia ne atingeam. Dacă vreunuia dintre noi i se 
făcea poftă de slănină pescuia din lămpi câteva bucățele 
prăjite sau mânca din resturile de slănină care rămâneau 
după ce topisem untura de morsă pentru ars. Numeam 
aceste resturi „prăjituri” şi le găseam deosebit de gustoase. 
De multe ori încercam să ne închipuim cât de delicioase ar 
fi dacă am fi avut ceva zahăr să-l presărăm deasupra. 

Mai aveam ceva din proviziile pe care le luasem de pe 
«Fram», dar hotărâsem să nu le consumăm în timpul iernii; 
le pusesem într-un loc sigur şi trebuia să le păstrăm până în 
primăvară, când aveam să ne continuăm călătoria. 
Ascunzătoarea am întărit-o cu pietre, ca nu cumva vulpile 
să ne şterpelească ceva. Vulpile acestea sunt destul de 


neruşinate şi nu se dau în lături să fure tot ce le pică în 
labă. Astfel, la 10 octombrie am descoperit că furaseră o 
mulţime de mărunţişuri pe care, în timpul construirii colibei, 
le păstrasem în altă ascunzătoare. Şterpeliseră tot ce au 
putut duce cu ele: bucăţi de bambus, sârmă de oţel, 
harpoane şi parâma de harpoane, colecţia mea de pietre şi 
de muşchi şi multe altele, pe care le păstrasem în săculeţe 
mici de pânză din vele. Cel mai neplăcut lucru a fost însă, 
desigur, că ne-au furat un ghem de sfoară, care era 
speranţa şi mângâierea noastră în cazul în care ar fi trebuit 
să ne confecţionăm pentru iarnă haine, încălţăminte şi un 
sac de dormit din blănuri de urs. Socotisem că facem din 
această sfoară aţă de cusut. Noroc că nu ne-au luat şi 
teodolitul şi celelalte aparate care se aflau de asemenea 
acolo; se vede că erau prea grele de cărat. M-am necăjit 
foarte mult când am descoperit acest lucru, cu atât mai 
mult cu cât aceasta s-a întâmplat tocmai de ziua mea de 
naştere. Pe înserat am început să cercetez panta cu pietriş 
care pornea în sus de la locul unde se aflaseră lucrurile, 
doar voi descoperi încotro le târâseră diavolii aceia. M-am 
trezit în faţă cu un vulpoi care era cam la 6 metri depărtare. 
După ce s-a aşezat pe picioarele dindărăt a scos un urlet 
atât de pătrunzător, de neplăcut şi de drăcesc, încât a 
trebuit să-mi astup urechile. Pesemne că se îndrepta din 
nou spre ascunzătoarea noastră şi era furios că-l 
stânjeneam. Am pus mâna pe nişte pietroaie şi am început 
să le azvârl după el; mai întâi o luă la fugă, dar după o mică 
distanţă se aşeză din nou la marginea gheții şi continuă să 
urle ca scos din minţi. M-am întors furios în colibă şi m-am 
culcat gândindu-mă la ce am putea face ca să ne răzbunăm 
pe aceste urâcioase dihănii. Cartuşe nu ne înduram să 
stricăm pe ele, dar o capcană din pietre puteam face. 
Hotărârăm deci să construim o asemenea capcană, dar n- 
am izbutit să ne punem în practică ideea. Eram ocupați cu 
atâtea alte probleme, încât am tot amânat şi între timp 
zăpada a acoperit pietrişul, iar afară nu mai era nici destulă 
lumină ca să găsim pietrele cele mai nimerite. 

Vulpile însă continuau să ne facă neplăceri. Într-o zi ne- 


au furat termometrul pe care-l ţineam afară. L-am căutat 
câtăva vreme zadarnic, până când l-am găsit într-o zi prin 
apropiere ascuns sub un morman de zăpadă. 

De atunci am fost mai prevăzători şi noaptea puneam 
deasupra lui o piatră. Intr-o dimineaţă am descoperit însă 
că vulpile dăduseră la o parte bolovanul şi că o şterseseră 
iarăşi cu termometrul. Singurul lucru pe care l-am mai găsit 
de data aceasta a fost doar cutia termometrului, pe care o 
aruncaseră la o mică distanţă; termometrul nu l-am mai 
găsit niciodată, deoarece, din nefericire, un viscol care s-a 
pornit în timpul nopţii a şters toate urmele. Cine ştie ce 
vizuină de vulpe s-o fi împodobind cu el acum! Din ziua 
aceea ne-am învăţat minte şi am fost şi mai prevăzători cu 
ultimul nostru termometru. 

Vremea trecea şi soarele cobora mai jos, tot mai jos, 
până când, în ziua de 15 octombrie l-am zărit pentru ultima 
oară apunând în dosul munţilor; zilele se scurtau cu 
repeziciune: începea cea de-a treia noapte polară. 

În cursul toamnei am mai văzut doi urşi, unul în ziua de 8 
şi altul în ziua de 21 octombrie; apoi n-am mai văzut nici 
unul până în primăvară. 

Când m-am trezit, în dimineaţa zilei de 8 octombrie, am 
auzit afară zăpada trosnind sub greutatea unor paşi şi apoi 
pe cineva răscolind carnea şi slănina de pe acoperiş. Mi-am 
dat seama că e un urs şi am pus mâna pe puşcă, dar când 
am ieşit din coridor n-am putut desluşi nimic prin bezna de 
afară. Dar animalul mă zărise şi dispăruse imediat; n-am 
regretat de fel, fiindcă tot nu aveam poftă să mă apuc din 
nou de o muncă anevoioasă cum e jupuitul pe vânt şi la o 
temperatură de -39*C. i 

Viaţa era destul de monotonă. Incepeam ziua gătind şi 
apoi mâncând. Uneori ne culcam din nou şi apoi ieşeam 
afară pentru a face puţină mişcare, dar aceasta numai 
atâta cât era absolut necesar. Hainele noastre îmbibate cu 
grăsime erau uzate şi rupte în multe locuri şi nu erau 
tocmai potrivite ca să umblăm cu ele iarna în aer liber. 
Hainele de vânt erau atât de rupte încât nu le mai puteam 
întrebuința şi aveam atât de puţină aţă de cusut încât 


socoteam că e mai bine să le păstrăm până la primăvară, 
când ne vom pregăti de plecare. La început crezusem că 
vom putea să ne facem îmbrăcăminte din blana urşilor, dar 
mi-am dat seama că ne-ar fi trebuit mult timp pentru a 
curăța pieile de toată slănina şi grăsimea şi încă pe atât, 
dacă nu chiar mai mult, până se uscau. Singurul mijloc de a 
le usca era să le întindem sub acoperişul colibei, dar acolo 
nu era loc decât pentru una singură. Când se usca vreuna 
trebuia mai întâi de toate s-o aşternem pe culcuşul nostru, 
căci dormeam pe piei crude, unsuroase, care începuseră să 
putrezească. După ce am acoperit locul pe care dormeam 
cu blăni uscate, am început să ne gândim la confecţionarea 
unui sac de dormit, deoarece cel pe care-l aveam din pături 
de lână nu ne mai ţinea de cald. Dar abia pe la Crăciun am 
izbutit să terminăm sacul din blană de urs. Astfel, am folosit 
toate pieile pe care le-am uscat şi din această pricină am 
fost siliţi să mergem tot cu hainele pe care le purtasem 
până atunci. 

Inseşi plimbările pe afară erau o plăcere îndoielnică, 
deoarece pe sub stâncile prăpăstioase bătea aproape 
necontenit un vânt tăios. Arareori, când atmosfera era 
aproape liniştită, vremea mi se părea o adevărată 
binefacere. Vântul mai ales şuiera şi gonea zăpada cu atâta 
violenţă, încât totul era învăluit într-o negură învârtejită. 
Uneori treceau zile în şir fără să scoatem capul din colibă şi 
o făceam numai atunci când o nevoie imperioasă ne gonea 
afară: să aducem gheaţă pentru apă de băut, şuncă sau o 
bucată de carne de urs pentru mâncat, sau untură pentru 
lampă. De obicei aduceam şi puţină gheaţă de mare sau, 
dacă găseam o copcă deschisă, puţină apă de mare pentru 
supă. 

Când ne întorceam în colibă şi simţeam că ne îmboldeşte 
iarăşi foamea, pregăteam o cină, mâncam pe săturate şi 
apoi ne vâram în sac pentru a ne trece timpul dormind cât 
mai mult. In general, duceam o viaţă foarte comodă în 
coliba noastră. Cu ajutorul lămpilor puse în mijlocul 
încăperii, reuşeam să menţinem temperatura cam la 
punctul de îngheţ; în apropiere de pereţi era însă mult mai 


frig. Acolo umezeala se transforma în cristale de gheaţă de 
o rară frumuseţe şi de multe ori, privindu-le, ne închipuiam 
că trăim într-un palat de marmură. Bineînţeles că această 
frumuseţe îşi avea şi neajunsurile ei: atunci când 
temperatura de afară creştea sau când se încălzea ceva 
mai mult în colibă, de pe pereţi şiroia apa în sacul nostru de 
dormit. 

Făceam cu rândul, câte o săptămână, la bucătărie. 
Marţea, ziua în care se termina săptămâna unuia şi începea 
săptămâna celuilalt, era singura variaţie din viaţa noastră, 
ziua multaşteptată, după care socoteam timpul. Calculam 
într-una câte săptămâni de gătit mai aveam în faţa noastră 
înainte de a veni primăvara şi a pleca mai departe. 

Sperasem ca în decursul iernii să fac o mulţime de 
lucruri: să-mi prelucrez observaţiile şi însemnările, şi să mai 
scriu câte ceva despre călătoria noastră, dar din toate 
acestea am realizat foarte puţin. M-a împiedicat nu numai 
lumina slabă şi tremurătoare a lămpii cu untură şi poziţia 
incomodă, deoarece nu puteai să stai decât culcat pe spate 
sau şezând pe pietrele tari care pricinuiau dureri fiecărei 
părţi a trupului. Nimic din ceea ce te înconjura nu te 
îndemna la lucru. Creierul lucra cu încetineală şi nu aveam 
chef să aştern pe hârtie nici chiar cel mai neînsemnat lucru. 
Poate că era de vină şi faptul că nu puteai să păstrezi curat 
nimic din ceea ce scriai. Cum puneai mâna pe o bucată de 
hârtie degetele lăsau pe ea o pată întunecată de grăsime, 
iar când o atingeai cu un colţ al hainei rămânea pe ea o 
dungă negricioasă. Jurnalele noastre din această perioadă 
arată îngrozitor. Cum mai tânjeam după vremurile când 
vom putea să scriem din nou cu cerneală neagră pe hârtie 
albă, curată. De multe ori mă căzneam să descifrez notițele 
scrise cu creionul, cu o zi mai înainte şi chiar acum, în timp 
ce scriu această carte, trebuie să-mi dau multă osteneală 
ca să pot lămuri ce am scris odată pe aceste pagini 
murdare. Le luminez în fel şi chip, le privesc cu lupa şi 
totuşi de multe ori trebuie să mă las păgubaş. 

Însemnările în jurnalul meu zilnic din această perioadă 
sunt foarte sumare. Au trecut de multe ori săptămâni 


întregi în care n-am notat altceva decât observaţiile 
meteorologice şi câteva notițe ajutătoare. Motivul principal 
era că viaţa noastră se scurgea atât de monoton încât nu 
aveam despre ce scrie. In fiecare zi ne treceau prin minte 
aceleaşi şi aceleaşi gânduri. Ele prezentau tot atât de 
puţină variaţie ca şi convorbirile noastre; tocmai acest gol 
din jurnal ilustrează cel mai bine felul în care am trăit în 
răstimpul celor nouă luni petrecute aici. 

Miercuri, 27 noiembrie. „-23*C. Viscoleşte; dacă te 
încumeţi să scoţi capul afară, zăpada ţi se învârtejeşte în 
jurul ochilor. Totul e cenuşiu. Pe povârniş în sus pietrele 
întunecate se deosebesc cu greu din zăpadă; nu mai 
desluşim decât colţurile de stâncă neagră. Oriunde îţi 
îndrepţi privirea, în larg sau spre fiord în sus, totul e învăluit 
în acelaşi întuneric de plumb; suntem despărțiți de restul 
lumii şi ferecaţi în noi înşine. Vântul suflă în rafale puternice 
şi troieneşte zăpada, iar sus, pe creasta muntelui, şuieră şi 
urlă printre crăpăturile şi văgăunile stâncii de bazalt 
aceeaşi eternă melodie, cântată de veacuri şi care va 
răsuna încă mult timp de acum încolo. Zăpada zboară în 
vârtejuri, acoperind totul. Doar bolovanii de pe povârniş, 
negri ca întotdeauna, se desprind din beznă din albul 
imaculat al omătului. In faţa colibei două umbre se 
strecoară în lunga noapte polară, când în sus, când în jos, 
pe singura cărare bătătorită, în aşteptarea primăverii!”... 

Joi, 12 decembrie. „Intre orele 6 şi 9 dimineaţa am 
observat multe stele căzătoare. Unele erau foarte 
strălucitoare, altele lăsau în urma lor o dâră de pulbere 
luminoasă. Vreme plăcută! Atât ziua, cât şi noaptea sunt la 
fel de întunecate. Rătăcim prin întuneric în sus şi în jos, pe 
porţiunea netedă din faţa colibei noastre şi cine ştie câţi 
paşi vom mai măsura încă pe această întindere, până la 
sfârşitul iernii! E atât de întuneric, încât abia se desluşesc 
stâncile negre, crestele pe piatră şi bolovanii cei mari de la 
mal, pe care vântul îi mătură într-una de zăpadă. Deasupra 
noastră se întinde bolta cerească, senină şi ţintuită în stele. 
Departe spre vest cad roiuri de stele, unele abia 
scăpărându-şi lumina, altele ca nişte torţe, dar toate 


aducând solie din lumi îndepărtate. Spre sud se zăreşte un 
pâlc de nori tivit cu scânteieri ale aurorei boreale. Deasupra 
mării cerul e întunecat: acolo marea e deschisă. E mai 
plăcut să priveşti într-acolo; te simţi parcă mai puţin 
înlănţuit. Această mare întunecată e o cale uriaşă a 
pământului în veşnică legătură cu viaţa, care duce veşti din 
tară în ţară, de la popor la popor...” 

Duminică, 22 decembrie. „leri seară m-am plimbat mult 
pe afară, în timp ce Johansen, în cinstea sărbătorii 
Crăciunului, a făcut în colibă o curăţenie radicală. Aceasta 
însemna că a curăţat vatra de cenuşă, a strâns oasele şi 
resturile de carne şi le-a aruncat, iar apoi a spart gheaţa 
care formase, împreună cu tot felul de gunoaie, un strat 
gros pe podea, ceea ce micşora înălţimea colibei. 

Aurora boreală era încântătoare. Oricât de des ai privi 
acest ciudat joc de lumini, niciodată nu  oboseşti 
admirându-l, ca şi cum ai fi prins de o vrajă din care nu te 
poţi desface. Începe către răsărit, în spatele munţilor printr- 
o licărire fantomatică, palid-gălbuie, ca reflexul unui 
incendiu îndepărtat. Apoi se lăţeşte şi curând tot cerul e o 
văpaie. Deodată pare că se stinge strângându-se într-un 
brâu strălucitor de neguri care se întinde spre sud-vest. Dar 
din negura învăpăiată prind să ţâşnească deodată săgeți, 
ce par să vină de la mare depărtare, tot mai aproape, mai 
aproape, ajungând până aproape de zenit şi vin tot mai 
multe în goană sălbatică din est către vest, împânzind brâul 
strălucitor de neguri. Deodată se aşterne pe cer, de la zenit 
către nord, un văl strălucitor, gingaş, ţesut parcă din cele 
mai subţiri şi sclipitoare fire de argint. Este oare însuşi 
Surt“, uriaşul flăcărilor, ce-şi acordează enorma lui harpă 
de argint, ale cărei coarde vibrează scânteind în lumina 
flăcărilor din Muspelheim? Da, sunt sunete de harpă, ce 
răsună vijelios în puterea nopţii, e dansul sălbatic de luptă 
al fiilor lui Surt. Apoi din nou apar valuri de argint legănând 
uşor visele ce trec spre lumi necunoscute. A sosit din nou 
solstițiul de iarnă; suntem în punctul cel mai îndepărtat de 
soare. Pe la amiază pe deasupra munţilor din sud se mai 

zărea un slab reflex al razelor lui. Acum începe să urce 
înspre nord. Zilele vor creşte şi timpul va trece mai repede. 
Cât de bine înţeleg acum vechiul obicei al strămoşilor 
noştri, de a da un mare ospăț în mijlocul iernii, atunci când 
puterea întunericului e înfrântă. Şi noi am înjgheba un 
asemenea ospăț dacă am avea cu ce. Vom sărbători 
această zi în linişte, cu gândul la primăvara care va veni. 

In plimbările mele, privesc acolo, sus, deasupra coamei 
muntelui, steaua patriei, Jupiter; pare că-mi zâmbeşte 
ocrotitor. Am devenit oare superstiţios?” 

Marţi, 24 decembrie. „Azi la ora 2 după-amiază erau - 
24°C. Astă-seară e ajunul Crăciunului. Afară e frig şi vânt, 
iar în colibă e frig şi trage. Ce singuri suntem! Acasă răsună 
clopotele de sărbătoare. 

Acum se aprind luminiţele bradului; ceata de copii 
năvăleşte în casă, ţopăind vesel în jurul lui. Când mă voi 
întoarce din nou acasă voi da o serbare numai pentru copii. 
Acum, în patrie mai în fiecare colibă e sărbătoare. 

Chiar şi noi, în sărăcia noastră, îl sărbătorim. Johansen şi- 
a întors cămăşi pe dos; eu am făcut acelaşi lucru şi mi-am 
pus şi alţi pantaloni, pe care i-am clătit în apă caldă. M-am 
spălat şi eu în puţină apă caldă folosind pantalonii vechi în 
chip de burete şi de prosop. Parcă mă simt alt om; hainele 
nu se lipesc atât de tare de corp ca mai înainte. La cină am 
avut fiskegrateng din făină de peşte şi mălai prăjit cu 
untură de focă în loc de unt - aşa că ne-a părut tare uscată 
mâncarea - şi ca desert, pâine prăjită în untură de focă. 
Mâine dimineaţă vom mânca ciocolată şi pâine."? 

Miercuri, 25 decembrie. „Vreme minunată; atmosfera e 
aproape liniştită, iar luna răspândeşte o lumină clară şi 
frumoasă. 

După-amiază, aurora boreală a fost de o frumuseţe 
unică. Când am ieşit afară, pe la ora 6, am zărit pe cer, 
înspre sud, un arc luminos, de un galben pal. După un timp 
începu, dinspre răsărit, să se lumineze la marginea 
superioară, îndărătul munţilor. A pâlpâit aşa un timp 

oarecare şi deodată lumina a ţâşnit de-a lungul arcului, 
înspre vest; pretutindeni izbucneau raze înspre zenit şi în 
clipa următoare, înspre sud, tot cerul de la arcul cel 
luminos, până sus la zenit, era numai flăcări. Se ridicau, se 
învolburau, se răsuceau ca un vârtej (asemenea mişcării 
soarelui), iar ici şi colo ţâşneau raze, când roşii sau violet- 
roşcate, când galbene, verzi şi de un alb orbitor. De astă 
dată aurora boreală apăru şi la nord de zenit, pentru o clipă 
doar, ca o coroană neînchipuit de frumoasă şi apoi totul se 
prefăcu într-o singură văpaie, într-un vârtej de foc orbitor, 
roşu, galben şi verde. Părea ca o uriaşă descărcare 
electrică. Apoi s-a răspândit peste toată partea de nord a 
cerului şi a rămas astfel multă vreme, dar fără să mai aibă 
aceeaşi strălucire. Arcul de la sud, de unde pornise, se mai 
vedea încă, dar curând dispăru. Mişcarea razelor avea loc 
mai ales de la vest la est, uneori însă şi invers. Mai târziu, 
în câteva rânduri cerul s-a acoperit cu văpăi, către nord; am 
numărat chiar până la şase fâşii paralele, care nu mai 
aveau însă aceeaşi strălucire ca cele dinainte. 

Azi e prima zi de Crăciun şi în patrie se dau ospeţe 
sărbătoreşti. Poate că şi acolo ninge cu fulgi mari, dar în 
sobă trosneşte un foc vesel. În jurul bradului, copiii, rumeni 
la faţă, nu-şi mai găsesc astâmpăr. Din bucătărie vine 
aroma unei delicioase fripturi, iar în sufragerie e întinsă o 
masă lungă pentru un prânz îmbelşugat, cu vin vechi şi 
bun. Ce plăcut trebuie să fie! Poţi să te îmbolnăveşti de dor 
de patrie! Dar va veni odată şi vara...” 

Marţi, 31 decembrie. „Mai e puţin şi se sfârşeşte şi acest 
an. A fost un an ciudat, dar destul de bun. 

Acasă un dangăt de clopot vesteşte sfârşitul anului. La 
noi se aude doar vântul tăios, care şuieră şi urlă furios 
peste gheţuri şi zăpezi împrăştiind omătul şi măturându-l 
de sus, de pe creasta muntelui, în jos, spre noi. Deasupra 
fiordului, se învârtejesc nori de zăpadă goniţi de viscol, 
peste gheţuri, sclipind în lumina lunii. lar luna plină trece 
liniştită şi nepăsătoare dintr-un an în celălalt. Suntem 
singuri, părăsiţi la sute de mile depărtare de tot ceea ce ne 
este drag; doar gândurile zboară neobosite pe cărările lor 


tainice. Se întoarce iarăşi o pagină din cartea vieţii şi se 
deschide alta, nouă, albă, pe care nimeni nu ştie ce va fi 
scris...” 

Miercuri, 1 ianuarie 1896. „-41,5*C. A sosit Anul nou, 
anul bucuriei, anul întoarcerii acasă. Ne-am despărţit de 
anul cel vechi, 1895, pe o strălucitoare lumină de lună, şi 
tot în clar de lună l-am întâmpinat pe 1896. E un ger aspru; 
sunt cele mai friguroase zile din câte am cunoscut până 
acum. Am simţit aceasta ieri, când mi-au degerat toate 
vârfurile degetelor. Credeam că am terminat cu aceste 
neplăceri în primăvara trecută”... 

Sâmbătă, 1 februarie. „Zac, chinuit de reumatism. Afară, 
pe zi ce trece, se luminează. In sud, deasupra ghețarilor, 
cerul se roşeşte tot mai mult, până când, în cele din urmă, 
soarele va răsări deasupra crestei muntelui şi ultima 
noastră noapte polară va lua sfârşit. Vine primăvara! De 
multe ori m-am gândit că primăvara e tristă. Mi se părea 
aşa, poate pentru că trecea atât de repede, aducând cu ea 
promisiuni pe care vara nu le împlinea. Dar această 
primăvară e deosebită: făgăduielile ei se vor împlini. Ar fi 
prea crud să se întâmple altfel. 

Ce trai ciudat, să zaci o iarnă întreagă într-o colibă vârâtă 
în pământ şi să nu faci nimic! Ce mult doream să citim o 
carte! Şi ce bine era la bordul lui «Fram», unde aveam o 
bibliotecă întreagă. De multe ori ne spuneam că ar fi fost cu 
totul alta viaţa dacă am fi avut ceva de citit. Johansen 
pomenea mereu, oftând, de nuvelele lui Heyse“; la bord le 
citise cu o deosebită plăcere şi o începuse pe ultima, dar nu 
apucase s-o termine. Puţinul material pe care l-am găsit în 
tabelele noastre de navigaţie şi în «Anuarul nautic» l-am 
citit de atâtea ori încât îl ştiam aproape pe dinafară: 
moartea aparentă a înecaţilor, sistemul de salvare al 
pescarilor şi multe altele. Şi totuşi de câte ori priveam 
aceste cărţi simţeam o mângâiere; cuvintele tipărite îţi 
dădeau impresia că a mai rămas ceva în tine din ceea ce se 
numeşte un om civilizat. Epuizasem de mult toate 
subiectele de conversaţie şi într-adevăr, nu mai existau 

multe gânduri de interes comun pe care să nu le fi 
schimbat încă între noi. Singura plăcere care ne mai 
rămăsese era să ne împărtăşim unul altuia cum ne vom 
despăgubi acasă, în iarna viitoare, de toate lipsurile pe care 
le-am îndurat în timpul şederii noastre aici. Şi de fiecare 
dată ne dădeam seama că aici am învăţat să preţuim 
valoarea lucrurilor: patria, casa, oamenii din jur, mâncarea, 
băutura, îmbrăcămintea, încălţămintea etc. De multe ori 
încercam să ne închipuim cât de departe putea să fi ajuns 
«Fram» şi dacă exista vreo posibilitate ca să se întoarcă în 
Norvegia înaintea noastră. Socoteam că până în vara sau 
toamna viitoare corabia va fi împinsă în derivă în marea 
dintre Spitzbergen şi Groenlanda şi că, după toate 
probabilitățile, în august sau septembrie va fi din nou în 
Norvegia. Dar se putea întâmpla, tot atât de bine, ca să 
ajungă mai devreme acasă, în vară, sau, dimpotrivă, ca noi 
să ne întoarcem în patrie abia mai târziu, în toamnă. lată 
marea şi chinuitoarea întrebare la care nu puteam da un 
răspuns precis; şi apoi ne gândeam cu îngrijorare că s-ar 
putea ca «Fram» să se întoarcă acasă înaintea noastră. In 
cazul acesta ce vor gândi prietenii noştri despre noi? Cu 
greu se va mai găsi atunci cineva care să mai spere că ne 
va mai revedea, nici chiar tovarăşii noştri de pe bordul lui 
«Fram». Totuşi această eventualitate nu mi se părea 
posibilă. După calculele mele trebuia să ajungem în patrie 
în luna iulie, ori nu se putea ca «Fram» să se elibereze de 
gheţuri atât de devreme, în vară. 

De fapt, unde ne aflam? Şi cât de mare era distanţa pe 
care trebuia s-o parcurgem? Recalculam mereu observaţiile 
făcute în toamnă, vară şi primăvară, dar toată această 
poveste rămânea un mister. Era limpede că ne aflam 
undeva, departe, spre vest, poate pe coasta de apus a Ţării 
lui Franz-losef, ceva mai la nord de capul Lofley, aşa cum 
presupusesem în toamnă. Dacă aceasta era situaţia, ce 
ţinuturi puteau fi acelea pe care le-am văzut spre nord? Şi 
ce ţinut o fi fost acela pe care l-am atins la început? De la 
primul grup de insule, pe care le-am numit insulele Hvitten, 
până în locul unde ne aflăm acum, am parcurs aproximativ 


şapte grade de longitudine, fapt care reiese cu precizie din 
observaţiile noastre. Dacă ne-am afla acum pe meridianul 
capului Fligely, atunci aceste insule ar trebui să se afle pe 
un meridian atât de estic, încât ar trebui să fie aşezat între 
Ţara Regelui Oscar şi Ţara Prințului Rudolf, ori noi am fost 
cu mult mai spre răsărit şi n-am zărit nici unul dintre aceste 
pământuri. Cum se explică aceasta? Şi apoi, ţinutul zărit de 
noi spre sud a dispărut, iar mai departe spre est n-am mai 
găsit nici urmă de uscat. Nu, e imposibil să fi trecut prin 
apropierea vreunui ţinut cunoscut; trebuie să ne aflăm pe 
vreo insulă situată mai la vest, în strâmtoarea dintre Ţara 
lui Franz-losef şi Spitzbergen şi eram înclinați să ne gândim 
la ţinutul Giles, până acum atât de misterios. Dar nici 
aceasta nu părea verosimil, deoarece era greu de presupus 
că un uscat atât de întins ca acesta ar putea să aibă loc în 
acea strâmtoare, relativ îngustă, fără ca să se apropie atât 
de mult de Nordostland, de lângă Spitzbergen, încât să 
poată fi văzut foarte uşor de acolo. Se părea însă că altă 
explicaţie nu exista. Renunţasem de mult la ideea că 
ceasornicele noastre ar putea să meargă măcar pe departe 
exact, fiindcă în cazul acesta, după cum am mai spus, ar fi 
însemnat că trecusem chiar pe lângă insula Wilczek şi 
ghețarul său Dove, fără să le observăm. Aşadar şi această 
posibilitate era exclusă. 

Mai erau însă şi alte probleme care mă puneau în 
încurcătură. Dacă ne aflam pe un uscat, în apropiere de 
Spitzbergen, de ce n-am văzut niciodată prin acea regiune 
pescăruşi trandafirii, în timp ce pe aici am întâlnit stoluri 
nenumărate? Şi apoi mai era şi marea declinaţie a 
compasului. Din nefericire n-aveam nici o hartă a 
declinaţiilor şi nu-mi puteam aminti unde era meridianul 
zero magnetic, linia de hotar între declinaţiile estice şi 
vestice. Cred însă că se afla undeva în apropiere de 
Nordostland şi aici mai aveam o declinaţie de aproximativ 
20*. Toată problema rămânea o şaradă de nedezlegat! 

In primăvară, când lumina zilei a început să crească am 
făcut o descoperire care ne-a dezorientat şi mai mult. În 
două puncte, cam spre sud-vest şi vest, mi s-a părut că 


zăresc la orizont un uscat. Această impresie s-a repetat de 
câteva ori până când, în cele din urmă, am început să cred, 
cu toată certitudinea, că acolo e într-adevăr un uscat. 
Socoteam însă că trebuie să fie la o mare depărtare, cel 
puţin la 111 km“. Era destul de greu ca insulelor văzute 
până atunci să le găsim un loc între Ţara lui Franz-losef şi 
Nordostland, dar cu atât mai greu era să găsim un alt loc 
pentru aceste ţinuturi întinse. Să fi fost chiar Nordostland? 
Era foarte puţin probabil. Uscatul pe care ne aflăm trebuie 
să fie cam la 81* sau ceva mai la nord, în timp ce 
Nordostland nu ajunge mult mai departe de paralela 80. In 
acest caz, insulele trebuie să fie destul de aproape de 
Nordostland şi odată ajunşi acolo, n-am mai avea poate 
atât de mult de mers şi am da de ape libere, pe tot drumul, 
până la vaporul de la Tromsö, pe care îl visăm de mai bine 
de un an şi care trebuia să ne ducă acasă. 

Uneori, când atmosfera devenea deosebit de apăsătoare, 
ne mângâiam cu gândul la tot ceea ce vom găsi la bordul 
iahtului. Într-adevăr traiul nostru nu prea era îndestulat. 
Eram dornici de o schimbare în viaţa noastră atât de 
monotonă. Dacă am fi avut măcar puţin zahăr sau o 
prăjitură pe lângă această carne gustoasă, am fi trăit 
împărăteşte. Gândurile ni se învârteau în jurul unor 
străchini mari, pline de cozonac, ca să nu mai vorbim de 
pâine şi de cartofi. Cum o să ne răzbunăm pe toate acestea 
la întoarcere! Îndată ce ne vom îmbarca pe vaporul din 
Tromsö, vom şi începe o altă viaţă. Or fi având însă la bord 
cartofi? Dar pâine proaspătă? În cel mai rău caz ne-am 
mulţumi şi cu biscuiţi marinăreşti, pe care i-am prăji cu 
zahăr şi cu unt. Dar mai bine decât mâncarea ne vor prinde 
hainele curate! Şi apoi cărţile. Când ne gândeam la ele!... 
Hainele pe care le purtam erau îngrozitoare. Dacă voiam să 
petrecem măcar o oră plăcută, atunci ne imaginam un 
magazin mare, luminos, curat, pe ai cărui pereţi stăteau 
ticsite haine de lână, noi, curate şi moi, din care ne puteam 
alege orice pofteam. Cămăşi curate, veste, indispensabili, 
pantaloni călduroşi de lână, jachete comode şi plăcute, 


44 Mai târziu s-a dovedit că distanţa era cam de 90 km. - N. A. 


ciorapi curaţi de lână şi pantofi de pâslă moi, îşi poate 
cineva închipui ceva mai frumos? Şi o baie în cadă! 
Stăteam ceasuri întregi în sacul nostru, unul lângă altul şi 
flecăream despre aceste lucruri. Aproape că nu ne puteam 
închipui cum va fi când vom arunca de pe noi toate 
zdrenţele acestea grele şi unsuroase, cu care eram 
îmbrăcaţi. Se lipeau de corp de parc-ar fi fost unse cu clei. 
Picioarele aveau cel mai mult de suferit deoarece pantalonii 
erau lipiţi tare de genunchi şi când ne mişcam, ne jupuiau 
pielea între coapse până când totul era o rană sângerândă. 
Trebuia să-mi dau multă osteneală ca să împiedic rănile să 
se mânjească prea tare cu grăsime şi murdărie, şi le 
spălam mereu cu puţină apă, pe care o încălzeam într-un 
pahar peste lampă, şi le ştergeam cu muşchi sau cu un 
petec de bandaj din farmacia noastră. Nu mi-am dat seama 
niciodată până atunci ce invenţie grozavă este săpunul. 
încercam în tot felul să dăm jos măcar o parte din 
murdărie, dar zadarnic. Apa nu avea nici un efect asupra 
acestui jeg unsuros, era mult mai bine să te freci cu muşchi 
şi cu nisip, iar nisip găseam cât voiam în pereţii colibei 
noastre, dacă dădeam jos gheaţa de pe ei. Cea mai bună 
metodă era însă să ne frecăm bine mâinile cu sânge cald 
de urs şi cu untură de morsă şi să ne ştergem apoi cu 
muşchi. Se făceau atunci atât de albe şi de moi încât 
puteam rivaliza cu cele mai gingaşe mâini de femeie şi de 
multe ori nu ne venea să credem că sunt ale noastre. Când 
nu aveam la îndemână aceste «produse de toaletă», cea de 
a doua metodă pe care o foloseam cu succes era să ne 
curăţim pielea cu un cuţit. 

Şi dacă ne era destul de greu să ne curăţim corpul, apoi 
curăţatul hainelor era o imposibilitate. Am încercat în toate 
felurile: le-am spălat şi ca eschimoşii şi ca la noi, dar n-am 
ajuns la nici un rezultat. Am fiert cămăşile ore întregi într-o 
oală şi când le scoteam erau tot atât de pline de grăsime ca 
şi la început. Apoi încercam să stoarcem untura din ele şi 
lucrul acesta ne reuşea mai bine. Singurul sistem care 
dădea oarecare rezultate era să le fierbem, şi cât mai erau 
calde să le curăţim cu un cuţit. Dacă le ţineam de un capăt 


cu dinţii şi de celălalt capăt le întindeam cu mâna stângă, 
atunci reuşeam cu dreapta să scoatem din ele o cantitate 
uimitoare de grăsime; după ce se uscau şi le îmbrăcam 
aveam impresia că sunt într-adevăr curate. Grăsimea 
curăţită era, fireşte, un adaos binevenit la combustibilul 
nostru. 

Între timp ne-am lăsat barba şi părul să crească în voie. 
Aveam un foarfece cu care ne-am fi putut tunde, dar cum 
rezerva noastră de îmbrăcăminte nu era prea mare, 
socoteam că ne va fi mai cald dacă ne vom păstra părul, 
care începuse să ne atârne pe umeri. Era tot atât de negru 
ca şi feţele noastre şi când ne-am privit unul pe altul la 
lumina zilei, primăvara, am găsit că dinţii şi globul ochilor 
ne străluceau ciudat. Ne obişnuisem însă atât de mult unul 
cu înfăţişarea celuilalt, încât nu ni se părea nimic deosebit; 
abia când am întâlnit alţi oameni ne-am dat seama în ce hal 
arătăm. 

Duceam o viaţă stranie care, în multe privinţe, ne punea 
răbdarea la grea încercare; luată în totul însă, nu era chiar 
atât de insuportabilă pe cât s-ar putea presupune. Şi totuşi 
nu aveam de ce să ne plângem. Nu ne-am pierdut nici o 
clipă nădejdea şi aşteptam cu încredere viitorul desfătându- 
ne cu gândul reîntoarcerii în patrie. Nu am reuşit nici măcar 
să ne certăm. După întoarcerea noastră, Johansen a fost 
întrebat cum de am reuşit să petrecem o iarnă întreagă 
împreună fără să ne fi ciorovăit măcar, deoarece trebuia să 
fi fost o grea încercare pentru doi oameni să trăiască 
laolaltă un timp atât de îndelungat, în singurătatea aceea. 
«Nu ne-am certat niciodată, a răspuns Johansen, dar pentru 
că am prostul obicei de a sforăi în timpul somnului, Nansen 
obişnuia să-mi dea câte un ghiont în spate...» Nu pot să 
neg acest lucru; i-am dat chiar multe ghionturi, după care, 
din fericire, nu făcea decât să se scuture şi să doarmă 
liniştit mai departe! 

Astfel ne trecea vremea. Făceam tot posibilul să dormim 
cea mai mare parte din timp şi ajunsesem la un mare grad 
de perfecţiune în această artă, reuşind uneori să dormim nu 
mai puţin de 20 de ore pe zi. Dacă cineva mai susţine că 


scorbutul se datorează lipsei de mişcare, noi putem să-i 
dovedim contrariul, deoarece sănătatea noastră a fost tot 
timpul excelentă. Venirea primăverii şi revenirea luminii ne 
ispiteau însă, din ce în ce mai mult, să ieşim afară. Nu mai 
era nici aşa frig şi de aceea am mai redus din orele de 
somn. Se apropia de fapt şi clipa plecării şi aveam încă mult 
de lucru cu pregătirile”. 


Primăvară şi soare 


Marţi, 25 februarie. „Astăzi e plăcut să stai pe afară; 
parcă ar vrea să înceapă primăvara. Am văzut primele 
păsări, mai întâi un stol şi apoi încă un grup de patru. 
Veneau dinspre sud, de-a lungul uscatului. Se pare că 
trecuseră prin strâmtoarea dinspre sud-est şi dispăruseră în 
dosul crestelor, spre nord-vest. Ciripitul lor voios îşi găsea 
ecoul în inimile noastre. Ceva mai târziu le-am auzit din 
nou; de data asta poposiseră parcă chiar pe muntele de 
deasupra noastră. Primul salut al vieţii! Păsări dragi, fiţi 
binevenite! 

Părea o seară de primăvară acasă, la noi. Reflexul 
purpuriu al soarelui dispărea încetul cu încetul, o dată cu 
norii aurii, iar pe cer răsărise luna. Mă plimbam pe afară, în 
sus şi în jos, şi visam că e o seară de primăvară în 
Norvegia”... 

Sâmbătă, 29 februarie. „Soarele s-a ridicat deasupra 
ghețarului. Trebuie să facem economie serioasă de untură 
dacă vrem să plecăm de aici; altfel ne rămâne prea puţină 
slănină pentru călătorie”. 

Miercuri, 4 martie. „Azi-dimineaţă când a ieşit afară 
Johansen a văzut pe munte puzderie de păsări care zburau 
ciripind din stâncă în stâncă şi acoperind tot ghețarul. Când 
am ieşit din nou afară, mai târziu, dispăruseră.” 

Vineri, 6 martie. „Ne merge prost. Ca să facem economie 
de untură, trebuie să dormim în întuneric şi gătim o singură 
dată pe zi.” 

Duminică, 8 martie. „Am împuşcat un urs. Johansen a 
zărit azi-dimineaţă zece stoluri de păsări care zburau 
deasupra strâmtorii”... 

Miercuri, 25 martie. „După promontoriu, dinspre sud- 
vest, se zăreşte continuu pe cer reflexul întunecat al apei, 
care se întinde până departe spre vest. Tot timpul cât a fost 
vreme mai bună, chiar de la începutul lunii, cât a bătut 
vântul de sud-est, reflexul se vedea bine în direcţia aceea. 
Acolo pare să fie întotdeauna ape libere, deoarece îndată 


ce se înnorează se vede reflexul apei”. 

Joi, 2 aprilie. „Când m-am trezit, astă-seară, pe la ora 8 
(dimineaţa noastră de azi a căzut o dată cu seara), am 
auzit afară un animal râcâind şi ronţăind ceva. La început 
nu am luat în seamă zgomotul, crezând că e vreo vulpe 
care îşi face de lucru sus pe acoperiş cu o bucată de carne, 
aşa cum se mai întâmplase. Chiar dacă zgomotul era mai 
mare decât cel făcut de vulpi, totuşi nu era destul de 
puternic pentru a fi făcut de vreun urs. Nu ne-am gândit că 
zăpada nu mai e atât de tare ca să scârţâie ca în timpul 
iernii. Când Johansen a ieşit afară să citească termometrul 
a băgat de seamă că un urs dăduse târcoale colibei. 
Pesemne că nu-i plăcuseră leşurile urşilor şi nu era destul 
de îndrăzneţ ca să se caţere până la slănina de morsă de 
pe acoperiş. A adulmecat însă puternic deschizătura 
coridorului şi în jurul hornului şi s-a desfătat, desigur, cu 
mirosul delicios de slănină prăjită şi de carne de om viu, 
apoi a târât după el o bucată de piele de morsă care stătea 
afară şi a ros de pe ea toată untura. Venise de pe gheaţă şi 
a mers de-a curmeziş, peste culme, apoi s-a luat după 
urmele noastre care duceau de la colibă până la locul de 
unde luam apă sărată şi mai departe peste gheaţă, până ce 
a mirosit leşurile morselor, care stăteau acolo şi s-a 
apropiat de ele. Atunci l-a zărit Johansen. De astă dată se 
ospătase bine cu carne de morsă. Cum nu puteam să mă 
folosesc de puşca mea, am luat puşca lui Johansen şi am 
pornit singur după el. Era atât de ocupat să sfâşie carnea 
de pe leşuri şi să le roadă, încât m-am apropiat de el pe la 
spate, fără să fie nevoie să mă ascund. Voiam să văd cât de 
mult puteam să mă apropii de el, aşa că am continuat să 
înaintez; abia când eram atât de aproape încât îl puteam 
atinge cu ţeava puştii mi-a auzit paşii, atât fusese de 
adâncit în ceea ce făcea. S-a întors, s-a uitat la mine, 
îndrăzneţ, dar şi mirat, şi i-am trimis o încărcătură drept în 
obraz. Ursul zvârli capul în sus, sforăi şi scuipă sânge pe 
zăpadă, apoi se întoarse şi o luă la goană în galop. Am vrut 
să încarc din nou pușca, dar cartuşul se înţepenise şi n-am 
putut să-l scot afară decât cu ajutorul unui cuţit. Pe când 


mă căzneam să scot cartuşul, ursul se răzgândi să mai 
fugă, se opri, se întoarse spre mine şi începu să sforăie 
furios, hotărât să mă atace. Apoi se aşeză pe un sloi de 
gheaţă din apropiere în poziţie de apărare şi întinse gâtlejul 
spre mine, în timp ce sângele îi curgea pe nas şi pe gură. 
Glontele îi trecuse prin cap, fără să-i atingă creierul. În 
sfârşit, am introdus alt glonte în ţeavă, dar până la urmă a 
fost nevoie de cinci împuşcături ca să-l dobor. Se prăbuşea 
după fiecare glonte, dar se scula din nou. Nu eram obişnuit 
cu cătarea de la puşca lui Johansen şi de aceea trăgeam 
prea sus. In cele din urmă, enervat, m-am repezit la el şi |- 
am doborât cu cuțitul. 

Incetul cu încetul, ne aprovizionam cu slănină şi carne în 
vederea călătoriei noastre spre sud, iar acum eram ocupați 
cu pregătirile. Mai aveam încă multe de făcut. În primul 
rând, trebuia să ne confecţionăm haine noi din păturile de 
lână, să ne cârpim şi să ne coasem hainele de vânt, să 
punem tălpi la ghetele lapone şi să ne facem din blană de 
urs ciorapi şi mănuşi. Apoi ne-am făcut tot din blană de urs 
un sac de dormit bun şi uşor. Toate acestea ne răpeau mult 
timp şi de aceea lucram cu sârg cu acul, din zori şi până 
noaptea târziu. Coliba noastră se prefăcuse deodată într-un 
atelier foarte activ de croitorie şi cizmărie. Vârâţi în sacul 
de dormit stăteam unul lângă altul şi coseam de zor, cu 
gândul la multdorita întoarcere acasă. Aţă aveam destulă 
din pânza de vele şi de la câţiva saci. 

Nu mai trebuie să spun că vorbeam într-una numai 
despre perspectivele călătoriei noastre. Găseam o mare 
mângâiere în faptul că în sud-vest se vedea cerul acela 
întunecat, după care, în direcţia aceea se aflau ape libere. 
De aceea, socoteam că în călătoria noastră spre 
Spitzbergen vom găsi o bună întrebuințare pentru caiace. În 
jurnalul meu pomenesc de mai multe ori despre aceste ape 
deschise. De pildă, în 12 aprilie scriam: «Ape libere de la 
promontoriul din sud-vest până spre nord, cât vezi cu 
ochii». Voiam să spun prin aceasta că peste tot orizontul, în 
acea direcţie, văzduhul era întunecat, ceea ce indica 
limpede ca acolo apele erau deschise. Acest fapt însă nu ne 


mira; eram pregătiţi sa dăm peste ape libere, dat fiind că 
Payer le găsise pe la mijlocul lui aprilie, într-un punct mult 
mai nordic, pe coasta de vest a Ţării prinţului Rudolf, şi la 
acest lucru mă gândisem în tot timpul iernii. 

Al doilea fapt care indica apropiata vecinătate a mării 
erau vizitele zilnice ale pescăruşilor albi, ale goelanzilor şi, 
uneori, ale pescăruşilor ciungi. Primii pescăruşi albi i-am 
zărit la 12 martie, iar în cursul lunii aprilie au devenit din ce 
în ce mai numeroşi; de asemenea şi pescăruşii marini 
(Larus glaucus) care se aşezau pe acoperişul colibei sau în 
jurul ei ca să ciugulească oasele şi resturile de carne de urs 
ce se găseau din belşug. În timpul iernii, vulpile care 
veneau să roadă carnea de pe acoperiş ne distrau şi ne 
aminteau că nu suntem părăsiţi chiar de tot. O dată cu 
lumina zilei, vulpile au dispărut. Datorită mergulelor care îşi 
făcuseră cuiburile în văgăunele muntelui aveau acum hrană 
din belşug şi nu mai trebuiau să se hrănească cu carne de 
urs îngheţată tun; în locul lor veneau acum pescăruşii; 
aceştia însă se instalau pe acoperiş, deasupra capetelor 
noastre şi erau atât de supărători încât uneori nu ne lăsau 
să dormim. Trebuia să batem în tavan sau să ieşim afară şi 
să-i gonim, bineînţeles însă că doar pentru câteva 
minute! ”... 

Marţi, 12 mai. În această zi scriam: „Azi mi-am luat 
rămas bun de la vechii mei pantaloni. M-am întristat 
gândindu-mă cât de mult şi de bine mă folosisem de ei. 
Acum sunt atât de îmbibaţi de grăsime şi murdărie, încât 
cântăresc de două ori mai mult decât cântăreau când 
fuseseră noi; iar dacă i-aş stoarce ar curge din ei şiroaie de 
untură de urs şi de morsă”. 

Fără îndoială că era plăcut să îmbraci pantaloni noi, 
făcuţi din pături de lână, fiindcă erau uşori şi moi, şi aveau 
destul de puţină untură pe ei. Dar cum păturile aveau o 
țesătură mai rară, mi-era teamă că nu vor rezista până 
când vom ajunge la Spitzbergen şi de aceea pe dinăuntru şi 
în părţile laterale i-am căptuşit cu bucăţi din indispensabili 
vechi şi dintr-o cămaşă. . 

Sâmbătă, 16 mai. |n timp ce făceam afară unele 


observaţii, am văzut pe gheaţă o ursoaică cu un pui foarte 
mic, adulmecându-mi urmele. Ursoaica mergea înainte 
urcând toate movilele pe care trecusem şi eu; apoi se 
întorcea, mirosea din nou, cerceta urmele şi pornea mai 
departe. Puiul de urs tropăia după ea imitând întocmai 
mişcările mamei. În cele din urmă, plictisiţi, s-au îndreptat 
spre uscat şi au dispărut în dosul muntelui, spre nord. Peste 
puţin timp când Johansen a ieşit afară, i-am povestit cele 
întâmplate, spunându-i: „Cred că în curând îi vom zări în 
văgăuna aceea de sus, deoarece vântul bate într-acolo”. 

N-am terminat de spus aceste cuvinte şi când ne-am 
uitat într-acolo i-am văzut pe amândoi întinzând gâturile, 
adulmecând şi privindu-ne când pe noi, când coliba. Nu 
voiam să-i împuşcăm, deoarece aveam hrană din belşug; 
ne-am gândit însă că ar fi amuzant să-i privim din apropiere 
şi, dacă ar fi posibil, să-i speriem bine de tot, ca să nu ne 
mai trezim cu ei în timpul nopţii şi să putem dormi liniştiţi. 
Când ne-am apropiat de ei ursoaica începu să sforăie 
supărată. Se întoarse de câteva ori, dând să plece şi 
înghiontindu-şi puiul înainte, apoi reveni şi se uită la noi. În 
cele din urmă cobori domol şi se îndepărtă şovăind şi 
uitându-se mereu înapoi. Când ajunsese jos la mal, ea 
continua să meargă foarte tacticos printre movile. Ne-am 
luat după ei. Ursoaica mergea înainte, iar puiul venea în 
urmă, călcând chiar pe urmele ei. Curând furăm lângă ei; 
cum mă văzu ursoaica porni mai repede, încercând să-l 
facă pe pui să vină după ea; dar puiul nu putea să alerge 
mai repede decât mine. Când ursoaica îşi dădu seama de 
aceasta, se întoarse şi veni drept spre mine, sforăind. M-am 
oprit locului şi m-am pregătit să trag în cazul în care s-ar 
apropia prea mult de mine. 

Intre timp, puiul o luase la picior, cât putea el de repede. 
Sforăind şi şuierând ursoaica se opri la câţiva paşi în faţa 
mea, se uită apoi după pui şi, când văzu că se îndepărtase 
o bucată bună de drum, o porni grăbită în urma lui. M-am 
luat din nou după ei şi i-am ajuns în timp ce ursoaica 
reluase amenințările. Cred că avea mare poftă să mă 
trântească la pământ; între timp puiul se îndepărtase iarăşi 


de noi, şi iarăşi porni tropăind în urma lui. Aceasta s-a 
repetat de câteva ori; apoi au început să se caţere pe 
ghețar, ursoaica mergând înainte, iar puiul după ea. 
Ursuleţul însă nu înainta prea repede, deşi călca pe urmele 
lăsate de maică-sa în zăpada adâncă. Pe când se căţăra 
privind mereu înapoi, pe jumătate speriat, pe jumătate 
curios, îmi părea un copilaş în pantaloni scurţi. Era 
înduioşător să vezi cum maică-sa se întorcea mereu înapoi 
ca să-l grăbească, înghiontindu-l din când în când cu capul, 
pufnind şi şuierând tot timpul înspre mine, care stăteam 
liniştit jos şi îi priveam. Când au ajuns pe creastă, ursoaica 
se opri şi şuieră mai furioasă ca oricând. Apoi îl lăsă pe pui 
s-o ia înainte şi dispărură amândoi după un ghețar, în timp 
ce eu m-am întors la treburile mele. 

În ultimele săptămâni, în colibă domnise o activitate 
intensă. Eram din ce în ce mai nerăbdători să plecăm cât 
mai degrabă, dar mai aveam încă multe de făcut. Acum 
resimţeam amarnic lipsa proviziilor de pe „Fram”. La bordul 
lui „Fram” putea să lipsească una sau alta, dar aici ne 
lipsea totul. Ce n-am fi dat să avem acum o singură ladă cu 
turte pentru câini, pe care să le folosim pentru noi înşine. 
Unde să găsim tot ceea ce aveam nevoie? Pentru o 
călătorie cu sania trebuie să iei provizii uşoare, hrănitoare 
şi, în acelaşi timp, cât mai variate. 

Mai trebuie să ai îmbrăcăminte uşoară şi călduroasă, 
sănii solide şi practice etc. Da, da, cunoşteam aceste 
instrucţiuni din ABC-ul expedițiilor polare! Călătoria pe care 
urma s-o facem nu era prea lungă; trebuia să ajungem la 
Spitzbergen şi să ne îmbarcăm pe bordul unui iaht. Era 
totuşi destul de lungă pentru a nu lua aceste măsuri de 
prevedere. 

Când am scos proviziile pe care le îngropasem la 
începutul iernii şi am deschis sacii am găsit numai câteva 
resturi jalnice din toate alimentele care fuseseră bune 
odată; din pricina umidității de astă-toamnă mucegăiseră şi 
se stricaseră în cea mai mare parte. Făina, preţioasa 
noastră făină, mucegăise şi a trebuit s-o aruncăm; ciocolata 
se topise din cauza umidității şi n-am mai găsit din ea 


nimic, iar pemmikanul - ei bine, avea un aspect ciudat şi 
când l-am gustat era oribil! L-am aruncat şi pe el. Ne mai 
rămăsese o cantitate mică de făină de peşte, ceva făină de 
aleuronă şi puţină pâine umedă, pe jumătate mucegăită, pe 
care am fiert-o în untură de morsă, în parte pentru a o usca 
- deoarece umezeala dispărea în uleiul fierbinte - în parte, 
fiindcă pătrunsă de grăsime devenea mai hrănitoare. După 
părerea noastră avea un gust delicios şi am păstrat-o cu 
grijă pentru ocazii festive şi pentru vremea când ni s-ar 
termina toate celelalte provizii. Dacă am fi putut usca ceva 
carne de urs, am fi obţinut o hrană foarte bună, dar vremea 
era prea aspră şi geroasă, şi fâşiile de carne atârnate se 
uscau numai pe jumătate. Nu ne rămânea altceva de făcut 
decât să luăm cu noi atâta carne crudă şi slănină, câtă 
puteam căra. Apoi am umplut cu untură de morsă cele trei 
bidoane în care fusese petrol, ca s-o întrebuinţăm drept 
combustibil. Pentru gătit voiam să folosim oala aparatului 
de fiert, în timp ce lampa urma s-o întrebuinţăm pentru 
arsul  slăninii şi al unturii de morsă. Proviziile şi 
combustibilul nu constituiau un echipament prea uşor, dar 
aveau cel puţin avantajul de a putea fi înlocuite pe drum, 
pe măsură ce erau consumate. Nădăjduiam că vom întâlni 
mult vânat. 

O greutate mai mare o constituiau pentru noi săniile 
scurtate, pe care, fireşte, nu le puteam lungi. Dacă pe tot 
drumul spre Spitzbergen nu am fi reuşit să întâlnim ape 
libere şi am fi fost nevoiţi să tragem săniile pe banchiza 
plină de neregularități, nu ştiu cum am fi putut să înaintăm 
cu caiacele aşezate pe săniile noastre scurte, fără să se 
facă bucăţi pe toate movilele şi spinările de gheaţă. Cum 
caiacele stăteau pe sanie numai cu partea din mijloc, 
ambele extremităţi ieşind mult în afară, s-ar fi ciocnit pe 
drum de cele mai mici ridicături ale gheții, astfel că s-ar fi 
găurit bordajul. A trebuit deci să le protejăm învelindu-le pe 
dedesubt cu blăni de urs. Apoi, din provizia sărăcăcioasă de 
lemne pe care o aveam, a trebuit să facem nişte cavaleţi pe 
care să-i fixăm pe sănii. Nu era o operaţie uşoară, deoarece 
era important să facem cavaleţii destul de înalţi pentru a 


ridica cât mai sus caiacele şi a evita astfel să vină în 
atingere cu gheaţa. Apoi, trebuia să legăm bine caiacele ca 
să nu se mişte de la locul lor. Nu aveam parâme şi a trebuit 
să le confecţionăm din piei crude de urs şi morsă, deşi nu 
era chiar cel mai potrivit material pentru aşa ceva. Totuşi, 
până la urmă, am învins toate greutăţile şi am reuşit să 
fixăm caiacele pe sanie. Partea cea mai grea a încărcăturii 
am aşezat-o, bineînţeles, pe cât era posibil, spre mijloc, 
pentru ca marginile să nu se rupă din pricina greutăţii. 

Tot aşa de greu ne-a fost să ne punem la punct 
echipamentul. Confecţionarea unor haine noi de către doi 
croitori atât de neîndemânatici ne-a luat foarte mult timp; 
totuşi, practica ne-a dat, până la urmă, o oarecare 
repeziciune şi cred că, după rezultatele obţinute, aveam de 
ce să ne mândrim. Când le-am îmbrăcat, hainele nu arătau 
atât de rău; cel puţin aşa credeam noi. Le-am cruțat şi le- 
am lăsat atârnate tot timpul pentru ca la plecare să fie noi. 
Johansen nu şi-a îmbrăcat haina cea nouă până când nu a 
dat cu ochii de alţi oameni. El susţinea că trebuie să o 
păstreze nouă-nouţă până când vom ajunge în Norvegia, 
căci nu se cădea să ajungă acolo îmbrăcat ca un pirat. 
Resturile jalnice ale rufăriei noastre au trebuit să fie bine 
spălate înainte de plecare, pentru a ne putea mişca în ele, 
fără să ne facă prea multe răni. 

Nici încălţămintea nu era într-o stare mai puţin de plâns. 
Ciorapi puteam să ne confecţionăm din blană de urs, dar 
cel mai prost era că tălpile komagerilor erau aproape uzate. 
Am reuşit totuşi să ne confecţionăm un fel de tălpi din piele 
de morsă, râcâind pielea până când am redus-o la jumătate 
din grosimea ei şi apoi uscând-o deasupra lămpii. Cu aceste 
tălpi ne-am cârpit komagerii după sistemul finlandez; 
aveam o grămadă de aţă făcută din tendoane şi cu ajutorul 
acestora am reuşit să facem komagerii noştri oarecum 
impermeabili. Aşadar, în privinţa îmbrăcămintei eram 
destul de bine echipați, deşi nu se remarca printr-o 
curăţenie deosebită. Pentru a ne apăra de vânt şi ploaie 
mai aveam şi hainele de vânt pe care le-am cusut şi cârpit 
cum am putut mai bine, iar toată treaba asta a durat 


îngrozitor de mult, deoarece toată îmbrăcămintea avea 
petic peste petic şi cum astupai o gaură, îndată ce o 
îmbrăcai pocnea în alt loc. Mânecile în special erau ferfeniţă 
şi ca să nu mă mai enervez văzând cum cad mereu zdrenţe 
din jacheta mea, în cele din urmă i-am rupt ambele mâneci. 

De asemenea trebuia să avem un sac de dormit mai 
uşor. Cel pe care-l avusesem până atunci nu mai exista 
deoarece din păturile de lână confecţionasem haine. Nu ne 
mai rămânea altceva decât să ne facem un sac cât mai 
uşor din blană de urs. Am ales pieile cele mai subţiri şi am 
reuşit să confecţionăm un sac nu mult mai greu decât cel 
din blană de ren pe care-l luasem cu noi când plecasem de 
pe „Fram”. 

Mai greu a fost să ne confecţionăm un cort pentru că cel 
pe care-l avusesem nu mai putea să fie întrebuințat. In cele 
cinci luni de călătorie printre gheţuri se uzase şi se rupsese 
în bucăţi, iar cu resturile care mai rămăseseră am acoperit 
în toamnă grămezile de carne şi de untură, ca să le apărăm 
de pescăruşi. Mai îndrăzneţe au fost vulpile, care le-au ros 
şi le-au sfâşiat din toate părţile, trăgând după ele bucăţi 
mari pe care le-am găsit împrăştiate în jurul colibei. Am 
chibzuit mult cum să ne facem un cort nou şi singura 
soluţie găsită a fost să aşezăm săniile paralel, la distanţă de 
şase picioare una de alta, iar caiacele deasupra; apoi să 
astupăm cu zăpadă deschizăturile, să punem deasupra 
schiurile şi beţele şi peste toate acestea să întindem cele 
două vele în aşa fel ca să atârne în ambele părţi, până la 
pământ. În felul acesta am reuşit să ne facem un adăpost 
bun, caiacele reprezentând scheletul acoperişului, iar 
velele, pereţii laterali ai cortului. Fireşte că pe viscol nu 
erau prea etanşi şi de cele mai multe ori ne trudeam din 
greu să înfundăm crăpăturile şi deschizăturile cu hainele de 
vânt şi cu alte lucruri. 

Partea cea mai importantă a echipamentului nostru o 
constituiau armele de foc; din fericire, le păstrasem în stare 
destul de bună. Ne-am curățit puştile cu multă grijă şi le-am 
frecat cu untură de morsă; mai aveam de asemenea puţin 
ulei şi vaselină, pentru închizătoare. Când am făcut 


inventarul munițiilor am descoperit, spre bucuria noastră, 
că mai dispuneam de 100 de gloanţe şi 110 cartuşe! 
Aveam deci, dacă ar fi fost nevoie, muniții pentru încă vreo 


câteva ierni. 


Pe mare 


În ziua de marţi, 19 mai am fost, în sfârşit, gata de 
plecare. Săniile erau încărcate şi bine legate. Ultimul lucru 
pe care l-am făcut a fost să fotografiem coliba, pe 
dinăuntru şi pe dinafară şi să lăsăm acolo un scurt raport 
asupra călătoriei noastre, care suna astfel: 


„Marţi 19 mai 1896 


La 22 septembrie 1893 am fost prinşi între gheţuri la 
nord de Kotelnâi, aproximativ la 78*43' latitudine nordică. 
In cursul anului următor am mers în derivă spre nord-vest, 
aşa cum prevăzusem. La 14 martie 1895, Johansen şi cu 
mine l-am părăsit pe «Fram» la circa 84"4' latitudine 
nordică şi 103° longitudine estică” pentru a înainta înspre 
nord. Comanda asupra restului expediției a preluat-o 
Sverdrup. Spre nord n-am găsit uscat. La 6 aprilie 1895 am 
fost nevoiţi să ne întoarcem fiind la aproximativ 68*14' 
latitudine nordică şi aproximativ 95* longitudine estică, 
deoarece gheaţa devenise impracticabilă. Am luat direcţia 
spre capul Fligely. Intrucât, între timp, ceasornicele noastre 
se opriseră, n-am putut stabili cu precizie longitudinea şi la 
6 august 1895 am întâlnit patru insule acoperite cu ghețari, 
la nordul unui lanţ de insule, la circa 81*30' latitudine 
nordică“ şi aproximativ cu 7° la est de locul unde ne aflăm. 
Am ajuns aici la 26 august 1895, şi am socotit că este mai 
sigur să iernăm în acest loc. Ne-am hrănit cu carne de urs. 
Am pornit azi spre sud, de-a lungul coastei, cu intenţia de a 
ajunge la Spitzbergen pe drumul cel mai scurt. Presupunem 
că suntem în ţinutul Giles. 


7 


Fridtjof Nansen 


Acest prim raport asupra expediției noastre l-am pus într- 


^ De fapt, erau 102° longitudine estică. - N. A. 
46 În realitate, aceste insule se află ceva mai la nord. - N. A. 


un tub de alamă, care, de fapt, era cilindrul pompei de la 
„primusul” nostru. Tubul l-am închis cu un dop de lemn şi l- 
am prins cu o sârmă de grinda tavanului colibei. 

La ora 7 după-amiază am părăsit tabăra noastră de iarnă 
şi am început călătoria spre sud. Din pricină că toată iarna 
făcusem foarte puţină mişcare, nu aveam prea multă poftă 
de mers şi găseam foarte obositor trasul săniilor încărcate 
şi cu caiace. La început, pentru a nu face eforturi prea mari, 
dar pentru a recăpăta supleţea mişcărilor, am mers în 
prima zi doar câteva ore, după care ne-am oprit bucuroşi să 
facem un popas. Era o adevărată fericire să ştii că, în 
sfârşit, eşti pe drum şi că ai pornit spre casă. 

În ziua următoare, miercuri, 20 mai, am făcut, de 
asemenea, doar un marş scurt. Am mers în direcţia 
promontoriului de la sud-vest, spre care ne îndreptasem 
privirile toată iarna. Judecând după aspectul cerului, de 
partea cealaltă a acestui cap trebuiau să fie ape libere. 
Căutam să pătrundem cu privirea cât de departe se întinde 
uscatul, dincolo de acest punct. Dacă ne aflăm la nord de 
capul Lofley, atunci direcţia coastei trebuie să fie spre sud- 
est; dacă însă coasta se îndrepta spre sud-vest, atunci era, 
cu siguranţă, un ţinut nou, mai departe spre vest, în 
apropiere de ţinutul Giles. 

În ziua următoare (joi, 21 mai) am atins promontoriul şi 
am făcut un popas acolo. În tot timpul iernii îl numisem 
„Capul Bunei Speranţe”, deoarece ne aşteptam ca de acolo 
înaintarea să fie mai uşoară. Şi speranţele nu ne-au fost 
înşelate. De pe vârful unui munte, am zărit, nu prea 
departe, spre sud, întinzându-se ape libere, şi două uscaturi 
noi, acoperite cu zăpadă, unul mai mare, spre sud 40* vest 
şi unul puţin mai mic, spre vest (sud 85* vest). Erau 
complet acoperite de ghețari, care formau un soi de scut 
neted şi boltit. Direcţia exactă a coastei nu o puteam vedea 
lămurit, din cauza unui promontoriu care se afla la sud. 
Părea însă că nu se îndreaptă spre sud-est, aşa că nu putea 
fi în apropiere de capul Lofley. 

De data asta speram că vom fi în stare să lăsăm caiacele 
pe apă chiar de a doua zi şi apoi să înaintăm repede înspre 


sud-vest; în această privinţă am suferit însă o mare 
dezamăgire. A doua zi s-a stârnit un viscol puternic şi a 
trebuit să rămânem pe loc. De dimineaţă, în timp ce 
stăteam în sac şi pregăteam micul dejun, am zărit deodată 
un urs care trecea liniştit pe lângă noi, la aproximativ 20 de 
paşi depărtare. S-a uitat o dată sau de două ori spre noi, 
apoi spre sănii, nelămurindu-se însă ce anume puteam fi, 
deoarece vântul bătea din altă direcţie şi nu a avut cum să 
ne miroasă; apoi, şi-a văzut de drum. L-am lăsat în pace 
căci aveam hrană destulă. 

Sâmbătă, 23 mai. Vremea continua să fie nefavorabilă; 
am înaintat însă o bucată de drum ca să cercetăm terenul. 
Trebuia să ne hotărâm dacă să pornim imediat spre apele 
libere, care se aflau de partea cealaltă a insulei, spre vest, 
sau să mergem pe gheaţa de pe coastă, de-a lungul 
malului, spre sud. Am ajuns la un promontoriu care se 
înălța în coloane formate dintr-un bazalt neobişnuit. Din 
cauza formei lui ciudate l-am supranumit „cetatea”“”. Aici 
ne-am putut da seama că uscatul se întindea mai departe 
spre sud şi că în aceeaşi direcţie se aflau şi ape libere, 
despărțite de mal doar printr-o fâşie îngustă de gheaţă de 
coastă. Deoarece aceasta părea să fie plină de fisuri, am 
hotărât să străbatem insula dinspre vest şi să ne îmbarcăm 
cât se poate de repede. Ne-am întors deci şi ne-am pregătit 
de drum. Am călăfătuit în primul rând cusăturile caiacelor, 
turnând pe deasupra stearină topită şi apoi am îngrămădit 
încărcătura în aşa fel încât a mai rămas loc doar unde să ne 
aşezăm şi noi. In ziua următoare (duminică, 24 mai) am 
pornit către insula dinspre vest şi deoarece vântul sufla din 
est şi pusesem velele la sănii, înaintam destul de repede 
peste gheaţa netedă. Când ne-am apropiat însă de insulă, 
s-a pornit un vânt dinspre sud-vest, atât de puternic încât 
după ce ne-a răsturnat săniile, am fost nevoiţi să strângem 
velele ca să putem înainta mai domol. Peste puţin timp 
cerul se acoperi complet, apoi se lăsă ceaţă, dar noi luptam 
din răsputeri împotriva vântului. Trebuia să ajungem cât 
mai repede pe uscat, fiindcă se anunţa vreme rea. 


7 Jackson îl numise capul M'Clintock. - N. A. 


Gheaţa începu să devină înşelătoare. Când ne-am 
apropiat de uscat, am întâlnit în toate direcţiile numeroase 
fisuri, care, din pricină că erau acoperite cu un strat de 
zăpadă, erau foarte greu de observat. In timp ce Johansen 
era foarte ocupat să lege pe puntea caiacului său catargul 
şi vela, pentru a nu le lua vântul, eu m-am dus înainte, cât 
am putut de repede, să găsesc un loc bun de popas. 
Deodată, gheaţa de sub picioarele mele începu să se 
scufunde şi m-am trezit în apă într-o crăpătură largă, 
ascunsă sub zăpadă. Am încercat să ies afară, dar cum 
schiurile erau fixate bine pe picior, mi-era imposibil sa le 
smulg din grămada de bulgări de zăpadă şi de gheaţă care 
se prăvălise peste ele. In afară de aceasta, hamurile mă 
ţineau strâns de sanie şi mă împiedicau să mă răsucesc. 
Din fericire, în clipa când am căzut am înfipt băţul de schi în 
gheaţa de pe cealaltă margine a crăpăturii, astfel că 
sprijinindu-mă de el şi proptindu-mă într-un braţ, m-am 
putut ţine de marginea gheții. Apoi l-am aşteptat pe 
Johansen, care venea în urma mea, să mă tragă afară. 

Eram convins că Johansen văzuse păţania mea, dar nu 
mă puteam întoarce de-ajuns ca să mă uit înapoi. După o 
bucată de vreme am simţit că băţul începe să cedeze şi că 
apa se ridică tot mai sus, şi am început să strig, dar n-am 
primit nici un răspuns. Atunci am strigat şi mai tare după 
ajutor şi în sfârşit, am auzit departe în urma mea un 
răspuns. Când apa îmi ajunsese la piept şi mai aveam puţin 
să mă acopere cu totul, sosi şi Johansen care m-a tras 
afară. Fusese atât de preocupat de sania lui încât nu 
observase că am căzut în apă, decât atunci când l-am 
strigat ultima oară. În urma acestei păţanii am devenit mai 
prudent şi de atunci n-am mai pornit pe o astfel de gheaţă 
periculoasă cu schiurile fixate de picior. Cu mai multă 
prudenţă, am ajuns în sfârşit pe uscat, unde am găsit un loc 
de popas mai ferit de vânt. Spre uimirea noastră am 
descoperit o mulţime de morse care zăceau pe gheaţă de-a 
lungul malului, turmă după turmă. Pentru moment nu le-am 
dat nici o atenţie, deoarece socoteam că avem hrană 
destulă. 


În zilele următoare a bântuit o furtună groaznică, aşa că 
nu am putut pleca mai departe. 

Marţi, 26, scriam: 

„leri şi azi, din cauza vremii nefavorabile, ne-am oprit în 
partea de nord a insulei, sub peretele ghețarului. Zăpada e 
atât de afânată încât ne va fi foarte greu să înaintăm; 
nădăjduim totuşi că apele libere nu sunt departe şi că 
atunci când se va potoli furtuna vom putea să înaintăm 
repede, compensând această întârziere”. 

Dar popasul nostru avea să dureze mai mult decât 
socotisem. Joi, 28 mai am notat în jurnalul meu: 

„leri am fost pe insulă şi am zărit spre sud ape libere, dar 
din cauza vremii stăm pe loc ca şi până acum. Am mutat 
doar puţin cortul, din cauza crăpăturilor. Gheaţa ameninţă 
să se desfacă chiar sub noi. Pe aici sunt foarte multe 
morse; când mergem pe gheaţă, vin după noi şi scot capul 
afară din crăpături, în imediata noastră apropiere. Le auzim 
de multe ori mişcându-se, grohăind sau lovindu-se de 
gheaţa de sub picioarele noastre”. 

In ziua aceea însă furtuna s-a potolit şi am putut porni 
înspre sud, de-a lungul coastei insulei. Pe drum am 
traversat un lac mare, deschis în gheaţa de lângă mal, între 
insulă şi uscat. Pe aici curgea un curent puternic şi 
pesemne că din această cauză apele lacului erau libere. În 
apropiere am întâlnit două sau trei turme de morse, care 
stăteau tolănite pe gheaţă. Atunci am scris următoarele: 

„M-am apropiat de o turmă compusă din nouă animale, 
ca să le fotografiez, şi am ajuns chiar lângă ele, pitulându- 
mă pe după o colină. Dar în clipa când m-am ridicat în 
picioare, la nu mai mult de şase metri depărtare, o femelă 
cu puiul ei se şi aruncă în apă, printr-o copcă din apropiere. 
Pe celelalte, oricât am strigat, n-am reuşit să le fac să se 
mişte. Apoi s-a apropiat şi Johansen, dar morsele tot nu s- 
au urnit, cu toate bucăţile de gheaţă şi de zăpadă pe care 
le-am aruncat în ele. Işi înfipseseră doar colții în gheaţă şi 
adulmecau în toate părţile, în timp ce eu le fotografiam! 
Când am ajuns foarte aproape, cele mai multe s-au îndurat, 
în sfârşit, să se ridice şi s-au îndreptat, legănându-se, 


înspre copcă. Una dintre ele s-a aruncat în apă, iar celelalte 
s-au oprit ca să doarmă liniştite mai departe. Nu după mult 
timp s-a înapoiat şi prima morsă instalându-se şi ea pe 
gheaţă. Două dintre ele, care se aflau la trei paşi de mine, 
nici nu s-au mişcat. Au ridicat doar capul o dată sau de 
două ori, m-au privit dispreţuitor, şi au lăsat apoi capul în 
jos continuând să doarmă. Când le-am înţepat în bot cu 
băţul de schi abia s-au mişcat, astfel că am reuşit să obţin 
câteva fotografii destul de bune. Când am socotit că 
făcusem destule fotografii m-am hotărât să plec, dar 
înainte de a mă îndepărta, i-am dat celei mai apropiate de 
mine încă o lovitură cu băţul peste bot. Morsa s-a ridicat, a 
grohăit nemulțumită, m-a privit cu nişte ochi mari, rotunzi 
şi miraţi şi a început să se scarpine repede la ceafă, apoi s- 
a liniştit; între timp am făcut o nouă fotografie. Când am 
plecat, s-au tolănit din nou ca nişte mormane uriaşe de 
carne, nemişcate. După ce am ocolit promontoriul, le-am 
pierdut din vedere”. 

A început din nou să viscolească şi prin urmare am 
poposit în partea de sud a insulei. 

Sâmbătă, 30 mai. „Stăm pe loc din cauza vremii 
nefavorabile. Am astupat deschizăturile cortului ca să nu 
intre zăpada; vântul şuieră în jurul nostru zgâlţâind pereţii 
cortului când dintr-o parte, când din cealaltă. Am reuşit cu 
mare greutate să ne păstrăm îmbrăcămintea oarecum 
uscată, deoarece zăpada pătrundea din toate părţile prin 
crăpăturile cortului şi, topindu-se, uda totul.” 

Luni, 1 iunie. „leri, vremea s-a mai liniştit şi cerul s-a 
înseninat, iar soarele strălucea puternic. Ne bucuram la 
gândul că vom porni înainte. Am pregătit caiacele şi toate 
celelalte lucruri, ca să fim gata pentru plecare şi apoi ne- 
am vârât în sac, cu speranţa că ne vom trezi dimineaţa pe 
o vreme frumoasă. Singurul lucru care ne dădea de gândit 
era că barometrul încetase de a mai urca, ba chiar scăzuse 
cu 1 mm. În timpul nopţii a început din nou furtuna; bătea 
acelaşi viscol, cu singura diferenţă că acum vântul îşi 
schimbase direcţia în acelaşi sens ca acele unui ceasornic, 
ceea ce era un indiciu că viscolul trebuia să se sfârşească 


în curând. Dar până una alta, vremea asta afurisită întrecea 
orice măsură. Încep să mă gândesc serios şi să mă tem că 
«Fram» se va întoarce acasă înaintea noastră. leri am făcut 
un drum spre interiorul uscatului: pretutindeni am întâlnit 
porţiuni netede cu lut şi pietriş. Am văzut numeroase urme 
de gâşte şi, într-un loc, câteva resturi de găoace albe care, 
fără îndoială, erau de la un ou de gâscă. De aceea, am 
numit acest ţintit «Insula gâştelor»”. 

Marţi, 2 iunie. „leri seară încă mai stăteam pe loc din 
pricina vremii nefavorabile, iar în cursul zilei de azi vântul a 
suflat cu mai multă tărie ca oricând. Acum însă, spre seară, 
s-a mai potolit puţin; cerul s-a mai înseninat şi din când în 
când iese soarele, astfel că sperăm să intervină, într- 
adevăr, o schimbare în bine. Ne adăpostim într-o 
adâncitură, în zăpadă, şi ne udăm tot mai mult. Prin minte 
ni se perindă tot felul de gânduri. A venit şi luna iunie şi în 
patrie totul e acum înflorit, în timp ce noi stăm aici pe loc, 
fără să putem înainta. Dar nu se poate să dureze încă mult 
până ce vom fi din nou acasă. Tare greu îţi vine să te 
gândeşti la toate acestea! Dacă aş şti măcar ce s-a 
întâmplat cu «Fram»! Dacă va ajunge înaintea noastră, ce 
vor spune cei care ne aşteaptă şi pe noi?” 

Miercuri, 3 iunie. În sfârşit am pornit mai departe; vântul 
de vest împinsese gheaţa spre uscat şi deci, pentru a ne 
îndrepta spre sud, nu mai aveam mare liberă; nu ne 
rămânea altceva de făcut decât să pornim peste gheaţă. 
Dar vântul ne-a venit în ajutor bătând de la nord, aşa că am 
putut întinde velele la sănii şi în felul acesta am înaintat 
destul de repede. 

În drumul nostru am văzut mai multe morse; unele erau 
pe gheaţă, altele în apă şi scoteau mereu capul prin copci 
grohăind la noi. Gheaţa peste care treceam acum era 
neobişnuit de subţire şi cu cât înaintam spre sud, starea ei 
se înrăutăţea. Zăpada grea de deasupra o presa într-atât, 
încât oriîncotro ne îndreptam găseam sub zăpadă apă. 
Deoarece mai departe spre sud, situaţia era şi mai rea, am 
fost nevoiţi să ne îndreptăm, cât se poate de repede spre 
uscat. Cu schiurile ne menţineam destul de bine pe zăpadă, 


deşi deseori atât săniile cât şi schiurile se afundau în apă şi 
rămâneau înţepenite, până când, cu multă osteneală, 
reuşeam să le readucem pe gheaţa solidă. În cele din urmă 
am ajuns sub o stâncă înaltă de bazalt, plină de pinguini. 
Intâlneam pentru prima oară acest soi de păsări în număr 
mai mare: până acum le zărisem doar câte una izolată, sau 
câte două. Am luat aceasta drept un semn că ne apropiem 
de regiuni mai cunoscute. De-a lungul coastei, spre sud-est, 
se afla o colină mică, stâncoasă, unde stoluri întregi de 
goelanzi păreau că-şi clocesc ouăle. 

Provizia noastră de alimente scăzuse foarte mult: 
nădăjduisem că vom primi vizita vreunui urs, dar acum 
când aveam într-adevăr nevoie de el, bineînţeles că nu 
venea. Am hotărât deci să împuşcăm păsări; pinguinii 
zburau însă prea sus şi tot ceea ce am vânat au fost doar 
câţiva goelanzi. Trecând pe lângă o turmă de morse, 
hotărârăm că în lipsă de altceva am putea recurge şi la 
această hrană, de obicei dispreţuită, şi am împuşcat una, 
care a rămas moartă pe loc. La zgomotul împuşcăturii, 
celelalte au ridicat puţin capul, apoi l-au lăsat în jos, 
continuând să doarmă. Dar nu puteam să ne apucăm de 
jupuitul morsei, cu toate celelalte în jurul nostru; într-un fel 
sau altul trebuia să le gonim cât mai degrabă în apă, dar nu 
era deloc uşor. Ne-am apropiat de morse şi am urlat până 
n-am mai putut, dar ele ne priveau leneş, fără să se mişte. 
Dacă am văzut aşa, am început să le împungem cu beţele 
de schi; de data asta s-au supărat şi şi-au înfipt colții în 
gheaţă, dar de mişcat tot n-au vrut să se mişte. În cele din 
urmă, tot lovindu-le şi înghiontindu-le, s-au retras într-o 
procesiune impunătoare, târându-se încet, una după alta, 
până la marginea apei. Aici, s-au mai întors o dată să se 
uite la noi, grohăind nemulţumite şi apoi, una câte una, s- 
au azvârlit în apă. Toată această operaţie a durat însă 
destul de mult. Dar în timp ce despicam animalul, morsele 
se iveau mereu în crăpătura de lângă noi şi se caţărau cu 
jumătate de trup pe gheaţă, vrând parcă să ştie ce facem 
acolo. 

După ce ne-am aprovizionat cu atâta carne şi slănină cât 


socoteam că avem nevoie pentru moment, ca şi cu o 
cantitate de sânge, ne-am întins cortul în apropiere şi am 
fiert o oală plină de terci, dintr-un amestec născocit de noi, 
de sânge, făină de peşte şi slănină. 

Vântul continua să fie favorabil şi de aceea, bine dispuşi 
am mers mai departe toată noaptea folosind velele la sănii. 
Când am ajuns în promontoriul dinspre sud am dat de ape 
libere care se întindeau până la malul acoperit de gheţuri al 
uscatului. Am lăsat caiacele pe apă şi am pornit de-a lungul 
peretelui ghețarului; era pentru prima oară în acest an când 
navigam pe o mare deschisă. Incercam un simţământ 
deosebit să folosim din nou padelele şi să vedem mişunând 
pretutindeni pe apă tot felul de păsări: pinguini, pescăruşi 
ciungi, cufundari etc. Uscatul era acoperit de ghețari şi doar 
ici-colo se ivea câte un colţ de bazalt; în mai multe locuri se 
zăreau şi morene. Nu mică ne-a fost mirarea când, după 
puţin timp, au apărut pe apă un cârd de rațe, iar când mai 
târziu am zărit pe mal două gâşte, am început să ne 
credem din nou în regiuni umblate. După ce am tras la 
ramă câteva ore am fost împiedicaţi să mai înaintăm de 
gheaţa de lângă coastă, în timp ce apele libere se întindeau 
la vest adevărat, spre uscatul pe care-l văzuserăm şi mai 
înainte, în această direcţie, dar care acum era învăluit în 
ceaţă. 

Nu eram hotărâți ce cale să alegem: sau să ne continuăm 
călătoria înspre vest, pe apă, sau să ne apropiem de 
Spitzbergen, sau să părăsim marea şi să pornim din nou cu 
săniile pe gheaţă îndreptându-ne înspre sud. Cu toate că nu 
aveam vizibilitate, eram totuşi convinşi că mergând pe 
gheaţă vom zări, în sfârşit, ape libere, în partea de sud a 
insulelor printre care ne aflam acum. Poate că acolo aveam 
să găsim un drum mai scurt spre Spitzbergen. Se făcuse de 
mult dimineaţă (5 iunie) şi foarte mulţumiţi că avansam 
atât de mult. Înspre sud, ne-am întins cortul“. 

Cum a doua zi (sâmbătă, 6 iunie) vremea se menținea 


48 Ne aflam în partea de sud a capului Richthofen, după cum numise 
Jackson, punctul cel mai nordic pe care acesta îl atinsese mai înainte, în 
aceeaşi primăvară. - N. A. 


ceţoasă, împiedicându-ne să desluşim ceva în jurul nostru 
şi fiindcă vântul sufla puternic dinspre nord, ceea ce ne-ar fi 
stânjenit navigația pe marea deschisă spre vest, ne-am 
hotărât să pornim spre sud, pe gheaţa de lângă coastă. 
Aveam din nou posibilitatea să întindem velele la sănii şi 
deci să mergem cum nu se poate mai bine. De multe ori 
înaintam fără nici un efort; nu aveam altceva de făcut, 
decât să stăm fiecare în faţa saniei lui, cu schiurile în 
picioare, ţinând în mână cârma (un băț de bambus fixat 
bine la prova caiacului) şi să ne lăsăm împinşi de vânt. 
Când rafalele erau mai puternice aproape că zburam ca 
fulgii, alteori însă trebuia să tragem puţin de sanie. 
Inaintam destul de bine şi fiindcă voiam să folosim vântul 
cât mai mult cu putinţă, ne-am continuat călătoria până 
noaptea târziu. Am mers pe drumul lat care se întindea în 
faţa noastră şi nu ne-am oprit decât atunci când ne-am 
instalat cortul, lângă o insulă din partea de sud. 

In seara următoare (duminică, 7 iunie) ne-am continuat 
drumul tot înspre sud, împinşi de acelaşi vânt nordic, şi deci 
am putut să folosim velele. Nădăjduiam că vom ajunge pe 
uscat mai înainte de a fi nevoiţi să facem un popas, dar 
uscatul se afla mai departe decât crezusem şi, în cele din 
urmă, târziu, în dimineaţa zilei de /uni, 8 iunie, pe o furtună 
grozavă a trebuit să ne instalăm cortul pe o banchiză. 
Numeroasele insule în mijlocul cărora ne aflam ne apăreau 
din ce în ce mai misterioase. Pentru ziua aceea găsesc în 
jurnalul meu următoarea însemnare: „Descoperim mereu, 
înspre sud, insule sau ţinuturi noi. Spre vest se zăreşte o 
întindere mare, acoperită cu zăpadă, care pare că se 
prelungeşte mult către sud”. 

Acest ţinut cu zăpadă pare foarte ciudat! Nu am 
descoperit pe suprafaţa lui nici o pată întunecată; peste tot 
se vedea doar zăpadă şi gheaţă. Nu ne puteam da seama 
cât era de întins, deoarece nu-l zăream decât atunci când 
se ridica ceața. Părea să fie foarte puţin înalt, dar socoteam 
că trebuie să fie mai întins decât toate celelalte uscaturi pe 
lângă care trecusem până atunci. Înspre est, pe tot 
parcursul, am întâlnit insulă după insulă, trecători şi 


fiorduri. Le-am notat pe toate cât am putut de bine, dar 
aceasta nu ne ajuta cu nimic să aflăm unde suntem; păreau 
să fie doar o mulţime de insulițe printre care se deschidea 
din când în când, înspre est, un culoar unde socoteam că 
trebuie să fie oceanul. 

Gheaţa pe care mergeam acum era mult deosebită de 
aceea pe care o întâlnisem mai spre nord, în apropierea 
taberei noastre de iarnă. Era mult mai subţire şi acoperită 
cu un strat foarte gros de zăpadă, nefavorabilă unei 
călătorii. În ziua următoare (marţi, 9 iunie) când zăpada a 
început să se prindă în bulgări de tălpicile schiurilor şi ale 
săniilor, înaintarea a devenit foarte anevoioasă. Vântul însă 
ne era favorabil şi continuam să înaintăm cu săniile cu vele. 
În timp ce goneam astfel, împinşi de vânt de era aproape 
să atingem uscatul, Johansen căzu cu sania într-o copcă şi 
doar cu multă greutate izbuti să revină pe gheaţă solidă, 
împreună cu lucrurile lui. Goneam cu săniile într-una când, 
deodată, am băgat de seamă că zăpada din faţa mea avea 
o înfăţişare apoasă cam ciudată şi apoi începuseră să mi se 
afunde şi schiurile. Din fericire am avut timp să mă întorc 
contra vântului înainte de a se întâmpla un alt accident. A 
trebuit să strângem velele şi să facem un mare ocol spre 
vest, înainte de a ne putea continua drumul cu velele 
întinse. A doua zi zăpada continua să se adune pe tălpice, 
dar vântul se înteţise şi înaintam foarte bine cu velele. 
Deoarece uscatul dinspre est“? părea că coteşte spre sud- 
est, am cârmit spre punctul cel mai sudic al unui uscat care 
se afla la sud-vest5. Călătoria devenea din ce în ce mai 
captivantă. După noi, străbătusem în ziua aceea circa 22 
km şi calculasem că ar trebui să ne aflăm la 80*8' latitudine 
nordică. Spre sud continuam să vedem pământ. Dacă 
acesta se întindea atât de mult în această direcţie, atunci 
era sigur că nu ne aflam în arhipelagul Franz-losef (aşa cum 
încă mai credeam); din cauza ceţii nu vedeam prea 
departe. Mai era ciudat şi faptul că malul dinspre est 
începea să se întindă în direcţie estică. Credeam că îl voi 


49 S-a dovedit mai târziu că era vorba de insula Hooker. - N. A. 
5% Era insula Northbrook. - N. A. 


putea identifica în harta trecătorii Markham, întocmită de 
Leigh-Smith. În cazul acesta trebuia să fi trecut printr-o 
strâmtoare pe care nici el, nici Payer nu puteau s-o fi văzut, 
aşa că totuşi nu ne-am îndepărtat prea mult de meridianul 
nostru. Şi totuşi nu se poate! In călătoria noastră spre sud 
era imposibil să fi trecut pe lângă ghețarul Dove al lui Payer 
şi pe lângă diferitele insule şi uscaturi descoperite de el, 
fără să le fi văzut. Trebuia să se mai afle un ţinut, mai 
departe spre vest, între Ţara lui Franz-losef şi Spitzbergen; 
harta lui Payer nu putea să fie cu totul greşită. Voiam să 
atingem uscatul dinspre sud-vest, dar cum era prea 
departe, am fost obligaţi să facem un popas pe gheaţă. 

Proviziile noastre se împuţinează; mai avem carne doar 
pentru o zi şi în jur nu se vede nici o vietate, nici măcar o 
focă pe gheaţă, şi nici ape libere nu se zăresc. Cât va mai 
dura această situaţie? Dacă nu vom ajunge curând la 
marea deschisă, unde s-ar putea să găsim ceva vânat, 
lucrurile vor lua o întorsătură nu prea plăcută. 

Marţi, 16 iunie. „Ultimele zile au fost atât de pline de 
întâmplări încât nu am avut timp să scriu nici un rând. O voi 
face acum, în această dimineaţă frumoasă, în timp ce 
soarele îmi luminează cortul. 

Afară marea e albastră şi strălucitoare, încât te-ai putea 
crede într-o dimineaţă de iunie, norvegiană.” 

Vineri, 12 iunie. „Dimineaţa la ora 4 am pornit din nou cu 
săniile cu vele. Fusese ger şi zăpada era ceva mai bună. In 
timpul nopţii, vântul a bătut cu tărie şi nădăjduiam că vom 
putea să înaintăm nesperat de bine. leri a fost atât de senin 
încât, în sfârşit, am putut zări foarte clar ţinutul din jur. Ne- 
am dat seama că pentru a atinge capătul de sud al ținutului 
din vest, trebuia să ţinem drumul mai spre vest decât în 
ultimele zile. Pământul aflat spre est s-a pierdut în direcţia 
estică; de altfel ne luasem rămas bun de la el cu o zi mai 
înainte. Uscatul dinspre vest”! este străbătut de o 
strâmtoare lată şi formează un singur ţinut, aşa cum 
presupusesem şi noi. Pământul aflat în nordul strâmtorii era 

acum atât de departe, încât abia îl mai puteam zări. Între 
timp, vântul se potolise şi gheaţa devenise tot mai 
accidentată; pesemne că ajunsesem pe gheaţa plutitoare 
unde înaintarea era mult mai grea decât ne-am fi aşteptat. 
După aspectul cerului am văzut că în sud trebuie să se afle 
ape libere când am ajuns mai aproape am auzit, spre 
bucuria noastră, zgomotul valurilor. La ora 6 dimineaţa ne- 
am oprit să ne odihnim puţin şi când am urcat pe o colină 
pentru a face o observaţie în vederea stabilirii longitudinii, 
am văzut ape libere la o mică depărtare. Le-am zărit apoi şi 
mai bine din vârful unui ghețar, întinzându-se înspre 
promontoriul din sud-vest. Deşi vântul sufla acum ceva mai 
dinspre vest, nădăjduiam că vom fi în stare să navigăm de- 
a lungul banchizei de coastă şi hotărârăm să ne îndreptăm 
spre apă pe drumul cel mai scurt. Peste puţin am ajuns la 
marginea gheții; în sfârşit în faţa noastră se întindeau apele 
albastre ale mării libere. 

Am legat caiacele unul de altul, am întins vela şi am 
pornit. Speranţele nu ne-au fost înşelate căci am mers o zi 
întreagă cu velele întinse. Uneori vântul era atât de 
puternic încât când spintecam apa valurile spălau punţile 
caiacelor, ceea ce nu putea să fie prea plăcut, dar cum 
înaintam temeinic, faptul că ni se uda puţin îmbrăcămintea 
nu mai avea acum nici o însemnătate. Curând trecurăm şi 
de capul? spre care ne îndreptasem; acolo uscatul şi 
marginea neîntreruptă a banchizei de coastă se întindeau 
spre vest, iar înaintea noastră se aflau ape libere. Am 
continuat să navigăm plini de voioşie spre vest, de-a lungul 
marginii gheții. lată-ne, în sfârşit, în sudul ținutului prin care 
rătăcisem atâta amar de vreme, şi unde petrecusem o 
iarnă lungă. Mă uimea din ce în ce mai mult faptul că 
această coastă sudică semăna totuşi foarte bine cu cea a 
Ţării lui Franz-losef, din harta lui Leigh-Smith şi a ținutului 
din jurul taberei sale de iarnă. Apoi însă ne-am amintit de 
harta lui Payer şi am renunţat din nou la acest gând. 

Seara am acostat la marginea gheții ca să ne dezmorţim 
puţin picioarele, care erau înţepenite din cauză că şezusem 

în caiac o zi întreagă; voiam de asemenea să aruncăm o 
privire asupra apelor din vest şi în acest scop ne-am urcat 
pe o colină. Ajunşi pe mal, ne-am întrebat cum să legăm 
preţioasele noastre ambarcaţii.. «Să le fixăm cu o parâmă», 
spuse Johansen, care se afla pe gheaţă. «Va fi oare destul 
de solidă?», «Da, răspunse el, am folosit-o tot timpul ca 
fungă* la vela de pe sania mea». «Ai dreptate, caiacele 
noastre sunt destul de uşoare» spusei eu oarecum ruşinat 
că fusesem atât de fricos şi le-am legat cu o parâmă făcută 
dintr-o fâşie de piele crudă de morsă. 

Ne-am plimbat un timp pe gheaţă, în sus şi în jos, în 
apropierea caiacelor; vântul se potolise mult şi părea că a 
trecut la vest, astfel că era îndoielnic dacă îl vom mai putea 
folosi multă vreme. De aceea ne-am urcat pe o colină din 
apropiere pentru a ne da seama mai bine de situaţie. Când 
am ajuns în vârf, Johansen strigă deodată: «la te uită, 
caiacele noastre s-au desprins de la mal!» Am luat-o la 
goană în jos cât am putut de repede. Parâma cedase şi 
caiacele erau duse repede de valuri. «Ţine ceasul!» i-am 
spus lui Johansen, apoi am scos de pe mine, cât mai 
repede, o parte din îmbrăcăminte, ca să pot înota mai bine. 
Nu îndrăzneam să mă dezbrac complet fiindcă aş fi putut 
face, cu uşurinţă, un cârcel. M-am aruncat în apă, dar cum 
vântul sufla dinspre mal caiacele noastre uşoare, cu 
greementul înalt, se îndepărtaseră mult şi erau împinse în 
larg cu repeziciune. Apa era rece ca gheaţa. Imi venea 
foarte greu să înot cu hainele pe mine, iar caiacele se 
îndepărtau mult mai repede decât puteam înota eu. 
Începusem să mă îndoiesc chiar că voi reuşit să le ajung 
vreodată. Dar o dată cu ele se duceau şi toate speranţele 
noastre. Tot avutul nostru se afla pe bordul lor; nu aveam la 
noi nici măcar un cuţit. Acum chiar dacă mi s-ar pune un 
cârcel, m-aş îneca, sau m-aş întoarce fără caiace, ar fi 
acelaşi lucru pentru mine, aşa încât mi-am încordat puterile 
la maximum. Când am obosit m-am întors şi am început să 
înot pe spate; în clipa aceea l-am văzut pe Johansen 
plimbându-se încoace şi încolo, fără astâmpăr, pe gheaţă. 

Bietul băiat! Cât de neliniştit era şi ce îngrozitor trebuia să 
se simtă fiindcă nu putea să facă nimic. Nu nutrea prea 
mari speranţe că le voi ajunge, dar îşi dădea bine seama că 
situaţia nu s-ar fi îmbunătăţit câtuşi de puţin, dacă s-ar fi 
aruncat şi el în apă. Mai târziu mi-a spus că atunci a trecut 
prin cele mai grele clipe din viaţa lui. Când m-am întors din 
nou şi am văzut caiacele mai aproape am prins curaj şi mi- 
am dublat eforturile. Dar încetul cu încetul simţeam că 
încep să mă mişc din ce în ce mai greu şi aproape că nu-mi 
mai simţeam mâinile şi picioarele. Ştiam că în scurt timp nu 
voi mai fi în stare să le mişc. Nu mai eram însă departe de 
caiace şi dacă aş mai fi putut să rezist puţin am fi fost 
salvaţi. Printr-un efort de voinţă am continuat să înot. 
Mişcările mele deveneau tot mai slabe, dar şi distanţa de 
caiace se micşora din ce în ce mai mult. Începuse să 
licărească din nou speranţa că le voi ajunge. Şi iată că, în 
sfârşit, am putut să întind mâna şi să apuc schiul care era 
fixat de-a curmezişul pupei; m-am tras până la marginea 
caiacului şi... eram salvaţi! 

Am încercat să mă ridic dar n-am putut, deoarece corpul 
îmi era înţepenit de frig. O clipă m-am gândit că am ajuns 
totuşi prea târziu, fiindcă nu mai reuşeam să ajung în 
barcă. După încă câteva clipe de aşteptare am reuşit să 
ridic un picior şi să-l pun pe marginea saniei care se afla pe 
covertă şi în felul acesta să mă urc sus. Acum mă aflam în 
caiac, dar eram atât de ţeapăn de frig, încât nu puteam să 
trag la rame. De altfel nu era deloc uşor să tragi la rame pe 
un caiac dublu, deoarece trebuia să dau câteva lovituri de 
padele într-un bord, apoi să trec în celălalt caiac şi să dau 
câteva lovituri şi în bordul celălalt. Dacă aş fi putut să 
despart caiacele, în aşa fel ca într-unul să trag la rame iar 
pe celălalt să-l trag după mine, atunci ar fi fost mult mai 
uşor; dar nu puteam să mă încumet să fac acest lucru, 
deoarece mai înainte de a-l fi terminat aş fi îngheţat tun. 
Trebuia să încerc să mă încălzesc trăgând la rame cât 
puteam de repede. Eram complet înţepenit iar rafalele de 
vânt mă pătrundeau până la os prin cămaşa de lână subţire 
şi udă leoarcă. Parcă mă străpungeau nişte cuțite, iar dinţii 


îmi clănţăneau într-una. Padela însă mai puteam s-o mişc şi 
încercam să mă gândesc că pe gheaţă mă aşteptau haine 
uscate şi că aveam să mă încălzesc. Aproape de prova 
zburau doi pinguini; perspectiva de a mânca la cină carne 
de pasăre era prea ispititoare, mai ales că nu mai aveam 
nici de-ale mâncării; am pus deci mâna pe puşcă şi i-am 
doborât dintr-o împuşcătură. Mai târziu Johansen mi-a spus 
că atunci când a auzit împuşcătura s-a speriat grozav 
deoarece crezuse ca s-a întâmplat o nenorocire; nu putea 
să priceapă ce aş fi putut face eu acolo în larg. Când m-a 
văzut însă trăgând la rame şi ridicând două păsări din apă a 
crezut că mi-am pierdut minţile. În sfârşit, am reuşit să 
ajung la marginea gheții, dar curentul mă dusese mult mai 
departe de locul unde acostasem prima dată. Johansen a 
venit de-a lungul malului, a sărit în caiacul de lângă mine, şi 
am pornit împreună spre locul unde acostasem mai înainte. 
Eram sleit de puteri şi aproape că m-am târât pe mal. Nu 
puteam să stau în picioare; tremuram şi clănţăneam tot 
timpul. Johansen îmi scoase iute hainele ude şi mă îmbrăcă 
cu puţinele haine uscate pe care le mai aveam de rezervă; 
apoi îmi întinse pe gheaţă sacul de dormit. M-am înfăşurat 
bine în el iar Johansen mai puse peste mine vela şi tot ce a 
mai putut să găsească. Am stat aşa multă vreme, 
tremurând vargă, până când, treptat, am început să mă 
încălzesc. Picioarele însă mi-au rămas încă mult timp 
amorţite, ca două sloiuri de gheaţă, fiindcă în apă stătusem 
cu ele goale. În timp ce Johansen întindea cortul şi pregătea 
cina din cei doi pinguini, am adormit. M-a lăsat să dorm 
liniştit şi când m-am trezit mâncarea era gata de mult şi 
acum fierbea încet pe foc. O supă fierbinte şi carnea de 
pinguin au făcut să dispară curând şi ultimele urme 
dureroase ale performanţei mele nautice. Hainele le 
lăsasem atârnate afară în timpul nopţii şi a doua zi erau 
aproape uscate. Intrucât curentul mareelor era puternic în 
locurile acelea şi cum nu sufla nici vântul, am aşteptat 
schimbarea mareei ca să nu avem curentul potrivnic, astfel 
că abia a doua zi, seara târziu, ne-am putut continua 
călătoria. Am tras la rame cu spor până când, spre 


dimineaţă (14 iunie), am zărit pe gheaţă câteva turme mari 
de morse. În afară de câţiva pinguini pe care îi 
împuşcasem, provizia noastră de carne se sfârşise şi nici 
slănină nu prea mai aveam. Fireşte că ne-ar fi plăcut mai 
mult un urs, dar fiindcă în ultimul timp nu zărisem nici unul 
am socotit că e mai bine să ne aprovizionăm pe loc. Am 
debarcat deci şi ne-am îndreptat spre una din turme, aflată 
în spatele unei movile. Am ales animale mai tinere, 
deoarece erau mai uşor de jupuit. Am doborât întâi un pui 
de morsă şi apoi încă unul. La zgomotul primei împuşcături 
animalele adulte s-au speriat şi au privit în jur; la a doua 
împuşcătură toată turma s-a îndreptat spre apă. Femelele 
însă nu voiau să-şi părăsească puii doborâţi. Una dintre ele 
prinse să-şi miroasă puiul pe toate părţile şi să-l 
înghiontească nedându-şi seama ce are; vedea doar 
sângele care îi ţâşnea din cap şi striga şi se jelea ca un om. 
În sfârşit, când turma începu să sară în apă, mama prinse 
să-şi împingă puiul spre marginea gheții. De teamă să nu 
pierd prada am fugit înspre ea, dar morsa a fost mai iute 
decât mine, şi a apucat puiul cu una din labele din faţă 
dispărând ca fulgerul cu el în apă; a doua morsă a făcut la 
fel. Nici nu mi-am dat seama cât de repede s-a petrecut 
totul; stăteam pe mal ca năuc şi mă uitam în urma lor. 
Credeam că puii se vor ridica din nou la suprafaţă, dar n-au 
mai apărut. Dispăruţi erau pentru totdeauna. Pesemne că 
cele două morse îi duseseră departe. Apoi m-am îndreptat 
spre altă turmă, unde se aflau de asemenea câţiva pui şi 
am împuşcat unul; şi ca să nu mai păţesc acelaşi lucru, am 
împuşcat şi morsa-mamă. A fost o scenă impresionantă. 
Înainte de a fi fost lovită, morsa s-a aruncat peste trupul 
puiului ei mort şi apoi, moartă fiind, continua să-l strângă 
cu laba din faţă. 

Aveam aşadar carne şi slănină suficientă pentru un timp 
îndelungat şi mai ales o carne delicioasă, căci carnea de 
morsă tânără are gustul pulpei de miel. La aceasta s-au mai 
adăugat apoi vreo duzină de pinguini, aşa încât cambuza 
noastră era acum bine aprovizionată. De altfel apele erau 
pline de pinguini şi de alte vieţuitoare, aşa că nu aveam să 


ne temem de lipsuri. 

Prin aceste locuri se aflau nenumărate morse. Turmele 
pe care le văzusem stând pe gheaţă şi care acum 
dispăruseră erau numeroase, dar în largul mării se aflau 
mult mai multe. În apă era multă însufleţire; pretutindeni 
întâlneai animale mari şi mici şi dacă socotesc numărul lor 
la cel puţin 300, cu siguranţă că n-am spus prea mult. 

În dimineaţa următoare (/uni, 15 iunie) la ora unu şi 
jumătate, pe o vreme frumoasă şi liniştită, ne-am continuat 
călătoria. Deoarece întâlneam morse la tot pasul, n-am vrut 
să tragem la rame fiecare separat, şi pe o porţiune de drum 
am legat iarăşi caiacele, pentru că ştiam cât de 
supărătoare pot deveni aceste «personaje». Cu o zi mai 
înainte ieşiseră la suprafaţă lângă caiacul meu şi se luaseră 
după noi de mai multe ori, pe distanţe mari, fără să ne 
provoace însă vreo stricăciune. Inclinam să cred că ne 
urmăresc din curiozitate şi că în realitate nu erau 
periculoase. Johansen însă nu era prea convins de aceasta; 
el era de părere că experienţele pe care le făcusem indicau 
tocmai contrariul şi considera că în orice caz prudenţa nu 
poate să strice. În tot timpul zilei am fost escortaţi de turme 
de morse care veneau după noi pe mari distanţe şi se 
îngrămădeau în jurul caiacelor. Navigam aproape de 
marginea gheții şi dacă vreuna se apropia prea mult ne 
refugiam, când era posibil, pe un picior de gheaţă”. Şi apoi 
aveam grijă să rămânem alături unul de celălalt sau măcar 
în apropiere. Am mai trecut pe lângă o turmă care zăcea pe 
gheaţă şi încă după mult timp, când ne aflam la o mare 
depărtare de ele, le mai auzeam cum răgeau ca vacile. 

Alunecam repede de-a lungul coastei, dar din păcate 
ceața acoperea totul, aşa că de multe ori ne era imposibil 
să desluşim dacă printre petele întunecate se aflau 
trecători sau ghețari. Aş fi dorit mult să zăresc câte ceva 
din acest ţinut. Bănuiala mea că ne aflăm în apropierea 

suprafaţa apei şi care se formează atunci când apa mării de la 

taberei de iarnă a lui Leigh-Smith era mai puternică decât 
oricând. Latitudinea la care mă aflam, ca şi direcţia liniei de 
coastă şi poziţia insulelor şi a strâmtorilor păreau să 
coincidă întru totul, astfel încât nu-mi puteam închipui că 
pe porţiunea scurtă dintre [ara lui Franz-losef şi 
Spitzbergen s-ar mai putea găsi un alt grup de astfel de 
insule. Ar fi fost o coincidenţă mult prea ciudată. În afară de 
aceasta, zărisem departe, spre vest, o fâşie de uscat, care, 
în nici un caz, nu se putea afla departe de Nordostland. 
Cum rămânea atunci cu harta lui Payer şi cu uscatul pe 
care el îl consemna la nord de Nordostland? Johansen 
susţinea, pe bună dreptate, că era cu neputinţă ca Payer să 
fi făcut astfel de greşeli, aşa cum am fi fost obligaţi, într-un 
astfel de caz, să presupunem. 

Spre dimineaţă am navigat un timp fără să mai zărim nici 
o morsă şi de aceea ne simţeam mai în siguranţă. La un 
moment dat însă am zărit un mascul care înota singur şi 
care ieşise la suprafaţă la o mică distanţă în faţa noastră. 
Johansen, care se afla în momentul acela în faţa mea, s-a 
refugiat pe un picior de gheaţă; deşi socotisem că se 
comportase cu o prudenţă cam exagerată, mă pregăteam 
totuşi să-i urmez exemplul. N-am apucat însă să înaintez 
decât puţin şi deodată morsa ţâşni din apă lângă mine, şi 
se aruncă pe marginea caiacului, agăţându-se de punte cu 
una din labele din faţă şi, în timp ce încerca să mă 
răstoarne, ameninţa să-mi străpungă caiacul cu colții. 
Luptam din răsputeri ca să nu fiu zvârlit în apă; deodată am 
pocnit animalul în ţeastă cu padela cât am putut de tare. 
Intre timp morsa apucase din nou caiacul şi reuşise să-l 
aplece atât de mult, încât puntea era aproape sub apă. 
Apoi i-a dat drumul şi s-a înălţat drept în sus. Am pus mâna 
pe puşcă, dar în aceeaşi clipa morsa s-a întors şi a dispărut 
tot atât de repede cum apăruse. Toată povestea asta s-a 
petrecut într-o clipită şi tocmai când voiam să-i spun lui 
Johansen că ne putem socoti fericiţi că am scăpat teferi din 
această aventură, am observat că picioarele îmi sunt ude. 
Am tras cu urechea şi am auzit cum pătrunde apa sub mine 
în caiac. Am schimbat la repezeală drumul şi am tras 


caiacul pe un picior de gheaţă; dar şi acolo lua apă. Acum 
problema era să ajung cât mai repede pe gheaţă, deoarece 
între timp caiacul se umplea tot mai mult cu apă. Marginea 
de sus a gheții era înaltă şi sfărâmicioasă; am reuşit totuşi 
să ajung sus, după care Johansen a aplecat atât de mult 
caiacul la tribord încât spărtura a ieşit de sub apă. După 
aceea l-am tras până într-un loc unde ţărmul de gheaţă era 
destul de jos. Toate lucrurile pe care le avusesem în caiac 
pluteau acum în interiorul lui îmbibate de apă. Cel mai mult 
regretam însă că apa pătrunsese în aparatul fotografic şi 
distrusese pesemne preţioasele mele clişee. 

Acum ne aflăm pe gheaţă cu tot avutul nostru întins la 
uscat şi cu un caiac spart, care trebuia reparat înainte de a 
ne încumeta să ne înfăţişăm din nou în faţa unei morse. 
Dihania a făcut o spărtură serioasă de cel puţin 15 cm 
lungime. Noroc însă că am scăpat doar cu atât. Ar fi putut 
foarte uşor să mă rănească cu colții în coapsă! Şi nu ştiu 
cum s-ar fi terminat întâmplarea dacă ne-am fi aflat 
departe, în larg şi nu într-un loc atât de favorabil, la 
marginea gheții. Sacul de dormit era ud leoarcă; l-am stors 
cum am putut, l-am întors cu părul în afară şi am petrecut 
în el o noapte minunată cum nici n-aş fi visat.” 

In seara aceleiaşi zile am scris: „Astăzi mi-am reparat 
caiacul; apoi am turnat stearină peste toate cusăturile celor 
două caiace, astfel că acum suntem gata de drum. La 
marginea gheții morsele se holbau la noi cu ochii lor mari şi 
rotunzi, grohăind şi sforăind şi din când în când se căţărau 
pe gheaţă ca şi cum ar fi vrut să ne gonească”. 


Întâlnirea 
Marţi, 23 iunie 


Do | sleep? Do | dream? 

Do | wonder and doubt? 
Are things what they seem? 
Or is visions about?” 


Ce s-a întâmplat? Încă nu mă pot dezmetici. Ce nesecat e 
izvorul neprevăzutului în această viaţă călătoare! Atacat de 
morse, acum câteva zile luptam în apă să-mi salvez viaţa; 
duceam o viaţă de sălbatic de mai bine de un an, cu gândul 
că ne aşteaptă o călătorie lungă pe mare şi peste gheţuri, 
prin ţinuturi necunoscute şi că va mai trece multă vreme 
până ce vom întâlni din nou oameni, o călătorie plină de 
peripeții şi de dezamăgiri, cu care de altfel eram atât de 
obişnuiţi. lar acum ducem din nou un trai civilizat; avem din 
belşug apă, săpun, prosoape, haine de lână moi şi curate, 
cărţi, adică tot ceea ce ne doream nespus în aceste 
nesfârşite luni! 

La 17 iunie trecuse puţin de ora amiezii când m-am 
sculat să prepar mâncarea. Coborâsem la malul mării să iau 
apă, făcusem focul, tăiasem carnea şi o pusesem în oală, şi 
tocmai mă descălţam ca să mă bag din nou în sacul de 
dormit, când am băgat de seamă că ceața s-a mai risipit 
puţin deasupra uscatului. N-am vrut să pierd acest prilej şi 
m-am încălţat deci din nou urcându-mă apoi pe o colină din 
apropiere pentru a cerceta interiorul ținutului. 

Dinspre uscat sufla un vânt uşor care aducea cu el, din 
munţii din interior, larma ameţitoare a miilor de păsări. 
Ascultam aceste sunete ale vieţii şi priveam cârdurile de 
pinguini care zburau deasupra mea încoace şi încolo, în 


5 Dorm oare; sau visez? 
Mă mir şi mă îndoiesc? 
Sunt lucrurile aşa cum par? 
Sau sunt doar plăsmuiri? 


timp ce ochiul urmărea linia coastelor şi pereţii întunecaţi şi 
pleşuvi ai munţilor, alunecând peste întinderile de gheaţă şi 
ghețarii unui ţinut care, după cum credeam eu, nu mai 
fusese văzut de ochi omenesc şi nici călcat de picior de om, 
un ţinut care se odihnea în măreţia lui arctică, învăluit în 
neguri. Deodată am auzit ceva care părea să semene cu un 
lătrat de câine. Am tresărit. Auzisem doar câteva lătrături, 
dar altceva nu putea fi. Mi-am încordat auzul, dar nu mai 
ajungea până la mine decât cunoscuta larmă, clocotitoare, 
a miilor de păsări. Poate că mă înşelasem. Mi-am îndreptat 
din nou privirea spre insulele şi strâmtorile din vest şi iar 
am tresărit. Se auzea din nou acelaşi lătrat, mai întâi vag, 
izolat, apoi din ce în ce mai tare; erau lătrături în toată 
legea, unele mai răguşite, altele mai ascuţite. Nu mai 
încăpea nici o îndoială că nu mă înşelase auzul. În clipa 
aceea mi-am amintit că cu o zi înainte auzisem două 
pocnituri, ca două împuşcături, pe care le pusesem în 
seama presiunii gheţurilor. l-am strigat lui Johansen că aud 
lătrat de câine. Cât ai clipi sări din sacul de dormit şi fugi 
afară din cort. „Câini?” La început nici nu-i venea să creadă 
şi ca să se convingă, se urcă singur pe colină pentru a auzi 
cu propriile lui urechi; în acest timp eu pregăteam micul 
dejun. 

Deşi auzise şi el o dată sau de două ori lătrat de câine se 
îndoia totuşi că ar putea fi adevărat. Apoi nu s-a mai auzit 
decât larma păsărilor pe care Johansen susţinea ca o auzise 
şi mai înainte. l-am răspuns că poate să creadă ce pofteşte, 
dar că eu eram hotărât să pornesc cât mai repede la drum. 
De nerăbdare aproape că am înghiţit mâncarea. Pusesem 
în supă ultimul rest de mălai nădăjduind că seara vom avea 
prăjituri din belşug. Pe când mâncam ne puneam întrebarea 
cine ar putea să fie; compatrioți de ai noştri sau englezi? 
Dacă era expediţia engleză care, la plecarea noastră, se 
pregătea să plece în [ara lui Franz-losef, ce urma să 
facem? 

„Ei bine, spuse Johansen, vom rămâne cu ei doar o zi, 
două şi apoi vom porni mai departe spre Spitzbergen, altfel 
ar dura prea mult până să ajungem acasă.” 


În această privinţă eram de aceeaşi părere cu el. 
Hotărârăm ca mai întâi să facem rost de ceva hrană şi apoi 
s-o pornim. În timp ce eu aveam s-o iau înainte, Johansen 
trebuia să rămână în urmă şi să aibă grijă de caiace, ca nu 
cumva să fie luate de gheţuri. 

Mi-am luat schiurile, ocheanul şi puşca şi iată-mă gata de 
drum. Înainte de a porni m-am suit încă o dată pe colină, ca 
să ascult dincotro vin lătrăturile şi să caut un drum spre 
interior, peste gheaţa neregulată. Dar nu mai auzeam nici 
un zgomot care să semene cu un lătrat de câine, ci doar 
tipetele ascuţite ale pinguinilor, ale mergulelor şi 
croncănitul pescăruşilor ciungi. Asta să fi fost oare ceea ce 
auzisem? Cuprins de îndoieli am pornit la drum. După câtva 
timp am zărit înaintea mea urmele proaspete ale unui 
animal. Nu puteau fi de vulpe, deoarece pe aici erau mai 
mari decât cele pe care le văzusem până atunci. 

Să fie urme de câini? Dar ar fi putut să treacă în timpul 
nopţii, pe lângă noi, un câine, la numai câteva sute de paşi 
distanţă, fără să latre sau să-i fi auzit lătratul? Era foarte 
puţin probabil. Orice animal să fi fost, dar vulpe nu putea fi 
în nici un caz. Să fi fost un lup? Mergeam înainte, plin de 
gânduri ciudate, şovăind între certitudine şi îndoială. Se vor 
termina oare aici toate neajunsurile, toate lipsurile şi 
suferinţele noastre? Părea de necrezut şi totuşi din negura 
îndoielilor începu să se contureze un grăunte de speranţă. 

Am auzit din nou un lătrat de câine, dar de data asta mai 
clar decât înainte; iar pe măsură ce înaintam, zăream 
mereu urme care nu puteau fi decât de câini. Printre ele se 
aflau şi urme de vulpi, dar mult mai mici. Apoi multă vreme 
n-am mai auzit decât zarva păsărilor şi iar m-au cuprins 
îndoielile; dacă m-am înşelat? Sau poate că am visat! 
Totuşi, urmele câinilor nu puteau să fie o închipuire. Dar 
dacă aveam să întâlnim pe aici oameni, aceasta înseamnă 
că nu puteam să fim în ţinutul Giles sau într-un alt ţinut, 
necunoscut, aşa cum crezusem toată iarna. Cu siguranţă că 
ne aflam tot în partea de sud a Ţării lui Franz-losef şi 
bănuiala care mi se trezise acum câteva zile era, pesemne, 
îndreptăţită; presupuneam că ieşisem printr-o strâmtoare 


necunoscută, între insulele Northbrook şi Hooker şi că acum 
ne aflam la nivelul acesteia din urmă, în ciuda faptului că 
nu puteam pune de acord poziţia noastră cu harta lui Payer. 

Înaintam spre interiorul ținutului printre nenumărate 
movile şi accidente de teren, frământat de îndoieli. Deodată 
mi s-a părut că aud strigătul unei voci omeneşti, o voce 
străină, prima pe care o auzeam în decurs de trei ani. Am 
alergat ca un năuc în vârful unei coline în timp ce inima-mi 
bătea să spargă pieptul. Am strigat din toate puterile! 
îndărătul acestei voci omeneşti din mijlocul pustiului de 
gheaţă, îndărătul acestei solii a vieţii, se aflau patria şi ea 
care mă aştepta acasă. Alergam cu schiurile printre sloiuri 
şi spinări de gheaţă, de parcă nimic nu-mi stătea în cale. 
Apoi am auzit din nou strigătul acela şi din vârful unei 
creste de gheaţă am zărit o formă întunecată care se mişca 
printre movile, mergând spre interiorul ținutului. Era un 
câine. Dar mai încolo se mişca o altă făptură şi... aceasta 
era un om! Cine era? Poate Jackson“ sau unul din însoțitorii 
lui, sau poate chiar un compatriot? Ne-am apropiat unul de 
altul cu multă repeziciune; am fluturat pălăria şi el a făcut 
la fel. L-am auzit adresându-se câinelui şi am ascultat. Era 
limba engleză. Când m-am apropiat mi s-a părut că-l 
recunosc pe Jackson, pe care, după cum îmi aminteam, îl 
văzusem odată. 

Mi-am scos pălăria şi ne-am dat mâna, salutându-ne 
călduros: „How do you do?” - „How do you do?’™ Un văl de 
ceaţă ne izola de restul lumii, la picioarele noastre se 
întindea banchiza plutitoare şi accidentată, iar în depărtare 
se zărea, ca o licărire, pământul. incolo numai gheaţă, 
sloiuri şi negură. De o parte un om civilizat într-un costum 
englezesc cu carouri, cu cizme înalte de cauciuc, bine ras, 
pieptănat, împrăştiind un miros de săpun parfumat, pe care 
simţurile ascuţite ale sălbaticului l-au simţit imediat, iar de 


5 Frederick George Jackson, explorator polar englez, care a traversat 
Ţara lui Franz-losef şi care a descoperit o serie de insule mici, printre 
care şi insula Jackson pe care au iernat în anul 1895-1896 Nansen şi 
Johansen. Insula pe care s-au întâlnit era insula Northbrook. - N. R. 

5 Formulă de salut, în limba engleză. - N. R. 


partea cealaltă sălbaticul îmbrăcat în zdrenţe slinoase, 
îmbâcsite de funingine şi ulei, cu părul lung, nepieptănat, şi 
cu o barbă încâlcită, negru de fum, cu un obraz pe care nu 
se mai vedea tenul bălai prin stratul gros de grăsime şi de 
funingine, pe care ne căznisem o iarnă întreagă, zadarnic, 
să-l îndepărtăm cu apă caldă, muşchi, cârpe şi în cele din 
urmă chiar cu un cuţit. Cred că nimeni n-ar fi putut să 
bănuiască cine era acest sălbatic sau de unde venea. Apoi 
s-a înfiripat următoarea convorbire: 

„Mă bucur foarte mult că vă văd”. 

„Mulţumesc, şi eu de asemenea”. 

„Sunteţi aici cu corabia?” 

„Nu, nava mea nu este aici”. 

„Câţi sunteţi?” 

„Mai am un tovarăş care se află mai încolo, la marginea 
gheţurilor”. 

În timp ce vorbeam, începusem să înaintăm înspre 
interiorul uscatului. Socoteam că m-a recunoscut sau că îşi 
închipuia măcar cine se ascunde sub această înfăţişare 
fioroasă. Deodată se opri, se uită drept la mine şi mă 
întrebă repede: 

„Nu sunteţi Nansen?” 

„Ba da, eu sunt!” 

„Pe Jupiter, mă bucur grozav că vă văd 

Apoi mi-a luat mâna şi mi-a scuturat-o încă o dată în chip 
de bun venit, în timp ce bucuria acestei î 


|”? 


întâlniri 
neaşteptate îi strălucea pe toată faţa şi în ochii negri. 

„De unde veniţi acum?” mă întrebă el. 

„Am părăsit «Framul» la latitudinea nordică de 84*, după 
ce am fost doi ani în derivă; am atins 86*15' latitudine 
nordică, dar a trebuit să ne întoarcem şi să ne îndreptăm 
spre Ţara lui Franz-losef. Am fost însă nevoiţi sa iernăm 
undeva la nord de aici, şi acum suntem în drum spre 
Spitzbergen”. 

„Vă felicit din toată inima. Aţi făcut o călătorie 
extraordinară şi mă bucur nespus că sunt primul care vă 
poate felicita pentru întoarcerea dumneavoastră!” 

Imi luă încă o dată mâna şi mi-o scutură din toată inima 


şi atunci mi-am dat seama că această strângere de mână 
nu era o simplă formalitate. Apoi îmi spuse cu multă 
bunăvoință că ne poate oferi „spaţiu din belşug” şi că 
aşteaptă să-i sosească vaporul dintr-o zi într-alta. Mai târziu 
mi-am dat seama ce însemna acel „spaţiu din belşug”: din 
suprafaţa colibei lui erau liberi câteva zeci de centimetri 
pătraţi care nu erau folosiţi pentru dormit nici de el nici de 
tovarăşii lui. Când însă inima te primeşte, găseşti loc şi în 
casă, şi inima lui ne primise cu drag. Când mi-am recăpătat 
graiul am întrebat dacă ştie ce mai e pe acasă şi el mi-a dat 
vestea binevenită că în urmă cu doi ani, când plecase, soţia 
şi copilul meu erau sănătoşi. Apoi au urmat întrebări despre 
Norvegia şi din cele spuse nu aveam motiv să mă 
îngrijorez. M-a întrebat apoi dacă nu vreau să mergem 
numaidecât să-l aducem pe Johansen şi toate lucrurile 
noastre. Am fost însă de părere că bărcile noastre sunt prea 
grele ca să le putem trage singuri peste sloiurile 
îngrămădite şi că ar fi mai bine, în cazul când are oameni 
destui, să-i trimit pe aceştia. Dacă îi vom da de veste lui 
Johansen printr-un foc de armă, el va aştepta cu răbdare. 
Apoi am tras fiecare câte două focuri. Imediat după aceea 
ne-au ieşit în întâmpinare şi alţi membri ai expediției: 
comandantul secund, Armitage, Child, fotograful şi doctorul 
Koettlitz. Când s-au apropiat, Jackson le-a făcut un semn şi 
le-a spus cine sunt, după care mi-au urat cu toţii, încă o 
dată, bun venit, din toată inima. Apoi ne-am mai întâlnit şi 
cu alţii: cu Fisher, botanistul, cu domnul Burgess şi cu 
finlandezul Blomquist (al cărui nume adevărat era 
Melenius). Mai târziu, Fisher mi-a povestit că în clipa când 
zărise un om pe banchiză, s-a gândit imediat la mine, dar 
când m-am apropiat, a abandonat această idee, deoarece îi 
fusesem descris ca un bărbat blond, şi când colo avea în 
faţa lui un om negricios, cu părul şi barba la fel de negre. 
După ce s-au adunat toţi, Jackson le-a comunicat că 
atinsesem 86*15' latitudine nordică, după care din şapte 
piepturi zdravene s-au înălţat trei urale englezeşti de au 
răsunat colinele. Apoi Jackson şi-a trimis oamenii cu sănii, 
să-l aducă pe Johansen în timp ce noi am pornit înspre casa 


care mi se părea că o zăresc pe pământ. Pe drum, Jackson 
mi-a povestit că avea pentru mine scrisori de acasă, pe 
care le luase cu el în primăvara trecută şi în primăvara 
aceasta, când pornise înspre Nord, nădăjduind că s-ar 
putea să mă întâlnească. Am constatat că în luna martie 
trebuie să se fi aflat la o distanţă destul de mică înspre sud 
de coliba noastră de iarnă. Ajuns acolo a fost nevoit să se 
întoarcă, fiindcă fusese oprit de acele ape libere, deasupra 
cărora noi văzusem toată iarna văzduhul întunecat. Abia 
după ce ne-am apropiat de casă, Jackson a început să 
întrebe mai îndeaproape despre «Fram», despre deriva 
noastră, după care i-am povestit pe scurt toată istoria 
călătoriei noastre. 

Mai târziu mi-a spus că din clipa în care mă întâlnise, 
crezuse că «Fram» fusese distrus şi că noi doi eram singurii 
supraviețuitori ai acestei expediţii. Ba chiar i se păruse că 
desluşise pe faţa mea o expresie de tristeţe, atunci când s- 
a interesat prima oară de corabia noastră, şi de aceea n-a 
mai vrut să aducă vorba despre aceasta. De altfel, în 
ascuns, îi prevenise şi pe oamenii săi să nu-mi pună 
întrebări. Abia în urma unei discuţii întâmplătoare, Jackson 
îşi dădu seama că se înşelase şi de-abia atunci începu să 
întrebe mai amănunţit despre «Fram» şi despre ceilalţi 
membri ai expediției. 

Membrii expediției lui Jackson locuiau într-o colibă joasă 
de lemn, în stil rusesc, aşezată pe o terasă netedă, la 
poalele unui munte, la 16 m deasupra mării. Era 
înconjurată de un grajd şi de patru construcţii rotunde, 
asemănătoare unor corturi, unde păstrau proviziile. Din 
mijlocul unei pustietăţi apăsătoare şi al peisajului hibernal 
păşeam acum într-o încăpere călduroasă, confortabilă, ai 
cărei pereţi erau căptuşiţi cu postav verde pe care se aflau 
fotografii, gravuri şi reproduceri de artă; erau, de 
asemenea, rafturi cu cărţi şi aparate. De tavan atârnau la 
uscat haine şi încălţăminte, iar soba din mijlocul plăcutei 
încăperi ne trimitea prin flăcările unui foc de cărbuni un 
ospitalier şi călduros bun sosit. 


58 El atinsese capul Richthofen, la aproximativ 65 km sud de noi. - N. A. 


Când m-am aşezat pe scaun, în acest mediu neobişnuit, 
m-a cuprins un simţământ ciudat. Dintr-o dată dispărură 
din gândurile mele toată răspunderea şi toate greutăţile 
care mă copleşiseră timp de trei ani. Mă aflam aici în 
mijlocul  gheţurilor într-un refugiu sigur şi dorințele 
nestăvilite care mă frământaseră timp de trei ani de zile se 
liniştiseră la lumina aurie a soarelui care răsărea. Imi 
împlinisem datoria, misiunea mea era terminată; acum 
puteam să mă odihnesc, să mă odihnesc şi să aştept. 

Mi s-a înmânat apoi o cutie de tablă bine închisă în care 
erau scrisori din Norvegia. În timp ce le deschideam îmi 
tremurau mâinile, iar inima îmi bătea puternic: erau veşti 
din patrie, numai veşti bune. Am simţit că mă învăluie o 
senzaţie plăcută de linişte. 

Apoi s-a servit masa de prânz: ce minunat era să ai din 
nou la masă pâine, unt, lapte, zahăr, cafea şi toate celelalte 
de care fuseserăm lipsiţi un an întreg şi după care tânjisem 
atât de mult. Dar punctul culminant al confortului l-am atins 
atunci când am aruncat de pe noi zdrenţele cele murdare şi 
am făcut o baie caldă. Am dat jos atâta murdărie cât se 
putea da dintr-o singură dată; dar curaţi n-am reuşit să fim 
decât după mai multe zile şi, bineînţeles, după mai multe 
băi. Ne-am îmbrăcat apoi din cap până în picioare în haine 
curate şi moi, ne-am tuns părul şi ne-am ras barba 
încâlcită; transformarea dintr-un sălbatic într-un om civilizat 
a fost mai rapidă decât fusese operaţia inversă. Ce plăcut 
era să te îmbraci cu haine care nu mai erau unsuroase, dar 
mai ales să umbli fără să simţi la fiecare mişcare cum ţi se 
lipesc de corp! 

După câtva timp au sosit şi Johansen şi ceilalţi cu 
caiacele şi lucrurile noastre. Mai târziu Johansen mi-a 
povestit că atunci când s-au apropiat şi au zărit drapelul 
fluturând pe un băț de bambus lângă o cămaşă de lână 
murdară, englezii cei inimoşi l-au salutat pe el şi drapelul 
norvegian prin urale venite din inimă. El înălţase drapelul 
după indicaţiile mele, ca să pot găsi drumul de întoarcere. 
Pe drum nici nu l-au lăsat să pună mâna pe sanie, ci a 
trebuit să meargă alături ca un simplu drumeţ. După cum 


spunea el, dintre toate felurile în care călătorisem pe 
banchiza plutitoare, acesta a fost cel mai comod! 

Primirea pe care i-au făcut-o nu a fost cu nimic mai puţin 
călduroasă decât aceea pe care mi-o făcuseră mie şi 
curând trecu şi el prin aceleaşi transformări prin care 
trecusem şi eu. 

Nici nu-l mai recunosc pe tovarăşul meu din lunga noapte 
de iarnă şi caut zadarnic urmele acelui zdrenţăros care se 
plimba în sus şi în jos pe un țărm pustiu, la poalele 
povârnişului şi stâncii întunecate de bazalt, în faţa colibei 
joase, vârâte în pământ. Omul din peşteră, negru şi plin de 
funingine, dispăruse şi în locul lui se afla altul, bine făcut, 
cu o înfăţişare sănătoasă, care şedea pe un scaun comod, 
fumând o pipă scurtă sau o ţigară, şi cu o carte în faţa lui 
din care se căznea să înveţe limba engleză. Mi se pare că 
Johansen s-a îngrăşat de la o zi la alta cu o repeziciune 
îngrijorătoare. E într-adevăr surprinzător că de când l-am 
părăsit pe «Fram», amândoi am crescut serios în greutate. 
Când am sosit aici cântăream aproximativ 92 kg, adică 
aproape cu 10 kg mai mult decât atunci când îl părăsisem 
pe „Fram”, în timp ce Johansen cântăreşte 73 kg, adică s-a 
îngrăşat cu 6 kg. Aceasta este urmarea faptului că o iarnă 
întreagă, în clima arctică, ne-am hrănit exclusiv cu carne de 
urs şi cu untură. Experiențele făcute de alţii în împrejurări 
similare nu duseseră la rezultate asemănătoare, ceea ce 
însemna că la noi totul se datora lipsei de mişcare. 

Ducem un trai liniştit şi aşteptăm să sosească vaporul din 
patrie şi ceea ce ne va aduce viitorul, în timp ce toţi cei din 
jurul nostru vor să ne facă să uităm lipsurile din timpul 
iernii. Nici nu am fi putut nimeri în mâini mai bune şi nici nu 
pot să descriu neasemuita ospitalitate şi prietenie cu care 
suntem înconjurați şi satisfacția pe care o simţim în faţa 
acestei bunăvoinţe. Ce ne face să ne simţim atât de bine 
între aceşti oameni? Să fie oare greutăţile pe care le-am 
îndurat un an întreg şi lipsa de societate, sau poate 
aceleaşi năzuinţe şi interese comune? Nu ştiu, dar ştiu că 
nu ne mai săturăm de vorbă şi mi se pare că ne cunoaştem 
de când e lumea, deşi ne-am întâlnit pentru prima oară 


abia acum câteva zile. 

Miercuri, 24 iunie. „S-au împlinit trei ani de când am 
părăsit patria. Astăzi, în timp ce eram la masă, bucătarul 
Hayward a năvălit înăuntru cu ştirea că pe aproape e un 
urs. Am ieşit afară, Jackson cu aparatul fotografic, iar eu cu 
puşca. Am zărit capul ursului deasupra marginii coastei, 
adulmecând în aer în direcţia colibei, în timp ce câţiva câini 
stăteau la distanţă şi lătrau la el. Când ne-am apropiat, 
ursul a venit drept spre noi, s-a oprit, a rânjit, a şuierat 
printre dinţi, apoi s-a întors şi a pornit din nou încet, în jos 
spre mal. Pentru ca Jackson să-l poată fotografia i-am trimis 
un glonte în spate, tocmai când încerca să dispară după 
marginea de gheaţă. Glontele şi-a atins ţinta, iar altul în 
umărul stâng a fost şi mai eficace. Înconjurat de câţiva 
câini, ursul s-a oprit. Acum câinii deveniseră mai îndrăzneţi; 
Jackson i-a trimis animalului câteva gloanţe de revolver în 
bot, care au avut darul sa-l înfurie la culme. Mai întâi s-a 
repezit asupra câinelui Misere şi, apucându-l de ceafă, l-a 
zvârlit departe pe gheaţă; apoi s-a repezit la celălalt câine, 
l-a apucat de o labă şi i-a rupt-o. A găsit apoi o cutie veche 
de tablă, a muşcat-o până ce a turtit-o şi după aceea a 
zvârlit-o cât colo. Fiara era nebună de furie; dar un glonte 
în dosul urechii i-a curmat suferinţele. Era o femelă”. 

Duminică, 5 iulie. Unul din primele lucruri pe care le-am 
făcut la sosirea noastră în staţiunea lui Jackson a fost, 
desigur, să ne comparăm ceasurile cu cronometrul lui 
Jackson, iar domnul Armitage, a fost atât de binevoitor, 
încât a făcut unele observaţii precise pentru mine, în 
vederea stabilirii timpului. S-a dovedit că nu ne aflam atât 
de departe de timpul cel adevărat. Pusesem ceasornicele 
greşit cu aproximativ 26 de minute. Aceasta reprezenta în 
longitudine o diferenţă de circa 6,5*. O observaţie 
comparativă de mai lungă durată pe care a făcut-o 
Armitage, a dovedit că timpul cât ni se opriseră 
ceasornicele era aproape întocmai cât îl socotisem noi. Cu 
ajutorul acestor date puteam să socotesc aproape exact 
longitudinile şi una din primele lucrări de care m-am 
apucat, acum când aveam din nou hârtie, ustensile de scris 


şi desenat, precum şi toate celelalte după care tânjisem 
atâta în timpul iernii, a fost să schiţez o hartă a Ţării lui 
Franz-losef, aşa cum trebuia să arate, după părerea mea, în 
urma observaţiilor noastre. Jackson mi-a dat voie, cu 
bunăvoință, să mă folosesc de harta acelei părţi explorată 
de el. Datorită acestui fapt mi-am economisit munca, 
nemaifiind nevoit să mai calculez observaţiile astronomice 
şi relevmentele şi pentru această parte. De asemenea, 
trebuie să-i mulţumesc şi pentru ajutorul pe care mi l-a dat 
sub toate formele posibile, prin tabele de navigaţie, anuarul 
nautic şi tot felul de materiale pentru desen. 

Comparând hărţile lui Payer cu cele ale lui Jackson şi cu 
observaţiile mele, am schiţat «Harta provizorie a grupului 
de insule cunoscute sub numele de Ţara lui Franz-losef». 
Am modificat hărţile lui Payer şi Jackson în acele locuri în 
care observaţiile mele se deosebeau fundamental de ale 
lor. N-am pretenţia de a fi făcut mai mult decât o schiţă 
provizorie, deoarece n-am avut nici măcar timpul necesar 
să calculez precis propriile mele observaţii. Când voi face 
această operaţie şi voi avea la dispoziţie şi tot materialul lui 
Payer, atunci, fără îndoială, voi putea întocmi o hartă mult 
mai precisă; ceea ce cred că este important în schiţa mea 
este faptul că arată în mod sumar că ceea ce s-a socotit 
până acum a fi ţara lui Franz-losef se împarte în 
nenumărate insule mici, fără să existe un uscat de proporţii 
mai mari între ele. Multe amănunte din harta lui Payer 
corespund cu observaţiile noastre; totuşi misterul asupra 
căruia am meditat toată iarna a rămas încă nedezlegat. 
Unde era ghețarul Dove? Unde era toată partea nordică a 
Ţării lui Wilczek? Unde erau insulele pe care Payer le 
numise Brown, Hoffmann şi Freeden? Ultima ar putea să fie, 
fără îndoială, identificată cu cea mai sudică insulă a 
ținutului Hvitten; celelalte însă dispăruseră complet. La 
început m-am gândit mult cum e posibil să existe o astfel 
de eroare în harta unui om ca Payer, care are o asemenea 
experienţă de topograf, şi ale cărui hărţi poartă de obicei 
pecetea unei mari precizii, a unui om pe care l-am admirat 
întotdeauna pentru destoinicia lui ca explorator arctic. Am 


controlat notele lui de drum şi am găsit menţiunea specială 
că în timpul când călătorea de-a lungul coastei şi a 
ghețarului Dove, era ceaţă deasă care învăluia complet 
ţinutul din jur. Într-o zi, spunea el însă (era în 7 aprilie 
1874): 

«Am avut impresia că la această latitudine Ţara lui 
Wilczek se sfârşeşte brusc; dar când soarele a destrămat 
ceţurile care rătăceau de ici-colo, am zărit înălțimile 
strălucitoare ale uriaşilor lor ghețari (ghețarul Dove) 
încremeniţi în imaculata lor albeaţă. Inspre nord-est ţinutul 
se zărea doar până la capul Budapesta, pierzându-se în 
depărtarea cenuşie. Dar acest aspect venea în contrazicere 
cu aspectul general al ținutului, adică cu caracterul 
topografic al ținutului Spitzbergen; deoarece ghețarii de o 
mărime neobişnuită presupun un hinterland întins». 

M-am gândit mult la descrierea de mai sus, dar în 
lucrarea lui Payer nu găsesc altă explicaţie care să aducă 
lumină pentru lămurirea acestui mister. Deşi reiese că în 
ziua aceea au avut o vreme senină, totuşi deasupra 
ținutului Hvitten trebuie să fi plutit nori de ceaţă care l-au 
legat înspre sud cu Ţara lui Wilczek şi care se întindeau şi 
înspre nord în direcţia Ţării prinţului Rudolf. Norii de ceaţă 
trebuie să fi sclipit în lumina soarelui în aşa fel încât au fost 
luaţi drept ghețari aşezaţi de-a lungul unei coaste. Pot să 
înţeleg foarte uşor această eroare cu atât mai mult, cu cât 
şi eu am fost pe punctul de a o face. După cum am arătat 
mai înainte, dacă în seara de 11 iunie 1896 vremea nu s-ar 
fi limpezit şi nu ne-ar fi dat posibilitatea să desluşim 
strâmtoarea dintre insula Northbroock şi Peterhead (insula 
Alexandra), am fi rămas cu impresia că aici e vorba de un 
ţinut neîntrerupt şi când am fi desenat harta acestui ţinut, l- 
am fi prezentat ca atare. 

Jackson şi cu mine am discutat de multe ori asupra 
denumirii ținuturilor explorate de noi. L-am întrebat dacă ar 
avea ceva împotriva denumirii regiunii în care am iernat 
«insula Frederick Jackson» ca un mic semn al recunoştinţei 
noastre pentru ospitalitatea de care ne-am bucurat. In 
general m-am abținut să dau numiri locurilor pe care 


Jackson le văzuse înaintea mea.” 

Uscatul din jurul capului Flora s-a dovedit a fi foarte 
interesant din punct de vedere geologic şi de câte ori îmi 
îngăduia timpul îl exploram fie singur, fie, de cele mai 
multe ori, însoţit de doctorul Koettlitz, medicul şi geologul 
expediției engleze. Am făcut împreună multe excursii 
interesante în susul şi josul povârnişurilor abrupte, pentru a 
căuta pietrificaţii pe care, în unele locuri, le-am găsit în 
număr foarte mare. Începând de la mal şi până la înălţimea 
de aproximativ 160-200 m, pământul părea să fie format 
din argilă moale, amestecată cu conglomerate de gresie 
roşie-brună. În aceste conglomerate existau pietrificaţii din 
belşug. Pământul însă era atât de presărat cu pietre răzlețe 
provenite din pereţii de bazalt de deasupra, încât era foarte 
greu să răzbeşti până la argilă. Multă vreme am susţinut că 
toată această argilă de pe mal este de formaţie oarecum 
recentă; doctorul însă se silea să mă convingă că în 
realitate era vorba de o formaţie extrem de veche care se 
întindea până sub stânci şi fusese acoperită de stratul de 
bazalt. In cele din urmă a trebuit să cedez, căci am dat de 
stratul superior de argilă şi am observat că într-adevăr 
bazaltul se suprapusese. De altfel, de acest lucru m-am 
convins şi mai târziu când în adâncime am dat peste câteva 
straturi mai subţiri de bazalt. O cercetare a pietrificaţiilor 
care, în cea mai mare parte, se compuneau din amoniţi şi 
belemniţi””* m-a convins că această argilă era de formaţie 
jurasică. Dr. Koettlitz găsise în argilă, în mai multe locuri, 
straturi subţiri de cărbune şi lemn pietrificat. Dar peste 
această argilă se suprapusese bazaltul într-un strat gros de 
200-230 m, ceea ce era destul de interesant. 

Intr-o zi, Jackson şi dr. Koettlitz au făcut împreună o 
excursie şi cu această ocazie au găsit, în partea de nord a 
capului Flora, un vârf de stâncă ce răsărea dintr-un ghețar, 
care în două locuri era plin cu plante pietrificate. Această 
descoperire mi-a deşteptat, desigur, cel mai viu interes şi 
de aceea la 17 iulie am plecat cu dr. Koettlitz într-acolo. 
Vârful de stâncă era din bazalt şi în unele locuri prezenta o 


5 Moluşte cefalopode fosile. - N R. 


formaţie în colonade; se ridica din mijlocul ghețarului la o 
înălţime de 200-300 m. 

Din păcate n-am avut timp să măsurăm exact înălţimea. 
În două locuri suprafaţa bazaltului era presărată cu 
numeroase fragmente de gresie. Aproape în fiecare din 
aceste fragmente se găseau imprimate urme, de obicei de 
ace de brad, dar şi de frunze mici de ferigă. Am adunat 
mostre din aceste comori atât cât am putut duce cu noi şi 
seara ne-am întors acasă încărcaţi din greu şi foarte 
mulţumiţi. Câteva zile mai târziu, în timpul unei excursii cu 
schiurile, Johansen a nimerit, întâmplător, fără să ştie, în 
acelaşi loc şi a adunat şi el o seamă de mostre, pe care le-a 
adus acasă. 

Făcusem fără îndoială o trecere bruscă de la traiul nostru 
inactiv din tabăra de iarnă, unde nu aveam prea multe 
stimulente pentru cercetări ştiinţifice, la această oază a 
ştiinţei, unde existau posibilităţi de studiu din plin, unde 
aveam la îndemână cărţi şi tot aparatajul necesar şi unde în 
timpul liber puteam discuta diverse probleme de ştiinţă 
legate de regiunile arctice, cu oameni însufleţiţi de aceleaşi 
preocupări. 

Când această muncă de cercetare ştiinţifică începea să 
mă obosească puteam să plec cu Jackson în sus pe 
povârnişul plin de pietriş pentru a împuşca pinguini care 
sălăşluiau în stoluri sub stâncile de bazalt. Işi făcuseră 
cuibul cu sutele pe treptele şi marginile de deasupra 
noastră; în alte locuri pescăruşii ciungi cloceau în cuibarele 
lor. 

Era o privelişte reconfortantă, plină de viaţă şi de 
mişcare. Stăteam acolo sus, pe povârniş la o înălţime de 
160 m şi priveam departe pe mare, în timp ce pinguinii 
zburau în stoluri deasupra capetelor noastre; din când în 
când împuşcam câte unul sau doi pinguini. Fiecare 
împuşcătură trezea ecoul în toate văgăunile din stânci şi 
mii de păsări începeau să fâlfâie cu o larmă asurzitoare pe 
pereţii abrupți. Părea că o rafală de vânt ar fi măturat un 
nor uriaş de pulbere. Treptat însă, păsările se întorceau la 
cuiburile lor şi unele dintre ele cădeau victimă gloanţelor 


noastre. Jackson găsea în ele o excelentă sursă de provizii 
de care se folosea cât putea. Aproape în fiecare zi era sus, 
sub stânci, şi împuşca pinguini, care deveniseră un fel de 
mâncare zilnică pe masa noastră. Toamna s-au făcut 
provizii mari pentru iarnă. Câteodată Jackson şi Blomquist 
se urcau pe povârniş şi adunau ouă; cărau cu ei o scară cu 
ajutorul căreia Jackson se putea căţăra pe stâncile abrupte. 
Această vânătoare după ouă printre stâncile de bazalt, 
unde bolovanii se rostogoleau mereu sub picioare, mi se 
părea o îndrăzneală atât de nebunească încât am şovăit să 
iau şi eu parte la ea. Departe de mine însă gândul de a 
nega că ouăle acestea constituiau o mâncare delicioasă, fie 
că ni se serveau fierte, la micul dejun, fie sub formă de 
omletă la masa de prânz. 

Era ciudat cât de neîndemânatic eram la căţărat pe 
porțiunile abrupte. Imi amintesc foarte bine de primul meu 
drum, împreună cu Jackson, pe grohotiş în sus. La fiecare 
sută de paşi trebuia să mă opresc şi să-mi trag răsuflarea 
înainte de a putea să-mi continui drumul. Fără îndoială că 
era o urmare a lungii noastre inactivităţi: sau poate că în 
timpul iernii petrecute în tabăra noastră să fi devenit şi 
puţin anemic. Dar nu era numai atât; însăşi înălţimea şi 
pantele abrupte îmi dădeau o senzaţie neplăcută; aveam 
ameţeală şi cu mare osteneală reuşeam să cobor. Acolo 
unde se putea mă aşezam pe jos şi îmi dădeam drumul la 
vale. In scurt timp însă am început să mă obişnuiesc din 
nou cu înălțimile. 

Dar zilele treceau şi «Windward» nu se zărea deloc. 
Johansen şi cu mine începuserăm să devenim oarecum 
nerăbdători. Discutam posibilitatea ca nava să nu fi reuşit 
să-şi croiască drum printre gheţuri şi din această cauză să 
fim obligaţi să iernăm aici. Gândul că patria este atât de 
aproape şi că totuşi nu puteam să ajungem acasă ne 
întrista mult. Regretam că nu pornisem imediat mai 
departe spre Spitzbergen; poate că acum am fi ajuns la 
iahtul cel mult aşteptat. În definitiv, de ce rămăsesem aici? 
Foarte simplu; oamenii se arătaseră atât de prietenoşi şi de 
ospitalieri, încât nu am fi putut rezista bunăvoinţei lor. În 


afară de aceasta, înainte de a face acest popas, trecusem 
printr-o perioadă foarte grea şi aici am întâlnit un adăpost 
plăcut şi cald, unde nu aveam altceva de făcut decât să 
stăm şi să aşteptăm. Dar aşteptarea nu este întotdeauna 
uşoară şi am început să reflectăm serios dacă nu e cazul să 
pornim din nou spre Spitzbergen. Dar oare nu era prea 
târziu? Eram la mijlocul lui iulie şi chiar dacă am fi înaintat 
destul de repede puteam să întâlnim obstacole neaşteptate 
şi să avem nevoie de o lună sau chiar de mai mult pentru a 
ajunge în apele în care puteam să întâlnim un vapor. 
Aceasta ar fi însemnat mijlocul sau poate chiar sfârşitul lui 
august, dată la care iahturile încep să părăsească regiunea. 
Dacă n-am găsi imediat un vapor, ne-ar fi greu să găsim 
altul (în septembrie) şi deci ar trebui să fim pregătiţi pentru 
a petrece încă o iarnă pe acele meleaguri. Nu, era mai bine 
să rămânem aici deoarece vaporul tot trebuie să-şi facă 
apariţia. Timpul cel mai potrivit pentru navigat în aceste 
ape este luna august şi începutul lui septembrie, deoarece 
de obicei atunci sunt apele eliberate de gheţuri pe o 
porţiune întinsă. Bazându-ne deci pe aceasta trebuia să 
lăsăm timpul să-şi urmeze cursul. 

Dar nu eram numai noi nerăbdători să sosească vaporul: 
patru membri ai expediției engleze aşteptau şi ei să se 
întoarcă acasă, după o absenţă de doi ani. 

Luni, 20 iulie. „Din pricina aşteptării suntem tot mai 
nerăbdători; dar pe aici gheaţa este încă destul de groasă. 
Jackson socoteşte că vaporul ar fi trebuit să sosească încă 
pe la jumătatea lui iunie şi este de părere că în mai multe 
rânduri apele au fost suficient de libere pentru ca să-şi 
poată croi drum; în ce mă priveşte însă am rezerve asupra 
acestui fapt. Cu toate că aici, chiar de la 160 m înălţime, se 
zăreşte gheaţă puţină şi fărâmiţată, e posibil ca mai 
departe spre sud să fie mai multă. 

Intr-o zi, Jackson şi doctorul s-au urcat pe culmea 
muntelui şi de acolo au văzut înspre sud foarte puţină 
gheaţă, dar aceasta nu dovedeşte încă nimic. După părerea 
mea, toate experienţele demonstrează că înspre sud 
trebuie să mai fie încă multă gheaţă pe mare. Jackson 


spune că anul trecut «Windward» a putut să-şi croiască 
drum chiar în luna iulie, fără să fi întâlnit măcar o dată 
gheaţă în calea lui, şi că atunci, de asemenea nu se zărea 
gheaţă în larg. Cu toate acestea eu nu găsesc că 
argumentele lui sunt concludente. Cum îi place omului să 
se amăgească! 

În ultimele zile au venit multe sloiuri împinse dinspre 
răsărit. Doresc din toată inima să plec de aici. Numai de n- 
am fi obligaţi să rămânem aici încă o iarnă. Am făcut rău că 
n-am plecat mai departe. De ce nu ne-am continuat 
călătoria spre Spitzbergen? De ce? Acum am fi fost acasă. 
Privirea îmi  rătăceşte departe peste  şesurile albe 
nemărginite. Nici o singură fâşie de apă întunecată, ci 
gheaţă, numai gheaţă; suntem izolaţi de lume, de viaţa 
care pulsează, şi pe care o credeam atât de aproape. 

La orizont se zăreşte o fâşie de nori albăstrui. Departe, 
tare departe, dincolo de gheţuri, sunt ape libere şi acolo, pe 
valurile marelui ocean se leagănă poate vaporul care 
trebuie să ne aducă veşti de acasă, de la cei dragi, şi care 
ne va duce spre țărmurile patriei. 

Visează, visează despre patrie, despre frumuseţile vieţii! 
Pasăre rătăcită printre gheţuri şi zăpezi, zadarnic cauţi să 
întrevezi toate acestea cu ochii minţii! Visează visul de aur 
al apropiatei revederi! Visează!...” 


Acasă 


Duminică, 26 iulie. În sfârşit, a sosit vaporul! Azi- 
dimineaţă m-am trezit brusc şi, încă buimac de somn, am 
simţit că cineva mă trage de picioare! Era Jackson, care cu 
faţa radiind de bucurie m-a anunţat că «Windward» a sosit. 
Am sărit din pat şi m-am uitat pe fereastră! Intr-adevăr 
vaporul era acolo, la marginea gheții şi se apropia încet, 
căutându-şi un loc de ancorat. Ce minunat e să vezi din nou 
un vapor! Ce înalt pare greementul! Şi carena, parc-ar fi o 
insulă!... La bord se aflau veşti din lumea largă care e atât 
de departe. 

Într-adevăr, aflasem noutăţi extraordinare. Una dintre 
acestea era că oamenii puteau fi fotografiaţi prin uşi groase 
de mai mulţi centimetri. Mărturisesc că această ştire m-a 
făcut să ciulesc urechile. Faptul că putea fi fotografiat un 
glonte care pătrunsese în corp, era de asemenea 
extraordinar, totuşi rămânea cu mult în urma acestei 
realizări. Am aflat apoi încă multe, mai mult sau mai puţin 
interesante. Nu mai puţin remarcabil era şi interesul pe 
care părea să-l manifeste acum lumea întreagă pentru 
regiunile arctice. Spitzbergen ajunsese o regiune pentru 
turişti. O companie de navigaţie norvegiană organizase pe 
această rută o cursă regulată de pasageri“, se ridicase 
acolo un hotel şi exista un oficiu poştal şi mărci de scrisori 
Spitzbergen. Am mai aflat apoi că Andreet! se afla acolo şi 
că aşteaptă doar un vânt favorabil pentru a zbura în balon 
deasupra Polului. 

Dacă ne-am fi continuat drumul spre Spitzbergen am fi 
nimerit în mijlocul tuturor acestor schimbări. Am fi găsit un 
hotel cu turişti şi ne-am fi întors acasă cu un vapor modern 


5% Nici prin gând nu-mi trecea că, peste un an, Sverdrup avea să ajungă 
comandantul vaporului acestei companii. - N. A. 

51 Solomon August Andrée, inginer suedez, care a făcut prima încercare 
de zbor transarctic, din Spitzbergen cu destinaţia America, cu balonul 
„Vulturul”, în anul 1897. Încercarea nu a reuşit şi balonul a dispărut fără 
urmă, iar membrii expediției şi-au pierdut viaţa. - N. R. 


şi confortabil, cu totul altfel decât pe baleniera despre care 
vorbisem toată iarna şi chiar cu un an înainte. Mi-a venit în 
minte înfăţişarea sălbatică din timpul pribegiei. Ce n-aş fi 
dat să fi putut vedea cum am fi nimerit aşa, nespălaţi, cu 
înfăţişarea aceea de oameni primitivi, direct din tabăra 
noastră de iarnă, în mijlocul unui grup de turişti englezi de 
ambele sexe... Mă îndoiesc că am fi avut parte de multe 
îmbrăţişări şi strângeri de mână; sunt convins însă că am fi 
fost priviţi cu curiozitate prin găurile de la ventilator şi prin 
alte asemenea orificii! 

«Windward» plecase de la Londra la 9 iunie şi la 25 iunie 
de la Vardö şi adusese pentru Jackson patru reni, dar nici 
un cal, aşa cum aştepta el. În timpul călătoriei unul din reni 
murise. 

Fiecare ajuta cu râvnă la descărcarea şi la transportul pe 
uscat al alimentelor, al cărbunilor, muşchiului pentru reni şi 
al altor lucruri care fuseseră aduse pentru expediţie. Au 
cărat şi echipajul, şi membrii expediției engleze şi curând 
pe gheaţa plină de hârtoape, pe care croisem un drum bun, 
săniile duceau pe uscat povară după povară. În mai puţin 
de o săptămână comandantul Brown era gata de plecare şi 
aştepta numai scrisorile şi telegramele lui Jackson. Aceasta 
a mai durat câteva zile şi apoi totul a fost gata. Între timp 
însă pe mare s-a stârnit o furtună puternică şi parâmele cu 
care nava era legată de marginea gheții au cedat. Din 
această pricină nava a pornit în derivă şi a trebuit să caute 
un loc mai aproape de coastă, unde apa era însă atât de 
mică, încât vaporul nu avea sub carenă decât 30-60 cm de 
apă. Intre timp vântul a împins gheaţa spre mal şi porţiunea 
de apă navigabilă din larg s-a închis de jur împrejur. 
Sloiurile veneau din ce în ce mai aproape; la un moment 
dat, situaţia părea destul de îngrijorătoare: din fericire însă 
gheaţa n-a ajuns până la navă, aşa că aceasta a scăpat de 
pericolul de a fi prinsă de sloiuri şi ridicată în sus afară din 
apă. După acest popas forţat de câteva zile, s-a eliberat din 
nou de gheţuri. 

Vom spune deci adio acestei ultime etape a drumului 
nostru de întoarcere; ne vom lua rămas bun de la membrii 


expediției care ne-au primit cu atâta căldură şi ospitalitate! 
Mica colonie era cuprinsă de o mare înfrigurare. Cei care se 
întorceau în patrie se pregăteau de călătorie, iar cei care 
rămâneau aveau de dus la bord scrisori şi diverse alte 
lucruri. Vaporul aştepta nerăbdător şi sirena şuiera 
continuu; lângă malul de gheaţă se adunaseră o mulţime 
de sloiuri răzlețe, astfel că nava se mişca cu destulă 
greutate. În sfârşit, cei care rămâneau s-au întors la uscat, 
iar noi, cei care plecam, ne-am urcat cu toţii la bord. 

Când soarele a străpuns norii deasupra capului Flora, am 
fluturat pălăriile şi un ultim strigăt de rămas bun a răsunat 
înspre cei şase oameni, care, în imensitatea pustiului de 
gheaţă, păreau o mică pată întunecată, pe un sloi. Cu 
velele întinse, având un vânt favorabil şi cu toată presiunea 
la maşină, am început - la 7 august - călătoria noastră spre 
sud, pe suprafaţa agitată a oceanului. 

Norocul ne-a surâs. În drumul ei spre nord, «Windward» 
luptase mult şi din greu cu sloiurile, înainte de a-şi fi putut 
croi drum până la noi. Chiar şi acum am întâlnit o mulţime 
de gheţuri, dar erau împrăştiate şi oarecum uşor de trecut. 
În câteva locuri a trebuit să ne oprim şi ne-am croit drum cu 
ajutorul maşinilor. Dar vaporul se afla în mâini bune. 
Comandantul Brown, cu îndelungata lui experienţă de 
vânător de balene, era obişnuit să învingă obstacole mai 
mari decât această gheaţă subţire, pe care am întâlnit-o 
aici, singurul fel de gheaţă care există în această mare. Cât 
timp s-a mai văzut gheaţă în apropierea navei, 
comandantul a stat de dimineaţa până seara în cuibul de 
corb. Îşi rezerva foarte puţin timp pentru dormit; ţinea 
foarte mult, aşa cum îmi spunea adesea, să ne aducă acasă 
înainte de sosirea lui «Fram», deoarece îşi dădea seama 
foarte bine ce lovitură ar fi fost pentru familiile şi prietenii 
noştri, dacă «Fram» ar fi ajuns înaintea noastră. Mulțumită 
lui am avut parte de o călătorie atât de scurtă şi de plăcută, 
de care puţini sau poate chiar nimeni nu s-a putut bucura în 
aceste ţinuturi neospitaliere în care am petrecut trei ani de 
zile. Din momentul când am pus piciorul pe punte, a făcut 
totul ca să ne simţim bine şi am petrecut împreună multe 


ceasuri plăcute, pe care nici unul dintre noi nu le va uita. 
Dar nu numai comandantul, ci şi fiecare membru în parte al 
acestui minunat echipaj a manifestat faţă de noi prietenie 
şi bunăvoință în toate privinţele. Când mă gândesc la ei, 
începând cu micul steward, de pildă, care-şi băga capul prin 
uşa cabinei ca să ne întrebe dacă n-avem nevoie de ceva 
sau mă trezea dimineaţa cu glasul lui vesel, sau ne cânta, 
încerc un simţământ de satisfacţie şi de bucurie. 

Ne apropiam din ce în ce mai mult de patrie; puteam 
număra zilele şi orele care vor mai trece până să ajungem 
într-un port norvegian, până când vom lua din nou legătura 
cu lumea. 

În urma experienţelor pe care le făcuse în călătoriile lui 
spre Nord, comandantul Brown ajunsese la concluzia că va 
reuşi să scape de gheţuri, cel mai uşor, dacă va naviga mai 
întâi la sud-est, spre Novaia-Zemlea, căci, după părerea lui, 
acesta era drumul cel mai scurt spre ape libere. Acest lucru 
s-a dovedit de altfel just. După ce am străbătut vreo 220 de 
mile marine, printre gheţuri, la capătul unui golf lung care 
se întindea spre nord am dat de marea deschisă. Era 
tocmai locul cel mai potrivit; dacă ne-am fi aflat ceva mai la 
est sau la vest, am fi pierdut poate săptămâni, rătăcind 
printre sloiuri, în loc de câteva zile. Aveam acum, în faţa 
noastră, din nou, oceanul albastru şi am pornit direct spre 
Vard6. 

Era o fericire de nedescris să lăsăm privirile să alunece 
din nou pe întinderea albastră a mării în timp ce ne 
plimbam pe punte. Cu fiecare zi ne apropiam tot mai mult 
de patrie. Într-o dimineaţă, uitându-ne în depărtare, privirile 
ni s-au oprit deodată într-un punct, care se zărea departe la 
orizont. Ce putea fi oare? Am alergat pe punte şi ne-am 
uitat prin ochean. Era prima corabie. Inchipuiţi-vă: să te afli 
din nou în apa pe care mai călătoresc şi alţi oameni! Era 
însă la o distanţă prea mare, nu o puteam ajunge. Apoi am 
întâlnit şi alte vapoare; în cursul zilei am mai zărit patru 
namile, patru nave de război englezeşti, care se întorceau 
probabil de la Vard6, unde fuseseră să vadă eclipsa de 
soare care avusese loc la 9 august. La 12 august, seara 


târziu, am zărit la orizont, jos la apă, ceva întunecat. Ce era 
oare? Vedeam în prova-tribord, întinzându-se spre sud, o 
linie joasă şi uniformă. Într-acolo mă uitam într-una! 

Era pământ, era Norvegia!... 

Am rămas ca împietrit. Priveam mereu în noapte la linia 
aceea întunecată şi simţeam cum un fel de teamă începea 
să-mi strângă inima. Ce veşti mă aşteptau oare acolo? 

În dimineaţa următoare, când m-am urcat pe punte, 
uscatul se vedea aproape de tot. Era o coastă pustie şi 
golaşă, aproape tot atât de puţin primitoare ca şi cele pe 
care le părăsisem în ceața mărilor polare - dar era 
Norvegia!... 

În timpul nopţii, comandantul se înşelase asupra coastei 
şi ajunsese prea la nord, aşa că am mai avut de furcă cu 
vântul şi cu marea până am ajuns la Vardö. Am trecut pe 
lângă mai multe vapoare şi le-am salutat, coborând 
pavilionul. Am trecut pe lângă şalupa vămii, care s-a 
apropiat de noi, dar vameşii nu aveau nimic de cercetat, 
aşa că nu s-au urcat la bord. 

Apoi au venit piloţii, tatăl şi fiul. L-au salutat pe Brown, 
dar nu se aşteptau să întâlnească un compatriot la bordul 
unei nave englezeşti. Au fost puţin miraţi când m-au auzit 
vorbind limba norvegiană, dar n-au dat prea multă atenţie 
acestui fapt. 

Când Brown i-a întrebat dacă ştiu cine sunt, bătrânul pilot 
s-a mai uitat o dată la mine şi pe faţa lui a licărit parcă o 
amintire îndepărtată. Apoi Brown mi-a pronunţat numele şi 
când l-a luat pe bătrân de umeri şi l-a scuturat de bucurie 
că-i poate da o astfel de veste, pe faţa bătută de vânturi a 
bătrânului pilot apăru o expresie care nu se poate descrie, 
un amestec de bucurie şi uluire. Mi-a luat mâna şi mi-a urat 
bun venit pe un asemenea ton, de parcă aş fi înviat din 
morţi; se pare că oamenii de pe aici mă îngropaseră de 
mult. Au urmat apoi tot felul de întrebări despre expediţie şi 
despre cei de acasă. Despre „Fram” nu se auzise încă 
nimic. Mi-a luat o piatră de pe inimă când am aflat că cei 
din patrie fuseseră scutiţi de această grijă. 

Apoi, cu pavilionul fluturând, „Windward” a intrat în 


linişte şi neobservat de nimeni în portul Vard5. Mai înainte 
însă de a ancora, Johansen şi cu mine pornisem cu o barcă 
spre postul telegrafic. 

Am acostat la chei; înfăţişarea noastră aducea încă 
destul de mult a tâlhari de codru, aşa încât oamenii nu ne- 
au recunoscut; nici nu se uitau la noi. Singura fiinţă care se 
pare că a acordat o oarecare atenţie pribegilor reîntorşi în 
patrie a fost o vacă mai înţeleaptă care s-a oprit în mijlocul 
unei străzi înguste şi se uita mirată la noi, când am încercat 
să trecem pe lângă ea. Această vacă avea în înfăţişarea ei 
ceva văratic, deosebit de atrăgător, încât m-aş fi apropiat 
de ea cu plăcere s-o mângâi. Simţeam că sunt într-adevăr 
în Norvegia. 

Am ajuns la postul telegrafic, unde, punând pe masă un 
teanc mare de hârtii, am spus că sunt telegrame şi că ţin 
foarte mult să fie expediate cât mai repede. Erau aproape o 
sută, dintre care una sau două destul de lungi, fiecare cam 
de câteva mii de cuvinte. 

Dirigintele poştei mă privi lung şi apoi desfăcu liniştit 
pachetul; când şi-a oprit privirea pe semnătura primei 
telegrame expresia feţei i s-a schimbat deodată; apoi s-a 
întors repede şi s-a îndreptat spre telegrafista care stătea 
la masă. Când a revenit, faţa îi strălucea de bucurie şi mi-a 
urat bun venit din toată inima. După aceea m-a asigurat că 
telegramele vor fi expediate cât se poate de repede, dar că 
această operaţie va necesita câteva zile şi nopţi. Apoi 
aparatul începu să ţăcănească şi să transmită în toată ţara 
şi în toată lumea vestea că doi membri ai expediției 
norvegiene polare s-au întors în patrie, sănătoşi şi teferi şi 
că îl aşteptam pe «Fram» să se înapoieze în patrie în cursul 
toamnei. 

N-aş fi vrut să fiu în locul celor patru tinere de la biroul 
telegrafic din Vard6; pesemne că în zilele ce au urmat au 
muncit din greu. Nu numai că au trebuit să transmită toate 
telegramele mele, dar şi veneau sute de telegrame din 
afară adresate nouă cât şi oamenilor din oraş, cu 
rugămintea să li se transmită veşti despre noi. 

Primele mele telegrame au fost adresate soţiei mele, 


regelui Norvegiei şi guvernului. Aceasta din urmă suna 
astfel: 

Către ministrul Hagerup, 

„Am plăcerea să vă comunic, dumneavoastră şi 
guvernului norvegian, că expediţia şi-a îndeplinit planul: a 
străbătut marea polară necunoscută la nord de insulele 
Noua-Siberie şi a explorat ţinutul la nord de Ţara lui Franz- 
losef, până la 86*14' latitudine nordică?. La nord de 
paralela 82 n-am întâlnit nici un uscat. 

Locotenentul Johansen şi cu mine am părăsit nava 
«Fram» şi pe ceilalţi membri ai expediției la 14 martie 
1895, la 84° latitudine nordică şi 102*27' longitudine 
estică. Am mers spre nord pentru a explora marea care se 
află la nord de drumul urmat de «Fram» şi apoi am pornit 
spre sud, spre [ara lui Franz-losef, de unde nava 
«Windward» ne-a adus aici. 

Aştept ca «Fram» să se întoarcă în cursul acestui an. 


Fridtjof Nansen 


Când am ieşit din biroul telegrafic, dirigintele m-a 
încunoştinţat că prietenul meu, profesorul Mohn, se află în 
oraş şi că, după cum a aflat, locuieşte la hotel. Ce surpriză 
plăcută! Mohn, omul care era atât de strâns legat de 
această expediţie, s-a întâmplat să fie primul prieten pe 
care l-am întâlnit. 

În timp ce predam telegramele, vestea sosirii noastre 
începuse să se răspândească prin oraş. Oamenii se 
strânseseră în grupuri să-i vadă pe cei doi urşi polari care 
străbăteau acum străzile în drum spre hotel. Am dat buzna 
înăuntru şi am întrebat de Mohn. Mi s-a spus că e în camera 
lui, dându-mi-se şi numărul, dar mi s-a atras atenţia că îşi 
face somnul de după-amiază. În clipa aceea n-am avut nici 
un respect pentru odihna lui de după-amiază şi după ce am 
bătut cu pumnul în uşă, am deschis-o cu nerăbdare. 

Mohn stătea culcat pe divan, citind, şi ţinea în gură pipa 


€ Valoare determinată în urma stabilirii cu precizie a timpului de 


observaţie după cronometrul lui Jackson. - N R. 


lui cea lungă. Deodată sări în sus şi privi năuc silueta înaltă 
din prag: pipa îi căzu pe podea, obrazul îi tresări şi apoi 
izbucni: „E oare posibil? Eşti Fridtjof Nansen?” Îi era teamă, 
fireşte, să nu aibă vedenii; când mi-a auzit însă vocea 
binecunoscută, ochii i s-au umplut de lacrimi: „Mulţumesc 
lui Dumnezeu că trăieşti!” strigă el şi se aruncă în braţele 
mele. Apoi veni rândul lui Johansen. 

A fost o bucurie de nedescris. Ne-am pus nenumărate 
întrebări la care am răspuns reciproc. Ploua cu întrebări 
fără nici o legătură între ele şi chiar fără importanţă, pe 
care le puneam, aşa, cum ne veneau în minte. Totul părea 
atât de necrezut, încât a trecut multă vreme până când ne- 
am venit în fire şi ne-am aşezat ca să-i povestesc, oarecum 
mai ordonat, toate câte ni se întâmplaseră în aceşti trei ani 
de zile. 

Dar unde era „Fram”? L-am părăsit? Unde erau ceilalţi? 
Se întâmplase ceva grav? Toate aceste întrebări ni le-a pus 
pe nerăsuflate şi plin de îngrijorare. Desigur, problema cea 
mai grea a fost să priceapă că noi doi părăsisem totuşi 
minunata noastră corabie fără să se fi întâmplat ceva grav. 
Când în sfârşit, fu introdus în temă, am început să ne 
înveselim tustrei, după care au urmat şampania şi ţigările. 

În hotel mai locuia un alt cunoscut din Norvegia: acesta 
intrase în cameră să-i spună ceva lui Mohn, dar văzând că 
are musafiri, a vrut să se retragă. Apoi a stat locului un 
moment, ne-a privit ţintă, şi dându-şi seama cine suntem a 
rămas locului, încremenit. După aceea am băut cu toţii în 
cinstea expediției şi a Norvegiei. 

Nici vorbă că trebuia să rămânem seara acolo. Toată 
după-amiaza nu am făcut altceva decât să povestim, fără 
întrerupere. Între timp tot oraşul aflase despre sosirea 
noastră şi când ne-am aruncat ochii pe fereastră strada era 
plină de lume şi pretutindeni, pe toţi stâlpii, pe toate 
catargele din port, flutura pavilionul norvegian, în lumina 
amurgului. Apoi au început să sosească telegramele, toate 
aducând veşti bune; acum necazurile noastre luaseră 
sfârşit. 

Mai lipsea doar „Fram”. În privinţa aceasta însă eram 


liniştiţi; va sosi negreşit şi el cât de curând. Acum că ne 
aflam din nou pe pământ norvegian şi puteam să ne 
plimbăm prin oraş, primul lucru pe care-l aveam de făcut 
era să ne înnoim garderoba. Nu era uşor să mergi pe 
stradă; cum intram într-un magazin, îndată se şi umplea de 
lume. 

Astfel am petrecut la Vardö câteva zile de neuitat, timp 
în care ne-am bucurat de o ospitalitate venită din inimă. 
După ce ne-am luat rămas bun de la gazdele noastre de la 
bordul lui «Windward» şi le-am mulţumit pentru tot ceea ce 
făcuseră pentru noi, în dimineaţa zilei de 16 august, 
comandantul Brown a ridicat ancora îndreptându-se spre 
Hammerfest. Voia să o vadă pe soţia mea, care ne aştepta 
acolo. 

La 12 august, Johansen şi cu mine am ajuns la 
Hammerfest. Pretutindeni, pe drum, oamenii ne-au salutat 
cu flori şi drapele şi când am intrat în portul Hammerfest, 
oraşul cel mai nordic al Norvegiei era împodobit, de la țărm 
şi până sus, în vârful cel mai înalt de munte, în straie de 
sărbătoare. Acolo eram aşteptaţi de mii de oameni. 

Spre surprinderea mea l-am întâlnit aici şi pe vechiul 
meu prieten George Baden-Powell, care se afla pe frumosul 
iaht «Otaria». Se întorsese tocmai atunci din Novaia- 
Zemlea, dintr-o foarte reuşită expediţie ştiinţifică, unde 
asistase împreună cu mai mulţi astronomi englezi la eclipsa 
de soare din 9 august. M-a poftit, cu obişnuita sa 
ospitalitate, să-mi continui călătoria pe «Otaria», ceea ce 
am primit cu multă plăcere. 

Sir George Baden-Powell fusese una dintre ultimele 
persoane cu care stătusem de vorbă în Anglia. Când ne-am 
despărţit - în toamna anului 1892 - m-a întrebat unde ar 
trebui să vină să ne caute în cazul în care va trece prea 
multă vreme de la plecarea noastră. l-am răspuns că o 
asemenea încercare ar fi ca şi cum ai căuta un ac într-un 
car cu fân. Dar sir George Baden-Powell mi-a replicat că 
într-o asemenea împrejurare oamenii nu se vor mulţumi să 
stea liniştiţi şi să aştepte. Apoi m-a asigurat că în Anglia, în 
orice caz, se va întreprinde ceva, or, în această 


eventualitate, încotro urmau să se îndrepte? 

l-am răspuns că nu-i pot indica alt loc decât Ţara lui 
Franz-Josef; în cazul în care „Fram” ar fi avariat sau dacă 
vom fi siliţi să-l părăsim, pe acest drum va trebui să ne 
întoarcem. Dar dacă „Fram” nu va fi distrus, iar deriva va fi 
conform aşteptărilor mele, atunci vom ajunge la marea 
deschisă dintre Spitzbergen şi Groenlanda. Sir George 
socotise că era momentul să pornească în căutarea noastră 
şi, deoarece pentru moment nu putea face altceva, 
intenţiona ca, după ce va fi efectuat expediţia sa în Novaia- 
Zemlea, să pornească de-a lungul banchizei unde nădăjduia 
că ar putea să afle ceva despre noi. Prin urmare, sosisem la 
timp la Hammerfest! 

Seara au sosit soţia mea şi secretarul meu Christofersen. 
După ce am participat la o serbare strălucită, dată în 
cinstea noastră de oraşul Hammerfest, ne-am retras la 
cartierul nostru general de la bordul lui „Otaria”. Zilele se 
scurgeau pe nesimţite. Din toate părţile lumii soseau în 
şuvoi necontenit telegrame de felicitare şi dovezi de 
simpatie. 

Dar ce se întâmplase cu «Fram»? Telegrafiasem cu atâta 
mândrie că îl aştept în cursul anului! Oare de ce nu sosise 
încă? Mă frământa tot mai mult acest gând. Dar cu cât 
calculam mai mult toate posibilităţile şi perspectivele, cu 
atât mai mult ajungeam la concluzia că în această perioadă 
„Fram” trebuia să fi ieşit din gheţuri, în afară doar de cazul 
în care i se întâmplase ceva. Ar fi trebuit totuşi să sosească; 
iar dacă se va întâmpla să nu primim veşti din partea lor 
nici toamna aceasta, mă gândesc cu groază la iarna şi vara 
pe care le vor petrece tovarăşii mei de pe „Fram”. 

În dimineaţa zilei de 20 august tocmai mă sculasem, 
când Sir George îmi bătu la uşă spunându-mi că afară e un 
om care vrea neapărat să-mi vorbească. l-am răspuns că 
nu sunt încă îmbrăcat, dar că voi veni îndată. „Nu face 
nimic, îmi spuse el, du-te aşa cum eşti”. M-a uimit această 
grabă şi l-am întrebat ce s-a întâmplat. Mi-a răspuns că nu 
ştie, dar că, pesemne, e ceva urgent. M-am îmbrăcat totuşi 
şi apoi m-am dus în careu. Acolo se afla dirigintele oficiului 


telegrafic cu o telegramă în mână. Era o telegramă pentru 
mine, care, după părerea lui, era importantă, şi de aceea 
venise personal să mi-o aducă. Ceva care să mă 
intereseze? Un singur lucru mai exista pe lume care mă 
putea interesa cu adevărat. Am deschis telegrama cu 
mâinile tremurânde: 


„Fridtjof Nansen, 
Skervoy, 20.8.1896, ora 9 a.m. 
«Fram» sosit azi, stare bună. La bord toţi bine. Plec 
imediat la Tromsö. Bun sosit în patrie! 


Otto Sverdrup” 


În primul moment am simţit că mă sufoc şi n-am fost în 
stare să spun mai mult decât: „A sosit «Fram»”. 

De bucurie, Sir George, care se afla lângă mine, a făcut o 
săritură înaltă; faţa lui Johansen radia. Christofersen era 
copleşit de fericire, iar în mijlocul nostru stătea dirigintele 
oficiului poştal bucurându-se de efectul pe care îl 
produsese telegrama. Într-o clipă am năvălit în cabină şi i- 
am strigat soţiei mele: „A sosit «Fram»!” La auzul acestor 
cuvinte s-a îmbrăcat mai repede ca oricând şi a ieşit afară. 

Încă nu-mi venea să cred vestea; totul mi se părea ca un 
basm cu zâne. Citeam mereu telegrama, ca să mă 
încredinţez că nu visez. Apoi mă cuprinse deodată un calm 
ciudat şi o veselie cum nu mai simţisem niciodată. 

Şi nesfârşită a fost apoi bucuria la bord, în port şi în tot 
oraşul. De pe «Windward», care tocmai ridica ancora şi se 
pregătea să plece înaintea noastră la Tromsö, auzeam urale 
furtunoase pentru „Fram”. Intenţionasem să plecăm şi noi 
la Tromsö în aceeaşi după-amiază, dar acum, faţă de 
vestea pe care o primisem, hotărârăm cu toţii să ieşim în 
larg cât mai repede şi să încercăm să-l prindem pe «Fram» 
la Skjervoy care era tocmai în drumul nostru. Am încercat 
să-l rețin pe „Fram” pe loc, printr-o telegramă către 
Sverdrup, dar aceasta a sosit prea târziu. In dimineaţa 
aceea la micul nostru dejun a fost o însufleţire rar întâlnită. 


Johansen şi cu mine le spuneam celor de la bord cât de 
necrezut mi se părea că în curând vom putea să le 
strângem din nou mâna tovarăşilor noştri. Sir George îşi 
ieşise din fire de bucurie. Sărea mereu în sus de pe scaun, 
ciocănea în masă şi striga: „A sosit «Fram»! A sosit într- 
adevăr «Fram»!” Soţia sa împărtăşea în tăcere bucuria 
noastră. 

In ziua următoare am intrat în portul Tromsö. Acolo se 
afla „Fram”, puternic, mare şi înnegrit de vreme. M-a 
cuprins un simţământ ciudat la vederea greementului înalt, 
a carenei, pe care le cunoşteam atât de bine. Când 
văzusem nava ultima oară, era pe jumătate îngropată în 
gheţuri, iar acum plutea liberă şi mândră pe marea 
albastră, în apele norvegiene. Ne-am apropiat de «Fram». 
Echipajul de pe „Otaria” a salutat viteaza corabie cu trei 
urale englezeşti, iar de pe „Fram” li s-a răspuns cu nouă 
urale norvegiene. Apoi am ancorat, şi într-o clipă minunatul 
echipaj al lui «Fram» era pe «Otaria». 

Revederea care a avut apoi loc n-am să încerc s-o 
descriu. Aş vrea să ştiu doar dacă vreunul dintre noi a 
simţit altceva decât că suntem din nou împreună, din nou 
în Norvegia şi că expediţia şi-a dus misiunea la bun sfârşit! 

Apoi am pornit cu toţii de-a lungul coastei Norvegiei, 
înspre sud. În frunte se afla „Hâlogaland”, trimis de guvern, 
apoi urma „Fram”, masiv şi greoi, dar sigur şi la urmă, 
elegantul iaht „Otaria” la bordul căruia ne aflam soţia mea 
şi cu mine, deoarece iahtul urma să ne ducă la Drontheim. 
Ce fericit eram să stau, în sfârşit, liniştit şi să privesc doar 
cum alţii preiau conducerea şi caută drumul! Peste tot pe 
unde treceam, simţeam cum bate pentru noi inima 
poporului norvegian: de pe vapoarele pline de orăşeni 
îmbrăcaţi de sărbătoare, ca şi de pe cea mai mică barcă de 
pescari plutind singuratică printre stânci. Părea că bătrâna 
Norvegie e mândră de noi; părea că ne strânge într-o 
îmbrăţişare puternică şi caldă şi ne mulţumeşte pentru 
ceea ce făcusem. Dar ce făcusem? Doar datoria. Dusesem 
la bun sfârşit misiunea pe care ne-o încredinţase. Prin 
urmare noi eram cei care trebuia să-i mulţumim pentru 


marea cinste de a naviga sub pavilionul ei. 

Îmi amintesc şi acum acea dimineaţă deosebită. Eram în 
Bronnoysund; zorile erau încă cenușii şi reci. Am fost trezit 
şi mi s-a spus că ne aşteaptă o mulţime de oameni care vor 
să ne salute. Eram încă pe jumătate adormit când m-am 
urcat pe punte. Tot golful era înţesat de bărci. Am trecut 
încet printre ele. La un moment dat „Hâlogaland”, care 
naviga în faţa noastră, şi-a mărit viteza şi am început să 
mergem şi noi ceva mai repede. 

Un pescar se chinuia din răsputeri, în barca lui greoaie, 
să tragă la rame ca să nu rămână în urmă. Apoi începu să 
strige: 

„Nu vreţi sa cumpăraţi nişte peşte?” 

„Nu, nu vrem!” 

„Atunci, poate puteţi să-mi spuneţi unde e Nansen? O fi 
pe «Fram»?” 

„Nu cred că este acolo”, i-am răspuns. 

„Tare aş vrea să-l văd şi eu!” 

„Nu cred să se poată, căci n-avem timp să ne oprim.” 

„Păcat, tare aş fi vrut să-l văd!” 

Apoi continuă să tragă la rame, deşi îi era din ce în ce 
mai greu să se ţină la înălţimea noastră, uitându-se 
neclintit la mine, în timp ce eu mă rezemasem de copastie, 
iar Christofersen, care stătea lângă mine, râdea din toată 
inima: 

„Dacă ţii atât de mult să-l vezi, atunci află că se găseşte 
chiar în faţa dumitale!” i-am spus eu. 

„la te uită! la te uită!... Mi-am închipuit eu, nu-i vorbă. 
Bun venit în patrie!” 

Apoi lăsă ramele din mână, se ridică în picioare şi-şi 
scoase pălăria. 

Dimineaţa era încântătoare şi în timp ce navigam cu 
acest iaht elegant privind frumoasele coaste norvegiene 
scăldate în lumina soarelui, am simţit pentru prima oară din 
plin cât de aproape de inima mea sunt patria şi poporul. 
Dacă prin fapta noastră reuşisem să aruncăm asupra lor 
măcar o singură rază luminoasă, atunci aceşti trei ani nu 
fuseseră zadarnici. 


„Norvegie, ţara mea iubită, 
A Nordului vrăjită stea, 

Nici un popor nu are-o ţară 
Frumoasă cum e ţara mea. 
Ce mândră eşti în primăvară, 
Şi păsărelele cum cântă, 

Şi soarele cum se-oglindeşte 
În răsfiratele-ţi pâraie 

Ce-ţi taie calea şi se-avântă 
Din munţii cei întunecaţi. 
Când sufăr pentru tine, ţară, 
O bucurie mă-nconjoară, 

O bucurie dureroasă!...” 


Simţeam câtă forţă, câtă viaţă pulsa în acest popor şi îi 
întrezăream un viitor mare şi strălucit, de care se va bucura 
din plin când toate forţele lui încătuşate se vor elibera. 

Acum ne-am întors la viaţă, la viaţa care se arăta 
înaintea noastră plină de lumină şi speranţă. 

Şi serile... Ce minunate erau serile norvegiene, când 
soarele se cufunda departe, în marea albastră şi melancolia 
limpede a toamnei se aşternea pe suprafaţa apei. Era prea 
frumos ca să crezi că este adevărat. Mă cuprindea un 
simţământ de teamă, dar silueta unei femei care se profila 
pe cerul amurgului îmi dădea din nou linişte şi siguranţă. 

Astfel, navigam de-a lungul coastelor Norvegiei, din oraş 
în oraş, din sărbătoare în sărbătoare. La 9 septembrie 
„Fram” a intrat în portul Christiania şi a fost primit cu 
aceeaşi călduroasă însufleţire. Eram escortaţi de bătrânele 
şi puternicele nave „Nordstjernen” şi „Elida”, de noua şi 
eleganta navă „Valkiria” şi de mici torpiloare, rapide; 
vapoare înnegrite de lume roiau în jurul nostru. În aer şi pe 
pământ fâlfâiau pretutindeni drapele; răsunau urale, salve 
de tun, fluturau pălării şi batiste; pretutindeni vedeai feţe 
radiind de bucurie; întregul fiord era un singur şi uriaş bun 
sosit!... 

Acolo, în lumina soarelui, era patria, acolo se întindea 


binecunoscuta coastă pe care strălucea acoperişul mult 
doritului cămin. Şi apoi iarăşi vapor după vapor şi urale 
nesfârşite, iar noi, cu pălăriile în mână, ne înclinam mereu, 
mulţumind de fiecare dată patriei şi poporului. 

Golful din Piperviken era împânzit de bărci, de oameni, 
de pavilioane şi flamuri fluturânde. Apoi de pe fiecare navă 
au răsunat 13 lovituri de tun, iar din vechiul fort Akershus 
au răspuns alte 13 salve, care au trezit ecoul colinelor 
dimprejur. 

Seara am stat pe malul fiordului. Larma sărbătorii se 
potolise. Pădurile de molift din jur erau întunecate şi tăcute. 
Mai departe, pe o stâncă, fumegau ultimii cărbuni ai unui 
foc aprins în cinstea noastră, iar la picioarele mele unduia 
şuşotind marea. „Sunt acasă!” Pacea adâncă a acestei seri 
de toamnă cobora binefăcătoare asupra sufletului meu 
obosit. 

Imi aminteam de dimineaţa aceea ploioasă de iunie când 
părăsisem ultima oară acest mal. De atunci trecuseră mai 
bine de trei ani; în acest răstimp luptasem, semănasem şi 
acum iată-ne în ceasul recoltei. Simţeam că mă înăbuşe 
plânsul, un plâns de bucurie şi de recunoştinţă. 

Gheţurile şi lungile chinuri din nopţile cu lună îmi păreau 
acum un vis îndepărtat, un vis trăit aievea, dar care s-a 
risipit. 

Dar ce rost ar avea viaţa fără asemenea visuri?... 


Tabel cronologic 


10 octombrie - ziua naşterii lui Fridtjof Nansen. 

- Nansen a absolvit şcoala reală din Christiania (Oslo). 

- Martie-iulie - călătoreşte pe vasul Viking către țărmurile 
Groenlandei. 

- Nansen lucrează ca laborant la muzeul din Bergen. 

- Apare prima sa lucrare ştiinţifică: Materiale privind 
anatomia şi histologia mysostomilor. 

- Aprilie - Nansen susţine disertaţia de doctor; primăvara 
- vara, activitate ştiinţifică în Italia. 

- lunie - debarcarea pe ţărmul răsăritean al Groenlandei; 
august - atingerea țărmului apusean al Groenlandei. 

- Mai - înapoierea în Norvegia, după expediţia din 
Groenlanda; 

Nansen este distins cu medalia Vega a Societăţii suedeze 
de antropologie şi geografie; 

căsătoria cu Eva Sars. 

- Ţine la Societatea de geografie din Londra referatul 
despre proiectul expediției la Polul Nord; 

octombrie, este lansat pe apă Fram. 

- lulie - Fram porneşte din Norvegia în expediţia spre 
Polul Nord. 

1895 - Martie - plecarea în expediţie spre Polul Nord, cu 
sănii; 

atinge 86*14' latitudine nordică. 

1896 - înapoierea în Norvegia din expediţia la Polul Nord. 

1898 - Nansen este ales membru de onoare al Academiei 
de ştiinţe din Rusia. 

1906-1907 - Nansen este ambasadorul Norvegiei în 
Anglia. 

1907 - Moare Eva Nansen. 

1908 - Nansen este numit profesor de oceanografie la 
Universitatea din Christiania. 

1912 - Călătoreşte către Spitzbergen pe  goeleta 
Veslemoe. 

1913 - întreprinde călătoria pe vasul Korrekt spre gurile 


fluviului Enisei, apoi călătoreşte prin Siberia. 

1917 - Pleacă în misiune diplomatică în S.U.A. 

1919 - Se căsătoreşte cu Siegrun Munte. 

1920 - Nansen este numit înalt comisar al Ligii Naţiunilor 
pentru repatrierea prizonierilor de război. 

1922 - Decembrie - i se decernează Premiul Nobel 
pentru pace. 

1923 - Apare cartea Rusia şi lumea. 

1926 - Este ales lord-rector al Universităţii din Scoţia. 

1928 - Călătoreşte în America pentru strângerea 
fondurilor destinate refugiaților armeni. Călătoreşte la 
Leningrad pentru pregătirea zborului la Polul Nord cu un 
dirijabil. 

1929 - Apare cartea Prin Caucaz, pe Volga. 
1930 - 13 mai - moare Fridtjof Nansen. 

Fr. Nansen după înapoierea din expediția la Polul Nord 


Hjaimar Johansen 


Un frumos goeland 


În ciuda oboselii mergem înainte 


Uneori mergeam în recunoaştere însoţit de credinciosul 
Kaifas 


Aşa târam după noi ursul împuşcat 


S-a împrimăvărat şi caiacele noastre au drum liber 


Am întins vela la caiace şi am pornit mai departe pe apele 
libere 


Coasta nordică a insulei Torup 


La capătul puterilor 


Din nou obstacole 


Johansen scrutează zarea în căutarea pământului 

Întâlnirea cu Jackson 


